
_Da sunan Allah mai rahama mai jinƙai, godiya ga Allah maɗaukakin sarki mai kowa mai komai, da ya ba mu aron rai da lafiyar da mu ka kawo wannan lokacin da rai da lafiya. Ina roƙon Allah, yadda ya bani ikon fara rubutu littafin nan cikin lafiya da aminci, Allah ya sa na gama lafiya. Allah ya bani ikon rubuta abinda zai amfani al'umma baki ɗaya, Allah kar ya bani ikon rubutu ɓarna, ko abinda ya saɓa addininmu amin._

_Jinjina da godiya ga mutane masu kirki da karamci, waɗanda suka taimaka suka bani goyan baya har muka kawo wannan lokaci. Na gode da goyan bayanku, Allah ya saka da alkhairi ya bar zumuncin mu har aljanna, amin._

_Wannan labari mai suna RAGAYAR DUTSE ƙirƙirarre ne, bai faru a gaske ba. Ban rubuta littafin dan cin zarafin wani ko wata, hukuma ko gwamnati, ma'aikata ko mutanen gari ba. Na rubuta shi saboda jan hankali da faɗakarwa, kamar yadda aka saba a littattafan hausa ko finafinai. In ya yi kama da labarin ki, ko labarin ka, a yi haƙuri rashin sani ne ya kawo hakan._

*Note: Akwai wani ɓangare da ake ɗan taɓa zagi a labarin, a yi haƙuri labarin ne ya zo da haka.*

_Ban yarda a canja min labari zuwa wata siga daban ba, ban amince a juya min labari zuwa wata fuska ba ba tare da izini ba!._

*Book 1*

*Page 001.*

*MAFARI.*

     "Bawan Allah ba mu san ka ba, ba mu taɓa ganinka ba, amma mun ji a ran mu zan iya damƙa a amanar yarinyar baiwar Allah nan a hannunka. Barinta a wajen babarta barazana ne ga rayuwarta, barinta a gare ta tamkar an ɗauketa an cilla ta a wuta ne."

"Bawan Allah, ga amanar ƴarta nan, ka riƙe ta hannu biyu, ka bata tarbiyya irin wacce ka ke da ita, ka bata ilimi daidai ƙarfinka."

"Da amincewar babarta muka baka ita, in muka barta a hannunta rayuwarta zata iya lalacewa. Ka riƙe ta hannu biyu, ko da zata waiwayo neman amanarta, ka tabbatar ka san inda zaka ɗauko ta ka bata. Tana matuƙar son ƴarta, dole ce ta saka zamu rabata da ita."

Ta ɗan kalli matar da take zaune bata ce komai ba, sai hawaye da yake sakkowa daga idanunta. Sun san ba a son ranta za a rabata da ƴar ta ba, amma dole ce ta kawo hakan. 

Matar ta juyo ta kalli wanda yake tsaye ta ce, "Ƴarta ƴar halak ce ba shegiya ba, ko da wata ran za a yi mata gori ka share mata hawaye, ka tabbatarwa da duniya tana da uba. Ka je da ita, Allah ya baka ikon riƙe amanar da aka baka."

Ya bi matar da kallo kamar yadda take kallonsa tana hawaye, ya juya zai fita jiki a sanyaye.

Kafin ya ƙarasa fita ya ji dashashshiyar muryarta, cikin harshen fulani ta ce, 

"Ka kula min da ita, zan zo na karɓe ta duk daren daɗewa!."

Duk suka juyo suna kallon ta cikin mamaki maganar da aka ji ta yi, a daidai lokacin idanunta ya rufe ruf ta zube a wajen babu numfashi.

•••••••

*SHAGARI PHASE 2,*

*YOLA, ADAMAWA STATE NIGERIA.*

"To ke yanzu har sai an ce miki ki kashe aurenki sannan zaki kashe? Har sai an faɗa miki ki kashe aurenki ki zo a buga miki visa ki ɗaga ƙasashen duniya sannan za ki kashe?."

"Hmmm! Ban san me yake damun matan arewa ba wallahi, kuna da dama da lokacin da za ku mori ƙuruciyarku, amma sai ku bari ɗa namiji yana walagigi da rayuwarku. Akwai namijin da ya isa ya yi min haka ne, ko akwai wanda ya isa ya yi min iyaka da burina?. Wallahi babu shi."

Wacce take zaune a gefenta, ta ɗan taɓe baki cike da damuwa ta ce, "Woman leader baza ki fahimta ba ne babu wanda ya kai ni son zuwa Saudia aikatau, ina so na je, amma bazai bari ba." 

Wacce aka kira da Woman leader ta kalle ta sheƙeƙe ta ce, "shiyasa na ce har yanzu ana wannan ƙarnin, har yanzu ana cikin ƙarnin da sai da izinin namiji zaka yi abinda zai amfane ka?." 

Sai kuma ta taɓe baki ta ce, "ki ta zama a gida, kar ki fito ki nemi kuɗi. Aikin saudia duk wata naira dubu ɗari biyar ne, ban da kyautttuka irin na larabawa da ake samu. Sannan ga ki a gari mai tsarki, ko yaushe ki ke son shiga harami faɗawa za ki yi baki da wata damuwa. Allah na tuba ko barbaɗe ne ba sai na yiwa mijina na tafi ba, me ye ƙarshen abun ne, saki ne fa. To a sake ni ɗin, sai me?."

Maimuna da zaune ta ce, "wayyo Allah! Garin daɗi ba kusa ba, in ji ungulu da ta leƙa masai. Woman leader da gaske naira dubu ɗari biyar duk wata?." 

Woman leader ta ɗan harareta ta ce, "in ba haka bane kin san bazan faɗa miki ba, tunda ke kin zauna sai yadda namiji ya yi dake sai ki yi ai. Ga wata da na santa a bayan bayan ki, wani satin zata hau jirgi. Amma ku waɗanda na sani, duk matsorata ne, rakiyar mata ku ka yo duniya."

Ta yi ajiyar zuciya ta ce, "wannan ya zama dole ayi dani wallahi, duk hanyar da zan bi wajan ganin na tafi aikin nan wallahi sai na yi." 

Woman leader ta bata hannu suka tafa ta ce, "daga lokacin za ki nunawa duniya mata suna da ƴanci, kuma dan ka ajjiye ƴan mata da sunan ƴaƴa ba hakan yana nufin ka dakusar da rayuwar ka bane."

"Dakyau Maimuna, ki san yadda za ki yi ki zo a tafi dake, in ba haka ba kina ji kina gani zaki cigaba da tsufa a gida. Kina aurar da Safeera kin tashi aiki, dan jikoki za ki fara raino."

Maimuna ta ce, "Ko kuɗin auren Safeera na je na haɗo ban rage ba.?"

"Muguwar ragewa ma, ke aikin nan fa alkhairi ne. Ke kin taɓa ganin wacce ta je saudia ta baro aikin ta dawo?."

"Ban taɓa ba."

"Tabbacin akwai alkhairi ɗin kenan. Ki zo mu haɗa ƙarfi da ƙarfe, ki ɗaga kawai. Sai me dan ya sake ki, a kan ki aka fara?."

"In sha Allah, dani za a tafi."

      "Assalamu alaikum!."

Wata kyakykawar yarinya ta yi sallama cikin siririyar murya tana shigowa falon, wacce bazata wuce shekaru ashirin da biyar ba.

Kyakykyawa ce sosai, doguwa mara jiki, baza ka saka ta a layin masu ƙiba ba ko kaɗan, kuma bata shiga layin siraran matan nan ba. Tana da brown skin mai kyau da ɗaukar hankali, fatar har ƙyalle take yi kamar wacce take shafa cakuleti.

Tana da manyan idanu zagayayyu masu haske, wanda suke haska brown skin ɗinta. Tana da dogon hanci mai tsaho, ga ɗan ƙaramin bakinta mai saurin ɗaukar hankalin mutane. 

Tana da cikakkiyar gashin gira, kallo ɗaya zaka yiwa girarta kasan Allah ya yi ajiyar gashi. Kallo ɗaya zaka yi mata ka san tana da kyau, in ka kalle ta sai ka kuma kallo, saboda baiwar da Allah ya yi mata. 

ISLAHA kenan, matashiya ƴar jarida mai aiki a gidan tv da radio, mai ji da ɗaukaka da farin jini. Fuskarta ta samu karɓuwa a wajen jama'a, saboda kyau da murmushi, ga kirki da iya magana a gaban camera. Ga rashin tsoro da sa a, ga iya magana da wayo.

Islaha bata jin magana, bata da kunya, tana da tsiwa sosai. Tana da ɗaukar dala ba gammo, abinda ya fi ƙarfinta zata ce zata iya dashi. 

Tana da gaggawa, bata tsayawa ta nutsu a kan abu, sau tari tana yanke hukunci da zarar abu ya burge ta, bata tsayawa ta yi nazari mai kyau kafin hukunci. Islaha bata da tsoro, kuma bata ɗaukar rainin wayo. Sai dai tana da kirki, fara'a da girmama na gaba da ita, in ya girmama kansa.

Duk suka amsa suna kallon ta, kafin woman leader ta ɗauke kai ta cigaba da abinda yake gabanta bata ce komai ba.

Islaha dawowar daga wajan aiki kenan, ganin Ummansu Safeera a zaune kusa da Mama sai ta yi murmushin da ya bayyanar da kyauwanta, ta ɗan taka kaɗan ta ce, "Umma ashe kina nan, yanzu mu ka rabu da Safeera, bata san bakya gida ba da tabiyo ni" ta faɗa tana kallon ta.

Wacce ta kira da Umma ta ɗan murmushi, ba yabo babu fallasa ta ce, "Ina nan, ya aikin?."

"Alhamudu lillah." 

Sanin ba wani shiri suke yi da Umma ba sai bata sake cewa komai ba. Kar ta faɗi abimda zata kasa jurewa ta mayar mata. 

Ta kalli Mama ta ce, "barka da hutawa."

Mama ta kalle ta kallon sama da ƙasa har tana taɓe baki, ta ce, "maza ki je ki ɗora min abinci." 

Islaha ta sauke numfashin gajiya, a sanyaye ta ce, "To" ta faɗa tana wucewa dan har ga Allah a gajiye take sosai, amma bata isa ta faɗawa Mama haka ba. 

Tana barin wajan Maimuna ta kalle ta ta ce, "wani lokacin kamar tana da hankali, amma ni haka kawai bata yi min ba. Amma dai kin yi sa'ar sirika."

 Mama ta ce, "bata yi miki ba, ko bata yi min ba? Ina ƙyaleta ne kawai dan wani lokacin ina son aurenta da SAHEER."

"Kin ganni nan, bana son sirika ta shigo ta juya min ɗa, na fi so na juyata kamar yadda zan juya ɗana. Bazan lamunci ina uwarsa da ta haife sa, kuma ace wata mace ce take da iko dashi ba, bazan yarda da sai ya fara kai mata kafin ya kawo min ba."

"Shiyasa na amince ya auri Islaha, dan ita ta sanni na santa, ta san bana son raini, kuma duk abinda na shinfiɗa shi zata hau kai ta zauna. In ba dan haka ba ya za a yi na amince ya aure ta?."

Ta yi dariya ta ce, "Amma ke kanki kin san Islaha bata da kunya, kema ba raga miki take yi ba wani lokacin."

"Tunda tana son ɗana dole ta kwantar da kai. Ba fa son auren nake yi ba, ko yanzu zan iya soke shi wallahi."

"Ke dai Allah ya rabaki da sharrin sirikan zamani, ita Islahan ai ba a goshinta aka rubuta zata yi miki abinda ki ke sba. Kin san halinta sarai, bata jin magana, buɗaɗɗen ido ne da ita. Tunda a gidan marayu ta girma."

"Rashin kunya ai bata isa ta yi min, tunda tana matuƙar son Saheer dole ta bi duk abinda nake so. Ta isa ta ƙi yin abinda nake, a gidan nan ta ke zaune ina  so ki tuna, babu dangin uwa ko na uba a tsakaninmu, kawai shegen taurin kan Saheer ne ya saka ya kawo min ita na karɓa. Kuma ko da ya fito da maganar aurenta zai yi saboda haka na bashi dama, bata isa ta aikata abinda bai yi daidai da ra'ayina ƙyale ta ba."

"Ya kamata ki dage, dan irinsu in suka kama yaro basa saki da wuri. Islaha tana da buɗaɗɗen ido, babu inda aikin jaridar nan ba ya kaita, har kwana tana yi a waje. Akwai abinda za a nuna mata wanda bata sani ba?. Ke bakya ganin yadda ta kanainaye Saheer ɗin, yake sonta kamar ransa."

"Kamar ya haɗɗiyeta kuwa, ni wani lokacin son har tsoro yake bani wallahi, yarinya kamar ta lashe masa kurwa? Ko ni ba ya nunawa son da yake nuna mata."

"Ahaf, ba na faɗa miki ba. Sai kin miƙe tsaye, in ba haka ba wallahi kina ji kina gani zata mallake miki ɗanki. Islaha, ke dai ki kalli yarinyar nan kawai, ta wuce tunaninki."

"Duk shegantakar da take ji dashi na fita, duk wani iskanci da yawon duniya da take taƙama dashi wallahi na fi ta."

"Ke ba dan kura ta yi lafiya ba, da na aikata abinda har ta koma ga Allah bata isa ta yi sa ba. Dalilina ɗaya, saboda na mallake Saheer ya saka na ƙyale mata shi, na san halinta, babu wani motsi da zata yi ban fahimta ba. Kin ga bata isa ta kawo min kissa akan mallake min ɗa ba, na dame halayenta na shanye."

"Tana ji tana gani zan juya ɗaya, sai dai ta zama ƴar kallo. Kuma daman ya fi ƙarfinta, yaro fari kar dashi jiki duk madara, ita kuwa fa?. Waye ya san me iyayenta suka aikata aka haifo ta, aka kasa rainonta aka cillata gidan marayu? Ke daga ganinta kin san ba dukkanta ce fulani ba, akwai sirki."

"Ai haske kawai Saheer zai nuna mata, amma wallahi ta fi sa kyau. Ki duba zagayyun idanun da Allah ya yi mata mana, wallahi kaf gidan nan babu mai kyaun Islaha. Shiyasa nake faɗa miki ta waye, ta san komai, manyan mutane sun daina yayin mata masu haske, irinsu ake kai musu. Sun ce sun fi laushin jiki."

Mama ta taɓe baki ta ce, "shegiya, sai taurin kai da rashin kunyar tsiya. Amma zan yi maganinta wallahi." 

Dariya Umma ta yi suka cigaba da tattaunawa akan fita ƙasar waje aikatau.

Sallama aka sake yi aka shigo, Mama ta amsa tana kallon kyawawan ƴan matan ƴaƴanta guda biyu, ko wacce ta ci kwalliya ta yi adon gashi, sai tashin ƙhamshi suke yi. 

Mama ta bisu da kallo har suka zauna sannan ta ce, "haka mu ka yi da ku, tun safe baza ku dawo ba, sai yanzu magrib ta kusa?." 

Ɗaya daga ciki, fara mara jiki, mai kyaun fulani, wacce take amsa sunan Hanan ta ce, "Mama aiki ne ya tare ni, sai da na ciko jakata sannan na dawo" ta faɗa tana buɗe jakarta, ta ɗauko rafar ɗari biyar guda uku ta ajjiyewa Mama.

Mama ta harari kuɗin ta ce, "duk wannan jimawar a naira dubu ɗari da hamsin kawai?." 

Hanan ta ce, "Sai a gode Allah." 

Mama ta kalli ɗayar, wacce take baƙa mai kyau ta ce, "sai wani cika ki ke kina batsewa, ke kuma nawa ki ka ƙwamuso?." 

Labiba ta ɗan kawar da kai ta ce, "dubu ɗari biyu ce, kuma na bayar zan canja waya. Ni na gaji Mama, bacci nake ji" ta faɗa tana niyar miƙewa.

"Zauna dan ubanki, ki kashe kuɗin kuma ki ce min kin gaji, aikin uban me ki ka yi da ki ka gaji?. Me saurayin na ki ya yi miki?. Ban ja mu ku kunne akan ban da iskanci ba, me ya aikata miki ki ka gaji?." 

Labiba ta ce, "Mama ni babu abinda na yi, kawai na gaji ne" ta faɗa tana tashi ta bar wajan Hanan ta bi bayanta.

Umma da take kallon Mama da mamaki, tana girgiza kai ta ce, "kina tura su wajan samarinsu samo kuɗi, amma sai ki ce kar su yi iskanci. To in ba iskanci suke yi ba me zasu yi maza su basu kuɗi irin wannan?." 

Ta kalli Umma, sai ta haɗe rai ta ce, "Uhum Maimuna, bana so a saka min ido a lamarin gidana dana ƴaƴana, dan na tura su samo kuɗi ai ba ta hanyar iskanci da maza ake samun kuɗi ba, akwai hanyoyi da yawa da zasu ciko jaka ba sai sun bada kansu ba."

"Kina da abin mamaki, to me suke yi suke samun kuɗin, wa'azi suke yiwa mazan?."

"Maimuna ya isa haka, in ma karatu suke koya musu babu ruwanki. Na tabbatar ƴaƴana basa neman maza, suna samun kuɗi da dabara irin ta mata. Sai anjima." 

Maimuna ta miƙe ta ce, "Allah ya kyauta, ke kika haife su ai" ta faɗa tana fita daga falon. 

Mama ta bita da harara ta ce, "munafukan banza, ko yaushe aka ce musu sai ta hanyar ba da kai mace zata samo kuɗi a wajan maza oho" ta faɗa tana kwashe kuɗin da Hanan ta ajjiye ta shiga ɗakinsu. Dan tana ta je ta samu Islaha, bata isa ta ce bata samo kuɗi ba. Ko a ina ne sai ta nemo ta bata, ba a banza take ciyar da ita ba.

•••••••••

*MAFI’AS QUATERS,*

*YOLA, ADAMAWA STATE.*

Alhaji AbdulAziz Zubair Yola, babban mai kuɗi ne a faɗin garin Adamawa, kuma mahaifin matashin mai kuɗin da ake ji dashi a kaf faɗin africa. Mutum ne mai kirki, girmama mutane, biyayya da sanin ya kamata. Yana ƙaunar iyalansa, abinda suke so shima shi yake so.  

Alhaji AbdulAziz yana mata guda huɗu, Hajiya Saddiƙa itace uwa gida sarautar mata, AbdulAziz  number two kenan, domin kuwa in AbdulAziz ba ya gari itace take zama tamkar itace shi. Tana da iko a gidan, kowa a ƙasanta yake, hatta mai gidan a hannunta yake. Yadda ta dama haka ake sha, babu mai ja da ikonta, dan ko ka ja kaine zaka sha wahala. 

Duk manyan ƴaƴan gidan yaranta ne, mazan huɗu mata biyu. Duk wani abu na harkar gida ƴaƴanta ne a kan gaba, dan su ne manya dasu ake damawa. 

Matarsa ta biyu Hajiya Salamatu, ɗanta guda ɗaya namiji, kuma ya kasance mara lafiya kamar mai taɓin ƙwaƙwalwa, duk ragowar da suka biyo baya mata ne, su ne manyan ƴaƴanta. 

Hajiya Nadira itace matarsa ta uku, haifaffiyar ƙasar india, cikakkiyar likita a ɓangaren mata, karatu ya kai sa ƙasar india, suka haɗu ya aure ta. 

Mace ce mai sanyin hali da son jawo mutane a jiki. Sai dai ta zama kamar bare a cikinsu, babu wanda yake shiga sabgarta balle a je inda take, sun ajiiyeta a gefe basa mu'amala da ita, saboda ta kasance ƴar wata ƙasar ba jinin fulani ba. Ƴaƴan Nadira uku, namiji ɗaya mata biyu. 

Hajiya Amina itace amarya, mai ƙarancin shekaru da yarinta, dukkansu sun haifeta. Ƴaƴanta biyu duka mata.

             "Mama!."

Ta ɗago ta kalli wanda ya kira ta da ta ce, "meye?." 

Ya zauna a kusa da ita ya ce, "Mama abin nan yana ɗaure min kai, kin san me ya faru?." 

Ta ajjiye wayar hannunta ta ce, "me ya faru?." 

Ya sauke numfashi ya ce, "REHAAN!." 

Ta bisa da harara tana jan tsaki, in akwai sunan wanda ta tsana a duniya to Rehaan ne, bata son jin sunansa a kusa da kunnenta, ba ta so ambace sa in tana waje. In an ambacin sunansa ta ji daɗi, to tabbas an faɗi faɗuwarsa, ko an faɗi wani mai muni. Amma indai aka faɗi alkhairinsa, yanzu zata ji ranta ya ɓaci. 

Ta ce, "me ya samu Rehaan ɗin?."

"Mama yaron nan yana neman wuce tunanin mu, yana so ya zarce inda mu ke tunanin yake." 

Cikin fusata ta ce, "dallah ka faɗa min, meye ya faru?." 

Ya sauke numfashi ya ce, "Sunansa ya dawo na biyu a jerin sunayen masu kuɗin africa masu ƙarancin shekaru."

Idanu ta buɗe tana kallonsa ta ce, "Sameer kar ka yi min ƙarya."

"Ba ƙarya nake yi miki ba, kalli ki gani" ya faɗa yana nuna mata wayarsa. 

Bata musa ba ta karɓa, ta ga yadda aka yi analysis ga sunansa nan a layi na biyu, saura kaɗan ya tarar da na farko.

Baƙin ciki ya mamaye mata zuciya, ta miƙa masa wayar, ta miƙe tana zaga falon cike da tunanin mafita. 

Ta rasa yadda zata yi da Rehaan, kuɗin da ya kamata ace ƴaƴanta ne suka yi shine yake mallakarsu. Hakan yana taɓa zuciyarta, yana sakawa mata baƙin ciki da hassada. 

Mama ta ce, "ya aka yi haka yake faruwa, Ya aka yi abubuwa suke jagule mana ne Sameer?. Rehaan fa, kai kanka ka girmesa da shekara ɗaya. Ya aka yi yake samun ɗaukaka, bayan ku ne manya a cikin gidan nan?." 

Sameer ya ce, "wallahi zamansa a england babbar illa ce a gare mu, ni ban yarda ba dukiyar Abba ce a hannunsa ba. Ta ya yaro ƙarami ace ya mallaki abinda mahaifinsa bashi dashi, Hamma Zayyad da yake babba bashi dasu, mu ma da muka biyo baya bamu dashi. Kina jin wannan kin san haɗawa aka yi, gabaɗaya dukiyar Abba tana hannunsa, mu muna nan an haɗa mu da ƙananun abubuwa na banza. Babu damar mu yi magana sai ace ai shi a nan ya girma ba, shi a a can aka haifesa, a can yake kasuwancinsa da sauran shirme. Mama in muka zuba ido, kaf dukiyar Abba da take can zata zama haram a gare mu."

Mama ta girgiza kai ta ce, "ya aka yi hakan yake faruwa, ya aka yi abubuwa suke lalace min ne?. Meyasa na kasa ɗaukar mataki akan Rehaan, meyasa yake shigar min hancina na kasa fato shi?." 

Sameer ya ce, "dole a san abinda za a yi, bazai yu kina babba a gidan nan, muna manya a gidan nan, ace komai yana hannun Rehaan ba, dole ki san yadda zaki yi ya dawo nigeria, in ba haka ba wallahi muna ji muna gani komai zai fi ƙarfin mu."

"Ƙarya ne wallahi, yadda ku ka kasance manya a gidan nan babu wanda zai samu ɗaukaka sama da ta ku, dole a dakusar da ɗaukakar Rehaan, dole Rehaan ya dawo ƙasar nan.."

"Ɗaukaka ta nawa kuma Mama? Sunan Rehaan da labarin Ray ina ne bai shiga ba a faɗin ƙasar nan?. Sai dai a kiyaye gaba, amma wannan ya riga ya faru. Kai tsaye ki samu Daada da wannan maganr, ki same ta ita kaɗai ce zata zama silar dawowarsa ƙasar nan har abada."

Ta girgiza kai cike da gamsuwa ta ce, "yanzu nan zan je na same ta, indai a kan ganin bayan ɗaukakar Rehaan ne babu abinda bazan yi ba Sameer, zan iya sadaukar da duk abinda na mallaka dan ganin Rehaan ya dawo ƙasa, ku kun hau sama."

Sameer ta miƙe ya fita cikin gamsuwa sa kalamanta. A ganinsa ta ya ya suna manya a gidan, ƙaninsu wanda ya zama shine namiji ƙarami a kaf gidan, ya zo ya fi su ɗaukaka.

 Mama kuma ta dafe kai cikin rashin mafita, a bayyane ta ce, "Rehaan! Rehaan! Rehaan! Ka shiga rayuwata, ka hanani sakewa Rehaan, ka hanani cika burina....."

Ta girgiza kai ta ce, "Baka isa ba wallahi, baka isa ɗaukakarka ta disashe ta ƴaƴana ba, yadda na kasance gaba da kowa a matan gidan nan, dole ƴaƴana su kasance gaba da kowa a yaran gidan nan.  Babu wanda ya isa ya sha gabansu, su ɗin su za a kalla aje ace su bayar, ba kai ba. Tun kana yaro ka ke bani wahala, amma a yanzu bazan barka ba Rehaan, bazan taɓa barin ka ba."

A fusace ta ja hiijabi ta fito daga part ɗinta zuwa part ɗin Daada. 

Daada mahaifiyar Abba ce, tsohuwa mai rigima, duk abinda ta ce a gidan babu wanda yake tsallakewa, duk dokar da ta shinfiɗa sai an hau kai ba a karkacewa. Daada mace ce mai fitar da ƙoƙon usuli, nata nata ne, wanda ba nata ba, ba nata bane. Daada bata son Nadira ko kaɗan, duk abinda zata yi zata ce daman ba jinin fulani ba ce ba. 

Mama ta shiga da sallama, Daada da take zaune ta amsa mata  zauna a akan carpet. 

Mama ta ce, "Daada barka da yamma." 

Ta yi murmushi ta ce, "Yauwa Saddiƙa." 

"Na same ki lafiya?."

"Lafiya lau."

Mama ta gyara zama ta ce, "Daada wata magana ce take tafe dani." 

Daada ta murmusa ta ce, "Uwar gida kenan, kina gaba da kowa a gidan nan, kuma kin fi kowa hankali. ina jinki."

Mama ta ji daɗi, ta sake samun ƙarfin guiwa sannan ta ce, "Yanzu Daada fisabinillahi haka zamu zuba ido abubuwa suna faruwa a gidan nan mu yi shiru, haka zamu cigaba da rayuwa a gidan nan?. Ka yi magana ace baƙin ciki ne, dan ba kai ka haifa ba?."

Cikin rashin fahimta Daada ta ce, "wani abun ne ya faru?."

"Daada akan Rehaan nake magana. Daada wai yaron nan ƙarfin ikon ki ya fi a gidan nan ne, da ki ka zuba ido yana zaman wata ƙasa, yana watsewa da turawa baki saka ya dawo ba?." 

Daada ta ce, "Ko ubansa bai fi ƙarfina ba, balle shi."

Mama ta ce, "Daada a cikin ƴan uwansa ƙanana akwai wanda bai san fuskar ba sai a tv. Yaro ɗan dangi, an tsame sa daga dangi ya koma gefe kamar babu shi a gidan nan?. Rabon Rehaan da zuwa ƙasar nan shekara ɗaya kenan, ƙananun jikokun gidan nan duk basu san shi ba. Hakan zumuncin zai kasance? Shi ba aure ba, yana can cikin turawa yana abinda ya ga dama?. Yana zubar da ƙimar gidan nan, da mutuncin gidan nan?."

Daada ta giegiza kai tana taɓe baki ta ce, "Me ake yi da auren bare? Me ake yi da auren wacce ba jinin fulani ba?. Haka kawai AbdulAziz ya ɗauko mana annoba ya kawo ta cikin ahlinmu, ya ɗauko mana baragurbi ya haɗata damu. Ko da yake ba laifinsa ba ne, asiri ta yi masa. Har a faɗawa ƴan india tsafi?." 

Mama jin ta fara samun nasara sai ta ce, "gaskiya lamarin abin dubawa ne Daada, ke kan ki rabon da ki saka Rehaan a idonki na san an kwana biyu."

"An kwan abiyu kam, tun haɗuwar da muka yi dashi lokacin da aka kaini Jedda akan ciwon ƙafa, tun daga nan ban sake ganinsa ba."

"Haka rayuwa zata tafi kenan? Yana can yana rayuwa a turai suna lalata masa tarbiyya da al'adarsa. Ƙanensa mata duk sun yi sun bar shi, Jafar ɗin da yake ji dashi shima gashi auren zai yi ya bar sa. Shi yana can wata ƙasa bai yi auren ba yana mu'amala da turawa. Yanzu sunan gidan nan yana ɓaci kowa sunanki zai fara kira, a dinga cewa ai kina gani komai ya faru baki tsawatar ba. Ƙawata ce ta kira ni, take faɗa min yadda abubuwa suke tafiya a can ƙasar. Shiyasa na taso, na ce zan zo na same ki. Bazan zuba ido ina ganin ɓaraka, na kama bakina ba."

Daada ta girgiza kai ta ce, "Gaskiyarki ne Saddiƙa, kin yi hangen nesa da tunani mai kyau. Bara mijin na ku ya dawo, dole Rehaan ya dawo Nigera ko yana so ko ba ya so wallahi. Dole ya dawo a nema masa mata ya yi aure, ni kaina zan nemo masa mata, dan bazan bari ya ɗauko wata ƙabilar ya sake haɗamu da ita ba. Bafulatana kamar sa zai aura, bazan amince da baturiya ko baindiya ba."

Mama ta taɓe baki ta ce, "Allah dai ya kiyaye. Dan kuwa na samu labarin yana can yana soyayya da baturiya." 

Sai kuwa Daada ta fusata ta ce, "ƙaryarsa ta sha ƙarya, bai isa ba wallahi, bai isa ba matuƙar ina raye. Jeki abin ki zan yiwa tukfar hanci." 

Mama ta yi murmushi tare da cewa, "Godiya nake, a tashi lafiya" ta faɗa tana fita kai tsaye ɓangaren Salamatu ta biyu ta shiga, kishiyarta kuma abokiyar haɗa gulmarta.

         •••••••

Kyakykawar mace ce a zaune a parlour  tana amsa waya cikin murmushi, kallo ɗaya zaka yi nata ka san ba kyawun fulani gare ta ba, kyau ne irin na foreign countries, ba irin kyau ne irin na mu na gama gari ba. 

Kai da ka ganta ka san ba bahaushiya bace, kallo ɗaya zaka yi mata a fassarata a ƴar india, saboda kamanninta, maganarta, da komai ya gwada hakan. 

Waya take amsawa cikin murmushi, kafin murmushin ya gushe daga fuskarta, tana kallon fuskar wayarta alamun video call ta ce, "Jaafar kana saka ido akan Rehaan kuwa? Ka tabbata babu wani abun da yake aikatawa?." 

Fuskar wanda take kallo a wayar ya ɗan yi murmushi ya ce, "Mamy wallahi babu abinda Rehaan yake yi na ba daidai ba. Ke kin san halinsa, bazai aikata wani abu mai muni ba."

Ta sauke ajiyar zuciya ta ce, "Ka tabbata babu budurwa a tare dashi, ba ya zuwa club, Bar, chill spots, ko wani romantic vibe?."

"Wallahi ba ya zuwa ko ina Mamy. Ki yarda dani, amma Rehaan ko taba ba ya sha balle ya je Bar. Bashi da budurwa, sai abokan kasuwanci da aiki."

"Jafar ka san ya nake zaune a cikim gidan nan, ka san ƙiris ake jira Rehaan ya aikata wani abun a kambbabasa zuwa wani abun daban. Bana so ya aikata abinda zai jawo cecekuce akansa. Shiyasa nake so ka dinga saka masa ido, da ka ga wani abu mara kyau just call me and let me know. I will handle it."

Jaafar ya ce, "Ki yarda dani Mamy, Rehaan ba ya daga cikin abubuwan da ki ke tunani, bussinees da aikinsa kawai ya saka a gaba Mamy." 

Mamy  ta ce, "Alhamdu lillah. Yaushe za ku dawo ne?."

"Ni dai na kusa dawowa, shi ɗin ne ban sani ba. Kin san halinsa, kamar an saka masa tsanar zuwa gida."

"In za ku dawo ka tabbatar ka saka ya cire gashin nan na kansa, kasan jama'ar gidan nan ba ƙaunar sumar nan suke yi ba, yanzu zaka ji ana magana ana cewa dan babarsa ba bafulatana ba ce shiyasa yake aikata haka. Ka saka ya rage tsahonsa ko ya ya, ka ji?."

Jaafar ya murmusa ya ce, "To Mamy, kin san halinsa akan gashin nan, babu lallai ya amince."

"Zan yi masa magana, bara dai ku tashi dawowar." 

"To Mamy."

"Duk da bana son dawowarsa ƙasar nan, amma babu yadda zan yi." 

Cikin sigar rarrashi ya ce, "Mamy don Allah ki kwantar da hankalin ki, babu abinda zai samu Rehaan in sha Allah." 

Ta sauke numfashi ta ce, "Allah ya sa hakan Jaafar, ka gaishe sa in ya dawo daga aiki."

"Okay Mamy." 

Ta kalle sa ta ɗan yi murmushi, cikin tsokanarsa ta ce, "na hana hira da Riyya ko? sorry ka kira ta, ko na kira maka ita ku cigaba da magana." 

Dariya ya yi kaɗan ya ce, "take your time Mamy, ba ita nake nema ba." 

Ta kalli gefenta, inda wata budurwa ta fito mai kama da ƙabilar babarta, tana gyara dogon baƙin gashinta. 

Mamy ta ce, "tana jinka, babu ruwana" ta faɗa tana murmushi, shima murmushin ya yi yana sake ƙaunar Mamy, dan ko kaɗan shi mantawa yake yi da ƴar cikinta zai aura. 

Mamy ta datse kiran ta kalli Juwariyya cikim harshen hindi ta ce, "in an yi sallah zamu shiga mu gaishe da Daada." 

Riyya ta gama naɗe gashinta, ta saka hula tana turo baki gaba ta ce, "Mamy ni bana son zuwa."

"Sai kin je, ki faɗawa Banisha" ta faɗa tana tashi ta ɗaki. 

Riyya ta bi Mamy da kallo, ta sauke numfashi. Bata san me Mamy ta yiwa mutanen gidan basa sonta ba, shiyasa itama bata son shiga cikinsu, ta fi son rayuwa ita ɗaya, dan bazata jure ƙiyayyar da ake nunawa babarta a fili ba.....

Mama tana shiga ɗakin ta kalli Labiba ta ce, "ke bana ciki da iskanci, ki bani abinda ki ka samo ko na saɓa miki."

Labiba a gajiye da maganar ta ce, "Mama na faɗa miki waya zan canja, don Allah ki bar maganar nan. In na samu ai ina kawowa, dan yau kaɗai ban kawo ba bazai zama matsala ba." 

Mama ta harare ta ce, "wallahi sai kin kawo su, ko kina so, ko bakya so sai kin kawo kuɗin nan." 

Ta yi ajiyar zuciya ta ce, "shikenan zan kawo." 

Ta yi tsaki ta ce, "ya fi miki." 

Mama ta fita ta shiga ɗakin da aka mallakawa Islaha. Ta same ta a tsaye tana ninke kayan da ta cire, ta bita da harara ta ce, "saura ke, kar ki ga na yi miki shiru ki ɗauka na yafe miki. Dole ki kawo na yau." 

Islaha bata son magana, hakan ya saka ta ce,"to Mama" ta fada tana ajjiye abinda yake hannunta ta shiga banɗaki.

Hanan da Labiba da suka biyo bayan Mama, suna daga tsaye Hanan ta ce, "wai Mama kanmu ɗaya da yarinyar nan a cikin gidan nan?." 

Mama ta ce, "ta ya zata zama kai ɗaya da ku? Itafa ƴar riƙo ce." 

Labiba ta ce, "Amma itace wacce Hammanmu zai aura ko?." 

Mama ta Harare ta  ce, "da zata auri Saheer sai ta zama ƴar gidan nan?. Ke kin ga an yi aurensa da ita din ne, kin ga ya aure ta ɗin ne, gwana ta gwanaye?" Ta faɗa tana harararta ta fita.

A lokacin Islaha ta fito daga banɗaki ta saka hijjab ta kalli gabas ta tayar da sallah. Bayan ta idar ta ɗauki wayar ta ta fita daga falon zuwa kitchen. 

Aiki take yi tana tunani, dole ce ta saka take zaune a gidansu Hamma, in ba dole ba da yanzu ta tattara kayanta ta gudu. Amma baza ta iya hakan ba, saboda Hamma. In ta yi masa haka bata kyauta ba, kuma ta yi butulci. Bata so ta cigaba da zaman gidan, dan wata ran baza ta iya barwa Mama ba. In tana faɗa tana shiru, wata ran bazata iya yin shirun ba.

Hankalinta yana kan aikin da yake gabanta, ga tunanin da yake zuciyarta, tana ta gyara kayan miya tana wankewa. 

Ƙhamshin turaren da ta ji a bayanta ya saka ta murmushin farin ciki, lokaci ɗaya zuciyarta ta mamaye da farin ciki, ta ji daɗi kamar ta buga tsalle. 

Ta ɗan sauke numfashi, cikin muryarta mai daɗin saurare ta ce, "Hamma!." 

A lokacin kyakykyawan sarauyi fari tass ya shigo kitchen ɗin yana murmushin. Bazai wuce shekaru talatin da uku ba, yana da tsayi sosai, dan da ya tsaya a kusa da ita sai ta zama ƴar ƙarama.

Fari ne sosai, kyakykawa mai kyaun fulani. Yana da hanci dogo, da kyakykyawan gashi a fuskarsa, duk da babu yawa kaɗan ne. 

SAHEER kenan, Hamman Islaha, abokinta, masoyinta, abokin shawararta.

Ya jingina da cabinet, ya harɗe hannu a ƙirji yana kallonta ya ce, "ya aka yi ki ka san nazo?." 

Ta juyo tana kallonsa ta ce, "tun kafin ka zo turarenka ya ri ga ka zuwa." 

Murmushi ya sake yi yana kallon fuskar ta da take fitar da murmushi, ya ce, "Ba wani nan, kin ji shigowata ne kawai." 

Ta ɗago kyakyawan idaunta ta kallesa ta ce, "A jikina na ji zuwan ka Hamma. Sannu da zuwa, daman yau zaka dawo baka faɗa min ba?."

"Na kira matar Hamma bata ɗauka ba, sai na ƙyaleta na ce kar na je na yi laifi." 

Ta jingina da cabinet itama ta ce, "Hammana ba ya laifi a wajena." 

Murmushi ya sake yi, cikin ƙauna da soyayyarta ya ce, "me ake dafa mana matar Hamma?" Ya faɗa yana karasowa kusa ita ya buɗe tuukunyar da ta ɗora. 

Islaha ta ce, "couscous Mama ta ce a dafa. Kamar ta san zaka dawo."

Ya juyo ya kalle ta ya ce, "baki je aiki ba ne?."

"na je."

"Amma ki ke a tsaye a kitchen kina aiki? Ina Labiba ko Hanan, su baza su yi girkin ba sai ke?." 

Ta ɗan sauke numfashi ta kalle sa, sai ta ɗauke kai ta yi murmushi bata ce komai ba. 

Ta ce, "Mama ce ta saka ni." 

Ya sauke ajiyar zuciya yana kallonta cikin rashin jin daɗin abinda Mama take yi mata a gidan, ya cize baki yana girgiza kai tare da zuba mata ido. 

Calmly ya ce, "ki yi haƙuri Islahaa! In sha Allah komai ya kusa ƙarewa, da mun yi aure na ɗauke ki shikenan babu mai takura miki. Da kaina zan dingayi mana girki, bazan bari ki takura kan ki ba."

Kunya ta kamata, ta saka dogayen hannayenta ta rufe fuska. Sautin murmushinsa ta ji yana kallon hannunta ya ce, "yaushe aka aka miki red henna? Yana yi miki kyau Islaha, Ina so na gansa a hannunki, ke kaɗai" ya faɗa yana riƙon hannunta yana kallon zanen red hennan da yake fatar hannunta.

      "Dakyau Saheer! Ashe ka dawo, ni uwarka Ina ɗaki baki a sake Ina jiranka, ashe kai kana nan ka saka ƴar gold a gaba. Wato ta fi ni mahimmaci a wajan ka, wajanta ka fara zuwa kafin ka zo wajena ko!?." 

Da sauri ya saki hannun Islaha, ya juyo yana kallon Mama. 

A sanyaye ya ce, "Mama na shiga kina sallah." Ta harare sa, ta juya ta bar wajan. 

Ajiyar zuciya ya yi ya kalli Islaha ya ce, "Zamu yi waya" ya faɗa murya a can ƙasa yana fita ya bi bayan Mama. 

Islaha ta bi sa da kallo kafin ta cigaba da aikinta, rayuwar gidan sam bata yi mata daɗi, tana manage kawai dai bata da inda ya fi gidan. Shiyasa take jin daɗi in ta fita aiki, wani lokacin ko lokacin barinta aikin ne ya yi bata dawowa, zama take yi a can ta huta da bala'in Mama. 

Dan gidan indai ba Baffa yana nan ba ya yi mata daɗi. Babu mai sonta a gidan, daga Baffa sai Saheer sai babbar gidan wacce ta yi aure. Baayan su babu wanda yake nuna mata so.

Ta san ita ba kowa ba ce a gidan, bata da kowa sai Hamma Saheer, shine uwa kuma shine uba a gare ta, Yayanta kuma mijin da zata aura. 

Kallonsa kaɗai yana ƙara mata farin ciki da jin daɗi a zuciyarta, shi kaɗai ne mai tausayawa rayuwarta da son ganin ta je matakin nasara. Ya jure ƙalubale da yawa akanta, ya jure ɓatawa da kowa kawai dan ya riƙe ta a gidansu ba tare da sun haɗa jini ba. 

Bata san shi ba, shima bai santa ba. Sanadin zuwa gidan marayu ziyara ya haɗa su, daga nan ta tsinci kanta a cikin gidansu da amincewarta. 

Saboda shi take ɗagawa Mama ƙafa, tana sharewa in aka yi mata ba daidai ba. Amma ba dan shi ba, wata ran sai dai azo aga tana dambe da Hanan ko Labiba. Bata son raini da wulaƙanci ko kusa.

Saheer kuwa ɗaki ya shiga wajan Mama, ya same ta zata fito daga ɗakin, bata kula sa ba ta dawo falo ta zauna, shima ya zauna. 

Ya ce, "Mama barka da dare." Bata kula sa ba ta yi masa banza. 

Saheer ya ce, "ki yi haƙuri, na shiga kina sallah."

"Sai da ka gama gaisawa da ƴar gold sannan zaka zo inda nake ko Saheer?." 

Ya sauke numfashi ya ce, "ba haka bane Mama, wallahi na shiga kina sallah."

"Ƙarya ka ke yi Saheer, ka nuna min son da ka ke yi mata ya fi wanda ka ke yi min. Ka ga in ka aure ta, wata ran ma daina kula ni zata ce ka yi." 

Saheer cikin damuwa ya ce, "ki yi haƙuri Mama." 

Ta ja tsaki cikin faɗa ta ce, "ni fa tun yarinyar nan bata kai haka ba ba sonta nake yi ba, saboda kai na amince take zaune a gidan nan tun ba a kai haka ba. Haka kawai babu dangi uba da uwa, ka kwaso mana yarinya ka kawo mana?."

"Mahaifinka da yake bakin ku ɗaya, ya goya maka baya harda shige maka gaba a aurenta. Wataƙila yarinyar nan mayya ce, wataƙila ba ta hanyar aure aka same ta ba. Tun farko laifina ne da na amince wallahi, gashi yarinyar tana neman ƙwace min kai, tun kafin ka aure ta!."

A sanyaye ya ce, "har abada babu wanda zai ƙwace miki ni, ke ki ka haife ni fa Mama, bani da wata sama dake."

"Ƙarya ka ke yi, ka fi sonta dani."

"Ina son Islaha Mama, amma bata kama ƙafar son da nake yi miki ba. Ki yi haƙuri" ya faɗa yana saka hannu a aljihu ya ɗauko rafar ɗari biyar ya ajjiye mata. 

Sannan ya ce, "a yi haƙuri Mama." Dan ya san indai da kuɗi yanzu zata sauka.

Ganin ya ajjiye mata kuɗi masoyanta, sai ta basar ta girgiza kai, ta ja kuɗin kusa da ita ta ce, "shikenan ai. Ka je ka huta." 

Ya miƙe ya fita, yana so ya ga yanayin da Islaha take ciki, dan yana da tabbacin ta ji kalaman Mama.

Islaha ba jimawa ta gama girkin, ta fito ta wuce ɗaki ta ɗauki wayarta a lokacin ta ga kiran chairman. 

Kiransa ta yi, yana ɗauka ya ce, "Islaha gobe ki zo office da wuri, akwai aikin da nake so mu yi." Ta amsa da to ta kashe wayar ta ajjiye tana sauke numfashi.

Falon ta dawo ta tarar kowa ya zuba abinci yana ci, bata ce komai ba ta zuba nata ta zauna a gefe tana ci a nutse. Tana ganin irin kallon da Saheer yake yi mata, amma ta basar ta cigaba da cin abincin ta bata sake kallonsa ba. Bata so ya jawo mata hayaniya, dan Mama bata raina ƙaramin abu.

Wayar Mama aka kira, ta ɗauka tana cewa, "Kin faɗa mata gobe ne tafiyar?." 

Daga can ɓangaren aka ce, "eh ta sani."

"Yauwa, ta san tsarin dai?."

"Ta sani."

"Yauwa, sannan ki faɗa mata, ni ban damu da alkhairin da fararen fata suke yi ba, kawai a haɗa min kuɗina. Dan wallahi bazan ɗaga ƙafa ba." Mama ta yanke wayar.

Hanan ta ce, "Mama nima a tura ni aikin nan mana, ana samun kuɗi muna zaune a gida?." 

Mama ta kalle ta ta ce, "ke da ki ke neman mijin aure ina ke ina tafiya wata ƙasar?." 

Ta juya  ta kalli Islaha ta ce, "Dama dai Islaha ce sai ta tafi, ko babu komai ta tattara kuɗin aurenta." 

Saheer ya tarin numfashin Mama ya ce, "Allah ya kiyaye, me Islahaa zata je yi aiki wata ƙasar Mama? Babu inda zata je, komai da ake yi na aure zan yi mata."

"Indai babar Islaha ba mayya ba ce, to tabbas jikar ƴan bori ce. Ko sun lashe maka kurwa, ko sun tsafe ka" Mama ta faɗa tana kallonsa. 

Shiru ya yi bai amsa ba, dan baya so maganar ta yi ta tsayi, a Islaha a wajan. 

Mama bata dakata ba, ta ce, "tun kafin ayi auren har an asirce min kai? Wato ga mai kuɗin banza, kai zaka yi komai ko?." Shiru ya yi bai ce komai ba, kafin ta sake magana ya miƙe ya fita daga falon.

Labiba ta ce, "Mama kin haɗu da sirika tun yanzu. Wannan in ta auri Hamm wallahi sai ta hanasa gaishe ki" ta faɗa tana nuna Islaha sa yatsanta. 

Mama ta ce, "ita ɗin banza, yaushe aka ƙyanƙyashe ta da zata hana Saheer gaishe ni?."

"Ga zahiri nan Mama. Kina gani yana katse ki kina magana,  yana cewa shi zai yi mata komai?. Wallahi nan gaba zata iya saka ki kuka."

"In tana da iyaye a duniya, ko su ƙarya suke yi. In kuma yar titi ce, na fi iyayen nata tantiranci.."

Mama ta kalli Islaha da take aikawa da Labiba harara ta ce, "Ke Labiban ki ke harara?."

Islaha ta haɗe rai, cikin ɓacin rai ta ce, "bana so su dinga shiga harkata, in kina yi min faɗa su daina saka min baki, ai basu ne gaba da Hamma ba, shine gaba dasu." 

Labiba ta buɗe baki, bata yi mamaki ba, dan ta san Islaha zata aikata fiye da haka.  Ta ce, "Tabɗi, to ke a su wa?." 

Islaha ta buɗe idanunta ta ce, "ni a matar Hamma." 

Hananan ta ce, "to daman waye zai kwashe ki, Ai sai dai Hamman, in ba shi ba sai wa?. Waye zai ɗauki ragowar titi?. Ki bari a ɗaura ɗin, kafin ki fara kiransa da mijinki."

"Wanda ya ɗauki ragowar titi, shima ragowar titin ne Hanan. Kuma tunda har ake tsayar dake aka ta ya, Islaha ta wuce ace waye zai kwashe ta."

"Kutmar uba! Me ki ke nufi? Hamma ne ɗan iska?."

Zata yi magana suka haɗa ido da Mama,  sai ta fasa ta ɗauke kai daga kallon Mama. 

Mama ta ce, "mara kunya, kina gidan ubansu kina cin arzuƙi kina yi musu rashin mutunci. Zo nan." 

Islaha a hankali ta ƙarasa ta zauna, Mama ta bita da harara ta ce,"ban ga kin bani komai ba yau, ko dan kin ga ɗazu ban yi miki magana ba, shiyasa ki ka ɗauka yau kin ci banza?." 

Islaha ta rufe ido ta buɗe, ta ce, "Mama aiki na  ke zuwa."

"Dan aiki ki ka je ina ruwana? Aiki ke ya dama ba ni ba, abinda na sani ki bani kuɗin yau kawai."

Islaha ta ce, "Mama ni bana zuwa wajan ko wanne namiji balle ya bani kuɗi."  

Mama ta wara hannayenta ta ce, "ni na hana ki? Ai ban hana ki samo min kuɗi ne. Dan haka ki fito da dubu hamsin yanzun nan." 

Islaha ta wara ido ta ce, "Wallahi Mama bani da dubu hamsin, sai dai in an yi salary....." 

kafin ta karasa Mama ta katse ta, ta ce, "Keda salary na ci ubanku, sa'ar wasanki ce ni Islaha!?."

Ta girgiza kai ta ce, "ki yi haƙuri, kuma kin san ina  kawowa duk sati, yau ɗin na aiki ne ya yi min yawa, shiyasa ban fita." 

Mama cikin tsawa ta ce, "Wannan ke ya dama, ki bani kuɗi kawai.  Ƴaƴan gida suna fita su kawo, ke da ake ciyar sake a sadaka ki ce baki dasu ba. Baki isa ba Islaha."

Islaha ta yi shiru bata ce komai ba, Allah ya sani da tana da dubu hamsin da ta bawa Mama ta huta, amma bata da komai sai dubu biyar, ɗazu Safeera ta karɓi rancen dubu talatin ɗin da ta rage mata, da in ta bawa Maman ta san zata dan sauka kaɗan. 

Bata son wannan ɗabi'ar, ace burin Mama kawai ka kawo mata kuɗi, bata damu da inda zaka samu ba. In ba dan dole ba ya za a yi ta zauna a gidan nan? Shi kansa Hamman in zaka biye ta Mama, ai ba mijin aure bane.

Mama ta katse ta ta ce, "bani." 

Islaha ta ce, "wallahi Mama...." Mama ta kai mata mari, Islaha ta kauce. 

Mama ta ce, "kin isa..? Wacece ke da zaki kwana a gidana ya baki kawo komai ba?." 

Ta nuna su Labiba ta ce, "ƴaƴana ne na cikina, sun fita sun nemo kuma sun bani, balle ke bari karan kaɗa miya, kwashe, shara, ragowar gidan marayu?. Ki shiga hankalin ki Islaha, ki daina ganin ina wasa dake ki samu damar raina ni."

Islaha ta haɗe rai, duk da ta saba da kalaman Mama amma ko yaushe in ta faɗa bata jin daɗi.  

Ta ce, "ki yi haƙuri."

"Tashi ki bar min falo, ki fita harabar gidan nan ki zauna sai na neme ki." 

Islaha ta karyar da kai ta ce, "Mama ana sanyi sosai, don Allah ki bari gobe zan nemo na kawo miki, duk inda zan samu kuɗi zan samu na kawo miki."

Labiba ta ce, "Raini, Mama tana faɗa kina faɗa?. Lallai Mama kina da aiki, duk ranar da Hamma ya auri wannan kin mutu." 

A fusace Islaha ta ce, "Labiba bana son shirme." 

Labiba ta ce, "ya za ki yi dani?." 

Mama ta ce, "Fita ki bani waje." 

Islaha zata sake magana Mama ta ce, "Na ce ki fita!." 

Abinda Islaha ta tsana a duniya shine tsawa, ta  ta fita da ɗan sauri tana sauke numfashi. 

Mama ta bita da harara ta ce, "shashasha Mara hankali, ni za ki mayar ƙaramar yarinya? Wanne kalar iskanci ne bakya aikatawa? Dan kin raina ni, naira dubu hamsin ce zata gagare ki?." 

Hanan ta ce, "Wallahi Mama kuɗi yarinyar nan take samu, ba ki ga manyan mutanen da take hulɗa dasu ba. Hotels kuwa, babu inda bata zuwa."

Mama ta ce, "na sani Hanan, duk wani iskanci da take aikatawa na sani wallahi."

"A haka kuma zaki bari ta auri Hamma Saheer? Ta gama watsar da kanta a titi, ta gama raba jikinta ki bari ta aure sa?." 

Mama ta kalle ta tana wani shegen murmushi, ta ce, "mu zuba" ta faɗa tana tashi ta shiga daki.

              *******

Yanayin yadda suke zaune a babban falon zai tabbatar maka da ba ƙaramar tattaunawa ake yi ba, kowa yana zaune a ƙasan carpet, duk sun sunkuyar da kansu suna sauraren umarni daga hajiya Daada. 

Ita kaɗai ce a zaune a kan kujera, ƙafarta tana miƙe tana ƙaɗawa, hannunta riƙe da jarbi tana ja cikin isa da ƙasaita. Shiru falon ya yi, babu sautin komai sai sautin karatun alkur'ani da yake tashi daga tv.  

Kowa a cikin falon farin ciki yake da taron, saɓanin Mamy da ta san ƙarshen alawa ƙasa, ƙarshen taron akanta da yaranta zai ƙare, tunda ba ƙaunarta suke yi ba. Shiyasa kanta yake sunkuye, bata ɗago ba balle ta ga abinda zai ɓata mata rai.

Daada ta bisu da kallo ta ce, "AbdulAziz kana jin abinda nake faɗa ko?." 

Abba ya ce, "ina jinki Daada." 

"Ka yi shiru baka ce komai ba." 

Ya gyara zama ya ce, "ina jira ki gama ne." 

Daada ta ce, "na gama, ina jinka." 

Ya sauke ajiyar zuciya ya ce, "Daada ba ƙin dawowarsa nake yi ba, abinda nake dubawa a can yake aiki, a can kasuwancinsa ya fi ƙarfi, ban da yanzu da ya kawo asibiti, kasuwar zamani, da sauran abubuwa ƙasar nan kin san komai nasa yana can. Komai da komai nasa yana can, hatta takardar haihuwa a can take. Dawowarsa nigeria...."

Ta katse sa ta ce, "AbdulAziz ba wannan maganar na kira ka ka yi min, ina bada umarnin dawowar Muhammad cikin gidan nan!. Umarni ne ba shawara ba, komai yake yi ya tattaro ya dawo cikin gida."

"Ban damu da a can aka haifesa ba, ban damu da rabinsa ba ɗan ƙasar nan bane, abinda na sani ɗan cikin gidan nan ne ya samar da cikinsa. In daga lahira aka auro uwarsa ban damu ba, dawowarsa gidan nan kawai nake da buƙata. Kuma dole ayi ko sa bakwa so." 

Abba ya ce, "Allah ya huci zuciyarki, ban faɗa dan ɓata ranki ba." 

Daada ta ce, "in ma ka faɗa ɗin ai na soke yanzu. Ba wani ne ya ce ka auro ƴar wata ƙasar ba, kai ka ga zaka iya har ka aikata. Ba tare da shawarata ba ka aure ta, ban san anyi auren ba sai labari na ji, babu albarkata a cikin aurenku."

"Sannan da yake ita ta fi kowa, baza ta zauna a cikin mu ba, sai aka sauke ta a england, saboda baza ta iya zama a nigeria ba. Yanzu kuma ɗan na mu ma baza a bamu shi ba? Shima a can burtaniyan zai cigaba da rayuwarsa?. Har yanzu a cikin dangi akwai wanda bai san Rehaan ba, ko ni bazan iya banbance kamaninsa ba, tunda rabona dashi yau shekara huɗu kenan."

"Dadda ya zo lokacin ƙaramar sallah." Mamy ta faɗa jin ana neman ɗora masa shekara huɗu.. 

Da sauri Abba ya kalle ta, amma kafin su haɗa ido Daada ta ce, "ina magana kina katse ni? Wacece ke ina magana kina kawo min ta ki?." 

Ta kalli Abba ta ce, "ka ga rashin tarbiyyar irin na yaran ƙasashen waje ko? Baka koya mata a yadda ake magana da manya ba ne? Baka ko ya mata cewa ko kai in ina magana baka isa ka dakatar dani ba?." 

A sanyaye ta ce, "Allah ya wuci zuciyarki."

Daada ta ce, "da yazo lokacin bikin sallah kwana biyu ya yi kacal ya koma, Tunda ya gaishe ni sau ɗaya bai sake waiwaiyona ba, saboda an riga an jefa masa ƙin dangin babaansa a zuciyarsa. Ke ga mai ɗa, ina magana kina katse ni saboda ke ki ka haifesa."

"Wallahi baza ta saɓu ba, dole ya dawo gida, kuma in ya dawo, ba a isa nan da wasu kwanaki ace zai koma aiki ba. Ya dawo aiki a Nigeria, kar na sake ji ance zai koma burtaniya da zama." 

Abba ya ce, "in sha Allah, zai dawo Daada." 

Daada ta ce, "ya yi kyau. Kowa ya watse, AbdulAziz ka zauna."

Cikin lokaci kaɗan kowa ya tashi daga falon cikin farin ciki, kaf gidan babu mai ƙaunar zaman Rehaan a wata ƙasa, dan babu mai ƙaunar cigaban rayuwarsa kowa so yake ya ga ya ɗurkushe. A ganinsu dawowarsa Nigeria babbar naƙasu ce a gare sa. 

Aka bar Abba kaɗai a zaune kusa da ita. Daada ta ce, "AbdulAziz, bana so na sake ji ance zai koma wata ƙasar, ya zauna ya cigaba da rayuwa kamar yadda muke yi." 

Ya ɗaga kai cikin gamsuwa ya ce, "in sha Allah za a yi."  

Ta ɗaga kai ta ce, "Ya batun auren Juwairiyya da Jaafar?." 

Abba ya ɗan yi jimm dan ya san bata son batun auren Jaafar, amma sai ya ce, "yana nan yana tafiya yadda ta kamata."

"Da zarar Rehaan ya dawo, a haɗa auren harda shi."

Da sauri ya kalle ta ya ce, "Daada ba ja da maganarki nake yi  ba, amma ta ya za a haɗa da Rehaan bayan, ko budurwa ma bashi da ita?." 

Daada cikin baƙar magana ta ce, "Ai na ɗauka shi ɗin ma baturiya zai ɗauko ko balarabiya." 

Ya yi shiru bai ce komai ba, dan ya san shi take faɗawa magana. Tunda ya auri Mamy kullum sai an yi haka, an kwashe shekaru da auren amma Daada taƙi saduda. 

Daada ta ce, "ina so ka sani, babu yaren da Rehaan zai aura in ba bafulatana ba, wallahi ko ya ɗauko wani yaren ba fulani ba sai an soke auren!. Yadda ka auri baindiya ta lalata mana zuri'a, bazan bari a sake maimaitawa ba."

Ya yi ajiyar zuciya ya ce, "in Allah ya amince."

"Zaka iya tafiya."

"Sai anjima" ya faɗa yana miƙewa ya fita.

Daada ta yi tsaki ta ce, "kawai ka ɗauko mana dangin masu tsafi cikin gida, ƴan india me suka iya in ba tsafi ba? Gabaɗaya ka gurɓata mana ahlinmu" ta faɗa tana kallon gefenta. 

Daada ta ce, "ke Indo?." 

Wacce aka kira da Indo ta zo  ta ce, "gani Daada."

"Ki je ki kira min Saddiƙa."

"To" ta faɗa tana tashi ta fita daga falon.

Ƴan mata guda goma ne a tsaye, kyawawa masu ji da haske. Kallo ɗaya zaka yi musu ka san jinin fulani ne, duba da yadda suke da kyau mai sanyi. Dukkansu basu wuce shekaru ashirin ba, babu wacce zata ɗara daga ashirin, sai dai ƙasa da haka.

Suna zaune a babban falo, sai wata babbar mace a zaune tana kallonsu tana murmushi. 

Ta ajjiye wayar hannunta ta ce, "bakwa burin zama a irin wannan gidan don Allah?." 

Suka yi shiru basu ce komai ba, ta sake yin dariya ta ce, "ku saki jikinku, babu abinda zai faru a nan. Na san kun ji daɗin kuɗaɗen da ake baku ko?."

A tare suka ɗaga kai alamun eh, ta ce, "To kun gani. Da kuna gidan marayu kuna rayuwa kamar ta bayi, abinci ma ba wani mai kyau ake samu ba. Ku kalli yadda ku ka canja, ku ka yi kyau kamar ba ku ba. Ni kaina yanzu na tabbatar muna da ƴan mata kyawawa, da an dakusar daku a waje ɗaya."

Gyaran murya suka ji, ta yi musu alamu duk su miƙe suka miƙe tsaye. 

Babban mutum ne ya shigo sanye da shadda fara harda babbar riga. Kana ganinsa ka ga alhaji, wanda kuɗi ya zauna yake shigowa. 

Ganin ƴan matan sai ya yi murmushi yana binsu da kallo, ya kaɗa kai ya ce, Kai! Kai! Kai!!. Daman haka mu ke da kyawawa ƴan mata a garin Yola kamar haka?. Jamila aikin ki yana yin kyau." 

Ta yi dariyar farin ciki ta ce, "Godiya nake yallaɓai." 

Ya murmusa ya ce, "ku zauna ƴan mata adon gari." 

Suka zauna gabaɗayansu, ya bi su da kallo yana murmushi. 

Kafin ya kalli Jamila ya ce, "waɗanan sun yi." 

Ta ɗan rusuna ta ce, "Godiya nake yallaɓai."

"Ina fatan komai daidai."

"Komai daidai yallaɓai, komai zai tafi yadda ake so. Dukkansu babu matsala, na yarda dasu ɗari bisa ɗari."

Ya kalle su ya ce, "ai daga ganinsu, wayayyu ne basu da duhun kai. Kuna ji ƴan mata?." 

Duk suka kalle sa, ya gyara zama ya ce, "Za a kai ku inda zaku samu cigaban rayuwa. Yin karatu a babbar makaranta, hawa mota, riƙe waya mai tsada, kwana a waje mai kyau, da komai za ku zamu. Abinda mu ke so da ku, bama son yawan surutu, ku yi shiru da bakunan ku. Ba ku da iyayen da zasu takura mu ku, abinda ku ke so shi za ku yi."

Jamila ta ce, "in ku ka yi haka, za ku samu abinda baku taɓa tunani ba. Fita ƙasar waje, da komai ma za ku samu. Kun amince?."

Dukkansu suka ɗaga kai alamun sun amince. Ya yi murmushi ya ce, "ku shiga ciki, akwai mai dafa abinci, ku faɗa mata duk abinda ku ke so za a yi mu ku. Akwai driver a waje, in kuna ƙwaɗayin kayan ciye-ciye duk za a baku."  Suka miƙe suka shiga inda ya nuna musu, ya bisu da kallo yana murmusui har suka ɓace.

Ya kalle ta ya ce, "ba a taɓa samu team mai kyau kamar wannan ba, kin yi haɗi yadda ya kamata. Kuma da alama dukkansu lafiyayyu ne, za a samu abinda ake so."

Daɗi ya kamata, ta ce, "sai da na zauna sannan na zaɓa, na fiddo su."

Ya ce, "na san za ki iya. Amma ina yarinyar nan da na gani?." 

Ta ɗan sauke numfashi sannan ta ce, "Hafsa ko?." 

Ya ɗaga kai ya ce, "ita. Ai na faɗa miki ina so a haɗo da ita, wannan da kaina zan ajjiyeta ba wani wajen zan kai ta ba."

"Hafsa da Zainab bana son taɓa su ko kaɗan, saboda yaran nan sune na hannun daman Islaha."

Ya bita da kallon mamaki ya ce, "Islaha kuma, ba mun gama da case ɗinta ba?." 

"Mun gama Yallaɓai, amma ita bata gama damu ba. Daga ranar da ta buɗe ido babu ɗaya daga cikinsu, zata fara yi mana shige da fice a kan lamarinmu. A haka ma dan muna da maganinta a hannu ne, da ba mu san irin ɓarnar da zata yi mana ba."

"Wai wacece Islahan nan da mu ka kasa ganin bayanta?."

"Mun yi nasara yallaɓai, tunda ta bar gidan nan da jimawa. Barinta gidan shine ya dakusar da ita, har yanzu bata da hujja akan abinda mu ke aikatawa. Iya wannan ma nasara ce."

Ya ɗan gyaɗa kai ya ce, "A kashe ta mana, meye amfaninta?." 

Ta yi murmushi ta ce, "ka bar komai a hannuna, indai ina da rai bata isa ta yi wani motsi ban saka ƙafa na fyaɗe ta ba. Ai bata isa ta yi wani abu na zuba mata ido ba."

"Na yarda dake Jamila, tunda muka fara harkar nan bamu samu matsala ba. Amma ina so ko ta wacce hanya Hafsa ta zo gidan nan, na yi miki alƙawarin mota, da kuɗi naira miliyan biyar, da kujerar hajj. bana. Amma in kin kawo min Hafsa kenan."

Ta yi dariya ta ce, "Wallahil azim, ka ji rantsuwar musulmai ko? Islaha ko ita ta haifi Hafsa sai na kawo maka ita, sai ka yi shagalinka da ita yadda ka ke so. Bata isa ta yi komai ba, babu abinda ta isa ta saka ko ta hana."

Ya yi dariya ya ce, "Idon naira, wato tunda na yi alƙawari za ki iya." 

Ta yi dariya ta ce, "Yallaɓai babu abinda kuɗi ba sa sakawa."

Ya ɗaga kai ya ce, "wannan karo, baza mu fitar da yaran nan ba, a nan ƙasar zamu rabasu. An ɗan samu tangarɗa akan fitarsu ƙasar waje, tunda akwai mutanenmu a nan da suke da kuɗi a hannu zamu fanshe komai."

"Babu komai yallaɓai, amma kar a barsu a Adamawa ko kusa da Adamawa."

"Haba Jamila, na san abinda nake yi fa." 

Ta yi masa jinjina ta ce, "tuba nake yi, matsala ce bana so." 

Ya ɗaga kai ya ce, "na fi ki gudunta."

"Yallaɓai kowa da ɓangarensa, in ka duba yaran nan a hannun mu suke, binciken farko ta kaimu za a fara."

"Na ji. Ki je kawai, ki shirya min haɗuwa da Hafsa. Su kuma waɗanan, in anjima ko wacce zata san makomarta" ya faɗa yana miƙewa.

itama ta miƙe ta ce, "an gama ranka ya daɗe. Amma ina so a bani aron yaran nan mu tattauna." Ya nuna mata hanya alamun ta je, ta ce, "godiya nake." 

Tana shiga ta kalle su ta ce, "Kyawawana, ku riƙe amana a duk inda aka kai ku, ban da sata, gulma, ko yiwa babban mutum video da waya. In aka kama ɗaya daga cikin ku da irin wannan laifin, za a ɗaure sa ne. In ku ka kwantar da kai, ƙasar waje sai ta zamar mu ku wajen zuwa ko yaushe."

Ɗaya daga ciki ta ce, "Baza ki taɓa samun mu, da irin wannan abubuwan ba." 

Ta yi dariya ta yi musu jinjina ta ce, "sai mun yi waya" ta faɗa tana fita..

      *****

Tunda ta koma ɓangarenta take kuka, ta dafe kai tana zubar da hawaye zuciyarta duk babu daɗi.

Bata san me ta yiwa dangin mijinta da basa sonta ba, kawai dan ta kasance ba yarensu ba, dan ta kasance ba ƴar ƙasarsu ba, shikenan kowa ba ya sonta?. 

Ba ita ta bawa Rehaan ɗaukaka ba, ba itace take sakawa ya zauna a ƙasar waje ba, ta fi kowa son ganinsa a kusa da ita. Amma da an tashi magana, duk laifinsa sai a juye ya dawo kanta gabaɗaya.

Babu mai kaunarta a cikin gidan sai Janan, wacce ta kasance age mate ɗin Riyya. Bayan ita babu wani, sai a fi sati ɗaya wani yaron gidan bai shigo inda take ba. Sun tsame ta daga gidan, sun mayar da ita kamar annoba.

A lokacin Riyya ta shigo, ganin tana kuka sai ta ƙaraso da sauri ta ce, "Mamy me ya faru, meyasa ki ke kuka?" Ta faɗa tana zama a kusa da ita hankali a tashe. 

Ta sake cewa, "Mamy lafiya?." 

Bata ce komai ba, ta goge idanunta ta kalli Riyya ta ce, "Riyya kira min Rehaan a waya." 

Ba musu ta ɗauki waya ta kira number sa ta ƙasar uk amma bata shiga. 

Ta kalli Mamy ta ce, "wayarsa bata shiga."

Mamy zata yi magana aka shigo ɗakin da sallama. 

A tare suka amsa, suna kallon wanda ya shigo ɗakin. Riyya ganin Abba ne sai ta miƙe tana kallonsa, ba kasafai aka cika ganinsa a ɓangaren matansa ba, sai abu mai mahimmaci musamman rashin lafiya. 

Riyya tunda ta gansa, ta san an ɓatawa Mamy rai a wajen meeting, shine ya biyo ta ya rarrashe ta.

Riyya ta ce, "Abba sannu da zuwa." 

Ya kalle ta ya ce, "ina Banisha?."

"Ta yi  bacci." Kai ya ɗaga Riyya kawai,  ta fita daga ɗakin ta basu waje. 

Abba ya sauke numfashi yana kallom matarsa da take zubar da hawaye har lokacin, kanta yana ƙasa bata ɗago ba. 

Ya ɗan gyara tsayuwa ya ce, "NADIRA!." 

Bata ɗago ta kalle sa ba sai goge idanunta da take yi, ya san an ɓata mata rai ne, hakan ya saka ya tako yazo inda take ya zauna. 

Ya riƙe hannunta  ya ce, "wannan kukan bashi da amfani, kin san bazan ja da hukuncin Daada a gidan nan ba. Kuma ba laifi bane da an ce Rehaan ya dawo gida."

Cikin harshen hindi, da take yi masa magana dashi ta ce, "Amma ka san duk lokacin da Rehaan ya dawo nigeria sai wani abun ya same sa ko? Ka san ba ya taɓa zama lafiya indai ya saka ƙafarsa a cikin ƙasar nan. Meyasa ake so ya dawo gabaɗaya, a manta a can yake aiki da kasuwancinsa?. In ya bar komai na sa ya dawo nan kenan ya haƙura da komai?. Ka san bana son wani abu ya samu Rehaan, bana so ko kaɗan."

Ya sauke numfashi bayan ya gama jin abinda ta ce. Duk da ba da yarensa ta yi magana ba, amma a zaman da suka yi ya iya yarenta sosai. Kamar yadda ta iya fulfulde da hausa. Yana fahimtar duk abinda ta ce, yadda ta yi maganar ya san abin yana taɓa mata zuciya. 

Ya san macece da take da son ƴaƴanta, bata so ta ga wani abu ya same su. Hakan yana daga cikin dalilin ƙinta da Daada take yi, takance bata da fulako da yakana, su fulani ba haka suke nuna tsantsar son yara ba, suna ɓoyewa. Mamy kuwa bata san ɓoye son ɗanta ba, a gaban kowa take nuna masa soyayyar da iyaye suke nunawa yaransu.  

 "Nadira kin san dole gidan nan, shiyasa nake fɗa miki zamansa a England bazai yu ba. Dole ya dawo nan ya cigaba da zama kamar sauran ƴan uwansa."

"Kasuwancinsa fa? Ka san acan yake yin komai. In ban da yanzu, da ya kawo shopping mall da hospital nan ba, da bashi da komai a nan."

"Zai iya yi daga nan, ba sai a can ba. Muna zamanin da kana zaune daga gida zaka yi meeting, karatu, aika saƙo da komai da komai. Kasuwancinsa bazai dakushe dan ya dawo ba. Aiki da ki ke zance ke kan ki kin san ba yi yake yi ba, sai dai in ya samu contract da wata ƙasa ya je ya gama ya dawo. Bai ɗauki karatunsa na likitanci da mahimmaci ba, ya fi mayar da hankali akan kasuwanci."

Ya yi murmushi ya fuskance ta sosai, tare da riƙe ɗaya hannunta ya ce, "Nadira!."

Ya ɗago da fusksrta yana kallon kyakykyawar fuskarta ya ce, "na yi miki alƙawari, a wannan karo babu abinda zai samu Rehaan, ko da ya yi ciwon da ya saba baza a ɗauki lokaci ba zai samu lafiya. Aiki kuma zai cigaba da aikinsa a nan, tunda kin san ya fi mayar da hankali akan aikin in ya zo nan. Harkokin kasuwancina da nasa da suke a ƙasar da zai bari, za a cigaba da kula da komai daga nan. Don Allah kar ki samu damuwa, kin ji?."

Ta ɗaga kai alamun to, ta ce, "Ni daman ba damuwa nake yi akan zuwansa ba, gidansu ne, komai daɗewa dole ya dawo. Kawai rashin sakewar da ba ya yi ne bana so, ga kuma yawan ciwon cikin nan na sa."

"Babu abinda zai faru in sha Allah."

"Allah ya sa."

"Amin. Rehaan yana da wacce yake so ya aura ne?." 

Ta ɗago ta kalle sa tare da girgiza kai, sannan ta ce, "bai taɓa bani labari akan hakan ba, sai dai ko yanzu."

Abba ya yi shiru yana kallon ta, sai ta ce, "Daada ta ce ya yi aure ne?." 

Ya ɗaga mata kai ya ce, "ta ce a haɗa da aurensu Riyya." 

Ta ɗan buɗe ido ta ce, "Riyya! Bikin Riyya ai ya kusa, har yaushe ya dawo da aka haɗa aurensu lokaci ɗaya?."

Ya ɗaga kai ya ce, "hakan za a yi Nadira. Za a san abinda ya kamata ayi."

"Ka zaɓar masa matar ne?."

"A'a, ke kina da zaɓi ne?."

"ko na faɗa ma baza a amince ba, baza a so na sake ɗauko hindi na kawo cikin fulani ba. Bani da zaɓi" ta faɗa a sanyaye.

Abba ya girgiza kai ya ce, "is okay, mu jira ya dawo, wataƙila yana da wacce yake so." 

Mamy ta ce, "ina so in je gida, na jima ban je canja." 

Ya miƙe tsaye yana cewa, "zaki je, amma ba yanzu ba Nadira. Ina jiran zuwa ki, ki kawo min tea" ya faɗa yana fita daga ɗakin. Mamy ta dafe kai tana tunani.

Tunaninta ɗaya wacce mata kuma za a zaɓa masa a cikin gaggawa haka? Ita fa bata son a aura masa wacce ba ya so, kuma bata so a aura masa wacce zata so shi dan kuɗi ko dan kyau. Shiyasa ta fi so ta zaɓa masa mata da kanta, amma ta san baza a taɓa bata dama ba. 

Ko wacece wacce za a zaɓa masa, matuƙar baya sonta itama baza ta taɓa sonta ba har abada. Abinda Rehaan yake so shi take so, zaɓinsa shine zaɓinta. Ta sauke numfashi, ta miƙe ta shiga banɗaki cikin tunani.

Ɓangaren Daada Mama Saddiƙa ta nufa da sassarfa, ta shiga da sallama ta same a yadda suka bar ta. 

Ta zauna a ƙasa ce, "Barka da hutawa." 

Daada ta ce, "Yauwa Saddiƙa. Ya ki ke ganin abubuwa za su tafi? Ina so a haɗa auren Juwairiyya da Muhammad a lokaci ɗaya, kuma bana son wani hayaniya, da kaina nake so na zaɓa masa matar aure."

Gaban Mama ya faɗi, jin kalmar Rehaan zai yi aure, gumi ya keto mata a goshi, ta share gumin ta ce, "Duk yadda ki ka yi daidai ne."

"Kina da matar da ki ke ganin ta cancanci ya aure ta?."

Da sauri ta ɗago ta kalle ta, ta ɗan yi dariya ta ce, "Hajiya Daada ni kuma, ni zan zaɓawa Rehaan mata?. In Nadira tana da rai ai bani da wannan ikon."

"Ni ke na zaɓa, kuma ke nake so ki zaɓar masa matar aure, amma in kina da ita." 

Mama ta yi murmushi ta ce, "abinda ki ka ce daidai ne Daada. Ƴan mata masu tarbiyya ai baza mu rasa ba, zan bincika in sha Allah." 

Daada ta ce, "kar ki samo wata a cikin jikokin abokan zamana. Kar ku ga na amince da auren Juwairiyya da Jaafar, a ɗauka za a amince da ɗan wanda bani na haifa ba. Ki yi yi tunani mai kyau, ko a danginki ne ki samo masa. Jinin fulani, mai tarbiyya, mai kyau, wacce zata zauna dashi tsakani da Allah."

Ta yi murmushi ta ce, "in sha Allah Daada, za a yi."

"Tashi ki je. Saboda yanayin lokaci, ki yi gaggawar nemowa."

"Ki huta lafiya" ta fada tana fita zuwa ɓangaren ta da sauri.

Tana shiga ta cire hijjab ɗin jikinta ta cillar, yaranta da suke zaune, suka kalle ta. Kafin su yi magana ta ce, "Rehaan! Wannna yaro ya tsaya min a zuciyata." 

Babban ɗanta mai suna Zayyad, wanda suke kira da Hamma Zayyad ya miƙe tsaye  ya ce, "Mama wani abun ne ya faru?." 

Ta juyo ta ce, "Aure! aure Daada take so ya yi. Ta ya zamu bari Rehaan ya yi aure? Da zarar ya yi aure ya haihu shikenan mun shiga uku, komai ya sake lalacewa."

Sameer ya miƙe tsaye ya ce, "Dole mu hana auren nan Mama, in Rehaan ya yi aure a wannna lokacin da yake samun ɗaukaka akwai matsala."

Mama ta dafe kai ta ce, "Nadira kin cuce ni, kin lalata min shirin da na shekara talatin da biyar ina yi. Yanzu meye abin yi?."

Adda Zuhra da take cikinsu ta ce, "Yaushe ne auren?."

"Ni ta bawa zaɓi na nemo matar da zai aura."

"Shikenan faɗuwa tazo daidai da zama. Ina Sajida." 

Mama ta kalle ta ta ce, "Sajida! Wacce sajidar?."

"Sajida ƴar ƙawar ki mana."

"Baki da hankali, a wannan ɗaukakar da Rehaan yake samu zan bari ya auri Sajida? In ta aure shi ta kere ki fa kenan. Domin Rehaan ya ninka mijinki kuɗi, sau babu adadi. Babu yadda za a yi na ɗauko ƴar ƙawata da kaina, na bata wanda ya fi mijin ƴata ɗaukaka. Ko labari na ji za a yi, zan shiga na fita na dakusar da auren, balle ni da kaina."

"Inaaa! Har abada wallahi. Ke ko ƙanwata da muke ciki ɗaya, da tana da ƴa mace, bazan ɗauki ƴarta na bawa Rehaan ba. Ke ko ita kanta ƙanwar tawa, wallahi bazan iya bari ta auri Rehaan ba. Komai a ɗakina nake so ya tare, bana so ɗaukaka ta tsallake ni ta je wani waje."

Zuhra zata yi magana ta dakatar da ita, cikin fusata ta ce, "ya isa malama, ki bar batun nan bazan amince ba. Babu ta yadda za a yi in bari ta auri mijin da yafi na ki kuɗi. Rehaan ga kyau, ga kuɗi, ga iko, ga farin jini, ga ɗaukaka. Ba iya nigeria ba, a kaf ƙasashen ƙetare babu inda Rehaan bashi da alfarma. A hakan zan bari wata wacce ta raɓe ni ta same sa?. Da dai ace akwai aure a tskaninku ne, ko ba ya so sai ya auri Janan wallahi."

Zuhra ta ce, "Kamata ya yi mu zauna ayi magana sosai akan hakan, yanzu dare yana yi." 

Sameer ya ce, "Mama ya kamata a san abinda za ayi in, in ba haka ba wallahi muna gani komai zai fi ƙarfin mu."

Zayyad ya girgiza kai ya ce, "To ku ƙyale Rehaan ɗin mana, shekara nawa ana wahala a kansa an kasa samun nasara?." 

Mama ta kalle sa cike da harara, ta ce, "babban banza, a haka zaka ƙare ai. Ina kishinku amma kai kana zuba min ƙasa a ido, dama Sameer ko Zubair ne babba ba kai ba." 

Ya yi murmushi, bai ce komai ba ya fita.

Mama ta dafe kai ta ce, "innalilahi! Na auri mutum tun yana saurayi, amma saboda tsafi irin na ƴan india tana shigowa rayuwarmu ta tarwatsa komai. Ni da nake da ku mu ne manya a gidan nan, amma itace take riƙe da gidan." 

Zuhra ta ce, "gabaɗaya sunan Abba ya ɓata, sunansa ake ambato. Ko ni, in aka ganni sai ace ga ƙanwar Rehaan Yola."

Mama ta dafe kai, ta girgiza kai ta ce, "mu zuba mu gani. Sai na dakusar da wannan ɗaukakar wallahi. Ina zuwa" ta faɗa tana shiga ɗaki da gaggawa.

*****

         "Rehaan yana gab da shigowa nigeria, kana da labari?." 

Wanda yake zaune a gefensa, ya girgiza kai ya ce, "bani da labari, sai yanzu." 

Shima ya zauna yana girgiza kai sannan ya ce, "na sanar da kai yanzu, duk yadda  za a yi a wannan lokacin ayi. Kar a saɓa saiti, a tabbatar da Rehaan ya daina numfashi. Barinsa duniya kaɗai, shine zai zama silar ɗagawarmu. Matuƙar yana da rai, babu inda zamu iya zuwa."

Ya girgiza kai ya ce, "za a san abinda za a yi ranka ya daɗe, a ko yaushe umarninka kawai nake jira. Zan san duk abinda za a yi da zarar ya shigo nigeria." 

Ya ɗora ƙafa kan ɗaya sannan ya ce, "a wannan karon bana son matsala, wannan karon bana son kuskure. Ina so na ji labarin Rehaan ya mutu, ina so na ji labarin babu shi a duniya. ." 

"An gama ranka ya daɗe."

"Aje a yi abinda ya kamata, duk abinda ake buƙata a yi min magana."

"An gama" ya faɗa tana fita. Ya yi ƙwafa yana girgiza kai zuciyarsa cike da mugun nufi.

      *LONDON, UNITED KINGDOM.*

      A hankali yake kaɗa ƙafarsa idonsa a rufe, sanye yake da ƙaramar riga mai gajeren hannu, hannunsa riƙe da glass cup yana juya ragowar drink ɗin da yake ciki. 

Fari ne tass, kallon farko zaka yi masa ka san haskensa ba na ƴan Nigeria ba ne, kana kallonsa ka san haske ne ba gama gari irin wanda mu ka saba gani ba. 

Yana da dogon baƙin gashi, wanda ya sakko har shoulders ɗinsa, gashin ɓaki ne sosai, mai tsaho da cika. Yadda ya rufe ido, eyelashes ɗinsa sun kwanta akan fuskarsa, ga dogon hanci mai tsaho da kyau. Yana da cikakken sajen da ya zagaye fuskarsa, bai yi yawa ba, kuma ba a cire sa ba, ya sha gyara, kai daga gani ba sai ance yana shan kuɗi ba.  

Yana da smallest lips, masu kyau da ɗaukar hankali. Ta ko ina ya haɗu, kana ganinsa ka san kyau ne ya haɗu da kyau. Fulani ne ya haɗu da india, shiyasa aka samar result mai ɗaukar hankali. In ka kalle sa sai ka kuma kallo, domin kyaunsa ba na kallo ɗaya ka haƙura bane.

REHAAN ABDULAZIZ YOLA kenan, wanda ake yiwa laƙabi da RAY, saurayi matashi ɗan shekara talatin da uku zuwa da huɗu. Cikkaken likita a ɓangaren tiyata, kuma shararraen ɗan kasuwa, wanda sunansa ya ratsa duniya gabaɗaya. 

Ray ya ɗaukaka, Allah ya saka masa albarka a cikin kasuwancinsa, sunansa shine taƙamar ƴan garin Yola. Yadda ƴan Kano suke alfahari da sunan ɗangote, haka ƴan Adamawa suke alfahari da sunan Rehaan. Yana daga cikin matasa mafiya shahara a Nigeria. 

   "Ray kana ji na?."

Kyakykyawan saurayi mai irin shekarunsa ya faɗa yana zama a kusa dashi. 

Jafaar Ahmad Zubair Yola kenan, wanda Rehaan yake yiwa laƙabi da Jazy ko ya ce Jay. Cousin ɗinsa, kuma amininsa. Tare suka tashi, tare suke yin komai. Tsiran shekara ɗaya ne a tsakaninsu, Rehaan ya girme sa da shekara ɗaya.

Kowa akwai abinda ya saka a gaba, Jazy ba a ƙarƙashin Ray yake aiki ba, shima da kansa ya dogara, aiki ne yake kawo shi uk kamar Rehaan ɗin. Mamy ta ɗauki amanar Ray kacokan ta tamƙawa Jazy, dan ko yaushe suna tare. 

Sai a lokacin ya buɗe kyawawan idanunsa masu kama da madara, ga girma ga haske, gasu zagayayyu, sun fito waje kamar ka saka hannu ka cire. 

Ray ya sauke ƙafa ƙasa, ya kalli Jafar ya ɗan girgiza kai.  

Jazy ya ce, "mun yi waya da Mamy ɗazu da baka nan, ta ce min akwai batun zuwan ka Nigeria a kwanakin nan."

Rehaan ya ɗan yi tsaki, cikin harshen fulfulde, wanda suka fi amfani dashi in suna tare ya ce, "Makircin tsohuwar nan ne ko?."

"Kaima ka san itace zata ce ka dawo, in ba ita ba babu mai takura maka."

"Ni ban san me na tare mata ba. Ko in na koma can ɗin me zan yi mata oho" ya faɗa yana ɗaukar band a gefensa ya ɗaure gashin kansa a tsakiya. 

Hakan da ya yi ya sake ƙara masa kyau, ya fito da asalin zatin da Allah ya yiwa fuskarsa.

Jazy ya kalle sa ya ce, "kamar kuwa kasan Mamy ta ce min na saka ka ɗan rage gashin nan, bata son abinda zai jawo mata magana." 

Ya yi masa kallon ƙasan ido, sannan ya ce, "Bazan cire ba wallahi, sai dai duk abinda Daadan zaata yi ta yi. Na gaji da wannan abubuwan na su, komai sai abinda suke so za a yi, dan sun ga ina ƙyalewa sai a dinga zaƙewa? Ya isa."

Jazy ya yi dariya ya ce, "To Rehaan ba ni na ce ka koma ba fa, wannan faɗan na me ye?." 

Sai kuma ya sauke ajiyar zuciya ya ce, "bana son zaman Nigeria Jazy. Bana son zama a gidanmu, bana son abinda zai haɗa ni da gidan nan. Ba dan Mamy da Abba dasu Riyya ba, babu abinda zai mayar dani Nigeria. Gabaɗaya gidan nan ba ƙaunata suke yi ba, Janan ce kaɗai take kula da ni a gidan, sai kuma Hamma, amma kowa burinsa...." Sai ya dafe kai ya yi shiru bai ce komai ba.

Jazy ya ce, "sorry Ray, ko wacce nasara haka take zuwa da ƙalubale." 

Ya kalle sa ya ce, "Ni meyasa jarabawar ta zo a kan gidanmu? Jazy babu wanda bana so a gidan nan, ina ƙaunar ƴan uwana ka fi kowa sani, amma su ba haka ne a wajansu ba. Riyya da Kiddo sune ƙannena, sai Janan. Bana jin daɗin hakan da suke yi min."

Jazy ya ce, "na sani Ray, kai mutum ne mai son ƴan uwa da son kyautata musu, jarabawarka ce a haka shiyasa hakan ya faru." 

Ya sauke numfashi tare da ɗora hannayensa duka biyun a gashin kansa, ya cire band ɗin da ya saka, ya yamutsa gashin yana barbaza s ko ina. 

Ya ɗan cize baki ya ce, "Zan shiga Jedda Jazy."

Jazy ya ce, "yaushe kenan?."

"Soon."

"Amma akwai batun zuwa Nigeria fa."

"Aiki ne dani a can Jazy, zan tsalleke aikin na tafi nigeria ne?."

"Amma tunda har aka fara batun nan gwara mu je ɗin, in ya so daga can sai ka wuce." Ya ɗan girgiza kai bai ce komai ba. 

Jazy ya yi murmushi ya ce, "Mamy ta ce min baka da budurwa har yanzu?." 

Kyakykyawan murmushi ya yi, wanda ya bayyanar da fararen haƙoransa farare masu kyaun kallo. 

Ya shafa fuskarsa ya ce, "Mamina kenan. Me ka ce mata?."

"Na ce mata babu kowa har yanzu."

"Ka yi mata ƙarya kenan, bayan ka san akwai Alma ko?." 

Jazy ya haɗe rai ya ce, "Ray meyasa lokaci ɗaya ka ke son sako Alma a cikin rayuwarka? Ka san aurenka da ita ba abu ne wanda zai yu ba." 

Ya ɗora ƙafa kan ɗaya yana ɗan taɓe baki ya ce, "akwai haramci a aurena da ita ne? Infact Alma musulma ce ba arniya ba, ko arniya ce addini ya bani damar auren ta balle musulma ce. So Alma she's my girlfriend, zan faɗawa Mami, next month zamu yi court marrige a nan."

Jazy ya ce, "Rehaan! Me ka ke faɗa haka? Kana so ka jawowa Mamy wani abun ne?." 

Ya miƙe tsaye yana ɗan stretching kaɗan ya ce, "Mamy babu ruwanta dan na auri Alma, haka Abba ma babu ruwansa, dan shima ya auri Mamy, bazai damu dan zan auri ƴar Uk ba. Sauran mutanen gida duk abinda zasu ce su ce, i'm ready to face any challange for that."

Jazy zai yi magana aka danna door bell, Ray ya ƙarasa ya buɗe yana kallon wacce ta shigo. 

Siririyar baturiya ce, mai farin gashi mai tsaho. Sanye take cikin dogon jeans da riga wacce ta rufe iya ƙirjinta kawai, gabaɗaya cikinta a waje yake. Gabaɗaya flat tummy ɗinta a bayyane yake, ga navel ɗinta a bayyane, an yi mata ado da stone mai kyau a cikinta.

Rehaan ya ɗan kalle ta, kafin ya yi magana ta yi hugging ɗinsa harda ɗafewa jikinsa. Bai yi denying ba, ya yi hugging ɗinta back hannunsa zagaye da cikinta wanda ya kasance a bayyane. 

Ɗagowa ta yi daga jikinsa, ta yi pecking goshinsa tare da shafa gashinsa ta ce, "I missed you Ray."

"I'm just talking about you sai ga ki kin zo. Ina ki ka je."

"I'm here to invite you to go on vacation with me. Can you come?."

Ya kalli Jazy da yake kallonsa, sannan ya kalle ta ya ce, "Alma ina da aiki yanzu, amma na yi alƙawari next time." 

Ta yi murmushi tana shafa gajensa ta ce, "take your time Rehaan, i'm leaving."

"Okay, byee." 

Ta sake hugging ɗinsa ta ce, "byee" ta faɗa tana fita, ya raka ta har bakin ƙofa ta tafi, sannan ya juyo yana kallon Jazy da yake aiko masa da harara. 

"Amma ka san hakan ba yi daidai da addininka da al'adarka ba ko? Kai bafulani ne, wannan kuma ba al'adarmu ba ce." 

Ray ya kalle sa ya ce, "Nan ba a Yola nake ba, a Uk nake. Ina so ka tuna Alma ƙawata ce tun ina school, tare muka fara karatu tun daga farko har ƙarshe. Alma ta taimake ni, musamman akan karatuna. And hug and kiss normal abu ne."

Jazy ya ce, "kana son jawowa Mamy wani abun kenan?." 

Ya ɗan rausayar da kai ya ce, "na faɗa maka auren Alma zan yi."

"yaushe ka yanke wannan hukuncin? Ko dai..." sai ya yi shiru bai ƙarasa ba. 

Rehaan ya ce, "ko dai me?."

"Nothing."

"Jazy ya zama dole na auri Alma, a jikina nake ji aurenta ya zamar min dole." 

Da mamaki ya ce, "meyasa ka ce haka?."

"I dont know, amma a jikina nake ji ya zama dole na aureta Jazy. Ban san me yake damuna ba, ban san me nake ji ba. Bana son Alma a matsayin wacce zan aura, amma ina ji a jikina ya zama dole na aure ta Jazy." 

Jafar ya bi sa da kallon mamaki ya ce, "ni ka ɗaure min kai."

Ray ya ce, "nima kaina a ɗaure yake Jazy, nima ban san me zan yi ba."

Ya faɗa yana zama a akan kujera yana rufe ido, dan shi kansa bazai ce ga abinds yake damunsa ba. 

Jafaar ya yi ajiyar zuciya ya ce, "Rehaan ka cigaba da addu'a kawai." Ya ɗaga masa kai alamun to, ya dafe kai bai ce komai ba.  

Jafar ya buɗe window, sai ya taɓe baki ya ce, "ban san meyasa hausawa mu suka zubar da mutuncinsu ba. Ka ga wannan apartment ɗin? Wani bature ne a ciki, ake kawo masa ƴan nigeria kala-kala, yana biyansu ya yi abinda yake so da ita. Kalli dai wannan yarinyar, kana ganinta ka san yarinya ce, sannan kana ganinta ka san yar ƙasar mu ce."

Ray ya miƙe ya ƙaraso ya kalli Window ɗin ya kalli yarinyar ya kalli Jay ya ce, "hmmm! Shiyasa ma gwara ka auri turawa ka huta, ƴan ƙasar mu sun lalace da zuwa outside countries suna zubar da mutuncinsu." 

Jazy ya kalle sa ya ce, "Amma kai ka ce min baka sha'awar auren farar mace, ka ce black beauty ka ke ra'ayin aure. Me ya kawo Alma?."

Ya sake kallom window ya, ya jingina da bango yana ɗan murmushi kaɗan ya ce, "nima ban sani ba, but brown skin is my favorite!." 

Jazy ya ce, "kamar wacce kenan?." 

Ya sake kallon window yana kallon wacce ya nuna masa, ya kalli Jazy yana taɓe baki bai ce  komai ba ya ɗauki wayarsa ya hau sama.

 Jazy ya bisa da kallo yana sauke ajiyar zuciya, a kaf duniya shi kaɗai ya san waye Rehaan, ko Mamy bata san halayensa kamar yadda ya sani ba.

Shi kaɗai ya san abubuwan da suke baibaiye da Rehaan, ya tabbatar shigowar Alma rayuwarsa kawai nufi mara kyau. Haka kawai yake ji a ransa kamar zuwanta rayuwar Rehaan plan ne, gabaɗaya ba ya so ya dinga ganinta tana zuwa inda yake. Tana son cewa zata taɓa shi, duk da hug and kiss ba komai bane a wajenta, shima tunda a Uk yake rayuwa kusan ya saba da hakan. Amma na Alma ya yi yawa, akwai abinda take nufi da Rehaan.

Waye ya turo ta? Shine abinda bai sani ba.

******

Alma tana fita daga apartment ɗin wata luxury car da take ajjiye shiga. Ta kalli wanda yake ciki a zaune, ta miƙa masa abin hannunta ta ce, "here is his hair." 

Ya karɓa ya ce, "his signing?."

"We are coming there."

"Dont forget, we need everything from Ray."

"I know."

Ya sake kallon ta ya ce, "can you do me a favor? If you do it, i will give you fiffty million naira."

Alma ta yi murmushi ta ce, "i can."

Ya sauke numfashi ya ce, "ki yi ƙoƙarin jan hankalinsa, ku gama sabawa, sannan zan faɗa miki." 

Ta yi murmushi ta ce, "Okay Sir." 

Ya yi murmushi, suka gaisa ta sauka daga motar shi kuma ya ja motar ya tafi.

Nna Haleema✍🏻

Da mamaki Baba yake kallon ta jin abinda take faɗa, ya yi shiru ya zuba mata ido har ta gama bayaninta yana girgiza kai.

Ya bita da kallo ya ce, "Maimuna kin san abinda ki ke faɗa kuwa?." 

Umma ta kalle sa ta ce, "na sani mana." 

Baba ya ce, "kuma kina cikin hankalinki?." 

Itama da mamaki ta ce, "in bana ciki ai bazan faɗa ba. "

Baba ya ce, "na fi tunanin bakya hankalin naki, dan mai hankali bazai faɗi abinda ki ka faɗa ba. Cewa ki ke yi za ki tura Safeera ƙasar waje aiki, a gidajen fararen fata fa." 

Umma ta ce, "eh haka na ce. Kuɗi ake samu, kai ka san ba halin aurar da ita muke dashi ba. In ta je ta yi aikin koda na shekara ɗaya ne, abinda ta samu ba sai a aurar da ita dashi ba?." 

Baba ya girgiza kai cikin mamaki, dan shi gani yake kamar bata cikin nutsuwarta, ya ce, "Safeera za a tura aikatau wata ƙasar? Ni tantama nake yi; anya kina cikin hankalinki?."

"Haba don Allah, ina hankalina mana, mahaukaciya ce ni?. Duk wata akwai gidan da ake biyan miliyan ɗaya a kuɗin nigeria, ko da dubu ɗari biyar za a dinga bata, a wata sha biyu nawa mu ke dashi?. In ta je ta yi na shekara ɗaya ba sai ta dawo ba?. Wannan banzar tashar da suke aiki ita da Islaha uwar me suke samu? Tashar tasu har yanzu bata wani ɗaukaka ba, albashin bai wuce dubu hamsin ba. Kai kana gida ba aikin kirki ka ke yi ba, nima ɗan buge-bugen da nake yi ba samu ake yi ba. Ga yara, ga Safeera budurwa wacce aka yiwa baiko, shi kansa wanda zata aura ɗin ba wani abin hannu ne dashi ba. Ya ka ke so na yi?."

Baba ya girgiza kai ya ce, "kuma kawai sai na sallama ƴata ta tafi wata ƙasar aiki, saboda a kaina aka ƙare talauci ko?." 

Ta yi shiru bata ce komai ba, Baba ya gyara zama ya ce, "Ai wallahi ko bara nake yi akan titi, bazan amince Safeera ta yi aikatau a garin nan ba, balle har sai an bar ƙasar nan. Ita woman leader ɗin da ta zugo ki, ki faɗa mata ita ta tura ƴaƴanta mana, sai ke za ki tura naki dan baki da hankali?."

Umma ta ɗaure fuska ta ce, "ina fa da hankali Malam, ka daina cemi bani da hankali. Kuma in Safeera ta je aikin nan ai cigaban mu ne."

"Cigabanki dai, amma ni ban dani. Kuma baza ta je ba, wallahi Allah Safeera baza ta je aiki wata ƙasar ba, matuƙar ina da rai ina numfashi. Ke ko na mutu ban yafe ba in ki ka turata. Tunda na lura abin naki ya tashi daga na masu hankali, ya tsallaka ya koma na mahaukata."

"Ka ji ai, matsalar talaka kenan wallahi. Baka dashi ka ce baza ka bi hanyar samu ba." 

Baba ya girgiz kai bai ce komai ba, dan ba ya so ya biye mata saboda yara, ba ya son yin abinda zai bar musu suna tunawa dashi.

A lokacin Safeera ta shiga da sallama cikin hijjab. Baba ya amsa yana kallonta, ta durƙusa ta ce, "Baba zan miƙawa Islaha wainar fulawa na dawo."

Baba ya kalli agogo ya ce, "ƙarfe tara ta yi Safeera, in kin je ki dawo, ban da zaman hira." 

Ta yi murmushi ta ce, "To Baba" ta faɗa tana miƙe ta fita. 

Umma ta ja tsaki ta ce, "yarinya budurwa kamar wannan ace baza a amfana da ita ba. Woman leader ƴaƴanta ne suke kawo mata kuɗi kullum, kuma ba neman maza suke yi ba, da dabara irin ta mata suke samu su kawo. Amma ni aiki na ce zata yi ka ce baza ta yi ba. Ni sai na wanke ƙafata na tafi, ai baza a hana ni ba!. In ka hana ƴarka, ni ai ba haifata ka yi ba!" Ta faɗa tana miƙewa.

Baba ya ce, "Allah ya kai ki lafiya, ƴaata dai baza ta je ba wallahi." 

Mama ta fita suka haɗu da Safeera tana kwashe kayan wankin da suka zube ƙasa saboda iskar sanyi.

Umma ta kalle ta ta ce, "Ke kina son zuwa ƙasar waje aiki?." 

Da mamaki ta ce, "Umma wanne aiki kenan?."

"Aikin Saudia, na gidan larabawa ko turawa.Kina so?."

Safeera mamaki ya hana ta magana, ta dinga bin Umma da kallo ganin yadda ta canja kamar ba ita ba. 

Umma ganin ta tafi tunani sai ta dafata, ta ce, "a wata ana samun albashi kusan miliyan ɗaya, to in ki ka je ki ka tara kuɗin ba sai a zo a ajiiye, kin ga in bikinki ya zo an huta da babu wannan babu wancan. Kin san ba ƙarfi ne da ni ba, babanki ma haka. In ki ka je ki ka samo kuɗin, sai a rufawa juna asiri. Shi kansa Saleem ɗin naki ba kuɗi ne dashi ba, kin ga sai a taimaka masa da wani abun in an samu, ko ya ki ka gani?."

Safeera a sanyaye ta ce, "Umma wai da gaske ki ke?."

"Da gaske nake mana. Kuɗi ake samu, musamman ke da ki ke jin turanci, za ki iya zama a ko ina. Ga ki fara, kyakykyawa."

"Umma ni bani da ra'ayin zuwa aikatau wata ƙasar gaskiya." 

Umma ta yi murmuahi ta ce, "jeki ki kai mata ki dawo mu tattauna, bazan bar wannan alkhairi ya wuce mu ba. In ki ka yi katari ki ka samu gidan aiki a saudia riba biyu, ga ki a garin ma'aiki, ga kuɗi, sannan ga labarawa da kyauta. Me ki ka manta?." 

Safeera ta yi ajiyar zuciya bata ce komai ba ta fita, dan ta ga yanayin Umma baza ta fahimce ta wuri ba.

      Islaha tana zaune a kan kujerun da aka yi su na gini a compund ɗin gidan sanyi yana ratsata, ta ƙanƙame jikinta tana rawar sanyi cikin rashin mafita. 

Ta kalli ƙofar da zata kai falo, ta ɗauke kai tana lumshe ido tana jin numfashinta yana yin sama. 

Ta san ko me zata cewa Mama baza ta bar ta ta shiga ba sai ta ga dama. Mama indai akan kuɗi ne bata ɗaga ƙafa, bata damu da inda zaki samo ba, ita dai kawaai  ki bata shine kwanciyar hankalinta. 

Sau da dama Islaha tana ji har gwara zaman gidan marayu akan gidan Mama. Can babu mai takura mata ta kawo kuɗi, in ta gama abinda take yi ta dawo ta kwanta shikenan. 

Duk da can ɗin ma akwai ƙananun ƙalubale, ta buɗe ido kawai ta ganta a gidansu Saheer, bata san ya aka yi ta amince ta biyosa ba. Dan ta san a dokar gidan marayu, in dai mutum zai yi adopting ɗinka, kuma ka wuce shekara sha biyu, dole sai da amincewarka kafin hukumar gida ta yarda. Balle ita, da ta kusa gama university a lokacin. 

Da kanta ta amince masa ta biyosa, ba ta san meyasa ya yi adopting ɗinta a lokacin ba, ta san shaƙuwar da suka yi ne sila, amma wani lokacin tana danasani.

In Mama ta yi wani abun, sai ta ji kamar ta haɗa kayanta ta koma, duk da ta san baza a karɓe ta ba, kamar an yaye ta ne. Amma tana da yayyun da ƙawayen da suka tashi tare, suka yi aure a manyan gidajen da zata iya zuwa can ta zauna. Kawai bata son zubawa Hamma ƙasa a ido ne, da wata ran sai dai ya buɗe ido ya ga bata nan.

Ɗankwalinta ta jawo ta rufe kunnenta ta jin sanyi yana shigar mata kunne ta ko wanne ɓangare. 

Buɗe gate ɗin aka yi aka shigo, sai ta ɗaga kai ta kalli wanda ya shigo. 

Safeera ta gani, ganinta a zaune a wajan sai ta ƙaraso da roba a hannunta ta ce, "Islaha lafiya ki ke zaune a nan? Kin san dai wajan nan ba wajan zamanki bane, tunda ba cikakkiyar lafiya ce dake ba ko?." 

Islaha ta kalle ta tana ƙanƙame jikinta ta ce "Safeera Mama ce ta ce in fito na zauna."

"Akan me?."

"Akan ban kawo kuɗin ba, kuma bani da kuɗin ne shiyasa. Da meye dubu goma ko ashirin da na bata?."

Safeera ta zauna kusa da ita, cikin fusata ta ce, "Amma Maman nan ƴar...." 

Islaha ta dakatar da ita ta ce, "kar ki zage ta Safeera, ta yi min abinda babu wanda ya yi min irinsa a duniya. Duk da ba zaman daɗi nake yi ba, amma babu laifi ina kwana na tashi har na ci na sha. Ɗanta kamar shine bangona, shi nake kallo a matsayin Yayana, aboki, kuma mijin da zan aura. Ta cancanci girmamawa ko ya ya ne."

Safeera a ƙufule ta ce, "to neman maza take so ki fara ko me? Haka kawai namiji zai ɗauki kuɗi ya ba ki ba tare da kin bashi wani abun ba?."

Islaha ta ce, "duk yadda ki ke tunanin Mama akan son kuɗi ta wuce haka. Ita gani take yi haka yaranta suke yi, tunda suna fita su samo mata."

Safeera ta yi tsaki ta ce, "to ki zo mu tafi gidan mu kawai, in ba haka ba kin san sanyin nan zai cutar dake."

Ta girgiza kai ta ce, "a'a, ƙyale ni kawai Safeera. Me ya fito dake a daren nan."

Ta miƙa mata pack ɗin ta ce, "Wainar fulawa ce, na soya shine na kawo miki."

Islaha ta karɓa ta ce, "kamar kin san tun jiya nake muradin cinta wallahi, sai dai sanyin nan bazai bar ni ci ba." 

Safeera ta ce, "ki zo mu tafi gidanmu, yanzu numfashinki zai riƙe, kin san yanayinki kamar na masu asthama."

Islaha ta ce, "ki bari kawai Safeera, na tabbata yanzu zata ce na zo na koma. Ki je gida, dare ya yi kar Baba ya yi miki faɗa."

"Ya san na fito ai, kuma in dai tare dake ne ba ya  yi min faɗa." 

Islaha ta bita da kallo ganin fuskarta babu walwala ta ce, "wai me ya faru?." 

Safeera ta ce, "Umma ce Islaha, wai zata tura ni aikatau ƙasar waje." 

Islaha ta zaro ido ta ce, "kamar ya?."

"Kamar yadda ki ka ji, kuma na san Mama ce ta zugata."

"Tabbas kuwa, dan ɗazu tare na dawo na tarar dasu a falo, kuma na san itace zata yi mata maganar."

"Lamarin Umma ai sai a hankali, ita bata ga bata tura nata yaran ba sai ita zata zugata tura ni?."

Islaha ta ce, "me ki ka ce to ke?." 

Ta kalle ta ta ce, "kema kin san ai bazan amince ba. Ni anya topic ɗin mu na ranar monday baza mu sake maimaitawa akan hakan ba?. Abin ya yi yawa Bestie, iyaye basu san inda yaransu suke zuwa ba, kawai kina nan kin tura ƴarki budurwa tana wata ƙasar aiki. Babu abinda ya dame ki da a hannun wa ta sauka, aikin me take yi, waye yake bata kuɗin, duk babu ruwansu. Kawai ta turo musu kuɗi. Wannan abun yana taɓa zuciyata Islaha, kuma wallahi iyaye mata sun fi wannan katoɓarar

Islaha ta ce, "hmmm! Kamar na fi ki tsanar wannan abun nan Safeera. In kin ga ƴan matan da Mama take turawa ƙasar waje sai abin ya ba ki mamaki. Kuma laifin iyayensu ne, sune suke bada damar wannan ɓarakar wallahi. Kuma da wahala ki ga uba mahaifi ya aikata irin haka, kamar yadda ki ka ce matan ne dai. Dan su za ki dinga gani a wajan Mama, ana washe mata baki zata kai ƴarsu Saudia. Zan yi magana da Chairman, zamu sake saka wannan a cikin topics ɗin mu in sha Allah."

Safeera ta ce, "gwara mu sake tattaunawa, dan da yawan yaran ba so suke yi ba, iyaye mata ne suke takura musu."

Islaha ta girgiza kai ta ce, "da na je aikatau wata ƙasar ba gwara na yi bara ba, Allah ya kiyaye." 

Safeera ta ce, "Amin Islaha. bara na wuce, sai mun haɗu gobe."

"Kamar kin san Chairman ya kira ni, wai yana so gobe na je da wuri zamu tattauna akan wata magana." 

Ta yi ƴar dariya ta ce, "Chairman dai yana ciki, amma na san bashi da space, wajan Hamma Saheer ne." 

Ta yi murmuahi ta ce, "gaskiya ne, bana iya kallon ko wanne namiji da fuskar soyayya sai Hammana, ina sonsa sosai Safeera." 

Ta yi dariya ta ce, "ya cancanta ki so shi ai Bestie, ya yi miki komai a rayuwar nan." 

Safeera ta miƙe ta ce, "sai mun haɗu, don Allah ki samu ki shiga ciki." 

Islaha ta ce, "To bestie, ki kwana lafiya." Daga haka suka yi sallama ta fita.

Wainar fulawar take son ci amma baza ta iya ba, sanyin ratsa ta yake yi, ga sauro da ya fara kawo mata hari. Duk da wajan akwai haske amma sauro ya dame ta sosai. 

Ta miƙe ta ƙarasa ƙofar sai ta tarar an kulle ƙofar,  ta ɗan yi knocking aka yi mata banza, kuma tana jin motsinsu. Ajiyar zuciya ta yi ta zauna a wajan tana tunani kala-kala.

     "Islaha!" 

Ya faɗa yana ƙarasowa wajan da sauri. Ta kalle sa, bata yi magana ba har ya ƙaraso. Ya bita da kallo ya ce, "me ki ke yi a wajan nan a zaune ga sanyi? In ki ka samu attack fa?."

Islaha ta karyar da kai, cikin shagwaɓa ta ce, "Mama ce ta ce in fito." 

Da mamaki ya ce, "ki fito kuma, to akan me?." 

Ta girgiza masa kai alamun bata sani ba. 

Ya ɗan yi tsaki ya ƙarasa yana buga ƙofar falon Mama amma aka ƙi buɗewa. Ya kira Maman a waya bata ɗauka ba, ya kira ƙannensa duk suka ƙi ɗauka. Ya dawo kusa da ita ya ce. "Taso."

Ta miƙewa tsaye, ya riƙe mata pack ɗin ya ce, "mu je ɗakina ki zauna, in wannan sanyin ya yi miki illa fa, mai lafiya ma ya cika balle ke?." 

Islaha ta bi bayansa, a hankali dan gaskiya bata son sanyi, tana da wani irin ciwo kamar asthma, duk da Hamma ya ce asthma ce, dan alamominta gabaɗaya ya bayyana a kanta, amma an je ayi test an ce babu. Hamma dai ya ce ƙarya suke yi, asthma ce da ita.

Ɗaki ne babba mai ɗauke da gado da komai na kayan gado, gashi a gyare babu tarkace sai takalmansa da laptop ɗin da yake aiki da ita. 

Ya nuna mata gefen gadon ya ce, "ki zauna." 

Ba musu ta zauna ya ce, "me zaki ci?." 

Ta fara sosa kunnenta da sanyim ya shiga ta ce, "Zan ci wainar fulawa, Bestie ce ta kawo....." ta kasa faɗa saboda atishawar da ta zo mata.

Saheer ya fusata, cikin faɗa ya ce, "meyasa ba ki zo nan kin zauna ba za ki bari sanyi ya yi mili illa? Gashi nan har kin fara atishawa, kin manta kina da asthma ne?. Haba Islaha, meyasa baza ki faɗa min ba?." 

Cikin sanyin murya ta ce, "ka yi haƙuri. Kuma har yanzu ba a tabbatar asthma ba ce."

"Ni na tabbatar. Ƙarya likitocin suke yi, duk wanda ya ga yadda ki ke yi ya san itace."

Ya sake yin tsaki ya ce, "ki ci wainar, zan fita na samo miki magani. Akwai ruwa a fridge ki ɗauka ki sha. Akwai abinda ki ke so in kawo miki?." Ta girgiza kai alamun babu sannan ya fita.

Tashi ta yi ta buɗe fridge ta ɗauki ruwan da babu sanyi sosai. Ta dawo a hankali ta zauna ta fara cin wainar ta hankali a kwance. 

Bayan ta gama ta wanke hannunta ta goge da tissue ta sha ruwa. 

Tana zaune ta yi shiru sai ta ji wayarsa da ya bari tana ƙara, ta duba gefenta ta ganta ajjiye, sunan boss yana yawo a kai. Bata ɗauka ba ta ɗauke kai, ta saka hannu ta jawo bedside drawer ba tare da zata yi wani abun ba. 

Har zata rufe sai ta sake buɗewa ganin abinda yake ciki, ta saka hannu ta takadar tana kallo. Copy visa ne na mata da yawa, ta dinga bi tana karantawa wasu an tura su ƙasar larabawa, wasu ta turawa. Amma ƴan Saudia duk sun fi yawa. 

Ta girgiza kai ta ce, "Hajiya Mama, ashe abin ya bunƙasa haka."

A lokacin ya buɗe ƙofar ya shigo, ta kalli ƙofar shima ya kalle ta, ya ƙaraso ya ce, "har kin gama ci?." 

Ba tare sa ta mayar da abinda ta ɗauko ta ce, "na gama." 

Ya bata magani ya ce, "ki sha." Ba musu ta sha maganin, takardun suna cinyarta. 

Ya kalli abinda ta ajjiye a jikinga ya ce, "kina kallon copy visa ne?." 

Islaha ta ce, "uhum, kawai na gansu ne. Na ce ashe Mama har kai take bawa ajiya." 

Ya yi murmushi ya ce, "Hajiya Mama kenan." 

Ta yi murmushi ta ce, "Chairman ne ya kira ni dazu, wai gobe yana son ya yi magana dani."

Ya kalle ta ya ce, "wacce magana kenan?."

"Ban sani ba, amma na san baza ta wuce akan Rehaan Yola ba."

"Rehaan Yola da na sani, nake jin sunansa a gari?."

Ta ɗaga kai ta ce, "Shi fa, ya matsa yana so mu yi hira dashi a channel ɗinmu. Ya dame ni akan ni zan kai invitation card ɗinsa, ko ta ya zai amsa gayyararmu ma oho."

"Daman ba mail ku ke turawa guest ɗin ba?."

"Mail ne mana. Shi sau nawa ana yi masa mail? An yi ya fi a irga, bayan shi har wani Jafar ake yiwa duk a banza. Shine za a je a kai masa Iv."

Ya bita da kallo ya ce, "To Ray ɗin ya dawo Nigeria ne? Ba fa a nan yake rayuwa ba, ance a Uk ne ko Us ban sani ba." 

Ta taɓe baki ta ce, "waye ya sani? Tunda ka ji yace nazo maybe ya ji magana akan zuwan nasa. Yana son yin hira dashi, ni kuma nasan bazai amince ba."

Saheer ya yi murmushi ya ce, "ke kin san waye Ray kuwa? Daga ranar da ya je tv ku, ko ya gayyace ku ai kun gama ɗaukaka Islaha. Har yanzu bai taɓa hira da wata channel a Nigeria ba, shiyasa ko wacce channel take marmarin ta fara hira dashi."

Cikin ko in kula ta ce, "Ni fa wallahi ban taɓa ganin hotonsa ba, ko maganarsa na ji ana yi zan wuce bazan kalla ba. Ba wai dan baƙin ciki ko hassada ba, ni bai yi ba Hamma. Bana son mutumin da ya cika ɗaukaka da yawa, kuma yana banzatar da mutane. Kuma ance yana da abubuwan cigaban da in ya kawo Yola, zamu zama na farko a Nigeria da aka fara samu. Amma ya tare a ƙasar turai." 

Ya yi dariya ya ce, "ke waye ya faɗa miki?." 

Ta turo baki ta ce, "haka na ji an ce."

"Haka ki ka ji, dan haka baza ki ɗorar ba. Ban taɓa ganinsa, ba amma ana faɗa halayyarsa masu kyau. Kuma ya kawo babban asibitin da babu kamarsa a nigeria, kuma ga kasuwar zamanin da in ki ka shiga zaki ce a dubai ki ke. Ai mun je dake kin ga yadda take, zan ɗauke ki mu je asibitin ki yi kallo."

"Ni fa ba wani burge ni yake yi ba, in na je ma bazan gani ba."

"A'a matar Hamma. Ki faɗi gaskiya."

Ta yi dariya ta ce, "shiyasa ake so na kai masa  invintation da kaina. Tunda sun ce ina da sa a, ban taɓa gayyatar wani ya yi denying ba. To ni kasan bana son raini ka sani, in ya yi min wulaƙanci wallahi ba ƙyalesa zan yi ba. Ka san halina, bana ɗaukar raini. Tsaf zan yi tsalle na gaggaura masa mari."

"In ya saka aka zane masa ke babu ruwana."

"Ina da kai, zaka rama min."

"Gaskiya ne, babu mai taɓa ki ya kwana lafiya."

Ta yi dariya. Saheer ya ce, "Ba dan kar na rantse ba, da na rantse da Allah sai ya yi accepting ɗinki, kin san meyasa?." 

Ta girgiza kai tana murmushi, ya kalli idanunta ya ce, "saboda daga jininki abin ya ke, Allah ne ya baki ba wani ba, matar Hamma." 

Murmushi ta yi tana rufe fuskarta cikin jin daɗin abinda ya ce. Shima murmushi ya yi yana kallon ta cikin soyayya, kafin ya miƙe ya ce, "zan fita, zan koma wajan Sadik mu kwana tare." 

Ta miƙe tsaye tana kallonsa ta ce, "fita zaka yi?." Ya ɗaga mata kai yana kallon idonta. 

Ta shagwaɓe fuska ta ce, "ni kaɗai zan kwana? Allah tsoro nake ji." 

Ya ɗan matso kusa da ita ya ce, "to ya ki ke so ayi, Debbo am?."

"Ka zo mu kwana, sai in kwanta a kan floor."

"Sai ni na kwanta akan gadon ke kina ƙasa?" Ya faɗa yana bin fuskarta da kallo. Ta ɗaga masa kai kamar ƙaramar yarinya.

Ya yi murmushi, tare da jan hancinta ya ce, "A'a Debbo am, zan je mu kwana da Sadik, ke ki kwana a nan." 

Cikin shagwaɓar da ta saba yi masa ta ce, "ni dai A'a, Allah bazan iya bacci ba." 

Ya sake yin murmushi ya ce, "tsoro ki ke ji?." 

Ta ɗaga kai alamun eh. Ya ce, "babu abinda zai same ki, ki kwanta kin ji."

"Ni dai a'a, don Allah ka kwanta kawai."

"islaha bazan kwana a nan ba."

"Meyasa?."

"Akwai shaiɗan Matar Hamma, gwara na baki space, zan dawo da asuba in sha Allah."

"Ni ba ƙanwarka ba ce? Ai babu komai." 

Ya yi dariya ya ce, "ƙanwar Hamma. Na san ke ƙanwata ce, kar ki damu babu abinda zai same ki." 

Ta yi shiru bata ce komai ba, ya san bata yarda ba kenan. Ya sake yin dariya ya ce, "za mu kwana tare wata rana, ranar ba sai kin ce min in zo mu kwanta ba, da kaina zan riƙo hannunki mu kwana tare. Na yi miki wannan alƙawarin, indai ranar nan ta zo zan tuna miki. Kin san me zan yi?.

Ta girgiz kai tana ɗan murmushi, kanta yana ƙasa saboda kunya. 

Saheer ya ce, "bazan bari ki kwanta akan komai ba, ni zan zamar gadonki kuma pillow ki. Alƙawari na ɗaukar miki, kuma zan tabbatar miki dashi, Debbo am!." 

Islaha ta ji kunya mai tsanani, ta juya masa baya harda rufe fuska da hannunta. 

Ya yi dariya ya ce, "kina da aiki gobe matar Hamma, ki kwanta sai da safe. Ki kulle ƙofar kin ji? Sannan kar ki yi alwala da ruwan sanyi." Ta ɗaga masa kai ba tare da ta juyo ba.

Ya ce, "to ki juyo na ga fuskarki sai in tafi." 

Ta noƙe kafaɗa ta ƙi, ya ce, "ki juyo na ganki." 

A hankali ta juyo kanta yana ƙasa, ya yi dariya kaɗan ya ce, "ki kwana lafiya." 

Ta ɗaga ido tana kallon kyakyawar fuskarsa, mai cike da kwarjini ta ce, "Allah ya tashe mu lafiya."

"Amin matar hamma" ya faɗa yana niyar fita. 

Sai ta ce, "Hamma!." Ya tsaya cak yana kallon ta, ta juya ta ɗauki wayarsa ta ƙarasa kusa dashi ta miƙa masa, ta ce, "ka manta wayarka." 

Kafin ya karɓa sai da ya bi hannunta da kallo sannan ya sake kallon fuskarta, ya murmusa ya ce, "Thank you matar Hamma." Murmushi ta yi ya ja ƙofar ya fita.

Islaha da murmushi ta zauna a akan gadon tana kallon ɗakin. Tana jin daɗin yadda ba ya zaƙewa akanta, soyayya yake yi mata mai tsafta ba ya zaƙewa irinta zamani. 

Yadda ya ce saboda shaiɗan ɗin nan ba ƙaramin daɗi ta ji a ranta ba, dan sai mai hankali ne zai tuna da hakan har ya faɗa. 

Shiyasa a kullum take ƙara ƙaunarsa har zuciyarta, domin bata da kowa sai shi, kuma yana yi mata so na tsakani da Allah, ba ya tunawa da ita ɗin a gidan marayu ta tashi. Yana yi mata so mai tsafta, wanda zata bugi ƙirji ta ce ita matar so ce a ko ina. Da wannan tunanin ta ɗan kwanta, tana sake kallon ɗakin dan bata taɓa jimawa haka a ciki ba.

Saheer yana fita ya shiga motar da take ajjiye a ƙofar gidansu. Yana shiga wanda yake cikin a zaune a motar ya ce, "ka kirani a daren nan, ga sanyi." 

Ya ɗan yi tsaki ya ce, "ka cika mita wallahi, Islaha ce a ɗakina shiyasa zamu tafi tare." 

Sadik ya buɗe ido ya ce, "Wow, ka ga masoya, har kwana take a ɗakinka ashe. Kana nunawa yarinyar nan soyayya, ko da yake itama tana sonka. To meyasa baza ka kwana tare da ita ba?."

"Sai aurena ya hau kanta, sannan hakan zai faru." 

Sadik ya bi sa da harara ya ce, "Kamar wani mutumin kirki, mtsww. Meye dan kun kwana tare? Ai normal ne."

Saherr ya ce, "babu ra'ayin yin hakan" ya faɗa yana duba wayarsa. 

Sai ya ce, "kai boss ya kira ni, mu je duk yadda aka yi akwai wani abun." 

Sadik ya fara jan motar sannan ya ce, "wai meyasa baza ka shigo da Ishala cikinmu ba?." 

Saheer ya yi masa banza kallo ya ce, "Matar da zan aura ce fa."

"So what dan zaka aure ta? Mata nawa ne a cikin mu suke da auren?."

"Baka da hankali."

"Na san daman haka zaka ce, amma da zata shigo zata kawo haske sosai."

"Ka daina wannan tunanin, domin kuwa har abada!."

Sadik ya yi dariya ya ce, "Allah ya sa kar boss ya gano ta, kuma ka san in ya gano ta ko wacece ita  sai ta shigo." 

Saheer ya wani kalle sa, sannan ya ce, "ta ya zai ganta?."

"Itace take gabatar da shirin Rayuwarmu talkshow, ko ɗazu na ji wani yana kallon shirin har yana yabonta, fuskarta ba ɓoyayyiya ba ce, tsaf zai iya ganinta."

Saheer ya ce, "Don Allah ka bar maganar nan, bana so wallahi. Harka kasuwancina daban, matata daman, ka daina haɗa min ita dashi." 

Sadik ya ce, "Allah sarki, ashe mu duk bamu san abinda mu ke yi ba" ya faɗa yana hararasa shi dai bai ce masa komai ba suka cigaba da tafiya.

                 Washe gari.

Slowly take tafiya zuwa cikin falon, bata so ta ga wani daga cikin gidan a zaune, bata shiryawa tashin hankali ba. 

Tana zuwa tsakiya ta ji muryar Mama, cikin ɗaga murya ta ce, "dawo nan!." 

Islaha ta runtse ido, ta dawo a sanyaye ta zauna a akan carpet ta ce, "Ina kwana." 

A fusace ta ce, "da ban kwana ba zaki ganni? Shegiyar yarinya ƙaramar karuwa, ni za ki kawowa bariki har cikin gida? Kuma ki rasa da wanda za ki yi barikin sai da ɗan cikina?. Kina cikin hankalinki kuwa?."

Islaha ta kalle ta ta ce, "Wallahi Mama ba abinda ki ke tunani ba ne, kawai....."

Bata ƙarasa ba, Mama ta tsinke ta da marin da ya saka ta yin shiru tana dafe fuskarta. Ta dinga bin Mama da kallo cikin mamaki, ba dan matsayin mahaifiyar Saheer da take dashi ba, wallahi sai ta rama. Amma baza ta iya ba, ko babu komai Mamansa ce.

Mama ta sake fusata ta ce, "in ki ka kuma yi min magana wallahi sai na yi miki dukan tsiya a gidan nan...." Islaha ta yi shiru hawaye ya cika mata ido, suka fara sauka akan fuskarta.

"Ni za ki kawowa iskaci har gida? Ki shiga ɗakin ɗana ku kwana tare, sannan ki dawo min yanzu ki shigo min falo, dan ba ki da kunya ba ki da mutumci? Uban me Saheer ɗin ya yi miki?." 

Bata amsa ba sai kukan da take yi a hankali cikin ƙunar rai da baƙin ciki. Ta so ace wata ce ba Mama ba, da ta faɗa mata abinda kunnenta zai toshe gabaɗaya.

Hanan da hayaniyar Mama ta tashe ta daga bacci, ta fito tana kallonsu ta ce, "To Mama sai kin tambaya? Me ta yi masa za ki ce, ba me ya yi mata ba. Da yawan wanda suka tashi a wani waje inda ba gaban iyayensu ba meye basa yi? Balle Islaha, yarinyar da kowa ya san halinta. Ai kawai ki saka a ranki ta gama lalube miki ɗa, daga ganin yanayinta kin san ta gama dashi wallahi."

Mama ta sake fusata, ta kalli Islaha ta ce, "za ki faɗa min abinda ki ka yi masa ko sai na ci uban ki a gidan nan?." 

Islaha ta goge ido, tana ji ko Maman ce fa sai ta miƙe ta ɗauki mataki, in ba haka ba rainin zai yi yawa. Ta haɗe rai ta ce, "ni babu abinda ya faru, kuma ba a ɗakin ma ya kwana ba." 

Hanan ta ce, "ƙarya ki ke munafuka, wanne halinki ne ban sani ba? Babu irin abinda bakya aikatawa a wajan aikin ku." 

Islaha ta ɗaga ido, ta harari Hanan cikin fusata  ta ce, "ba da ke nake magana ba, ki ƙyale wacce ta isa da ni ta yi min magana amma ba ke ba. Kar ki ga Mama ta faɗa na yi shiru, ki yi tunanin ke in kin faɗa zan yi shiru. Duk abinda mu ka yi ina ruwanki? Ai mun kai mu yi ɗin ne."

Mama ta fara tafa hannu tana salati. Sai da ta gama salatin sannan ta ce, "shikenan komai ya ƙare, tunda har ki ka iya buɗe baki haka a gabana, kina faɗawa mai bin mijinki magana abinda nake zargi ya tabbata, babu abinda ya rage wanda baki sani ba. Islaha kin san maza, kin cuce ni, kin lalata min ɗa."

"Ko ya lalata ni ba" ta faɗa ƙasa-ƙasa tana goge idonta. 

Hannan ta buɗe ido ta ce, "Mama kin ji me ta ce? Wai ko ya lalata ba." 

Mama ta miƙe tsaye ta ƙarasa wajan Islaha, tana zuwa kusa da ita ƙhamshin turaren Saheer ya mamaye ta, ta ce, "Ke ɗago ki kalle ni." 

Islaha ta sauke kai ƙasa bata ɗago ba, ba dan bazata iya ba sai dan tana ɗan girmama Maman kaɗan. 

Mama ta ce, "yau sai kin bar gidan nan dan ubanki, ai ba a gidan nan aka haife ki ba ko? Ba a nan aka haifi uwarki ba. Aure kuma tsakaninki da Saheer babu shi, na soke shi!. Bazan bari ki zauna kina cigaba da lalata min yaro ba, dole ki bar gidan ko bakya so. Karuwar banza karuwar wofi, daman daga ganinki ni na san ba mutuniyar kirki ba ce."

Islaha ta ji ɗaci ya mamaye mata zuciya, ta kalli Mama ta ce, "Mama ki daina kirana da wannanan sunan, ni ba karuwa ba ce. Kuma in lalatawa ne sai dai shi ya lalata ni, ba ni zan lalata sa ba. Ban taɓa jin tarihin da aka ce mace ta lalata namiji ba, sai dai shi."

Labiba da ta fito a lokacin ta ce, "ke Islaha! Maman ki ke faɗawa haka? Wacece ke in ba karuwar ba, wacece take kwana a ɗakin wanda ba mijinta ba, faɗa min sunan sunanta?." 

Islaha ta kalli Labiba, ta bita da banzan kallo ta ce, "ke za a tambaya, wannan harka ki ce ba tawa....." 

Maganar ta katse saboda marinta da Mama ta sake yi mata cikin fusata. Islaha ta fashe da kuka mai tsananin sauti, zuciyarta tana zugata akan kawai ta rama. 

Mama ta ce, "ita ce karuwar ki ke nufi?. Tabɗijam! Lallai yau mai raba ni dake a gidan nan sai Allah, sai na nuna miki banbancin tsakanina dake, sai na nuna miki na dame ki a iskanci na shanye. Lokacin da na yi nawa ba a haife ki ba, ba ki san komai akaina ba. Shegiya ƴar gaba da fatiha, wacce iyayenki suka yi cikin ki suka cillar dake. To daman ta ya za a samu tarbiyya a wajanki? Ta ya tarbiyya zata wanzu a wajanki?."

Islaha ƙunci ya mamaye mata zuciya, ta tafi tunanin kenan waɗanda suka girma a gidan marayu dukkansu ba ta hanyar aure aka same su ba? Mutane basa tunanin akwai ƙaddarar da zata iya kawo mutum ciki?. Meyasa ake yi musu kallon waɗanda iyayensu suka haifa suka cillar?.

          "Mama me ya faru.?" 

Saheer ya shigo yana tambaya, yana kallon Islaha da take durƙushe a ƙasa tana kuka. 

Mama ta bisa da harata ta ce, "ka je ka baje jiki, yarinya ƙarama kamar wananan ta gama lalata min kai. Sai da ta san yadda ta yi maka wayo ta bi ka ɗakinka ko?."

Saheer takaici ya kamasa, ya ce, "Mama ni na ce mata mu je ta kwana a ciki saboda bata yanayin jikinta, kuma ni ba a gidan nan na kwana ba, yanzu na shigo gidan."

"Yi min shiru, daman ai baza ka faɗa min gaskiya ba, ɓoye min zaka yi saboda ita ƴar gwal ce a wajanka bata laifi. Kowa ya ga idon yarinyar nan ya san ta jima da sanin maza, kaima gashi ta lalata min kai ban ji ba ban gani ba. Shegen tausayinka na tsiya shine ya saka ka jajubo min ita da sunan amana, har ka ke zancen aurenta ubanka ya goya maka baya...."

"To yanzu na soke, dole ta bar gidan nan dan baza ta lalata min yara ba. Tunda har ta san ta kwana a ɗakin ɗaya da namiji, gwara ta tattara ta bar min gidana."

Hanan ta ce, "ta je can ta ƙarata da gajojin samarinta." 

Saheer ya fusata ya yi kan Hanan zai dake ta, ya ɗaga hannu sama ya ce, "sai na fasa miki baki, dake ake magana?." 

Mama ta ce, "ni zaka daka ba ita ba Saheer, ni zaka juyo ka daka, a nan zan tabbatar da wuyanka ya isa yanka. Ka ga sai fahimci Islaha ta fi ni daraja a wajanka."

Ya girgiza kai yana harararsu Labiba, ya kalli Mama ya ce, "Wallahi Mama ni ba a gidan nan na kwana ba, kuma koda na kwana ɗaki ɗaya da ita babu abinda zai faru a tsakaninmu, domin dukka mu mun san daidai, kuma muna da ilimi, mun san abinda mu ke yi. Dalilina na kai ta ɗakina na san yanayinta, zata iya samun attack. A haka ma sai da na siya mata magani ta sha, saboda sanyin ya shige ta. Don Allah Mama ki bar wannan maganar, ki ƙyale ta ta je ta yi abinda yake gabanta."

Mama ta ce, "Saheer! Yarinyar nan baza ta sake kwana a gidan nan ba, dole ta bar sa tunda ba na ubanta bane!." 

Saheer ya ce, "Don Allah Mama ki daina wannan maganar, ki yi haƙuri. Kin san amana ce a hannuna, ki bari ya sauke nauyin da na ɗaukarwa kaina."

Ta kalli Islaha da kanta yake ƙasa har lokacin bata ɗago ba, ta ce, "in dai nan gidan mijina ne, wallahi sai ta barshi. Ta shiga ta ɗauko tarkacenta tazo ta bar min gida. Riƙon amanar an fasa, aure tsakaninka da ita an fasa, daman ba so nake yi ba. Yanzu na samu gaɓar da zan kafa hujja da ita, bazan bawa ɗana mace irinta ba."

Islaha ta miƙe ta shiga ɗakinta, ba jimawa ta fito da handbag ko kaya bata canja ba ta fita daga falon tana kuka sosai. 

Mama ta bita da kallo baki buɗe, sai ta girgiza kai ta ce, "kutumeleci, ka ga shegiyar yarinya. To kar ki dawo min gida, ki je can Allah ya raka ta ki gona!" Ta faɗa cikin ɗaga murya dan Islaha ta jiyo ta. 

Saheer kamar zai yi kuka ya ce, "Mama meyasa ki ke yiwa Islaha haka? Amana ce a hannuna, meyasa baza ki ta ya ni riƙe amanar ba?. Lokaci kaɗan ne ya rage ta bar gidan gabaɗaya."

"Da kai da amanar zan haɗa na zaga Saheer. Kai! ka fita daga idona na rufe, daman can ba son zamanta nake yi ba, yanzu kuma ta nuna so take ta tafi, sai a ƙyale ta." 

Saheer ya ce, "Haba Mama, itama ƴa ce kamar kowa, baza ki so a yiwa su Labiba abinda ki ke yi mata ba." 

Mama ta ce, "su Labiba marayu ne? Ko a gidan marayu suka tashi?. Kar ka sake haɗa min yara da ita, ta ko ina sun fita, baza su haɗu ba ko a hanya." Ya sauke numfashi bai ce komai ba, ya bi bayan islaha da sauri. 

Labiba ta bisa da harara ta ce, "tabɗijam, gaskiya da sake wallahi. Tun kafin ta auresa ta mallake sa haka? Kalli yadda ya bar ki a tsaye kina magana, ya yi ficewarsa ya tafi wajan ta?. Allah sarki Mama, Hamma yana auren Eslaha kin zama sorry, wallahi ganinsa ma baza ta bar ki ki yi ba."

A fusace Mama ta ce, "ita ɗin banza, Wacece ita? Akwai wanda ya isa ya mallake min ɗa ne? Akwai macen da ta isa ta aurar min ɗa ta mallakesa na zuba mata ido ban ɗauki mataki a kanta ba?. Wallahi babu ita, ba a haifi uwarta ba balle ita."

Hanan ta ce, "to gashi dai Islaha ta fara nuna miki itace da zuciyarsa ba ke ba. Ni na fita, sai na dawo" ta faɗan tana niyar fita. 

Mama ta ce, "ban ce ki kwana a waje ba, in ki ka bawa namiji kanki ban yafe ba. Ki san dabarar da zaki yi ki samo mana kuɗi, amma ban da iskanci." 

Hanan ta kalle ta cike da mamaki, ta ɗan taɓe baki ta ce, "to" ta amsa a taƙaice tana barin falon.

      Saheer a bakin gate ya tarar da Islaha tana kuka, ya yi ajiyar zuciya cike da tausayinta da ƙauna. Ya ɗan sauke numfashi ya ce, "islaha zo mu je mota, akwai motar Sadik a hannuna, zo mu je" ya faɗa yana riƙo hannunta. 

Ta ƙwace hannunta ta ce, "daman kai nake jira ka fito, ni zan je na samu police, a binciko file ɗina in zai yu zan koma orphanage, in bazai yu ba bazan rasa inda zan zauna. Hamma, meyasa ma ka rabo ni da can, ya aka yi na yarda na biyo ka don Allah?. Shikenan duk wacce ta girma a gidan marayu cikin shege aka yi aka haife ta? Babu ƴar halak da ƙaddara ta kai ta can?."

Cikin harshen fulani ya ce, "ki yi haƙuri, ki zo mu shiga mota." 

Itama cikin fulfulde ta ce, "Aiki zan tafi."

"Kayan jiya ne fa a jikinki."

"Zan shiga wajan Safeera in canja."

"To je ki, ina jiranki a nan. Kawo jakar in riƙe miki" ya faɗa yana miƙa mata hannu.

A sanyaye ta miƙa masa jakar, ya karɓa a daidai lokacin hannatu ta fito. 

Suka haɗa ido da ita, ya ɗaure fuska ya ce, "ina za ki?." Ta kalle sa ta ce, "Mama ce ta aike ni" daga haka ta bar wajan da sauri.

Islaha tana shiga soron gidansu Safeera suka haɗu, Safeera ta bita da kallo ta ce, "Lafiya? Me ya same ki?." 

Islaha ta ce, "Bestie na gaji da zaman gidansu Hamma, na gaji da zagi da cin fuskar Mamansu." 

Safeeraa cikin damuwa ta ce, "me ya faru?." 

Islaha ta ce, "jiyan nan bayan mun rabu ƙin buɗe min ƙofa suka yi, bawan Allah ya kai ni ɗakinsa ya siya min magani na sha, sannan ya fita ya bar ni na kwana a ciki. Ko wanka ban yi ba na koma can dan na shirya na tafi aiki, kin ji irin kalaman da Mama take faɗa min? Wai na lalata mata ɗa."

Safeera ta sauke numfashi ta ce, "wannan mata bata da kirki wallahi. Kuma itace mai zubi da ƴan barikin fa, ni zan tambayi Umma asalinta, daga ganinta ba ta kirki ba ce. Yanzu me ya faru?."

"Tana cikin yi min faɗan ya shigo. Ni na gaji da jurewa, dan in ta cigaba da marina tsaf zan rama, shiyasa na fito. Ni na gaji da zaman gidan, gwara  na koma inda na fito."

Safeera ta yi ajiyar zuciya ta ce, "zo mu koma ki yi wanka ki canja kaya." Ba musu ta juya suka shiga tsakar gidan Umma tana dama kunu.

Islaha ta duƙa har ƙasa ta ce, "Umma ina kwana." Umma ta kalle ta ta watsar sannan ta ce, "lafiya." Umma ta kalli Safeera ta ce, "ke kuma me ya dawo dake?." 

Safeera ta ce, "Islaha ce zata shirya mu tafi."

"Kamar ya ta shirya, gidan da take babu wajan shiryawa sai a nan?." 

"A'a Islaha! Ke ce a gidan?" Baba ya faɗa da fara'a yana fitowa daga ɗaki. 

Islaha ta duƙusa har ƙasa ta ce, "Baba ina kwana." 

"Lafiya lau, ba ku tafi aikin ba?." Safeera ta ce, "yanzu zamu tafi, kaya zata saka." 

Baba ya ce, "ku shiga ciki mana." Suka wuce zuwa ɗakin Safeera. 

Safeera ta ce, "shiga banɗakin, bara na kawo miki ruwan zafi" ta faɗa tana fita.

Bata damu da hararta da Umma take yi ba, ta buɗe tukunya ta ɗibi ruwa a bokiti ta kai wa Islaha. Ta ta ɗauko sabuwar abayarta da ta yiwa sakawa ɗaya ta ajjiye mata. Dan da tsaho da ƙibar duk zasu yi ɗaya. Ta ɗauko undies sai take tunanin ya za a yi?. Sababbin da ta siya, ta ɗauko mata ta ajjiye.  

A lokacin Umma ta shiga ɗakin, ta bita da harara ta ce, "ke kaf gidan woman leader babu wajan wanka sai ta zo gidan nan?."

Safeera ta ce, "Umma tunda tazo nan ai kin san akwai matsala."

"Ni fa bana son alaƙar nan ta ku kin fi kowa sani, yarinyar babu inda ƙafarta da idonta basu je ba. A gidan marayun ma tana daga cikin matan da basa ji. Kuma tunda a gidansu Saheer ta tashi sai a hankali, dan babarsa bata kwaɓar yaro duk abinda zai yi. Bazan lamunci ta dinga zuwar min gida harda shiga banɗaki ba wallahi." 

Safeera ta ji hawaye ya cika mata ido, ta kalli Umman ta ce, "to ki yi haƙuri Umma." Umma ta yi tsaki ta fitaa.

.A lokacin Islaha ta fito sanye da hijjabi, Safeera ta ce, "ina nan ina bincika miki undies ban san wanne zan baki ba, na san nawa sun yi miki yawa" ta faɗa tana ƴar dariya. Islaha ta harare ta ta ce, "ke kin san wuce nan wallahi."

Safeera ta yi dariya, ta nuna mata kayan ta ce, " sabbabi ne, ban taɓa amfani dasu ba. Bra ɗin ta ɗan yi min yawa, shi kuma wandon na ajjiye ne kawai ban saka ba. Ki yi amfani dasu, ga dogon wando nan, ki saka sai ki saka aabaya. Za ki sha kunu ko in haɗo miki tea?."

Ishala ta ce, "bar abincin kawai, jira ni in shirya. Zo ki bani dry comfort da humra" ta faɗa tana fara shiryawa cikim gaggawa. 

Babu jimawa ta gama shiryawa, ta fito tsaf kamar kayanta. Islaha ta kalli kanta ta ce, "kayan aro akwai ƙarawa mutum kyau, ki duba yadda na fito don Allah." Suka yi dariya gabaɗaya, Safeera ta ɗauke kayan da Islaha ta cire ta ajjiye sannan suka fita. 

A tsakar gida suka yiwa Umma sallama ta masa daƙyar suka fita.

Ishala ta ce, "mu je motar Sadik abokin Hamma, yana jiran mu." A tare suka ƙarasa suka shiga motar. 

Safeera ta ce, "Hamma ina kwana." 

Ya kalle ta da murmushi ya ce, "Safeera an tashi lafiya?."

"lafiya lau Hamma." 

Ya kalli Islaha  ya ce, "kin yi kyau." 

Fuska babu walwala ta ce, "kayan aro ne." 

Ya yi murmushi ya ce, "na sani ai, a daina tona  mana asiri." 

Suka fara tafiya bai ce komai ba. Sai da suka ɗan yi nisa sannan ya ce, "Bestie ki bata haƙuri akan abinda ya faru, in sha Allah komai ya kusa ƙarewa. Na san bata jin daɗin zama a gidanmu, amma hankalina yafi kwanciya ta zauna a gidanmu akan gidan da ta bari." 

Ta wani kalle sa ta ce, "meye da inda na bari ɗin? Faɗa maka aka yi gidan marayu gidan cutarwa ne ko me?. Baka san akwai security ba?." 

Ƙasa-ƙasa ta ce, "ba gwara can ba, nan da ake cewa ka kawo kuɗin da ba a san a ina ka samo ba fa."

Sai kuma ta ce, "Ni dai da zaka amince zan na bar gidanku, na koma wani wajen daban."

"Baza ki koma ba, kuma ba a barin irin waɗanan gidan a sake komawa, ke kam sun yaye ki. Da kaina na saka hannu na yi adopting ɗinki, hukuma ta shiga, ki ka amince aka bani ke. Kuma sai a ga kin koma?. A gidanmu za ki cigaba da zama, har lokacin auren mu." 

"To ko ban koma can ba, akwai ƴan uwana da muka tashi tare, zan iya komawa wajensu da zama."

"Baza ki je ba fa."

Ta yi shiru bata ce komai ba sai ajiyar zuciya da ta yi tana wasa da hannunta.

Saheer ya ce, "Safeera don Allah ki bata haƙuri, na san abinda Mama take yi mata bata kyautawa, amma ta yi haƙuri ranta ne ya ɓaci kawai." 

Safeera ta ce, "babu komai Hamma, Mama ai uwa ce a garemu, dan ta tsawatar akan abinda ya faru shima tarbiyya ce." 

Saheer ya ce, "duk da haka ki bata haƙuri, sai fushi take yi ko abimci bata ci ba."

"Kar ka damu Hamma, in mu je wajen aiki zata  ci."

Wayar Islaha ta fara ƙara, ta kalli wayar, sai ta ɗan sa ci kallon Saher ta ga ita yake kallo. Ta ɗauke kai ta ɗaga wayar ta saka a kunne ta ce, "uhum zan yi."

Ta sake yin shiru alamun ana bata amsa, sannan ta ce, "A'a, a bar min, zan yi handling" ta faɗa tana kashe wayar ta ajjiye a gefe tare da lumshe idonta.

"ke da waye?."

Ta runtse ido jin tambayar da ya yi mata, daman ta san zai tambaya, ta san halin kayanta tsaf.

Ta ɗan kallesa ta ce, "daga wajan aiki ne." 

Ya ɗan zuba mata ido ba dan ya yarda ba, ya ɗauke kai suka cigaba da tafiya. 

Sai da ya sauke su a bakin gidan tv, sannan ya bawa Safeera kuɗi ya ce su su yi abinci suka shiga ciki.....

Nana Haleema✍🏻

Su Islaha suna shiga gidan tv, kai tsaye office ɗin Chairman ta wuce kamar yadda ya ce yana neman ta. 

Ta yi knocking ya bata dama, ta shiga da sallama cikin nutsuwa da yanga irin ta ta.

"Barka da safiya Chairman." 

Ya kalle ta da murmushi ya ce, "barka Ishala, ina ta jiran zuwanki tun ɗazu" ya faɗa yana nuna mata kujera alamun ta zauna. 

Islaha sai da ta zauna sannan ta ce, "na ɗan samu matsalar abin hawa ne shiyasa. A yi min afuwa."

"An yi miki. Karɓi" ya faɗa yana miƙa mata envolope mai kyau, an yi mata ado rubutu mai ɗaukar hankali.

Islaha ta karɓa tana jiran ƙarin bayani. Chairman ya ce, "invitation card ne. Na samu labarin Mr Ray yana gab da shigowa Nigeria, shiyasa na saka aka buga min katin gayyata tun yanzu, da zarar ya shigo ƙasar nan ko ba a nan ya sauka ba, zamu ɗauki nauyin ɗaukarki ki kai masa ko ina. Tunda mun yi mail babu adadi babu respond, gwara a kai iv."

Islaha ta ɗan murmusa cike da jin haushin wannan zaƙewa ta ce, "Amma yaushe ake saka ran zuwansa?."

"PA ɗinsa na Yola, ya ce min babu lokaci, amma tabbas zai zo cikin kwanakin nan. Da zarar ya zo zan nemi alfarmar PA ɗina, na haɗa ki dashi."

Islaha ta yi shiru bata yi magana ba, tana mamakin wannan zumuɗi na Chaiman kamar za a yi interview da shugaban ƙasa. Ko gwamna da suka yi interview dashi bai yi zumuɗi haka ba.

Chairman ya ce, "in muka samu ya amsa gayyatar mu wallahi kakar mu ta yanke saƙa, ba wai dan kuɗi ko wani abun ba, kawai dai bai taɓa hira da tashoshin nigeria ba, ba a taɓa ji yana yaren fulatanci ko Hausa a tv ba, sai dai english. Kuma mu da hausa zamu yi hirar, dan waɗanda ba fulani ba su fahimta. Shiyasa mutane da yawa suke cewa baya jin ko wanne yare sai turanci, ni kuma na san ba haka bane. Da zarar ya amsa gayyatar mu, aka gabatar da yaren da kowa zai ji ai mun gode Allah."

Islaha ta ɗan taɓe baki ta ce, "To Allah ya kaimu."

"Amin Islaha. Shiyasa na zaɓe ki, domin kina da nasara da sa'a a rayuwarki. Ba ki taɓa gayyato guest ya yi denying ba, kina zuwa suke saka mana date."

Buɗe ƙofar office ɗin aka yi aka shigo, Islaha ta kalki wacce ta shigo kamar yadda Chairman ma ya kalle ta. 

Ganin Islaha a office ɗin sai ta haɗe rai tana bin Islaha da banzan kallo kafin ta ce, "Chairman ba dai ita ka bawa iv ba?." 

Ya kalli Ummi ya ce, "ita na nawa." 

Cike da takaici ta ce, "Chairman ka ce ni zaka bawa wannan aikin, ka yi min alƙawarin gayyatar babban baƙo na gaba, ya kuma zaka tsallake ni yanzu?." 

"Na baki damar ai, kin manta na baki dama ki gayyato mana C.E.O Footwear by tiger da yake Kano, kin iya?."

Ta yi shiru bata ce komai ba, Chairman ya ce, "Ba ki iya yin komai ba, muna ji muna gani haka damar interview dashi ta kubce mana."

"Islaha kuwa sa'ar daga jininta take, bata taɓa kaiwa wani gayyata bai amsa ba, ko ta waya ko a zahiri, indai itace sai ya mun tattauna dashi ba. Kuma magana ake ta za a gayyaci Rehaan Yola, bazan yi sake na tura ki ba. Islaha zan tura, in ya yi rejecting zamu sake komawa, kuma ita zan sake nema."

Cike da baƙin ciki da hassada ta ce, "Amma Chairman a bayana Islaha ta fara aiki a gidan nan, sai da na shekara biyu ina aiki sannan aka ɗauke ta. Kuma kafin zuwanta ni ce a sama, dani ake ji ba ita ba. Yadda ka ke yabonta kana cewa indai ta yi sai an karɓa nima haka, ni ce top presenter a gidan nan kafin ta zo. Amma yadda ka ke fifitata kamar ta riga mu fara aiki a nan..." 

Ya ɗaga mata hannu ya ce, "Ummi fita ki bani waje, in kin ga dama ki canja wajan aikin, ki ji inda za ki zama sama da Islaha. Babu dole."

Ummi ta bi Islaha da kallon kishi da hassada, ta yi ƙwafa, ta ja ƙofar ta fita cikin tsananin baƙin cikin da ya bayyana har akan face ɗinta.

Chairman ya kalli Islaha ya ce, "ki riƙe a hannunki, komai dare in damar zuwa a kai masa ta zo, zan kira ki." 

Islaha ta ɗaga kai jin wai komai dare, ta ce, "To Chairman."

"Don Allah kar ki bani kunya Islaha, bana jin ki, na san kina da ƙoƙari, amma a kan wannan ki ninka. Babban baƙo ne na musamman, ki tabbatar da kin yi masa kalaman da zai saka ya bamu date da time. Don Allah."

"In sha Allah zan yi."

"Kina gani ana nuna miki baƙin ciki ƙarara, ki bawa maƙiya kunya, kar su yi mana dariya."

"In sha Allah zan yi."

Ya yi murmushi ya ce, "yauwa na gode. Mun samu labarin an samu gobara a cikin Jimeta, an mutu sosai ta silar hakab, zaku je ɗauka. Ki nemi Salim zai faɗa miki." 

Islaha ta gyaɗa kai ta ce, "Na gode" ta faɗa tana miƙewa ta fita.

A waje ta tarar da Safeera tana jiranta, zata yi magana Ummi ta tsaya a gabanta tana aika mata da hararar baƙin ciki. 

Islaha ta haɗe rai tana bint da kallon up and down ta ce, "lafiya?." 

Ummi ta girgiza kai ta ce, "shi ya kawo hakan. Islaha ki tsaya a iya matsayin ki, ki tsaya a inda na ajjiye ki, kar ki yi gangancin shiga gonata. Domin duk wanda ya shiga gonata ya yi irin da na shuka, dashi zan haɗa girbe amfaninta."

Islaha ta yi murmushi ta ce, "Ai na fi ƙarfin na shiga gonar ki Ummi, sai dai ke ki shigo tawa. Kuma duk abinda ki ke ji dashi ina ji dashi, banbancin kawai, ni bana nuna baƙin ciki akan abinda Allah ya yiwa mutum."

"rufewa mutane baki, waye bai san asalinki ba? Tsintacciyar gidan marayu, tabbaɗaɗiyar ƙaramar karuwa, wacce masu gadi da ma'aiakta suka gama lalatawa. Har kina da bakin magana?."

Islaha ta yi murmushi ta ce, "Na gode, kin faɗi wace ni. Sau ke, wacece ke?."

Ummi ta sake fusata zata yi magana, Islaha ta ce, "a haka tsintacciyar gidan marayu, kuma ƙaramar karuwa ta je matakin da ke ba ki je ba. Nazo gidan nan a bayanki, kuma a yanzu dani ake damawa ba ke ba. Duk inda ki ka shiga a gidan nan, sunan Islaha ake kira, saboda ƙarfin da nake dashi wanda ke ba ji da. Kin ga ko a nan an nuna miki banbanci tsakanin tsintaacciyar gidan marayu dake!."

Ummi cikin ɓacin rai ta ce, "Islaha sai na yi maganin ki, wallahi sai na ga bayan ki! Sai na ɓatar dake daga duniyar nan, sai na tarwatsa ki, sai kin bar aikin nan gabaɗayaa. Sai na yi miki abinda baza ki sake marmarin zuwa wajn nan ba." 

Islaha ta ce, "baki isa ki ga bayana ba wallahi, ba ki isa ki ɓatar dani ba, dan ke ba wata tsiya ba ce a duniyar. Ina jiran ganin abinda zaki aikata Ummi, ina zuba ido in ga ta ina zai ɓullo. In kin cika ƴar halak ki aikata mu gani, in kin cika Ummi daga yau kar na sake zuwa aiki a wajan nan, ki yi min kurciya, na ji na daina sha'awar aikin gabaɗaya."

Ummi ta matso kusa da ita ta ce, "Haka ki ka ce?." 

Islaha ta ce, "haka na ce." 

Ta girgiza kai tare da yin ƙwafa ta bar wajan. 

Ta kalli Safeera da ta ji ji komai, suka juya zuwa office ɗin Salim. 

A cikin Office ɗin Safeera ta ce, "Islaha ki tsaya, wannan ba maganar wasa ba ce ba, wannan iƙirarin da Ummi ta yi ba abinda za a ɗauke kai daga kansa bane ba. Ba wasa bane ba, ba abinda za a yi dariya a wuce bane."

Salim ya kalle su ya ce, "me ya faru?." 

Safeera  ta kalle sa ta ce, "Ummi ce ta tare ta tana cewa sai ta ga bayanta. Sai ta ɓatar da ita daga duniya. Ka ga wannan ai ba maganar wasa ba ce ba."

Salim ya ce, "gaskiya ba ta wasa ba ce, ya kamata a sanar da Chairman. Irin waɗanann kalaman suna iya girma a nan gaba, sai ka ga sun haifar da abinda ake gudu."

Islaha ta ce, "ku share ta, babu abinda zata iya wallahi. Baƙin ciki take yi dani, kuma bata iya ɓoye hassadarta a gare ni, shine kawai." 

Ta nuna musu iv ɗin ta ce, "katin gayyatar Rehaan Yola aka bani, shine gabaɗaya ta ɗaga hankalinta ta kasa ɓoye haddasarta."

Saleem ya ce, "duk da haka dai Islaha, zahirinta mu ke gani bamu san me zata aikata a bayan idon mu, yana da kyau a tsawatar mata." 

Islaha cikin ko in kula ta ce, "ku share ta don Allah. Chairman ne ya ce in zo na same ka akwai inda zamu je." 

Saleem ya ce, "yanzu nake niyar kiranki." 

Ta kalli Safeera da ta fita damuwa, ta ce, "Safeera kar ki damu fa, babu abinda zai same ni wallahi. Aikin banza, ta ɗaga hankalinta kawai dan an bani katin gayyatar Mr Rehaan, sai ka ce shi ɗin wata tsiya ce."

Saleem ya yi dariya ya ce, "wata tsiya ce mana Islaha, ke kin san dawa aka haɗa ki kuwa? Kin san wa ake so ki gayyato kuwa?."

"Rehaan Yola, ko na ce Ray, ba haka sunansa yake ba? Bayan haka waye shi?."

Yayi dariya, dan ya san halinta akwai drama, ya ce, "A'a fa Islaha, Rehaan ya wuce ace masa waye shi. Duk inda ki ke tunanin bawan Allah nan ya zarce haka. Ke kanki da aka haɗa ki da kati, iya  haɗuwa da PA ɗin nasa ma babban aiki aka baki, balle babbar giwar."

Islaha ta ce, "Kar ka manta Hamma Saleem, ni na yi interview da gwamnan garin nan, na zauna a babban falonsa na gidan gwamnati, aka saka min camera na yi masa interview. Nasan duk capacity da yake ji dashi, bai kai gwamna ba."

Saleem ya kalli Safeera ya ce, "My love da alama Islaha bata san waye Ray ba wallahi, da ta san waye shi da ko kuɗi za a bata ta faɗi abinda ta faɗa bazata iya ba. Amma muna yi miki fatan nasara, in ki ka samu damar ganin Rehaaan, ko ba ki yi hira dashi ba, abin alfahrin mu ne balle kuma a kai ga kin yi hira dashi. Daga ranar zamu sake tsada, ganin mu sai an cike form."

Ta yi tsaki, cike da takaicin yadda ake koɗa sa ta ce, "kamar wani sahabi?." 

Safeera ta ce, "ke dai Allah ya bamu sa a kawai, amma ya wuce tunaninki wallahi." 

Saleem ya yi dariya ya tattara kayansa, dan tunda bata ra'ayi bazata karɓi ra'ayinsu ba, sun san halinta kaf, akwai jan magana. Saleem ya kalle ta  ya ce, "ina jiran ki" ya faɗa yana fita daga office. 

Safeerata ce, "Islaha in tambaye ki don Allah." 

Eslaha ta kalle ta ta ce, "ina jin ki."

"don Allah meyasa ake yawan jifanki da sunan karuwa? Wanne abu ne ya faru da hakan yake kasancewa?." 

Islaha ta sauke ajiyar zuciya ta ce, "ni kaina ban sani ba Safeera, abinda na sani yana da alaƙa da zaman gidansu Saheer. Shiyasa maganar bata damuna ko kaɗan, duk yadda ka ke kallona a haka nake, sai me?."

Safeera ta ce, "Haka ne. Amma magana mai kyau daga bakin mutane ma rahama ce Islaha." 

Ta taɓe baki ta ce, "ki wuce record office, mu mun wuce" ta faɗa tana fita daga office ɗin. 

Safeera ta bita da kallo, a bayyane ta ce, "tabbas zamanta a gidan su Saheer zai saka a dinga yi mata wannan zargin saboda kowa ya san wacece Mama. Amma meyasa ake zargin tun a gidan da ta tashi ta lalace? Meyasa bata damuwa?." Babu mai bata amsa, ta yi ajiyar zuciya ta fita daga office ɗin.

*********

     Mama tana zaune a gabansa malamin duba yana duba mata ƙasa, ta yi shiru tana jira ya gama ya zayyano mata abinda ya gano. Yana gamawa  ya kalle ta ya ce, "tabbas akwai dawowar Rehaan ƙasar nan, nan ba da jimawa ba." 

Ta yi ajiyar zuciya ta ce, "na ji daɗin hakan sosai." 

Ya girgiza kai ya ce, "kuma zamu yi nasarar aikin mu a wannan lokacin."

Mama ta yi dariyar jin daɗi ta ce, "yauwa, haka nake so. Amma bazai koma ba dai ko?." 

Ya sake dubawa kafin ya ɗago ya ce, "eh to, akwai yuwar komawar sa ƙasar waje gaskiya, amma kafin ya koma za a ɗan sha ƙalubale kaɗan."

Mama ta ce, "ni yanzu abinda nake ka yi masa, ayi masa bazai sake marmarin komawa can ba, sannan yadda yake shiri da Janan, yadda Janan take bashi abu ya ci, a sake haɗa alaƙarsu ta yadda komai ta ce masa zai yi." 

Ya girgiza kai ya ce, "wannan abu ne mai yuwa Hajiya" ya faɗa yana juyawa ya ɗauko magani ya bata.

Sannan  ya ce, "gashi nan ki riƙe." 

Ta karɓa ya ce, "wannan jan maganin, a bashi a abinci ya ci, zai yi rashin lafiya mai yawa wacce zai jima a kwance, harkar kasuwancin nasa ma zai manta da ita. Wannan koran kuma a bashi a abin sha, ruwa ko kunu ko dai wani abun, a tabbatar da ya sha. Za ki ga aikin maganin ko ban faɗa miki ba."

Mama ta saka maganin a jaka, ta kalle sa ta ce, "na gode Malam. A ɗaukaka su Zayyad, ya zama yadda suke manya a gidan, su ne dai manya  gaba da baya, ya zama komai dasu za a dinga damawa ba Rehaan ba. Bana son ace Rehaan shine ƙarsmi kuma shine a kan gaba, bana ƙaunar hakan. So nake yadda na kafu a gidan, ƴaƴana ma su kafu, yadda na gagari kowa, suma su gagari kowa malam."

Malam ya yi dariya ya ce, "tunda mu ka iya yaƙi da tsafe-tsafe ƴan india a kan ki, wannan ƙarsmin abu ne a wajan mu." 

Mama ta yi dariya ta ce, "Na sha wahalar Nadira, na sha baƙar wahalar matsafiyar nan. "

"Yadda mu ka yi maganinta shima zamu yi maganinsa. Ko a wajan mijinta bata da wata power, komai yana hannunki."

"Shiyasa nake jin daɗin aiki dakai Malam, kana yi min komai yadda nake so."

"Sai maganar matar auren da aka ce na samo masa. Tunda an bani komai a hannuna, zan nemo daidai da ra'ayina. Bana so ya samu mace ta gari, tabaɗaɗɗiyar ƴar iska nake so a samar masa, saboda hakan zai yi min amfani nan gaba."

Ya yi murmushi ya ce, "ki ɗauka an gama Hajiya, ki rubuta wannan kamar an yi an gama. Zan yi miki duk abinda ki ke so." 

Ta yi dariya ta ce, "indai komai ya tabbata, umarar bana da kai za a yi." 

Malam ya sake gyara zama ya ce, "wallahi Hajiya babu abinda bazan yi miki ba, Allah ya ja zamaninki ki, allah ya ja zamanin uwar gidan Alhaji AbdulAziz Yola, Allah ya ja zamanin uwar Zayyad da Sameer."

Ta yi dariyar farin ciki da jin daɗin yadda yake zugata, ta ce, "yadda Daada ta dawo hannuna, haka nake so komai ya dawo hannun Malam, bana so a samu matsala. Ni ce a gaba, ƴaƴana su biye min a baya, sai jikokina, sannan sauran su biyo baya."

Ya girgiza kai ya ce, "an gama Hajajju, duk abinda ki ka ce haka za a yi." Mama ta miƙa masa kuɗi tare da miƙewa. 

Shima ya miƙe ya yi mata rakiya har mota,  ta shiga ta tafi shi kuma ya koma.

            *******

     Mamy tana zaune a falo ta yi shiru tana tunani. Riyya ta shigo ta zauna a kusa da ita ta ce, "Mamy!." 

A hankali ta kalle ta, ta ce, "Riyya kin dawo?." 

Ta ɗaga kai ta ce, "na dawo. Mamy tunanin me ki ke yi haka?."

Mamy ta ce, "Riyya Rehaan nake tunani, bana son dawowarsa ƙasar nan, bana so ya saka ƙafa a gidan nan, domin baya taɓa kwana lafiya." 

Riyya ta ce, "Mamy nima bana so, last time da ya zo har ya koma bai samu lafiya. Ni ban san meyasa ake so ya dawo ba, wasu suna son ya dawo, wasu kuma basa so."

Mamy ta ce, "tsanar da suka yi min itace ta shafi Rehaan, sannan ana ganin shine autan maza a gidan nan, kuma shine mafi arzuƙi da ɗaukaka a cikinsu. Wannan shine dalilinsu, basa sonsa basa ƙaunarsa." 

Riyya ta dafata ta ce, "Mamy ki daina saka damuwar nan a ranki, babu abinda aka isa a aikata wanda Allah bai rubuta ba. Dan ba sa sonsa ai mu muna sonsa."

Mamy ta ce, "Abba ya fito ne?."

"A'a, yana falonsa a zaune."  

Ta girgiza kai ta ce, "ina son magana dashi." 

Riyya ta ce, "in yi masa waya?." 

Ta girgiza kai ta ce, "zan je in same sa." Ta faɗa tana miƙewa ta saka hijjab zuwa bangaren Abba. 

A ciki ta samu Umma, suna haɗa ido ta haɗe rai, Mamy dai bata ce komai ba ta yi mata sannu. Sama-sama suka gaisa.  

Mamy ta ce, "Abba yana nan?."

"Eh yana ciki."

"ki yi min magana dashi don Allah." 

Umma ta wani kalle ta ta ce, "ki yi masa me?. 

Mamy ta kalle ta jin abinda ta ce, sai kuma Umman ta yi tsaki ta shiga ciki. Mamy ta nemi waje ta zauna tana jiran fitowarta.

Ba jimawa sai gashi ya fito, Mamy ta miƙe tsaye tana kallonsa har ya ƙaraso wajan. Mamy ta ce, "Barka da fitowa." 

Ya ɗan kalle ta sannan ya ce, "barka." 

Ya zauna a kan kujera ya ce, "lafiya ki ke nemana da safiyar nan?." 

Mamy ta zauna itama ta ce, "Akan maganar dawowar Rehaan ne, yaushe aka saka ranar da zai dawo?."

"Ban zaɓi lokaci ba, amma zuwan nasa bazai wuce cikin satin nan ba."

"To shikenan."

"lafiya?:"

"tsakani da Allah zuciyata bata kwanta da zuwan Rehaan ba wallahi, haka kawai nake ji bana so yazo ƙasar nan."

Abba ya dafe kansa ya ce, "Nadira ba mun gama maganar nan dake ba?." 

Zata yi magana ya katse ta ya ce, "meyasa ki ke yin abu kamar ke kaɗai ki ka haifi Rehaan ne? Meyasa ki ke yin abu kamar ke kaɗai ki ke sonsa ne?." 

Mamy ta girgiza kai ta ce, "Ba haka bane, kawai dai...." 

Ya dakatar da ita ya ce, "yadda ki ke sonsa haka nake sonsa nima, yadda bakya so ya cutu nima bana so ya cutu. Meyasa ki ke haka ne?. Ko kina ganin zan cutar dashi ne?."

Mamy jin ya fara faɗa sai ta yi ajiyar zuciya ta ce, "ba haka nake nufi ba, i'm sorry." 

Abba ya ce, "to ki dakatar da maganar nan don Allah, ki bari na yi abinda nake ganin ya dace, kin ji ko?. Zan ƙi yin abinda mahaifiyata ta ce in yi ne, ko zan zaɓi abinda ki ke so na bar nata?."

Ta yi shiru bata ce komai ba, ganin haka sai ya sassauta murya ya ce, "Nadira don Allah ki nutsu, nima bazan so abinda zai cutar dashi ba. Tun ranar muka gama magana dake, ban yi tunanin za ki sake dawo min da batun ba."

Mamy ta ce, "to babu komai. Allah ya dawo dashi lafiya." 

Abba ya ce, "Amin ya Allah. Abinda za ki ce kenan. Ki je zan shigo." 

Ta ɗaga kai alamun to. Ta faɗa tana miƙewa ta fita zuciyar ta gabaɗaya babu daɗi. 

Umma da ta ji komai, Mamy tana fita itama ta daga ɓangaren ta shiga wajen Mama. 

Mama ta cire hajjibi ta ajjiye, Umma ta shigo ta zauna ta ce, "Mama." 

Ta kalle ta ta ce, "ya aka yi?."

"Wallahi in ba mu sake shiri ba, Nadira zata hana Rehaan dawowa ƙasar nan."

Mama ta ce, "me ya faru?."

"yanzu ta samu Abba akan maganar, kamar zata yi kuka saboda damuwa. Ita bata so ya dawo, waye waye."

"Me ya ce?."

"faɗa ya yi mata, ni ban taɓa ji ya yi mata tsawa kamar yanzu ba."

Mama ta ce, "dakyau, ai duk bala'inta sai ya dawo ƙasar nan wallahi, yadda ƴaƴanmu suke ƙasar nan, ake ci ake sha dasu, shima sai ya dawo. Ai ba fin kowa ya yi ba." 

Umma ta ce, "an tattara masa dukiya a ƙasar waje, sai an yi magana ace dukiyarsa ce. Har nawa yake da zai tara wannan uban kuɗin shi kaɗai?. Ai in Abba ya mutu a yanzu akwai tashin hankali wallahi."

Mama ta ce, "ki bar ni dashi, ba dai zai dawo ba? Hmmm! zai ga abinda zanyi wallshi, a wannan karon bazan ƙyale sa ba wallahi." 

Umma ta ce, "gwara a san abinda za a yi kam, dan lamarin yana neman lalace mana. Bara in koma, kar ya neme ni" ta faɗa tana tashi ta koma.

Mama ta bita da harara ta ce, "Shashasha, wai in Abba ya mutu akwai rigima."

"Mtsw! To kema ba sai abinda na ɗauko na bawa ƴaƴanki ba? In aka ce yau babu Abba ai kakata ta yanke saƙa wallahi. Shiyasa kafin hakan nake so yarana su zama sune akan dukiyar ba Rehaan ba, yadda ko mutuwa ta zo sai abinda na ga dama zan bayar. Mu zuba mu gani" ta faɗa tana yin ƙwafa zuciyar cike da mugun nufi....

A hankali yake cin abincin kamar ba ya so, abincin ma cikin steeze ake cinsa, yana yi yana kaɗa ƙafa. 

Rabin abincin ya ci ya tashi daga kan dining ɗin ya dawo cikin falo ya zauna yana shan ruwa. 

Tunda ya zauna ake kiransa a waya, wata wayar ya ɗauka wata kuma ya share. 

A lokacin Jaafar ya sakko daga sama, ya kalle sa ya ce, "baza ka je aiki bane?." 

Ya ɗaga ido ya kalle sa ya ce, "zan je, sai dare."

Jafar ya ce, "to ka san kana da meeting ko? Kuma ka ba da time." 

Ya ɗan furzar da iska daga bakinsa ya ce, "na sani Jazy, zan san abinda zan yi." 

Jafar zai yi magana aka kira wayar Rehaan, ya duba ya ga video call ne kuma mahaifinsa ne. 

Sai da ya yi connenting da laptop ɗin gabansa sannan ya gyara zama, dan Abba ya fi so ya dinga yi masa magana da fulfulde, a ganin Abba in ba ya yi zai manta da yaren ne.

Rehaan ya ɗauki wayar ya ce, "jam bandu na Abba." (Barka da safiya). 

Abba ya ce, "Jam Noi a woni? Noi kuuɗe?" (Ya ka ke, ya aiki?).

Rehaan ya ce, "Jam Alhamdu lillah." 

Abba ya yi gyaran murya ya ce, "sai na ga ka rame, ina fatan kana lafiya?.." 

ya kalli Jafar ya ce, "Jafar ya yi rashin lafiya ne?." 

Jafar ya cire glasses ɗin idonsa ya ce, "bai yi ba, kawai kwana biyu baya son cin abinci, sai ya ce komai ba ya yi masa daɗi." 

Abba ya ce, "Rehaan yaushe zaka zo Nigeria?." 

Sai da gaban Rehaan ya faɗi, ya daure sannan ya ce, "Abba!." 

Abba ya katse sa ya ce, "kar ka yi musu Rehaan, wannan lokacin zuwan ka ya zama dole, bazan karɓi uzuri ba."

Rehaan ya ce, "Abba akwai aikin da zan je in yi a Jedda, a bari in na kammala sai in dawo nan." 

Abba ya bisa da kallo ya ce, "yaushe zaka je aikin?."

"Nan da four weeks."

"Ka dawo gida ka yi four weeks ɗin, in ya so daga Nigeria sai ka wuce."

Ya yi ajiyar zuciya ya ce, "to Abba, zan shigo in sha Allah." 

Abba ya ce, "yaushe?."

"next week."

"A'a Rehaan, this week nake so ka shigo."

RehAn sauke ido ƙasa bai kalli mahaifinsa ba ya ce, "To Abba, zamu dawo." 

Abba ya ce, "Allah ya kaimu." 

Rehaan ya amsa da amin, Abba ya ce, "Kar ka damu, haka rayuwa ta ke, yau da gobe sai Allah." 

Ya gyaɗa kai ya ce, "in sha Allah." Basu jima suna magana ba suka yi sallama Abba ya kashe wayar. 

Rehaan ya daki kansa yana yamusha gashin kansa ya ce, "bana son zuwa, bana son zuwa gida, bana son Jazy!." 

Jazy ya zauna a kusa dashi ya ce, "Baka so ka ga Mamy, Banisha da Riyya?." 

Ya kalli Jazy da idanunsa da suka fara canja launi ya ce, "ina so, amma bana so in je can. In ina son ganin su zan iya aikawa a ɗauko min su, amma bana son zuwa nigeria."

Jay ya ce, "ka yi haƙuri mu je." 

"Ina ji a jikina kamar akwai abinda zai faru in na je Jazy, Ina ji kamar in na je bazan dawo da rai ba."

"Ka cigaba da addu'a, babu abinda zai same ka in sha Allah." 

Ya sauke numfashi yana gyaɗa kai cikin gamsuwa da maganar Jazy. Ya san addu'a ce kawai maganin damuwarsa. Jafaar ya miƙe ya ce, "zan fita, Chef zai zo, sai ya yi maka abinda ka ke so." Ya sake gyaɗa kai bai ce komai ba Jazy ya fita.

Jazy bai jima da fita ba ya ji ana danna doorbell, kamar bazai miƙe ba sai kuma ya tashi ya buɗe ƙofar suka haɗa ido da Alma a tsaye tana murmushi. 

Kafin ya bata hanya ta shigo ta mayar da ƙofar ta rufe tana kallonsa tana murmushi. Fuskarsa babu murmushi, ya bita da kallo ganinta da jaket abinda bai cika gani ba. Alma ta yi pecking ɗinsa a kumatu tana shafa fuskarsa, wacce take da kwantaccen gashi mai kyau da ɗaukar hankali.

"Where is Jazy?" Ta faɗa tana kallon sa. 

Girgiza mata kai kawai alamun ba ya nan. Sai ta ji daɗi a ranta, ta riƙe hamnunsa suka zauna ta fuskance sa sosai ta ce, "me yake damun ka?." 

Ya ɗan kalle ta kafin ya janye ido ya yana girgiza kai alamun babu.

Alma ta miƙewa tsaye ta cire jaket ɗin jikinta ta juyo da fuskarsa dan ya kalle ta.

Ya kalle ta ɗin ya ganta sanye da riga ƴar ƙarama wacce bata wuce yace mata bra ba, sai ƙarmin wando wanda ko cinyarta bai gama rufewa ba. Ta zubo da gashinta tana sake juya gashin a gabansa. 

Ya ɗauke kai daga kallon ta, ya rasa meyasa ƙirar turawa bata burge sa, gasu dai farare tas, ko ina yana ɗaukar ido, amma sam baya so, bai sani ba ko dan a cikinsu ya tashi ne oho. Shi ko ƴan nigeria farar fata bata cika ɗaukar hankalinsa, farar fata in dai ba Mamy ba, bata wani burgesa.

Rehaan yi tsamani ba ya ji t ta zauna a kan cinyarsa, ya ɗan yi ƙaramin tsaki jin tana kai hannunt fuskarsa tana shafa gashin fuskarsa. 

A hankali ya ce, "Alma please." 

Ta matso da bakin ta kusa da fuskarsa ta ce, "Please Ray, i want to you" ta faɗa tana niyar saka bakinta a cikin nasa. 

Da hanzari ya janye ta daga jikinsa ya miƙe ya ce, "bana son haka, please ki je."

Ta bi sa da kallo tana sake matsowa kusa dashi, ya bita da kallo yana ji kamar kansa yana sarawa ya ce, "Alma ki ƙyale ni." 

Ta marairaice ta ce, "Why?." 

Ya rufe ido ya buɗe ya ce, "just go" ya faɗa yana hawa sama da sauri ya barta a tsaye a wajan. 

Alma ta bi shi kallo cike da takaici da baƙin ciki, ta kalli camera da ta saka a jikin laptop ɗinsa da take kan table, ta cire tana tsaki dan ba haka ta so ba, koda an ɗauki video yadda ya kamata yanayinsa bai yi daidai da yadda take so ba. So take ta yi masa video a yanayin da kowa ya gani ya san baya cikin hankalinsa, kowa ya san ya shiga wani ɓangare da ya zama private a rayuwarsa. 

A lokacin aka yi mata waya, tana ɗauka ta ce, "We fail, next time" ta faɗa tana saka rigar da ta zo da ita, ta ɗauki abinda ta zo dashi ta fita.

Rehaan yana hawa sama ya faɗa kan gado yana sauke numfashi cikin wani irin yanayi. 

Wani irin abu yake ji yana tafiya jikinsa, ya dafe kai cikin wani yanayin da bai san meye ba. 

Ya miƙe ya tsaya a gaban madubi yana kallon kansa, ya saka hannu ya hargitsa gashin kansa yana girgiza kai. 

A hankali ya dinga sauke numfashi, yana jan ajiyar zuciyar, ya diga maimaita Subahanallahi a zuciyarsa, a hankali ya fara jin nutsuwa tana shiga jikinsa. 

Ya buɗe ido a hankali yana kallon kansa, ya zubawa kansa ido yana ƙarewa fuskarsa ido, yana kallon yadda Allah ya yi halita mai kyau a fuskarsa.

Tabbas shi kansa ya san yana da kyau, indai kyau ake zance ya san yana sahun gaba a layin masu kyau. Shi ɗin mai kyau ne, kyau wanda ake kira kyau, kyau na shiga gasar masu kyau.

Bai san meyasa ba, yana jinsa kamar fanko, kamar akwai abinda ya rasa. Ya rasa me ya rasa haka? Meyasa yake jin kanasa a yanayin da yake ciki meyasa?.

         *******

Tunda suka gama haɗa record ɗin ranar suka rabu da Salim sai nufi hanyar gidan marayu da ta tashi a can. Sai sauri take yi sboda kar ta je an kulle gate, dan yamma ta kusa ta san ƙarfe shida ake rufe shiga.

Tun daga gate ta ka gaisawa da mutane cikin raha da wasa da dariya, kowa ya santa, tunda gidan gidansu ne,  a nan ta tashi, ta rayu, ta yi makaranta, da komai da komai. 

Kai tsaye office ɗin wacce suke kira da Mama ta nufa, ta ɗan yi knocking kaɗan aka bata damar shiga ta tura ta shiga da sallama.

Mama ta amsa kafin ta ce, "A'a Islaha, kece tafe?." 

Ta ɗan yi murmushi ta ce, "ni ce. Ina yini?."

"Lafiya lau, ya aiki?."

"Alhamdu lillah."

"Yau ke ce kika shigo?."

"Eh ni ce, na kawo ziyara ne."

Mama ta ce, "kin kyauta kam. Gashi ƴan uwan naki basa nan, sun ɗan fita." 

Da mamaki ta ce, "sun fita kuma Mama, yanzu shida ta kuaa, daman ana kaiwa after six a waje?."

Mama ta ce, "tunda na ce basa nan sai ki yarda ba nan, kin san suna sana'a. Ɗaya tana ƙunshi, ɗaya tana zuwa koyan ɗinki. Na san yanzu za ki gansu."

Islaha ta ɗan girgiza kai ta ce, "shikenan, in sun dawo ina gaishe su" ta faɗa tana ɗaukar handbag ɗinta ta fita.

Mam ta bita da harara ta ce, "sai da na faɗa mata yarinyar nan tana da matsala amma ta ce ita ba haka ba. Mtsw! Ni na san matakin da zan ɗauka a kanta, in ba haka ba akwai damuwa babba. Yarinyar  nan ƴar jarida ce, zata iya aikata komai, dan ba mutunci ta cika ba."

Islaha lokacin da ta fita cikin gidan ta shiga, ma'aikata gidan suna ta gaisawa kafin ta shiga asalin ɗakin da take kwana. 

A guje ƴan mata biyu suka taho wajanta suna faɗin, "Adda Islaha." 

Suka rungumeta itama ta rungume su tana murmushi ta ce, "Ƙanena ya ku ke?." 

Ɗaya daga ciki ta ce, "Lafiya lau muke Adda, jiya na kira ki a waya baki ɗauka ba." 

"Ayya ban gani ba ma, da na gani a guje zan kira ki Hafsy." 

Ta ce, "ku zo mu je daga waje."  

Suka fita suna hira, cikin nishaɗi Hafsy ta ce, "Adda tunda ki ka bar gidan nan ba ya yi mana daɗi wallahi." 

Ta yi dariya ta ce, "ni kaina da tunanin ku nake kwana nake tashi. Yanzu meye labari? Ina su Humaira da Sauda? Ban gansu ba."

Hafsy ta ce, "Hmm!" Ta faɗa tana kallon bayanta alamun bata so ta yi maganar a ji. 

Zainab ta ce, "Adda lamarin Sauda da Humaira sai addu'a kawai, yanzu sai su kwana biyu basa cikin gidan nan." 

Islaha ta gyara tsayuwa ta ce, "ina suke zuwa?."

"Waye ya san inda suke zuwa Adda?."

"Kuma Mama ta san suna fitar?."

Zainab ta ce, "wani lokacin ma tare da ita suke fita da ita." 

Ishala zata yi magana suna ji an ce, "Ke Zainab, Hafsa! Ku koma ciki!. Bakwa ganin yamma ta yi ne?."

Islaha ta kalli Mama sannan ta kalli su Zainab, ta ce, "Ku koma, zamu yi waya." 

Suka gyaɗa kai suka koma. Mama ta ce, "lokacin ziyara ya ƙare, sai wani lokaci." Islaha bata ce komai ba, ta wuce ta fita daga wajen.

Tana fita Mama ta koma office, ta ɗauki waya tana zagaye tana jira a ɗauka. Ana ɗauka ta ce, "Ni fa yarinyar nan Islaha tana bani tsoro, kun san yarinyar nan ƴar jarida ce, abu kaɗan zata yi ta saka a shiga tashin hankali."

"Yanzu nan na tarar da ita ta tsare yara tana yi musu tambayoyi, kun san tana da yawo, kuma jarida aikinta ne, dole mu samu mafita kafin wani abun ya zo ya faru."

Ta yi shiru alamun ana bata amsa sannan ta ce, "ya dai kamata, ya kamata a san abinda za a yi, in ba so ake lamari ya lalace ba." 

Ta sake gyaɗa kai ta ce, "shikenan" ta faɗa tana kashe wayar tare da buɗe window tana kallon islaha a harabar gidan.

Ta girgiza kai ta ce, "tauraruwa mai wutsiya, ganin ki ba alkhairi bane. Kin bar gidan ma baza ki bari mu yi rawar gaban hantsi ba. Ina godewa Saheer da ya zama silar barin ta gidan nan, da nan ta cigaba da rayuwa ban san ya zamu yi ba" ta faɗa tana sakin labulen ta koma ta zauna tare da dafe kanta. 

Ko kaɗan bata yarda da Islaha ba, ta san halin yarinyar, dan ba sanin yanzu ta yi mata ba. Tun tana depty head of orphanage ta san illar ta, yanzu gashi Head ɗin ta bata waje har yanzu ba a huta ba. Ta santa tun bata kai haka ba, zata iya aikata komai dan ganin ta binciko abinda yake faruwa, in kuma hakan ya faru za a tafka babban tashin hankli a faɗin garin Yola.

      Islaha bayan ta gama gaisawa da mutanen gidan ƙofar gate ɗin ta tsaya tana jiran abin hawa dan lokacin magriba ta yi. 

Sai kuma ta tsaya tana tunanin ina zata je, dan gaskiya bata son komawa gidansu Saheer, gwara ta ta san inda zata nufa. 

Horn ta ji ana yi mata daga bayanta, ta juya ta ga bata san motar ba ta ɗauke kai ta cigaba da kallon titi.

Na cikin motar ya fito ya ƙaraso wajan, yana hararata ya ce, "ke ƴar wulaƙanci ce, kina ji ina yi miki horn baza ki zo ba.?" 

Ta kalle sa, ta saki fuska ta ce, "Hamma Suraj ai ban gane ka ba wallahi, na ga ƙatuwar mota ana yi min horn, ta ya zan fahimta?." 

Murmushi ya yi ya ce, "bakya nemana ta ya za ki san na canja mota Islaha? Tunda ki ka bar gidan nan shikenan ki ka canja, ko ɗan zuwan ma bakya yi."

Ta ɗan yi murmushi ta ce, "ina zuwa mana, aiki ne yake ɗan riƙe ni, shiyasa abubuwan sai a hankali wallahi."

"Ina Saheer?." 

Ta ɗan yi murmushi ta ce, "yana nan, yana

gidansu." 

Shima ya yi murmushi ya ce, "ki zo mu je na sauke ki, kina ta tsayuwa tun ɗazu." 

Ta yi ajitar zuciy ta ce, "daman akwai maganar da nake so mu yi da kai." Ya gyaɗa kai ya ce, "to mu je." Ta ƙarasa suka shiga motar suka fara tafiya.

Ta kalle sa ta ce, "Hamma Suraj baka taɓa fahimtar wani abu a gidan nan ba? Ni wallahi tun ina ciki nake zargin wani abu." 

Suraj ya ce, "kamar me ki ke zargi?." 

Ta ɗan yi shiru sannan ta ce, "ina da baban zargi akan Mama da manyan gidan wallahi, kuma sai na binciko ko meye, sai dai ayi duk abinda za a yi. Amma ban yarda da zama a gidan nan ba, ban amince da yadda take mu'alama da kowa ba."

Suraj ya ce, "shine na ce miki kamar me kenan? Me ki ke zargi har haka?." 

Ta yi ajiyar zuciya ta ce, "zamu tattuana maganar nan gaba, amma tabbas na saka question mark akan Mama da gidan gabaɗaya."

"Sai magana ki ke a juye, ki faɗa min kasa faɗar abinda yake faruwa. Ki faɗi akan me ki ke zargin?." 

Ta yi shiru ta ce, "sauke ni a gidansu Safeera kawai." 

Ya kalle ta ya ce, "baki bani amsa ba."

"Zamu yi maganar."

"Meyasa baza ki faɗa min yanzu ba?."

"Zan faɗa maka, zamu yi magana. Amma kar ka faɗawa kowa don Allah."

Ya yi murmushi ya ce, "ni fa lauya ne Islaha, dan mun yi magana dake sai na faɗawa wasu?." 

Ta gyaɗa kai a lokacin wayarta ta fara ƙara, tana dubawa ta ga Saheer ne, ta ɗauka daga can ɓangaren ya ce, "Ina ki ka je?." 

Islaha ta ce, "Na je gidanmu."

"islaha sai da na ce miki kar ki je ko? Yanzu nufinki zasu bar ki ki kwana ne? Kin san dokar gidan, ke ba ƴar gidan bace yanzu."

"Gidansu Safeera, kafin gobe na haɗo kayana na san inda zan je."

"Ki dawo gida Islaha, ga Baffa ya dawo yana neman ki." 

Zata musa ya katse ta ya ce, "ki dawo don Allah, ke nake jira yanzu. Ko in zo na ɗauke ki?." 

Ta girgiza kai ta ce, "ina kan hanya." 

"Sai kin ƙaraso" yana faɗa ta kashe wayar ta ajjiye ta a jikimta tana sauke numfashi.

Suraj ya kalle ta suka haɗa ido, ya yi dariya ya ce, "Islaha ta Saheer, Allah ya bar wannan soyayyar ta ku har aljanna. Yana sonki kina sonsa, ya taka rawar gani sosai a rayuwarki, shine masoyina gaskiya, wanda ya ke sonki tsakani da allah ba dan wani abu naki ba." 

Ta ɗan yi murmushi ta ce, "to ni dan me ma za a so ni?."

"Kyau mana." 

Ta wani kalle sa, ta yi dariya ta ce, "sai ka ce wata kai, ko shi Hamman?."

Ya yi dariya ya ce, "baki yarda kina da kyau ba?." 

Ta girgiza kai ta ce, "ko da wasa." 

Ya yi dariya shima ya ce, "to na faɗa miki." Bata ce komai ba suka cigaba da tafiya har ƙofar gate ɗin gidansu Saheer. 

Suraj yana tsayawa da mota Saheer yana fitowa daga cikin gida. 

Suran ya kalle ta ya kalli Saheer ya ce, "Amarya kin san angonki baya so ya gan mu tare, kishi yake yi dani, sai ka ce ni ba yayanki bane." 

Ta yi dariya ta ce, "so ne yake kawo kishi."

"Kina bayansa kenan ko? Shikenan ai, bazan fita mu gaisa ba, ƙarshe raina ne zai ɓaci. Sai mun yi magana." 

Ta gyaɗa kai ta ce, "Na gode Hamma Suraj." Ya yi mata murmushi ta buɗe ta fita shi kuma ya ja motar.

Tana nufar ƙofar gidan ta ga Saheer ya haɗe rai matuƙa, ta ɗaure fuska itama, dan bata son rainin wayo, ko hamman ne ya yi mata ba kasafai take jura ba. Ta ƙarasa ta ce, "ina yini." 

Ya bita da kallo ya ce, "waye wannan ya sauke ki?." 

Ta ce, "Hamma Suraj ne." 

Ya dafe kai ya ce, "Islaha so nawa zan yi miki magana akan mutumin nan? Ban isa na hana ki ba kenan?." 

Ta sauke numfashi ta ce, "na je gidan mu ne fa, shine muka haɗu ya dawo dani." 

Ya girgiza kai yana sake tamke fuska ya ce, "amma na ce miki bana so ki dinga sauraren sa ko? Na faɗa miki ni ban yarda dashi ba."

"Hamma, Suraj fa yayana ne, tare muka tashi dashi, da makarnata duk tare mu ka yi. Akwai laifi dan na sauraresa?."

"To ni bana so, bana son mu'amalarki dashi." 

Ta ɗan girgiza kai ta ce, "ni na gaji, ban yi sallah ba."

Ya sauke numfashi ya ce, "ki shiga gida." Ta ɗan yi turus tana kallonsa, ya sake kallon ta ya ce, "ki shiga Baffa yana nan, babu wanda zai yi miki wani abun kema kin sani ko?." 

Ta turo baki ta ce, "ni da ka bari na je gidansu Safeera."

"Baza ki ba, ki shiga kawai." Babu yadda ta iya haka ta shiga cikin gidan ba dan tana so ba.

Da sallama ta shiga falon duk suka bita da kallo, Baffa ne kawai ya amsa mata, da fara'a ya ce, "Islaha barka da zuwa, tun ɗazu nake tambayarki aka ce kin tafi wajan aiki." 

Ta yi murmushi ta ƙarasa ta tsuguna ta ce, "Baffa barka da dawowa."

"Barka dai Ishala, ya aikin?."

"Alhamdu lillah. An dawo lafiya?."

"lafiya lau Islaha, fatan komai lafiya ko?." 

Ta ɗaga kai ta ce, "lafiya lau Baffa."

"Ma za ki je ki huta ki zo ki ci abinci." Ta miƙe ta kalli Mama da take aika mata harara, ta ce, "Mama Ina yini." 

Ta zabga mata harara ta ce, "baki isa ki kwana a gidan nan ba, sai kin barshi dan ubanki." 

Baffa ya kalle ta ya ce, "Haba Zulaiha! Meye haka?." 

Ta kalle sa ta ce, "baka san me ya faru ba kar ka saka baki, tunda baka nan ɗazu baka san abinda ta yi min ba."

Baffa ya ce, "Amma sai ki bari ta huta ta ci abinci sai komai ya biyo baya ko?." 

Ya kalle ta ya ce, "Islaha tashi ki je." Bata musa ba ta miƙe ta shiga ciki. 

Kuɗi ta ɗauko a jakarta ta ajjiye akan madubi sanann ta shiga banɗaki. Sai da ta yi wanka sannan ta fito ta saka kaya ta tayar da sallah. Tana idarwa ta haɗa da i'sha da ake ta kiran salla ta zauna tana azhkar.

A lokacin Mama ta shigo ɗakin, Islaha ta miƙe tana kallon ta, kafin ta yi magana ta ɗauki kuɗin ta miƙa mata ta ce, "gashi Mama, ki yi haƙuri." 

Mama ta kalli kuɗin, ta fizga daga hannun Islaha ta irga ta ga dubu hamsin ne cif. 

Ta bita da harara ta ce, "da kin san inda za ki dinga samo kuɗin ki ke raina min hankai?. Me ki ka aikata aka baki dubu hamsin?."

Islaha ta ce, "Mama tunda dai na kawo ai shikenan."

"Shikenan kam, ko me ki ka aikata bai dame ni ba, tunda kin kawo min ke ki ka sani. Ina yi miki gargaɗi akan saka min yaro a ɗaki, ɗana ba ɗan iska ba ne, kar ki iskanata min shi." 

Islaha ta ɗaga kai ta ce, "To Mama zan kiyaye."

"Ya fi miki" ta faɗa tana fita daga ɗakin. 

Islaha ta bita da kallo tana sauke ajiyar zuciya, zama a gidan ma ko tashin hankali, in ba dan ɗan gidan zata aura ba, zaman gidan ma babbar matsala ce a gare ta. Tunda wata ran zata yi aure, kuma za a zo neman auren ta, kaf unguwar sun san abinda Mama take yi, kuma kowa ya san ta fi ƙarfin Baffa, itace take juya gidan. 

Kai tsaye ƴan bariki ake kiranta da ita da ƴaƴaanta. A gabanta ƴaƴanta mata zasu yi wanka su fita, ta bisu da albarka babu kwaɓa. Su dawo ta buɗe musu gida, su bata kuɗi baza ta ce ta wacce hanya aka samu ba. 

Itama tunda yanzu tana gidan ta zama ƴar barikin, shiyasa bata jin hausin masu cewa ita ƴar iska ce, tana cikin ƴan iskan ne shiyasa ake yi mata kallon haka. Shi kansa Hamman, in Mama zaka duba ai ba mijin aure bane, in ban da lamarin najeriya, lokacin da ya je neman adopting ɗinta baza a bashi ba saboda backround ɗinsa, kuma a ƙa'ida sai an bincika backround ɗin mutum kafin a bashi yaro. 

Ta sauke numfashi ta miƙe tsaye ta ninke sallayar, ta fito falo jikinta a sanyaye.

Nana Haleema✍🏻

*RAGAYAR DUTSE.*

          ©️ *Nana Haleema.*

*Book 1*

*Page 008.*

Juwairiyya ce take fitowa daga apartment ɗinsu, ta hangi Janan ta dawo daga wajan aiki ta karɓo kunun sadaka da ake yi daga wajen masu aiki.

Juwairriya ta ce, "Janan!." Janan ta tsaya tana kallon ta har ta ƙaraso kusa da ita ta ce, "Riyya ya aka yi?." 

Riyya ta ce, "Jibi Hamma zai dawo." 

Janan ta buɗe ido da mamaki ta ce, "don Allah?." 

Ta yi dariya ta ce, "wallahi da gaske, kin ga key ɗin apartment ɗinsa, zan je in gyara masa."

Janan ta ce, "bara in canja kayana na zo mu je, ina zuwa" ta faɗa nufar part ɗinsu a guje. 

Janan da guje ta shiga part ɗinsu, Mama ta bita da kallo ta ce, "ke kuma daga ina haka?." 

Cike da zumuɗi ta ce, "Hamma Ray ne zai dawo jibi, zamu gyara apartment ɗinsa ne." 

Mama ta bita da kallon takaici ta ce, "shine ki ke zumuɗi haka, kamar wacce aka yiwa albishir? Kuma duk ma'aikatan gidan nan a rasa wanda zai gyara masa sai ke?."

"Bani zan gyara ba fa Mama, ni da Riyya zamu gyara." 

Ta taɓe baki ta ce, "sai ki je ai." 

Janan ta shige ɗaki ba jimawa ta fito tana sauri,  Mama ta tsayar da ita ta ce, "Tsaya Janan." 

Ta tsaya tana kallon Mama, Mama ta miƙe ta shiga ɗaki ta ɗauko wani abu ta miƙa mata ta ce, "karɓi." 

Ba musu ta karɓa tana jiran ƙarin bayani. Mama ta ce, "maganin tsari ne na karɓo masa, ki ɗaga kafitar da yake kwana ki saka a ciki, kin san yanayin da yake fama in ya zo gidan nan, wannan zai taimaka masa sossi.

Janan ta juya abin a hannunta ta ce, "Amma Mama meye wannan ɗin?." 

Mama ta ce, "kamar yanzu na ce miki maganin tsari ne ko?." 

Janan ta yi shiru tana kallon abun. Mama ta ce, "kuma in za ki saka, kar ki bari Juwairiyya ta gani."

Janna ta ɗan yi sak kamar bata yarda ba, sai kuma ta gyaɗa kai ta fito daga ɗakin jikinta a sanyaye. 

Mama ta yi muemushi ta ce, "dakyau, dake zan dinga amfani Janan, tunda yana cin abin hannunki ai zance ya ƙare. Sai na ga bayan Rehaan wallahi, ba ta hanyar mutuwa ba, ta dankwafar dashi ya daina motsin kirki" ta faɗa tana komawa ta zauna tana kaɗa ƙafa, tana aiyyana irin abubuwan da zata yi masa.

Janan ta wuce apartment ɗinsa da yake kusa da na Abba. 

Wajensa ba kamar wajensu Mama yake ba, dan shi sai ka shiga gate ka haɗu da lafiyayyen compound sannan zaka je ƙofar falon. 

Compound ɗin yana da girma, ga motarsa nan a ajjiye, dan yawancin motar da yake hawa ba a gida yake barinsu ba, suna hannun Shams babban yaronsa a ɓangaren kula da lafiyarsa.

Ɗawisu yana ta yawo a compoud ɗin, ga flowers masu matuƙar. Ga gazebo guda biyu a compoud ɗin, kamar ba a gidan apartment ɗin yake ba. Kamar gida ne mai zaman kansa, dan girmansa da yadda yake a kammale.

Kaf gidan daga ɓangaren Abba sai nasa ne kaɗai suke da upstairs, amma ko ina babu sama sai wajensa kaɗai.

Janan ta wuce corridor, ƙofar falon ma mai thumb print ce, amma akwai code da ake amfani dan a buɗe, sai kuma card da ake buɗe ƙofar dashi kamar atm card. 

Falon babba ne sosai, wanda ake kira sa luxary, irin wanda babu tarkacen banza sai kaya masu amfani. Falon kamar na turawa, komai tsaf dashi cikin tsafta. Ga ƙhamshin turarensa ya gama kama ko ina na apartment. mai girma sosai wanda yake ɗauke da komai da komai a cikinsa, har kitchen akwai da duk kayan amfani. 

Ta wucce falon zuwa stairs, ta hau a hankali har ta buɗe ɗakin wani madaidaici falon mai kyau da ɗaukar hankali. Akwai bar a falon daga cen gefe, an yi adon glass cups da kujeru masu kyau. Sai bedrooms guda biyu kacal, sai library da wajen motsa jiki.

Tare suka sakko ƙasan, suka fara gyara main parlour ɗin suna yi suna hira. Suka gama da parlour suka hau sama, nan ma suka gyara shi duk da babu wani dauɗa. Daga ban suka shiga bedroom ɗinsa. hira suna gyarawa duk da babu wata dauɗa sai yar ƙura kaɗan. 

Babban ɗaki ne sosai ba kaɗan ba, yanayin girman ɗakin sai kayan ciki suka zama ƴan kaɗan kamar ba a saka komai ba, dan space ɗin da yake ɗakin tsaf za a saka wasu funiture ɗin set biyu kujeru ma. 

Bed ɗin yana tsakiyar ɗakin fari tas dashi, hatta bedsheet ɗin da komai na kai fari ne tass.

Sai mirror da yake can gefe a ajjiye, babu wani tarkace a kai sai turaruka masu yawa. 

Daga can gefe akwai glass door, cikinsa babban falo ne da tv da komai. Kujerun ciki farare ne suma, kujerun kamar gado kamar kuma kujeru, komai tsaf. 

Sai prayer room an yi sa a can gefe kamar masallaci, girmansa mutum biyu ne kacal zasu yi sallah. An yi masa ado mai ɗaukar hankali, ga sallaya masu kyau a ajjiye akan carbinet. Sai alkur'ani da yake ajjiye, sai azkhar da jarbi. Komai na prayer room ɗin fari ne tas, iya kallon wajen ma nutsuwa zai baka balle ka yi sallah a ciki. 

Wardrobe ɗin falon ƙatuwa ce sosai, tana gefe a ajjiye kamar babu ita. 

Riyya ta ce, "Janan zan shiga bathroon, ki gyara nan."

Janan ta gyaɗa kai ta fara gyara kan gadon, abinda Mama ta bata take juyawa a hannunta tana tunnain ta saka ko kar ta saka, kallon ƙofar banɗakin ta yi ta ga bata hango Riyya, ta yi ajiyar zuciya ta fara ƙoƙarin sakawa ko zata shiga. 

Daƙyar ta saka ta daga gefen wajan pillow, ta gyara ɗakin tsaf ta bi bayan Riyya zuwa banɗakin, ta tarar da ita a wajan closet ɗinsa tana gyara masa kayansa. Closet ɗin ma babba ne, komai na sa yana ciki, hatta carbinet na takalma duk suna ajjiye a wajenZ 

Sun jima suna gyarawa sannan suka fara goge goge, suna yi suna hira har suka gama suka fita kowa ya wuce wajan babarsa.

Mamy tana ganin shigar Riyya ta ce, "har kin gama?." 

Ta ɗaga kai ta ce, "na gama, ni da Janan mu ka yi." 

Mamy ta bita da kallo ta ce, "Riyya ba sai da na faɗa miki kar ki je da wani ɗakinsa ba? Sai da na faɗa miki kar ku tafi da wani ki tafi ke kaɗai ko?." 

Ta ce, "Mamy gani na yi Janan ce, bata da damuwa, tunda har abincinta yana ci."

"Ni ai ban ce ga wanda zai je ga wanda bazai je ba. Kai tsaye na ce miki ke kaɗai, ke kaɗai za ki je, in baza ki iya ba ki bar ni nayi. Meyasa za ki tafi da Janan?." 

Juwairiyya ta ce, "ki yi haƙuri, ban ɗauka zuwa da ita zai ɓata ranki ba."

Mamy ta yi ajiyar zuciya kawai bata ce komai ba, tana tunanin irin yanayin da ɗanta zai kasance in ya dawo gidan.

    Janan tana shiga wajan Mama ta tare ta, ta ce, "kin saka?." 

Ta ɗaga kai ta ce, "na saka Mama."

"Kin tabbatar kin saka dai ko?."

"Na saka mana Mama." 

Mama ta yi dariya ta ce, "Allah ya yi miki albarka; na san kina son Rehaan. Shiyasa na zaɓe ki ki saka masa, na san bakya son komai ya same sa. Je ki ki huta kin dawo daga aiki kin gaji."

Bayan wucewarta Mama ta kalli Sameer ta ce, "mu jira dawowarsa, wanann zuwan na mu ne." Sameer ya ce, "Haka nake so na ji Mama, Allah ya bamu nasara.

*****

Ishala da ta fito ta tarar da babbar yayyar Saheer  Adda Sa'ida a zaune. Islaha ta yi murmushin jin daɗi da ta ganta, dan kaf gidan ita kaɗai ce mai sonta, daga ita sai Hamma.

Islaha ta ce, "Adda sannu da zuwa." 

Ta yi murmushi ta ce, "Hajiya Islaha, tun ɗazu nazo aka ce baki dawo daga wajan aiki ba. Gashi har ina niyar komawa dare ya yi."

Ta sake yin murmushi ta ce, "ina yini."

"lafiya lau Islaha, ya aikin?."

"Alhamdu lilah. Ina Nabila?."

"Su Nabila suna gida, suna gaishe ki." 

Ta yi murmushi ta ce, "ina amsawa" daga haka ta ƙarasa wajan abinci.

A lokacin Saheer ya shigo ya zauna suna hira, ta zubo abinci ta zo zata koma ɗaki. 

Adda Sa'ida ta ce, "Islaha ki zo ki zauna a nan mana." 

Ta ɗan kalli Mama, ta ga bata harare ta ba sai ta dawo ta zauna, dan tashin hankali ne bata so ita.

Saheer ya ce, "ni mamaki ki ke bani Adda, har nawa Nabilan take da zaki fara tunanin wai bata yi aure ba? Gabaɗaya shekarun ta ashirin fa, har yaushe ta kai matakin yin auren da zaki ɗaga hankalin ki?." 

Ta taɓe baki ta ce, "ku dan ba a gidan kishiya ku ke bane, shiyasa baza ku san abinda nake ji ba, wallahi da Mama tana da kishiya da yanzu Labiba da Hannatu sun ɗaga hankalinsu akan aure zasu yi. Ana nan ana yar musu da magana kan sun ƙi aure, musamman in suna da ƴan uwa sun yi sun barsu."

"To a yar mana, duk abinda mutum zai ce ai bai isa ya yi abinda Allah bai yi ba ko? Kuma duk maganar mutum sai dai ya yi ya gama, aure lokaci ne dashi." 

Ta kalli Mama ta ce, "Mama Saheer yaro ne, bai san abinda nake ji ba. Tunda aka aurar da yaranta guda buyu sa'anin Nabila, shikenan kullum cikin baƙar magana nake. Nabila ta yi kwantai bata yi aure ba waye waye. Shiyasa nake so Allah ya kawo mata ta yi auren ta huta."

Mama ta ce, "to ina ruwan ki? Dan ayi mata gori sai me? Duk wanda ya yi nata gorin shi ya jiyo, kuma bazai aurar da ita ba."

Saheer ya ce, "abinda na gani kenan, kar garin farantawa kishiya ki aurar da ƴarki ga inda bai kamata ba, ki tsaya ki nutsu ki bawa ƴarki miji na gari. In akasin ne haka duk abinda ya zagaya a kan ki zai ƙare, kishiya sai ta yi miki dariya, babu abinda ya dame ta."

Ta girgiza kai ta ce, "baza ku gane ba" ta faɗa tana cigaba da girgiza kai dan a ganinta basu san yanayin da take ciki ba. Ita ko waye yazo neman auren bashi zata yi dan ta huta da gorin kishiya.

A lokacin Hanan ta shogo falon da sallama, suka amsa duk suka bita da kallo, ta zauna a kusa da Adda ta ce, "wash na gaji wallahi. Adda yaushe ki ka zo?." 

Ta harare ta ta ce, "ta ya zaki san nazo kin tafi yawon ta zubar? Tun safe ina gidan nan amma baki dawo ba sai yanzu."

A lokacin Baffa ya shigo falon, ya kalli Hanan ya ce, "ke daga ina ki ke a daren nan?." 

Ta turo baki ta ce, "Baffa makaranta na je fa."

"makarantar ce tun safe sai yanzu zaki dawo? Ki faɗa min inda ki ka je."

Ta kalli Mama alamun ta saka baki, sai kuwa Mama ta ce, "Baffa ta faɗa min zata bi ya dubiyar ƴar ajinsu."

Ya dawo da kallon sa ga Mama ya ce, "ta faɗa miki zata bi ya dubiya? Dubiyar ce tun safe sai yanzu za a dawo?." 

Mama ta ce, "daga makarnata ta bi ya can fa, dole ta daɗe ai." 

Ya gyaɗa kai ya ce, "wa ta duba?."

"Ƴar ajinsu ce ta gamu da tautsayi, ita ta je dubawa." 

Baffa ya bi Mama da kallo itama tana kallonsa kafin ta ce, "baka yarda bane ka ke kallona? Ai ka san bazan yi karya ba. Dubiya ta je, kuma gata ta dawo, ba shikenan ba?." 

Baffa ya girgiza kai ya ce, "Ki cigaba kin ji Zulaiha, ki cigaba da goya musu baya, wata ran za kiyi danasani."

Mama ta ce, "babu danasanin da zan yi wallahi, me nayi da zan yi danasani? Dan ƴata ta je dubiya sai ya zama zan yi danasani?. Allah ya raba mu da danasani, ban santa ba, kuma bazan santa ba in sha Allah." 

Baffa ya bita da kallo, sai ya yi murmushi ya ɗaga kai ya fita daga falon.

Sa'ida ta kalli Mama ta ce, "Amma Mama..." 

ta dakatar da ita cikin faɗa ta ce, "na san abinda nake yi, ba hankali da iya magana ki ka fi ni ba. Ni na haifi Hanan da Labiba, duk abinda zan yi musu babu wanda zai kai ni ƙaunarsu. Ya ishe ni, bana son wata magana, in ma a wuta na cilla su suka ƙone ƴaʼyana ne ko?." 

Sa'ida da Saheer suka yi shiru basu ce komai ba, Mama ta miƙe ta shiga ɗaki Hanan ma ta shiga.

Sa'ida ta kalli saheer ta ce, "Saheer na wuce, Allah ya kyauta." 

Ya gyaɗa kai bai ce komai ba, ta fita shi kuma ya kalli Islaha. A lokacin ta miƙe ta shiga kitchen ya bi bayanta. 

Ya same ta a tsaye tana haɗa kayan wanke-wanke zata yi. Ya bita da kallon ƙauna da soyayya, ya jingina da bango yana kallon ta ya ce, "Boddi am." 

Ta juyo kalle sa ya ce, "me ya kai ki orphange ɗazu?."

Ta kalle shi da mamakita ce, "Saboda gidanmu ne, na je gidanmu ganin yan uwana da dangina, shine kawai." 

Ya girgiza kai ya ce, "Amma ba na ce miki duk lokacin da zaki je ki dinga sanar dani ba? Meyasa ki ka fara tsallake umarnina ne? Bani da daraja ne yanzu ko son da ake yi min ne ya yi ƙasa?."

"Babu ɗaya Hamma, a ganina dan zan je gidanmu ba sai na tambaye ka. Na tashi daga aiki ina ji mararin ganin ƴan uwana, shiyasa kawai na je." 

"Islaha ni ki ke faɗawa dan za ki je gidanku ba sai kin tambaye ni ba? Mijinki ne fa."

"Hamma!" Ta faɗa tana jan sunansa tana kallonsa kamar yadda yake kallon ta.

Ya ce, "na'am." 

Ta ɗan sunkuyar da kai ta ce, "ni ba haka nake nufi ba, kawai zuciyata tana so ta je ne, shiyasa na je. Amma ka yi haƙuri, bazan sake zuwa ban faɗa maka ba." 

Ya ɗan sauke numfashi ya ce, "kin ga ƴan uwan naki da ki ka je?." 

Ta girgiza kai ta ce, "Na gansu, amma ban ga sauran ba." 

"kin tambaya?."

"na tambaya, amma kamar...."

Ya zuba mata idanu ya ce, "kamar me?." 

Ta fara wanke-wanken sannan ta ce, "akwai abinda nake zargi a gidan nan, akwai abinda nake hange yana faruwa kamar ba a so a lura dashi." 

Saheer da mamaki ya ce, "kamar me kenan? Kuma meyasa ki ka ce ba a so ki lura dashi?."

Ta ɗan kalle shi ta ga ita yake kallo sai ta ce, "ban gama bincike ba, in na kammala zan sanar da kai."

Ya ce, "yanzu nake so na ji." 

Ta ɗan sauke numfashi ta ce, "ni kaina bazan ce ga abinda nale zargi ba, amma tabbas akwai wani abun ba daidai ba Hamma. Kuma wallahi bazan zuba ido ba, ko me zai faru sai dai ya faru, matuƙar zargina ya kasance gaskiya sai kowa ya ji labarin nan."

Ya matso kusa da ita yana kallonta, muryarsa a ƙasa ya ce, "baza ki faɗa min ba kenan ko?." 

Ta kalle sa ganinsa daf da ita, ta ce, "na ce maka ban tabbatar ba."

"Ina so na sani, ki faɗa min meye ba ki tabbatar ɗin ba." 

Ta kalle sa suka haɗa ido ta ɗauke idonta, ta kawar da kai gefe ta ce, "Ina zargin kamar an cire yaran nan daga makaranta, ana ajjiyesu a gidan kawai babu karatu" ta samu kanta da ɓoye masa asalin abinda yake faruwa.

Ya bita da hararar wasa ya ce, "ba yau na sanki ba Islaha, ki daina yi min ƙarya." 

Cikin shagwaɓa da son kawar da maganar ta ce, "ni fa ba ƙarya nake yi maka ba, gaskiya nake faɗa maka Hammaaaa!" Ta ja ƙarshen sunan tana kallonsa. 

Ɗauke kai ya yi daga kanta, yana girgiza kai, yana jin wani abu yana fizgarsa game da Islahan tasa. 

Ya ɗan matsa baya ya ce, "hmm ƙanwar Hamma kenan, kin yi wannan shagwaɓar a matsayin ƙanwar hamma, ki jira ranar da za ki yi a matsayin matar hamma."

Ta yi murmushi tana cigaba da aikinta bata kallesa ba. Daman so ta ke a kawar da maganar, kuma an kawar ɗin.

Ya ce, "Suraj fa? Ba na hana ki ganin ku tare ba?." 

Ta kalle sa ta ce, "Hamma shima kamar ɗan uwana yake fa, ka tuna lokacin da nake makaranta shine yake koya min abubuwan da ban sani ba. Kamar Hammana yake a lokacin da nake wancan gidan, ba ya so ya ganni cikin damuwa ko kaɗan." 

Ya haɗe rai ya ce, "ni kuma bana sonsa, ya za a yi kenan?." 

Ta karyar da murya ta ce, "to, sai a yi yadda ka ke so."

Ya girgiza kai ya ce, "kar na sake ganin ku tare dashi. Bana so wata magana ta sake haɗa ki dashi Islaha, sannan ki goge numbersa." 

Ta ɗan kalle sa sannan ta ce, "to." 

Shiru ya ratsa kitchen ɗin sai ƙarar abubuwwan da take wankewa kafin ya ce, "Ya aka yi da Mama ta bi ki ɗaki naga ta fito tana fara'a bata sake yi miki faɗa ba? Kema kuɗin ki ka samo ki ka bata Islaha, waye ya ba ki kuɗin da ki ka bawa Mama?."

Ta ɗago ido ta kalle sa ta ce, "Hamma meyasa baka karanta jarida bane don Allah? Meyasa ka bar ni ina aikin jarida kai kana nan, Wannan tambayoyi kamar a gaban tv?."

"Kwana biyu bana gane miki ne islaha, kina abubuwan da bakya so na sani. Tabbas na san kuɗi ki ka bawa Mama, kamar yadda su Hanan suke bata. Waye ya baki kuɗi bayan na san babu kuɗi a hannunki?."

"Hamma ni ban bawa Mama komai ba, haƙuri na bata kawai."

"Ban yarda ba wallahi. Na san halinki, na san na Mama"

"Na yi mata alƙawarin zan bayar in an yi mana salary, shine kawai."

Nan ma ya bita da kallo alamun bai yarda ba, ta ɗan kalle sa suka haɗa ido, ganin kallon da yake mata sai ta canja maganar ta ce, "kasan yau Chairman ya bani katin gayyatar Rehaan yola a hannuna, ya ce yana da tabbacin in na basa zai amsa gayyata" ta ƙarasa faɗa tana murmushi.

Ya girgiza kai yana murmushi ya ce, "fatan nasara. Yaushe zai shigo?."

"Babu tabbas fa Hamma, an dai yi magana da PA sa ya ce a cikin kwanakin nan zai zo." 

Ya ce, "Allah ya bada nasara, zan so ace kin yi hira dashi."

Ta taɓe baki ta ce, "ni mamaki nake yi, wai waye shi da ake so ayi hira dashi har haka?. Kaga yadda hankalin ƴan gidan tv mu ya tashi, saboda kawai an bani ragamar hira dashi?. Hmmm, Ummi har tare ni ta yi face to face, ta ce sai ta ga bayana."

Saheer ya buɗe ido cikin firgici ya ce, "Sai ta ga bayan ki?."

"Wallahi Hamma, kuma akan Rehaan, ni ko gane fuskarsa ma bazan yi ba wallahi. Ko wacce tsiya ce dashi da aka gigice haka ban sani ba." 

Saheer ya ce, "Ummin nan itace mai cewa kin zo a bayanta kin wuce ta ko?." 

Ta ɗaga masa kai alamun eh ya ce, "baza mu bar maganar nan ba ai, dole ta je gaban hukuma, ba a wasa da irin wannan kalmar. A gaban wa ta ce sai ta ga bayanki?."

"Ni da Safeera ne kawai a wajan. Amma akwai cctv."

"Za a san abinda za a yi, wannan ba maganar wasa ba ce. Kalmar sai ta ga bayanki har prison sai ta je a kai. Zan yi maganinta."

Cikin ko in kula ta ce, "Ni wallahi ba dan Chairman ba sai in bata aikin, ta je ta ƙarata. Bata san kai iv ɗin ma wahala ne dashi bane shiyasa." 

Ya yi murmushi ya ce, "hira da Rehaan babban cigaba ne Islaha, ba kowa ne zai ji an baki ragamar gayyatosa ya ta ya ki murna ba, sai dai ni ko Safeera da saurayinta Salim. Rehaan ya wuce tunaninki, yaro ne mai ji da kuɗi Islaha. Kuma yaro matashi, dan bai wuce sa'ana ba, amma ya mallaki abubuwan da ko babansa bashi dashi."

Ta ce, "amma na ji ana cewa ai ba ta hanyar halak yake samun kuɗin ba, na ji ana cewa suna safarar ƴan mata." 

Ya yi ajiyar zuciya ya ce, "wannan jita-jita ne, babu wanda ya san asalin gaskiya, dan ba a nan yake harkarsa ba. Zamu san gaskiya ne in ya amsa gayyatar ki, ki ka je ku ka zauna a gaban camera, ku ka tatttauna."

Ta taɓe baki ta ce, "Ɗan rainin hankali kawai, an yi masa mails sau babu adadi bai dawo da amsa ba. Ni na tsani wulaƙanci."

"Ba wulaƙanci bane Islaha, ni kaina ana yi min message ɗin da sai in yi sati biyu ban duba ba, ba dan wulaƙanci ba, sai dan ina da abinda ya fi dubawar mahummacin. Balle shi, da yake harka da ko ina a ƙasar nan?.

"Shi dai ya sani, ni dai fatana Allah yasa ba ɗan rainin hankali bane, dan wallahi bazai juri raini ba. In naje naga abinda bai yi min ba bazan kyalesa ba. Sai dai ka ji labarin ina police station an kama ni."

Ya yi dariya, dan ya san tsaf zata iya, wani lokacin rashin tsoronta har tsorata shi yake yi, bata tsoron kowa kuma bata jin nauyin faɗar komai. 

Saheer ya ce, "Allah ya shirya min ke matar Hamma, sarkin tsiwa. Rehaan ba irin mutanen da ake yiwa tsiwa a kwana lafiya bane, tohm ba irin wanda ki ke yiwa suke ƙyale ki bane Islaha, shi kwarjininsa ma bazai bari ki yi masa ba." 

Ta ɗan buɗe ido ta ce, "Na yi hira da Lamiɗon Adamawa fa, kwarjinin da ake cewa masu mulki suna dashi ni ban ji ba wallahi. Balle wani karan kaɗa miya, wai Mr Rehaan."

"Ni ban san me Rehaan ya yi miki ba, baki taɓa ganinsa ba kin tsangwame sa haka."

"Bana son rainin wayo ne, duk an haukace a kansa kamar wanda in aka gayyatosa lada za a samu."

"Ni mamaki ki ke bani, kina ƴar jarida kuma ƴar social media, ace baki san Rehaan ba."

Islaha harda buɗe ido don mamaki ta ce, "Hamma duk sharar mutum wani ban san shi ba. Yanzu ba shugaban ƙasa ne number one a nigeria ba? Akwai wani yana nan bai san ya fuskarsa take ba. A duniya Annabi Muhammad S.A.W kaɗai aka yiwa wannan sanin, shine mutum ko ba addinsa yake bi ba, ya san dashi kuma ya san da zaman addininsa, sai dai ya ƙi karɓa. Rehaan Yolan waye shi da dole sai na san shi?.."

Ta yi ƙaramin tsaki ta ce, "wallahi ka Hamma saka ko hotonsa bazan kalla ba, ranar da na gan shi face to face na sanshi. Da na yi niyar ganin hotonsa, amma yanzu na fasa."

Ya yi dariya ya ce, "na faɗa miki in ya saka aka zane ki babu ruwana" ya faɗa yana saka hannunsa a ruwa suna wanke-wanken a tare.

"Ba sai ka rama min ba? Ko baza ka rama ba."

"a guje zan rama miki, waye zai taɓa min ke ya kwana lafiya?." 

Ta yi murmushi bata ce komai ba. Saheer ya ce, "Amma serious kar ki yi wani abu mara kyau Islaha, ki nutsu ki je a yadda ki ke, na san basai ƙi amsa gayyatarki ba." 

Ta yi murmushi ta ce, "Allah ya sa." 

"Ki yi min alƙawarin babu rashin kunya."

Ta ɗan dariya ta ce, "To zan gwada in gani" ta  faɗa tana cigaba da aikin dan baza ta iya ɗaukar alƙawari ba. 

Ya yi murmushi ya ce, "na fa san halin ki, Allah ya shirya min ke." 

Ta yi dariya sosai, suka cigaba har suka gama, kafin ya fita ya bar ta a kitchen ɗin.

Nana Haleema✍🏻

   A tsaye yake ya juya baya yana waya, idar da sallar asuba kenan ya dawo daga masallaci ya tsaya yana amsa waya. 

Ya sauke nunfashi ya ce, "ta faɗa min ta zo, amma bata faɗa min dalilinta na zuwan ba. Kuma ni ban ga dalilin da za a ce akwai aibu dan ta zo ba. Meye rashin dacewa dan ta zo nan ɗin?."

Ya ɗan yi shiru yana magana sannan ya ce, "babu damuwa, zan kula da komai. Amma baza ta fasa zuwa gidan nan ba, dan a nan ta girma babu abinda zai saka ace kar ta zo. Ni bazan hanata alaƙa da waɗanda ta tashi tare dashi ba, ban ga dalilin kirana da asubar nan ana yi min wata magana ba" Daga nan ya sauke wayar yana ajiyar zuciya.

Islaha da ta fito ɗaukar doguwar rigar Safeera da ta wanke mata ta ji yana waya, sai ta tsaya tana jin me yake faɗa, yana juyowa suka haɗa ido. 

Saheer ya ɗan buɗe ido ya ce, "me ki ke yi a nan?." 

Ta nuna masa kayan ta ce, "rigar Safeera ce ta jiya, shine nazo in ɗauka in goge mata kafin a ɗauke wuta." 

Ya matso kusa da ita yana kallon dogon cikakken gashinta, wanda ya sauka har gadon bayanta, gashin a cike yake sosai, ba irin na fulani da aka saba gani mara cika sosai ba. 

Saheer ya ce, "shine ki ka fito ko ɗankwali babu? Asuba ce fa Islaha."

Ta shafa gashin kanta ta ce, "ina idar da sallah na zare hijjab ɗin, sauri nake ina na goge mata shiyasa." 

Ya gyaɗa kai ya ce, "ki je ki goge." 

Har zata juya sai ta kalle sa ta ce, "Hamma da wa ka ke yin waya a wannan lokacin?." 

Ya kalle ta ya ce, "ƴan gidan ku ne, suna yi min magana akan kin je kina yin wani abu kamar mai zargi a gidan, shine suka kawo min ƙarar ki."

"Kuma su rasa lokacin kiranka sai yanzu?."

"Ni na kira su, missed call na gani." 

"da asuba?."

"A'a, tun jiya suka kira."

"To meye na faɗa maka naje ɗin?."

"Nima yadda suke yawan kirana akan zuwan ki yana bani mamaki. Kamar ba gidanku ba, meyasa basa so ki je?."

"Ka san da yawan yaran da ake adopting ba a cika bari suna mu'amala da inda suka baro ba. Maybe shiyasa suke yin haka."

"Laifi ne hakan?."

"Oho musu."

Ya girgiza kai ya ce, "jeki ki gama abinda zaki yi, in za ki tafi aiki sai mu yi magana da ke." 

Ta girgiza kai ta juya ta nufi ciki ya bita da kallo. Godon gashinta yake bi da kallo, ganinsa har ƙugunta a kwance, gashi baƙi mai ɗaukar hankali.  Kuma bata wasa da gyaran gashi, shiyasa ko yake a kwance da ɗaukar hankali. Ya sauke numfashi ya shiga ɓangarensa.

Tana shiga ɗaki ta ajjiye rigar hannunta tana tunani, ta ɗan yi shiru tana tuna abinda ta ji yana cewa, ta ɗan ɗaga kai kaɗan ta ce, "Ni ban san meyasa suke faɗawa Hamma in na je ba, ana yiwa mutum iyaka da gidansu ne?" ta faɗa tana shinfiɗa doguwar rigar ta goge mata ita tasss. 

Ta miƙe ta saka hula ta fito kitchen ta ɗora abinda za a karya, bayan ta gama ta koma ta yi wanka ta shirya tafiya aiki.

Lokacin da ta fito falon da Baffa suka haɗu, ta gaishe shi ya amsa sannan ta ce, "Baffa na gama abinci, na dama maka kunun da ka ke so." 

Ya yi murmushi ya ce, "Allah ya yi albarka Islaha." 

Ta amsa da amin ya ce, "ki cigaba da riƙe maraicinki, kar ki aikata wani abun mara kyau, ki cigaba da riƙo da addini, za ki ga amfanin hakan yanzu ko nan gaba. Ta ɗaga kai ta ce, "in sha Allah zan yi Baffa." Ya yi murmushi ya fita, yana jin alfahari da ita fiye da ƴaƴansa.

Yana fita Mama ta fito tana waya, Islaha ta bari ta gama ta sake gaisheta duk da sun gaisa da asuba. Ta amsa tana binta da kallon ɗai ɗai, tana yi mata kallon sama da ƙasa.

A lokacin aka yi sallama aka shigo, Islaha ta kalli wacce ta shigo gabanta ya faɗi ganin aminiyar Mama. Itama bata ƙaunarta kamar ƙawarta, da wahala ta zo gidan bata haɗa su da Mama ba, shiyasa bata so ta ganta kwata-kwata. 

Islaha ta duƙusa ta gaishe ta, ta amsa mata mata sama-sama. Hajiya Karima ta kalli Mama ta ce, "ashe wannan ragowar marayun tana nan har yanzu?."

Da sauri Islaha ta bar wajan ta shiga kitchen dan yanzu zasu fara ci mata mutunci kala-kala. 

Kasa shan kunun ta yi, duk da sha'awarsa da take ji amma sai ta kasa, ta fito daga kitchen ɗin ta ce, "Mama zan ta fi aiki, na gama komai yana kitchen." 

Mama ta ce, "to ya yi." 

Ishala da hanzari ta shiga ɗaki ta ɗauki abinda zata ɗauka, har lokacin ƴaƴan gidan bacci suke yi, ta fito ta nufi gidansu Safera.

Tana fita ƙawar Mama Karima ta ce, "Zulai kina bani mamaki wallahi, har yanzu kin kasa maganin yarinyar nan?." 

Mama ta ce, "To ya zan yi mata Karima? Saheer sonta yake yi kamar ya busa mata rai, alfarmarsa take ci take zaune a gidan nan har yanzu." 

Karima ta ce, "za ki bari ya aure ta ɗin ne?."

Mama ta ce, "wannan bazai yu ba wallahi, babu abinda zai saka na bari ɗan da nake ji dashi ya auri wannan yarinyar." 

Karima ta ce, "dah ki ka ce kin amince, saboda a hannunki ta ke."

"Ina jin tsoron sirikan zamani shiyasa nake so ya aure ta wani lokacin, dan ita bata isa ta kawo min iskaci ba, daidai nake da ita. Ta sanni na santaa, ta san me zan yi da wanda bazan yi ba. Dan wallahi ko gida bazan bari ya canja mata ba, a gidan nan zasu zauna, yadda duk abinda za a yi a kan idona za a yi. Bazai yu na haifi yaro shekara da shekaru wata ta zo ta fini morarsa ba."

Karima ta ce, "ta wani fannin hakan yana da amfani, amma idanun yarinyar nan a buɗe yake wallahi, babu kalar iskanci da bata gani ba. Amma tunda ya ji ya gani sai mu ƙyalesu, ko babu komai amfanin mu ne."

"Ina faɗa miki, shekaran jiya iskanci ta zo min dashi, bata san nasan labarinta kaf tun na gidan marayu har na wajan aiki. Wai kuɗin da ake bani duk sati, ni zata kalla ta ce mata da kuɗi...." 

Kafin Mama ta kai ƙarshe ta katse ta ta ce, "Amma kin yi maganin ƴar iska? Bayan mun san asalin ungulu, wannan yarinyar meye bata samu a wajan maza?."

"Kin san tana da wani ciwo kamar asthama, bata san sanyi da ƙura da zafi. Kin san shekaran jiya anyi sanyi sosai, na tura ta waje nace ta je sai na nema ta. Kin san wanne bariki ta yi min?." 

Karima ta ce, "Sai kin faɗa."

"Ɗakin Saheer ta je ta kwana." 

Karima ta zaro ido  ta ce, "Saheer ɗin ta saka a ɗaki suka kwana tare? Amma da safe kin duba shi ko? Dan na tabbatar ta lalala mana shi."

Mama ta ce, "bari kawai, kuma wai ina magana yarinyar tana magana. Har da cewa Hanan ba da ita take magana ba ta daina saka mata baki, shi kuma yazo, yana cewa wai wallahi ba a gidan nan ya kwana ba fita ya yi. Ƙarfe bakwai yarinyar nan ta tashi ta fita sai dare ta dawo. Wani lokacin shiyasa zancen auren nan yake fita daga raina, bana son sirikar da zata yi sa'insa dani."

Karima ta ce, "ubanta zamu ci, wallahi bata isa ta auri Saheer ta ce zata mallake sa ba. Ita ɗin banza, a hanun mu take, me biye mata ma mahaifin Saheer ɗin a hannun mu yake balle ita. Ki kwantar da hankalin ki, baza ta auresa ba, ni so nake mu ƙaru da ita."

Mama ta ce, "kamar ya kenan."

"Aikatau mana, mu turata wata ƙasar ta je tana kawo mana kuɗi. Yarinyar nan tana da kyau, irin fatarta larabawa suke so. Gashi tana jin turanci, babu inda baza ta yi aiki ba."

Mama ta yi dariya ta ce, "ba ki fi ni son hakan ba, amma duk inda ki ke tunanin wannan shaɗaniyar yarinyar ta wuce haka, tsaf zata saka camera ta yaɗa mu a labarai."

"Duk da haka dole mu san hanyar da zamu bi. Gida aka samu a Jedda, matar tana neman ƴar aiki ido rufe. Tana neman ƴar aiki kamar zubin Islaha, mai jin turanci kuma mai ilimi. Kin san nawa zasu bayar albashi?."

"Sai kin faɗa."

"riyar dubu da ɗari biyar zasu bayar duk wata."

Mama ta buɗe ido cike da mamaki jin kuɗin ta ce, "kusan dubu ɗari shida fa kenan a naira...." 

Karima ta ce, "cass kuwa, ban da alkhairin larabawa." 

Mama ta girgiza kai ta ce, "tashin hankali, ga bikin zuwa babu zanin ɗauwara."

"Akwai zani fa, akwai zani mai kyau gata nan ta fita. Meye amfaninta da zama mu turata ba? Yanzu ko rabi muka raba kuɗin, muka ɗauki rabi muka bata rabi bamu ci riba ba? Kawai tana zaune damu bamu san kowa nata ba, ba dangin uwa babu na uba, sai dai mu ciyar da ƙatuwar budurwa dan kawai zata auri ɗanmu? Ya kamata mu sake nazari da tunani wallahi."

Mama ta ce, "baki san Islaha ba, shegiyar kanta ce, bata da kunya. Wallahi baza ta amince ba, Saheer ma bazai taɓa bari ba." 

Karima ta ce, "Haka zamu zuba ido kenan? Haka zamu bari wannan abin alkhairin ya wuce mu Zulai? Riyar dubu ɗaya da ɗari biyar fa, kuma in mu ka matsa tsaf zasu cike riyal dubu biyu."

Mama ta gyara zsm jin ruwan kuɗi ta ce, "kin san maƙociyata Maimuna? Babar Safeera ƙawar Islaha?."

"Na santa."

"Mun yi magana da ita tana son zuwa ita da kanta, me zai saka baza mu ɗora ta ba?." 

Ta girgiza kai ta ce, "ta yi girma da yawa, ƴan mata take so, kuma wacce take jin turanci. Mu tura Maimuna mu ce mun turawa don Allah?. Kin san larabawan nan basa son manya, kuma Maimuna ko larabci bata ji, gidajen aikin nan sun fi son mai jin larabci. In tana son akwai na riyal ɗari bakwai, sai mu tura ta. Wannan gidan da Islaha ya dace wallahi. Kawai ki shiga ki fita a samu ta je."

Mama ta yi shiru tana tunanin mafita, ta kalli Karima ta ce, "baza ta yarda ba wallahi, Saheer ma bazai taɓa amincewa ba." 

Ta gyaɗa kai ta ce, "shikenan ai, sai mu kai bare muna ji muna gani arzuƙi ya tsallake mu. In kuwa itace ba sai abinda muka ga dama zamu bata ba? Sai abinda muka yi niya zamu manna mata mu riƙe sauran."

Mama ta yi shiru ta ce, "Zan san abinda zan yi akan hakan, amma ba abu ne wanda zai yu ba gaskiya, na san halin Saheer, na san halin Islaha, duk baza su amince ba."

Labiba da ta fito tana jinsu ta ce, "To gani, a tura ni mana." 

Duk suka juya suna kallon ta, Mama ga ja dogon tsaki ta ce, "baki da hankali ai, ke zan tura aikatau ɗin?." 

Labiba ta ce, "da arzuƙi a gidan wasu gwara a gidan ku, ni ba sai in je na samo ba." 

Mama ta kalli Karima suka tafa, Karima ta ce, "ku cigaba da zama a nigeria, kuna yin ƴan dabaru kuna kawo mana kuɗi, amma zuwa wata ƙasa ba na ku bane. Ita dai da take ba jinin mu ba ta je, amma ku kam kuna gida, sai aure ne zai raba mu."

Labiba ta ce, "meyasa? Ni ina so in je ba, sai a kaini ba?." 

Mama ta ce, "babu inda za ki je, tafiyar nan da Islaha ta dace, kuma da ita za a yi. Ɗaya gidan kuma zan yiwa babar Safeera magana in tana so." 

Labiba ta ce, "Mama da gaske ina son zuwa, in na je sai na fi sakin hannu, ina na turo da kuɗi akan Islaha, ni ta ku ce, ita kuma ba ta ku bace. Ku yi tunani."

Bayan barin Labiba wajan Karima ta kalli Mama ta ce, "kuma fa abinda ta faɗa haka ne Zulai, Labiba tana da wayo, tsaf zata iya tara mana abinda mu ke da buƙata." 

Mama ta bita da kallo ta ce, "ke kin san Baffa bazai yarda ba, nima kuma bana son tura su, saboda yawancin masu tarbiyya in suka je suna komawa fanko ne."

"Ki bar batun mahaifinta, indai zata je ɗin ba komai bane, zamu iya maganinsa. Batun tarbiyya kuma mun yarda da wacce mu ka bawa ƴarmu, baza ta watsar da ita ba. Mu turata kuma mu bita da addu'a. Ni ba dan yaran sun yi aure ba da mai zai hana ban tura ɗaya ba? Mahaifin nan nasu ba wata tsiyar yake yi musu ba, in suka je ko kuɗin aurensu suka tara basu rage mana wahala ba?."

Mama ta yi ajiyar zuciya ta ce, "gaskiya ne wannan, amma nafi buƙatar zuwan Islaha akan zuwan Labiba gaskiya."

"Sai mu haɗa su duka biyun su tafi. Amma yadda ki ka gani fa, ban ce dole hakan za a yi ba. In kina ganin zaki amince sai ayi, in baza ki amimce ba sai a bar sa." 

Mmaa ta gyaɗa kai ta ce, "Zan yi tunani a kan hakan, amma kafin nan wannan gidan Islaha ce zata je aiki cikinsa. Shi kuma ɗaya gidan zan yiwa Maimuna magana, in zata je a shirya mata komai ta ɗaga."

Karima ta ce, "Ya dai kamata, ayi a tura musu kin san basa son ɓatan lokaci. Daman shi gidan ba su ce ga wacce suke so ba, kin ga babar Safeeran zata iya tafiya." 

Mama ta ce, "zan yi mata magana, na tabbatar zata je." Suka cigaba da hirar yadda abin zai kasance.

      Islaha da ta fita gidan su Safeera ta shiga da sallama, fitowar Umma tsakar gida kenan ta zare sakata Islaha ta shigo. 

Ta amsa tana binta da kallo, Islaha ta duƙa ta gaishe ta. Umma ta ce, "lafiya haka da sassafiya?." 

Islaha ta ce, "wajan Safeera nazo Umma."

"wajan Safeera da safe haka kamar kina binta bashi?." 

Islaha ta sauke kai ƙasa bata ce komai ba. Ummansu Safeera ce, baza ta iya yi mata komai ba. 

A lokacin Safeera ta leƙo ta ce, "Bestie shigo mana." Islaha ta kalli Umma, kafin ta miƙe ta shiga jiki a sanyaye. 

Safeera ta ce, "Ki yi haƙuri da abinda Umma take yi miki, wallahi Mama ce take zugata." 

Islaha ta murmusa ta ce, "ke kar ki damu, Umma ai uwata ce. Ga rigarki ta jiya, undies kuma na riƙe bazan bayar ba."

Safeera ta karɓa tana dariya ta ce, "daman kin riga kin buɗa min ya za a yi ki dawo min dasu? Ya na gan ki da safe haka?." 

"Bari kawai, gidan ne gabaɗaya ya fita daga raina. Ƙawar Mama ce tazo, wannan Kariman mai zubin ƴan bariki. Yanzu in suka saka faifan zagina sai na yi hawaye, shiyasa na baro gidan kawai."

Safeera ta ce, "Shegiya, na tsani wanan matar wallahi." 

Islaha ta ce, "ki ka tsane ta ko na tsane ta?." 

Safeers ta ce, "Jiya Saleem ya ce min kin je gidan ku, shine baki faɗa min mun je tare ba?."

"Wallahi kawai na ji ina son zuwa ne shiyasa kawai na tafi. Kuma na je duk basa nan wallahi, Hafsa da Zeey kawai na samu."

Safeera ta ce, "ina suka tafi?." 

Ta ɗan gyaɗa kai ta ce, "akan wannan case ɗin da na muka yi magana dake, ni jikina yana bani hakan ne gaskiya." 

Safeera ta ce, "hakan zai iya faruwa fa Bestie, komai na duniyar nan yanzu ya ɓaci wallahi, abinda baka yi zaton zai zama gaskiya ba sai ya zama, abubuwa sai a hankali."

"Hmmm! In na tabbatar da maganar nan gaskiya ce zan yi ɓarna Betie, babu wanda zan bari ya sha wallahi. Sai na saka gwamnati a maganar nan wallahi."

"Da gaskiyar ki wallahi, in dai hakan ya kasance zai iya faruwa kar ki bar maganar, ina bayan ki."

Sai kuma ta ce, "Ya maganar Mr Rehaan? Ya dawo ƙasar kuwa?." 

Ta girgiza kai ta ce, "bai dawo ba, amma ana tunanin gobe zai dawo." 

Ta girgiza kai ta ce, "Allah ya dawo dashi lafiya. Bara in je na kawo mana abinci mu ci sai mu wuce. Jiya na bar aiki da yawa, gwara na je da wuri na ƙarasa" daga haka ta fita daga ɗakin Islaha ta yi ajiyar zuciya, ta ɗauko waya tana dubawa ganin saƙon Hafsa..

A hankali ya tura ƙofar ya shiga yana cewa, "Rehaan ya kamata ka dakatar da Alma, me...." 

Sai maganar ta tsaya ganin Rehaan cikin duvet ya rufe fuskarsa. Ya ƙarasa ya janye duvet ɗin ya ce, "lafiya ka ke?." 

Kafin ya basa amsa ya taɓa wuyansa ya ce, "your are runing tempureture, me ya same ka haka?." 

Rehaan ya miƙe zaune daƙyar ya ce, "bana son tafiya nigeria Jazy."

Jay ya ɗan yi tsaki ya ce, "ka cika maimaita magana ɗaya wallahi, ka san dole sai ka je, meye na wanna maganar?. Ka tashi mu tafi airport" ya faɗa yana miƙewa daga kusa dashi. 

Sai ya kuma juyowa ya kalle sa ya ce, "waccan yarinyar Alma, ya kamata ka dakatar da ita haka, dan yanzu haka tana downstrais. Ni ban yarda da ita ba wallahi, ka yi a hankali kar ta ɓallo maka ruwa."

Rehaan ya fesar da iska ya yaye duvet ɗin da ya rufe jikinsa, ya ziro ƙafarsa ya sakko ya miƙe tsaye yana furzar da iska. 

Jazy ya kai hannunsa ya riƙe gashin Rehaan ta baya ya ce, "Mamy ta ce ka cire gashin nan fa." 

Ya buge hannunsa ya ce, "wallahi bazan cire ba, ai ba da ra'ayin kanta ta faɗa ba, tsarin wannan tsohuwar ne" ya faɗa yana saka takalmi zai fita. 

Jazy ya ce, "ina zaka je? Ka zo ka ɗauki abinda zaka ɗauka mu wuce."

Ya ɗan juyo ya ce, "zan je wajan Alma, zan dawo yanzu" ya faɗa yana fita daga ɗakin. 

A hankali yake sauka downstairs ɗin yana kallon ta a zaune, tana ta kalle-kalle kamar baƙuwa a gidan. 

Ya ƙaraso ya tsaya ya ce, "Alma what up?." 

Alma jin muryarsa sai ta miƙe tana takowa inda yake a hankali, ya haɗe rai ya ce, "don't you dare touch me." 

Ta ɗan marairaaice ta ce, "i'm sorry Ray, it's not my fault, i love you

Ya sake haɗe rai ya ce, "amma na faɗa miki bana son wannan shirmen ko? Kin san hakan haram ne a musulumci ko?." 

Ta ɗan kama kunnenta ta ce, "im sorry, i will never do it again. Forgive me." 

Ya sake kallon ta ya ce, "what are you doing here?."

"To apologize."

"Alright." 

Ta ɗan matso kusa ta ce, "Would you like us to go out for dinner?." 

Ya ɗan girgiza kai ya ce, "im leaving now. I'm going back nigeria."

Ta zaro ido waje ta ce, "nigeria!." 

Ya gyaɗa mata kai, ta langwaɓar da kai cikin damuwa ta ce, "can i go with you?."

Ya harɗe hannu a ƙirji yana kallon ta kafin ya ce, "No Alma, that's is not possible." 

"Why?."

"You can't go with me."

Sai kawai ta faɗa jikinsa ta rungumsa tana kuka, ya ɗan sauke ajiyar zuciya ya cire ta daga jikinsa ya ce, "Alma ki nutsu, bazai yu in je da ke nigeria ba, bazan jima ba zan dawo." 

Zata sake shiga jikinsa ya riƙe hannunta ya ce, "Alma!."

Ta ɗan yi baya, ya saki hannunta sannan ta ce, "yanzu ni ya zan yi? Bazan iya rayuwa a nan baka nan ba. Ka je dani."

Ya sake girgiza kai ya ce, "bazai yu ba, ki je zamu dinga magana a waya." 

Zata sake yin magana Jazy da yake tsaye yana kallon su ya ce, "Alma please ki je, bazai yu ya tafi dake ba, ki bar gidan nan yanzu." 

Ta kalli Jazy suka haɗa ido, ta ɗauke kai dan ba shiri suke yi dashi ba, tsoronsa ma take ji. Ta kalli Ray ta ɗaga masa hannu ta fita. 

Tana fita Jazy ya fara yiwa Rehaan masifa ya ce, "wai me yake damunka ne? Me yarinyar nan ta yi maka take neman lalata maka tarbiyya ne?."

Ya ɗaga kai ya kalle sa ya ce, "Ta ke lalata min tarbiyya, like how?."

"Wannan hug and kisses ɗin ba lalacewar tarbiyya ba ne?."

"Amma ka san is normal ko?."

"A addininka ma normal ne kenan?."

"Ka san yin hakan for no reasons ba halina bane, ita ɗin ma ina dakatar da ita. Ka daina yi min ihu malam, kana saka min ciwo" ya faɗa yana raɓasa ya wuce ya hau sama.

Yana ta yatsine fuska haka ya ɗan haɗa ƙaramin box ɗinsa. 

Ya ɗauki abinda zai yi amfani dashi ya fito ya tarar da Jazy a tsaye yana danna waya. 

Ya ɗan kalle sa ya ce, "Jazy kar ka faɗawa kowa zamu je, don Allah." 

Ya kalle sa ya ce, "akan me?."

"Kawai bana so, sannan kar ka kira ko wanne security. Ka bari mu je." 

Ya wani kalle sa da mamaki ya ce, "ta ya hakan zai faru? Kana so ka ce ko Mamy baka so ta sani?." 

Ya ɗaga kai ya ce, "Har Mamy, har Riyya kar ka faɗawa." 

Jazy ya ce, "Amma na riga na sanar Bilal, your Personal Assisant." 

Ya ɗan rutse ido ya ce, "ka faɗawa duniya kenan, yanzu Bilal zai yaɗa a duniya zan dawo nigeria. I need privacy, ni ba ɗan film ba a dinga yawo da hotunana a duniya? Let me call him" 

Jazy ya ce, "Fine. i will let him know. Amma ka san dole sai an tafi da security ko?."

"Shiyasa bana so a san na je ai, in babu wanda ya sani ai babu wata damuwa." 

Ya ɗan gyaɗa kai ya ce, "Okay." 

Housemaid ɗin gidan ne ya fitar musu da boxes ɗin zuwa mota, suka sakko ƙasa suka kulle aparmeat ɗin suka basu key ɗin, sannan suka shiga mota zuwa airpot.

Alma kuwa tana fita mota ta hau ta nufi zuwa gaba da gidan kaɗan, tana tsayar da mota ta shiga Gidan. Yana ganin ta ya miƙe tsaye ya ce, "ya ake ciki? Meye a ƙasa?." 

Ta girgiza kai ta ce, "Ya ta fi Nigeria yanzu." 

Ya zaro ido waje ya ce, "Nigeria! Ya aka yi baki sani ba sai yanzu? Meyasa baki faɗa mana zai tafi nigeria ba sai yanzu?."

Alma ta ce, "ban sani ba." 

Cikin tsawa ya ce, "meye amfanin alaƙar ku da baza ki san inda zai je? Meye amfaninki da baza ki san abinda yake shiryawa?." 

Ta ɗan dafe aki ta ce, "tun ranar da wannan abun ya faru ban sake zuwa ba, haushina ya dinga ji ko wayata baya ɗauka." 

Ya dafe kai da duka hannunsa saboda lalacewar plan ɗinsa, ya kalle ya ce, "kin lalata komai, kin ɓata komai Alma!." 

Alma ta ce, "Zan gyara komai Sir, zan gyara bazan bari wani abun ya sake faruwa ba. Zan gyara, ka yafe ni." 

Ya nuna mata ƙofa alamun ta fita. Ta juya ta fita jikinta a sanyaye, amma ta yi ƙudurin gyara komai ɗin.

Ya ɗauki glass cup ya yi cilli dashi ya fashe, ya girgiza kai yana runtse. Har yanzu ya kasa samun galaba akan Rehaan, har yanzu ya kasa cika burinsa a kansa, ko yaushe tsallakewa tarkonsa yake yi, amma nan gaba bazai tsallake ba, zai iya aikata komai dan ganin bayansa, zai iya aikata komai don Rehaan da komai nasa ya durƙushe.

******

Tunda ta dawo daga wajan aiki take lura da kallon da Mama take yi mata, bata nuna ta gane ba ta ɗauke kai ta cigaba da abinda yake gabanta. 

Bayan sallar magrib Mama ta kira ta, Islaha ta zo ta zauna tana jiran me zata ce mata. 

Mama ta ce, "Islaha!."

 Ta ɗaga kai ta kalle ta Mama ta gyara zama ta ce, "wani aiki na samo miki na ƙaruwa, wanda zaki taimaki kanki ki raya maraicinki. Ki adana abubuwa masu kauri ko dan hidimar aurenki. Wannan gidan tv da ki ke aiki me kike samu a ciki? Wahalar banza ki ke yi tunda ba wata fitacciya ba ce ba."

Islaha ta yi shiru bata ce komai ba, Mama ta cigaba da faɗin, "Wannan aikin kuwa zaki samu kuɗi masu kauri, ki taimaki kanki ki taimake ni, dan akwai mutane da yawa da suke son aikin nan amma na hana su na ce ke za a bawa, saboda ke ce tawa, in kika samu kamar na samu ne. Kin san nawa ne albashin ki?."

Islaha ta girgiza kai alamun bata sani ba, Mama ta yi murmushi ta ce, "Naira dubu ɗari uku harda ashirin, duk wata za a baki wannan kuɗin a matsayin na aiki. Kuma ba wani abin zaki yi ba, kullum kina cikin ac a kwance, kina cin abinda ki ke so, sannan ga kyauta da zaki dinga samu a kai a kai. Ki faɗa min aikin da zaki samu a garin nan da zai kawo miki wannan kuɗin."

Islaha so take kawai Mama ta katse maganar, ta ɗan yi ajiyar zuciya kaɗan tana so aje ƙarshe dan wallahi ta gaji. 

Mama ta gyara zama ta ce, "Zaki yi aikin nan Islaha? Baza ki watsa min ƙasa idona ba?." 

Islaha ta ce, "Mama wanne aiki ne?."

"Jeddah zaki je, aiki zaki je ƙasar saudia, amma a birnin Jeddah. "

"A can zaki samun wannnan kuɗin da nake faɗa miki hankali a kwance, babu wahala balle fita kullum, kina gani sai sake baƙi ki ke yi saboda yawo a napep. Can kuwa kina zaune a gida mai kyau, ga abinci, ga data, ga kuɗi, ga ac. Kafin ji dawo kin sake yin kyau, babu lallai Saheer ya gane ki, saboda kyau. Daman ga fatar ki mai saurin ɗaukar hutu" ta ƙarasa faɗa tana jifanta da murmushin yaudara.

Ta sake cewa, "Yanzu abinda zai faru, gobe ki shirya a kai ki a yi miki komai da komai."

Islaha ta kalli Mama jin abinda take faɗa, ta ga har wani murmushin yaudara Mama take yi mata. 

Islaha ta ɗan gyaɗa kai tana taɓe baki kaɗan ta ce, "Mama aikatau kuma?." 

Mama ta ce, "eh, amma ba irin ko wanne aikatau ba ne ba, wannan aikin mai aji ne Islaha, aiki ne wanda za ki samu nima in samu. Kin ga tuwona maina. Kuma daman kina da miji a hannu, da kin dawo sai a fara batun aure, ba sai kin jima a can ba, ko na shekara ɗaya ki ka yi ai an samu, ko?."

Islaha kai tsaye ta ce, "A nemi wata Mama, ni kam bazan iya ba." 

Mama ta ce, "za ki iya Islaha, mutane nawa na tsallake na kawo miki? Saboda ke ce tawa, kuma ke sirikata ce. Aikin nan ba na dogon lokaci za ki yi ba, aiki ne na shekara ɗaya kacal, zuwa lokacin kinga auren ku yazo, sai ki yi auren ki da jari mai kauri a hannun ki, kin huta takaicin namiji."

Islaha ta ce, "Na gode da zaɓata da ki ka yi Mama, amma gaskiya bazan je ba!." 

Mama ta kalle ta, ta haɗe rai ta ce, "ina lallaɓa ki kina cewa ke wallahi baza ki je ba? Kuɗin nan fa ba ni za ki nemawa ba, amfanin ki ne." 

Islaha ta kalle ta ta ce, "shiyasa na ce bazan je ba, aikin tv ya ishe ni Mama, amma bazan iya zuwa.....!" 

Mama ta katse ta cikin tsawa ta ce, "Dallah malama rufe min baki! Wacece ke da har zaki ce baza ki iya zuwa aikatau ba? Me ki ke dashi? Me ki ke samu a wata da zaki kalle ni ki ce ke baza ki iya zuwa ba?."

Islaha a sanyaye ta ce, "Gaskiya na faɗa miki Mama, bazan je ba gaskiya."

"wallahi ki ka sake yi min magana sai na tsinka miki mari, sai na ragagargaza miki ƙasusuwan jikin. Ni za ki kalla ki ce baza ki je ba, ni za ki faɗawa haka? Ina magana kina cewa baza ki yi ba?." 

Islaha ta yi shiru bata ce komai ba, Mama ta yi ƙwafa ta ce, "Kina zaune ana ciyar dake a shayar dake, suttura ma wanda za ki aura ne yake yi miki, bakya tsinanawa kan ki komai. Dan wulaƙanci da rashin mutunci, ni za ki dinga kallo ki ce min wai baza ki je ba? Ni ki ke kallo kina faɗawa maganar nan?."

Islaha ta sunkuyar da kai ƙasa bata ce komai ba, dan ko yanka ta Mama zata yi wallahi baza ta je ba.

Mama ta dinga zazaaga masifa ta inda ta shiga ba ta nan take fita ba. 

A lokacin Saheer da Baffa suka shigo da sallama, suka same ta tana ta zazzaga bala'i ga Islaha a zaune a kusa da ita. 

Baffa ya ce, "Lafiya ki ke ta faɗa ke kaɗai?." 

Mama ta ce, "ni da wannna ragowar gidan marayun ce!." 

Islaha ta sauke numfashi, cikin jin zafin wannam suna da Mama take kiran ta dashi. Wai ko a ina suka samu labarin ta yi fasiƙanci a gidan marayu oho, ko faɗa musu aka yi ana lalata yara a gidan marayu dai bata sani ba.

Mama ta ɗora ta ce, "ni zan samo mata aikin ƙaruwa, aikin da zata samu kuɗi, itama ta samu rufin asiri da abin kashewa, shine zata kalle ni tace min wai ita bata so? Ni zata kalla ta dinga faɗawa wannan maganar banzar?."

Baffa ya ce, "to tunda ta ce bata so ba shikenan ba? Tunda ta ce bata da buƙata ba shikenan sai a haƙura ba?. Kin ga kin huta, sai ki kai wacce ki ke so ba ita ba."

"Ni ita nake so na kai, ita nake so na kai ba wasu ba."

"Wanne aiki ne to?."

"aiki na samar mata a ƙasar saudia, a cikin birinin Jeddah."

Saheer ya buɗe ido ya ce, "Jeddah Mama??." 

Ta kalle sa ta ce, "eh can, ko bazata je ba ne ubana?." 

Saheer ya ce, "Haba Mama, wacce irin magana ce wannan? islahan ce zata tafi wata ƙasa aiki?."

Mama ta bisa da harara ta ce, "to ka faɗa min me take yi a nan ɗin? Haifarta na yi da zan dinga ciyar da ita?. Ni ce abinci, ni ce abin sha, wajan kwanciya. Shi wanda ya amince a ɗauko ta har aka kawo ta gidan nan, me yake yi mata a gidan?. Komai ni nake yi a gidan, kaima tun farkon dawowar ka da ka kawo min dubu hamsin ka sake bani wani abun ne?. Tun kafin ka yi tafiyar nan da ka kawo mana kayan abinci ka sake bamu? Ni ce nake faɗi tashi na nemo na ciyar da mutanen gidan. In ba kangon wannan gidan ba, ba me ya mallaka?."

Saheer ya bita da kallon rashin jin daɗi, ya ɗauke kai bai ce komai ba zuciyarsa cike da takaici da ɓacin ran abinda Mama take yi. Bata kunyar yiwa Baffa wulaƙanci a gaban kowa, ta dinga ɗaga masa murya kamar ba mijinta ba.

Baffa ya girgiza kai ya ce, "ko me zaki ce ki ce Zulaiha, amma ba ki isa ki ce nan ba gidana bane ba ko? Sannan ba ki isa ki ce bani nake ciyar da gidan ba ko?."

"Wallahi ba kai ka ke ciyar da gidan nan ba, yaushe rabon da ka kawo mana abinci gidan nan?."

"ba ɗana yana kawowa ba?."

"Dan ɗanka ya kawo kai ka kawo?. Baffa kar ka ja ayi tone-tone, ayi shiru a bar maganar nan kawai."

Baffa ya ce, "Islaha dai baza ta je ko ina ba wallahi, in dai har Labiba da Hanan ƴaƴana ne itama ƴata ce, yadda na hana Labiba da Hanan zuwa wata ƙasa aiki itama baza ta je ba. Ki je can ki ƙarata da matan waje da ki ke kaiwa, amma na gida ba ki isa ba wallahi."

Mama ta girgiza kai tana miƙewa ta ce, "Ni kuma wallahi sai Islaha ta je aikin nan, in ba haka ba sai dai ta bar gidan nan."

"Wallahi baza ta bari ba, tunda gidana ne ba naki."

"Gidnana ka na suna ba, me ka ke ɗaukewa gidan?. Ni nake ciyar da kowa na gidan nan, dan haka wallahi sai ta tafi aiki, in ba haka ba ta bar gidan nan."

Baffa ya ce, "wallahi bazata je ba, kuma babu inda zata je. Zaman gidan nan yanzu ta fara."Mama ta miƙe ta yi ƙwafa ta shiga ɗaki. 

Baffa ya kalli Islaha da kanta yake a sunkuye, gabaɗaya bata jin daɗin wannan ɗabi'a ta Mama, tana faɗawa Baffa ko wacce magana take yi, bata jin kunyar kowa, dan yana ƙyale ta kuma tana da haƙuru. Ita kuma wallahi duk abinda zata yi, baza ta je saudia ba. 

Baffa ya ce, "Kar ki damu kin ji, ki kwantar da hankalinki babu wanda ya isa ya kai ki wata ƙasa aiki indai ina nan. Ta shi ki je ki kwnata, ki kwantar da hankalinki." 

Islaha ta ce, "ka yi haƙuri Baffa." 

Baffa ya gyaɗa kai ya ce, "kar ki damu, komai zai wuce." 

Ta miƙe ta fita jiki a sanyaye, dan wallahi baza ta je ba sai dai ta bar gidan, daman ta gaji da zaman gidan wallahi.

Baffa ta kalli Saheer ya ce, "Ka yi ka ƙarasa ginin nan ku yi aure yarinyar nan ta huta da wannan ɗabi'a ta babarka, daman ta saba ci min fuska a gaban kowa, Islaha ba yau ta saba gani ba. Amma gwara nawa akan cin fuskar da take yiwa yarinyar nan, babu daɗi ko kaɗan, dan haka ka yi ka gama ayi auren nan a huta."

Saheer ya ce, "In sha Allah zan san abinda zan yi. Baffa, kuɗin ne kwana biyu sai a hankali, shiyasa abubuwan suka tsaya. Amma zan yi ƙoƙari na gama duk abinda zan yi."

"Ya dai kamata, in ba haka ba zaman gidan nan ya daina yiwa yarinyar nan daɗi."

"Ka yi haƙuri Baffa."

"Babu komai Saheer, inda sabo an saba da halin babar ku. Sai dai fatan Allah ya shiryata kawai."

"Amin."

Tare suka fito zuwa masallaci, bayan sun dawo ya tarar da Islaha a zaune a harabar gidan ta yi shiru tana kallon wani waje daban alamun tunani take yi.

Ya zauna a kusa da ita ya ce, "bodde am." 

Ta kalle sa, ya kwantar da murya ya ce, "ki yi haƙuri, komai zai zama labari in sha Allah." 

Ta ɗaga kai bata ce komai ba. Shima ya yi shiru dan bai san me zai ce mata ba. 

Islaha ta ce, "amma fa bazan je wata ƙasa aiki ba Hamma, ko meye zai faru wallahi Allah baza ni ba."

"Nima bana goyan bayan ki je Islaha, kema kin san matuƙar ina da rai hakan bazai taɓa kasancewa ba. Ki bar batun Mama ya wuce, baza ki je ko ina ba."

"Wallahi bana son zaman gidan nan, bana son wata ran shaiɗan ya kai ni ga mayarwa da Mama martani, shiyasa bana so, na fi so na bar sa wallahi."

Ta juyo ta kalle sa ta ce, "ni ka amimce ko haya in kama na zauna, tunda zaman na ɗan lokaci ne." 

Ya girgiza kai ya ce, "tunda har kin yarda na ɗan lokaci ne ki ƙara haƙuri, babu abinda zai sake faruwa in Allah ya yarda. Babu inda za ki je, kina cikin gidan nan har auren mu."

Ta sauke numfashi tana maimaita kalmar aikatau, ita da take yaƙi da masu kai ƴan mata aikatau ɗin nan ace itace zata je? Ita da ta tsani kai yara aikin nan da ake yi ƙasar waje. yau a wayi gari ita da kanta zata je ai bata san halin da zata afka a ciki ba. 

Ko yanka namanta jikinta Mama zata yi wallahi baza ta je ba, sai dai duk abinda zai faru ya faru, amma babu inda zata je wallahi.

"Matar Hamma!." 

Ya katse mata tunani da furta hakan cikin taushi. Islaha ta kalle sa ya ce, "ki daina wannan tunanin kin ji?." 

Ta ɗaga kai ta ce, "Chairman ya kira ni, wai ana saka ran dawowar guest ɗin mu gobe, in an sami damar magana dashi duk dare zai yi min waya naje. Ni tsorona ma bana son fitar daren nan wallahi."

Ya yi murmushi ya ce, "ba ga ni ba? Duk dare ki kira ni zan kai ki." 

Tayi murmushi ta ce, "To Allah ya nuna mana."

"Amin matar Hamma. Koda Mama zata yi miki wata magana ki bata wannan" ya faɗa yana miƙa mata kuɗi masu ɗan yawa. 

Ta kalli kuɗin ta kalle sa ta ce, "na meye?."

"Kin san na meye ai Matar Hamma, ki bata zata ɗan dakata da maganar na kwana biyu." 

Ta saka hannu ta karɓi kuɗin tana girmama wannan hali na Mama, ace yaranta ma sun san komai indai akwai kuɗi zata aikata komai. Sun san duk ɓarnar da zasu aikata, indai zasu miƙa mata ko meye ya wuce.

Ta ce, "na gode."

"Ki koma ciki, sanyi ake yi." 

Ta gyaɗa kai ta miƙe ya bita da kallo. Ya sauke numfashi a bayyane ya ce, "komai zai wuce in sha Allah."

Nana Haleema✍🏻❤️

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

____________

A Abuja suka sauka, daga nan suka hau jirgi zuwa Yola. Tunda suka sauka a airport yake jin duniyar kamar tana juya masa, yana zaune ana duba passport ɗinsa, ya saka nosemask da baƙin glasess, ya kawo Face cap ya saka dan baya so a gane sa. 

Motocici ne guda biyu a ajjiye suna jiran fitowarsa. Bilal da driver da Mansur, sai mai kula dashi Shams suka ƙaraso wajan, duk da ba dan sun ga Jazy ba bazai gane sa ba, ya kulle fuska gabaɗaya ba a gane shi.

Cikin girmamawa suka ce, "welcome Sir." 

Maimakon ya amsa sai ya kalli Jazy, ya ya kalli Bilal, da yaren fulani ya ce, "ina fatan baka faɗa 

ba?."

Cikin girmamawa ya ce, "yes Sir, ban faɗawa kowa ba." 

Ya gyaɗa kai ya kalli Jazy har zai yi magana sai ya fasa ya yi musu alama da su tafi. 

Ya kalli Jazy ya ce, "ni fa bana son zuwa gida, mu je hotel mu zauna, zuwa da safe sai mu koma." 

Jafar ya ce, "kana da matsala wallahi, yau muka saba shiga gida yanzu? Wai me yake damunka ne?."

"Nima ban sani ba Jazy, kawai bana so in je yanzu. Hotel zan je in kwana ,gobe ko jibi sai in je gida." 

Ya harare sa ya ce, "baka da hankali, har sai jibi ma?." Ya yi shiru bai ce komai ba. 

Jazy ya ce, "Rehaan ka zo mu je ka shiga mota mu tafi, bana son wannan abinda ka ke yi."

"Wallahi baza ni gida yanzu ba, ku je kawai, ni hotel za a kai ni." 

Jin ya ce wallahi sai Jazy ya ce, "Tunda na karɓi amanarka daga wajen Mamy dole na yarda, amma da baka isa ka saka ni ba wallahi. Fine, mu je gabaɗaya, amma da safe zamu je gidan." 

A hankali yake takawa zuwa wajan motar, suna zuwa Mansur ya buɗe musu ƙofa suka shiga, Shams ya shiga gaban motar aka ja motar. 

Sai bayan sun fita sannan Jazy ya faɗa musu hotel ɗin da zasu kai su. 

Rehaaan ya ce, "bana so kowa ya san na dawo, har Mamy." Suka amsa cikim girmamawa.

Ya yi shiru yana kallon titi, jinsa yake yi uncomfortable, sam baya ƙaunar zuwa Nigeria bai san meyasa ba, gashi dai a Nigeria danginsa suke, uwa da uba da ƴan uwa duk suna Nigeria, amma ya fi son rayuwarsa a turai ya fi masa komai daɗi. 

Baya son dawowa gida ko kaɗan, saboda ba yi jin daɗin zaman gidan, tunda kusan kowa na gidan ba ƙaunar zamansa yake yi a ciki. 

Shi mutum ne mai son sakewa da ƴan uwansa, yana so ya ja ƴan uwansa a jiki sosai, ya nuna musu ƙauna, ya kashe musu abinda yake dashi. Babu inda yake yi masa daɗin zama kamar cikin family, a nan kaɗai yake sakewa ya yi hira kamar ba shi ba. Amma su ba haka ne a ɓangarensu ba. 

Ajiyar zuciya ya yi a lokacin suka tsaya a hotel ɗin. Jafar ya rufe ta sa fuskar, dan in dai aka gansa an ga Rehaan, tun suna yara a haka suke har kawo gobe. Sai da ya gama reserving rooms sannan ya dawo suka shiga tare.

Yana shiga ya cire facemask da glasses ɗin, ya kalli agogo a lokacin ƙarfe ɗaya da rabi na dare, ya ɗan yi shiru yana kallon waje ɗaya. Jazy ya taɓe baki ya fita daga ɗakin zuwa na sa.

Daƙyar ya samu ya miƙe tsaye ya yi wanka ya canja kaya ya kwanta, yana tunanin abinda shi kansa bai dai meye ba.

Ya rasa wanne irin tunani ma ya kamata ace ya yi, yana son ganin Mamynsa amma baya son zuwa gidan, yana son ganin Abba da Riyya da Banisha amma ba ya son zuwa gidan ko kaɗan.

Ya miƙe zaune ya kunna bedside lamp ya harɗe hannu a ƙirji ya yi shiru. Whatsapp call ne ya shigo wayarsa da number nigeria, ya duba ya ga Alma ce, ya ɗan yi tsaki ya kashe power wayar ya yi shiru. 

Buɗe kofar aka yi ya ɗaga kai suka haɗa ido da Jazy ya shirya cikin night wear shima, ya ƙaraso ya ce, "baka kwanta ba?."

Ya girgiza kai ya ce, "ban sani ba Jazy, bana jin daɗi gabaaɗaya. Ina so in ga Mamy, amma bana son zuwa gidan kwata-kwata." 

Jazy ya ce, "ka dinga addu'a Ray."

"Ina yi Jazy."

"To ka kwanta." 

Ya ɗan dafe kai ya ce, "kaina yana ciwo, ina son shan tea Jazy." 

Jazy ya gyaɗa kai yana harararsa ya ce, "sai ka sha ai, malam ni ba yaron ka bane, ka yi abinda ka ke so da kanka."

Ray bai ce komai ba, ya ɗauke kai bai sake kallonsa ba.

Har Jazy sai fita sai kuma ya kasa, jin ya ce kansa yana ciwo sai ya waiwayo ya ce, "in kawo maka tea ɗin?."

Ya ɗan murmusa ya ce, "Ka gaji kaima, ka dawo nan mu kwanta, ina jin kamar ana ganina." 

Ya zauna a kusa dashi ya ce, "Don Allah ka nutsu, ko yaushe in ka zo ƙasar nan halin da ka ke shiga kenan."

Shiru ya yi baice komai ba yana sauke numfashi, Jay ya ce, "ka nutsu ka dinga addu'a, komai zai zo ya wuce ya zama labari, kamar bai faru ba." 

Ya gyaɗa kai bai ce komai ba. Ya ce, "zan je entry na samo maka tea ɗin."

"Ka bar sa kawai, zan kwanta" ya faɗa yana kwanciya tare da rufe ido. 

Jazy ya miƙe ya kashe masa hasken ɗakin ya fita cike da tausayinsa a wannan yanayin. Indai zai zo gida haka ake fama, ya dinga ɗarare jikinsa kenan, yana jinsa kamar baƙo, yana ji kamar akwai abinda zai same shi. 

Wani lokacin ya dinga mafarkai marasa daɗi, ko ya ce yana ji kamar ana bin bayansa. Ko da ya zo ƙasar kasuwancinsa ya tsaya cak, sai dai Jazy ya cigaba da kula masa. Ga yawan ciwon cikin da aka kasa maganinsa, ga ciwon kai da yawan zazzaɓi. 

Rehaan yana bashi tausayi sosai, dan ya san duk ɗaukaka ce take jawo masa haka, duk da wani lokacin yana sane yake wani abun, shiyasa yake share shi.

   ******

     Ƙarfe biyu na dare wayar Islaha ta yi ƙara, ta buɗe ido cike da bacci ta kalli wayar ta ga number Chairman. 

Ta goge idonta ta miƙe zaune sosai, a bayyane ta ce, "Chairman kuma! Anya lafiya?."  Ta furta kafin ta ɗauka wayar ta yanke. 

Aka sake kira ta tsaya tana kallo cike da mamaki, kafin ta ɗauka ta saka a kunne. 

Daga can ɓangaren ya ce, "Sorry Islaha, na tashe ki daga bacci ko?." 

Mamaki ya hanata magana, dan ta yi tunanin mistake ya yi. Ta ce, "Chairman lafiya?."

"Lafiya. Na samu labarin Rehaan ya shigo garin nan yau ɗin nan, kuma ya sauka a diamond hotel. Babu ɓata lokaci Islaha, zan turo Saleem da Muslim ƙarfe huɗu da rabi na dare, zaku tafi hotel ɗin, sai ki yi magana dashi koda bayan sallar aduba ne."

Islaha ta ƙwalalo ido waje cikin mamaki ta ce, "Ƙarfe huɗu fa Chairman! Kana nufin kafin ayi sallah kenan?."

"Eh Islaha, hakan za a yi, sai ku tattauna dashi in ya fito sallah. Yawanci suna fitowa shiga masallaci, kin ga sai ku haɗu a wajen."

"Amma Chairam cewa ka yi yau ya shigo garin nan, kana ganin ya dace mu je a yanzu? Ni sai nake ganin zai fi a basa lokaci, kar mu je ya ga haukan mu akan hakan."

"Ko ya ga haukanmu ɗin babu komai, mu ne muke nema Islaha, wannan dama ce mai kyau mu ka samu, dan haka bazan yi wasa da ita ba. Ki ɗauki iv nan da na ba ki, sannan ki shirya, ki saka id card ɗinki ku tafi. Saleem da Muslim zasu zo ku tafi. Bana so a samu matsala Islaha, i trust you, shiyasa na zaɓe ki. Don Allah kar ki bani kunya."

Islaha ta ce, "Amma Chairman abin ya yi wuri, a ganina a bashi lokaci ya huta sai mu je a same shi. Ka ce yau ya dawo, kuma mu je yau?."

"Gobe zaku je ba yau ba, tunda na tabbatar baza ku samu ganinsa ba sai zuwa safiya."

"Meyasa baza a bari sai bayan sallar asuba mu tafi ba?."

"Islaha in baza ki iya aikin nan ba na bawa wani, ya ina yi magana kina katse ni kamar wani yaron ki?."

"Sorry Chairman, ba haka nake nufi ba. Allah  ya kaimu lafiya." 

"Ki shirya da wuri, zasu zo ku tafi. Kar a samu matsala Islaha" yana faɗa ya yanke wayar ta bi wayar da kallo.

Islaha ta ajjiye wayar a gefe ta ce, "Ikon Allah, ko meyasa Chairman ya dage akan interview da mutumin nan oho. A kansa zan fita kafin sallar asuba, kuma in na je babu tabbacin zan gansa. Kuma ai sai ya ga shirmen mu, a ce mutum ya dawo yau kuma mu je masa ko hutawa bai yi?. Mtsw! Chairman yana da matsala wallahi" ta faɗa tana sauka daga kan katifar.

Ta miƙe tsaye ta riƙe ƙugu ta ce, "wai ƙarfe huɗu, ai gwara kar na koma in yi alwala na yi sallah. In lokacin ya kusa na yi wanka. Amma bara na faɗawa Hamma" ta faɗa tana ɗaukar waya ta kirasa.

Abin mamaki call waiting alamun waya yake yi, ta cire wayar daga kunnenta, ta duba ta ga dai da gaske shi ta kira, kuma waya yake yi.

Mamaki ya cika mata zuciya, ta tafi tunanin da wa yake waya a tsakiyar daren nan? Ta san shi ba ma'abocin waya bane, ya fi son chat akan waya amsa waya, dan ko ita sai su kwashe awa biyu suna chatting amma wayar minti talatin ta gagare sa. 

Shiru ta yi alamun tunani, ta zubawa wayar ido tana jira ya kira ta shiru bai kira ta ba, dan ta sna ya ga shigowar kiran ta.

Sai can kusan minitina goma sannan kiransa ya shigo, ta ɗauka ta saka a kunne. 

Kafin ta yi maganaya ce, "Matar Hamma lafiya? Wani abun ne ya same ki?" Ya tambaya a ruɗe yana jiran amsa.

Maimakon ta amsa sai ta ce, "da wa ka ke yin waya a tsakiyar daren nan?."

"Boss ne fa, kin san yana china, shi a can ba dare bane." 

Ta yi shiru bata amsa ba alamun bata yarda ba. Saheer ya ce, "ba ki yarda ba?." Nan ma bata amsa ba ta yi masa shiru.

"Zan yi screenshot na tura miki ki gani, kar ki yi zargin da wata nake waya" ya faɗa yana ƴar dariya dan ya san Islaha akwai kishi mai yawa.

Saheer ya kuma cewa, "Islaha ki amsa min, lafiya kuwa?."

Daƙyar ta ce, "Lafiya lau. Dama Chairman ne ya kira ni yana faɗa min Mr Ray ya shigo gari."

"Shine me? A daren nan zai katse miki bacci ya ce miki Rehaan ya shigo ƙasar nan?."

"Yana so mu je diamond hotel mu same shi, zai turo da mota ƙarfe huɗu da rabi za mu tafi. In an yi sallar asuba sai mu samu ganinsa."

"What! Ƙarfe huɗu da rabi fa ki ka ce? Wacece zata fita a wannan lokacin?." 

Ta ɗan sauke numfashi ta ce, "ni mana."

"Ke da wa?."

"Ni da Salim da Muslim."

"Wannan shegen Muslim ɗin mai kallonki ɗin nan ko?." 

Ba ta amsa ba, ya ce, "Baza ki je ba Islaha, babu inda zan bari ki fita a wannan lokacin." 

Ta ɗan rufe ido ta buɗe ta ce, "Hamma ya zama dole in je, tafiyar aiki ce."

A fusace ya ce, "Tafiyar aikin tafiya neman rahama ce? Dan shi Chairman ɗin bashi da hankali, ƙarfe huɗu na dare zan sallama ki ki fita keda wasu mazan da ba ƴan uwanki ba?." 

Jin ya fusata sai ta sassauta murya ta ce, "ba wannan tunanin zaka yi ba Hamma, kai ka faɗa min in na samu damar ganin Mr Ray har na yi interview dashi nasara ce a gare ni, kuma ga lokacin ya zo na ji ka fusata kana ta faɗa."

Saheer ya ce, "rainin hankali ne bana so, dan hauka irin na Chairman ɗin kawai sai in barki ki fita da daddare?." 

Ta ce, "babu abinda zai same ni, daman na kira na faɗa maka ne."

"Mtsw! Allah ya kaimu, in lokacin ya yi ki kirani, zan faɗawa Baffa sannan zan fito." Ta ɗaga kai ta kashe wayar tana sauke ajiyar zuciya.

Alwala ta yi ta shinfiɗa sallaya ta tayar da sallah, bayan ta idar da adadin yadda take so ta yi karatun alkur'ani ta cigaba da lazumi har ƙarfe uku da rabi ta yi. 

A lokacin ta tashi ta fita zuwa kitchen ta ɗan dafa ruwa ta zo ta yi wanka, ta shirya cikin abayar da Hamma ya siya mata a sallar da ta wuce. 

Ta ɗauki facemask ta saka saboda sanyi da ƙura, saka facemask har ya zamar mata jiki, in ta fita babu shi tana samun matsala. Ta ɗauki wayarta da handbag ta saka iv a ciki, ta zauna tana jiransu kira ta a waya.

Ƙarfe huɗu da rabi daidai Saleem ya kira ta, ta ɗauka ya shaida mata suna ƙofar gidansu. 

Ta yi ajiyar zuciya ta kira Hamma, bugu ɗaya ya ɗauka alamun jiran kiran yake yi, ta ce, "sun zo." Ya amsa ta kashe wayar ta fito falo.

Gab da zata fita daga falon ta ji muryar Mama tana cewa, "aje a dawo, a taho da kuɗi masu yawa, dan wannan fitar da alama ta musamman ce, tunda bata tashi yi ba sai tsakiyar dare. Maza aje a dawo, ina nan ina jira, saura a dawo ace min  babu kuɗi, a kyauta aka bayar." 

Islaha ta ɗan runtse ido ta buɗe, ta kalli Mama ta ce, "Kirana aka yi daga wajan aiki, na ɗauka kina bacci ne shiyasa ban faɗa miki ba." 

Ta zabga mata harara ta ce, "ko ba wajan aiki ba? Ko da yake wajan sana'a ai wajan aiki ne. Sai kin dawo." Islaha bata ce komai ba ta fita daga falon.

Tana fitowa ta ga Hamma a tsaye yana jiranta, ta ƙaraso tana kallonsa kamar yadda yake kallon ta. 

Kafin ta yi magana ya ce, "sai wani ƙhamshi ki ke yi, bayan da wasu mazan za ki fita bani ba" ya faɗa fuska a ɗaure.

Ta yi murmushi tana sunkuyar da kanta ƙasa, ita bata ji ƙhamshin ba amma shi ya ji. Bata saka turare mai ƙarfi, saboda yanayin da take fama dashi.

Ya ɗan yi tsaki ya ce, "ki jira ni na je na shirya na zo na bi ki, bazan iya barin ki tafiya ke kaɗai ba."

Zai wuce da niyar zuwa ya shirya ɗin, ta yi sauri cewa, "Hamma baka yarda dani bane?." 

Ya juyo ya ce, "ba rashin yarda bane ba Islaha, bazan iya haɗa ki da mazan da ba ƴan uwanki ba, ku yi tafiya a cikin wannan daren. Gashi ke kuma kin je kin yi kwalliya, sai ƙhamshi ki ke yi kamar zaki je biki. Bazan iya ba, kafin ki dawo zuciyata zata iya bindiga, gwara mu je a yi komai a kan idona."

"In kana cewa haka sai naga kamar akwai rashin yarda a tsakanina da kai. Me zai same ni har da zaka so ayi komai a kan idonka Hamma? Me zan ka ke tunanin zan aikata wanda bazan iya yinsa a gabana idonka ba?." 

Ya ɗan sauke numfashi ya ce , "kishi nake da hakan, musamman da ki ka ce min da wannan Muslim ɗin, in iya Saleem ne da sauƙi, amma Muslim ɗin nan ba ƙaunarsa nake yi ba."

Ta ɗan yi murmushi ta ce, "ka yi haƙuri, zuwa nan da anjima zan dawo. Ka ga suna yi min waya" ta faɗa jin wayarta tana ƙara. 

Ya ɗan sauke numfashi ya ce, "zan yi magana da Chairman ɗin, wallahi in muka yi aure bazan lamunci wannan shirmen ba."

"An gama ranka ya ɗaɗe."

"Kuma hotel ɗin za ku je?."

"Eh."

"Bana so wallahi."

Ta kalle sa ta ce, "kar dai kaima kana cikin masu cewa in aka ga mace a hotel abu ɗaya ne ya kai ta? Kar ka zama ɗaya daga cikin masu ɗabi'ar ƴan arewa, musamman hausawa da fulani. Mace aiki baya kaita hotel, sai abu ɗaya."

"Ba haka bane, ni fitar ce bana so." Bata ce komai ba ta yi shiru. Ya bita da kallo sannan ya ce,

"Ban da rashin kunya, don Allah ki yi haƙuri. Kar ki je a ɓata miki rai ki ta faɗa ana kallon ki. Na san halinki, koda an yi miki ba daidai ba ki daure."

"in sha Allah, bazan yi ba."

"Mu je in raka ki." 

Ta yi dariya suka jero shida ita har ƙofar gidan.

A nan ya ga mota ajjiye tana jiranta, ya ƙarasa har bakin motar. Saleem da yake ciki ya ce, "ni na san Hamma bazai bar Islaha ta fito ita kaɗai ba, dole ne ya zamar mata escort." 

Saheer ya murmusa ya basa hannu suka gaisa, suka gaisa da Muslim da yake zaune a gaba sannan ya ce, "kawai dan babu yadda zan ne, shiyasa har na barta ta fito yanzu. Kuma zan samu Chairman ɗin na ku, haka kawai tsakiyar dare a ce fito aiki, kawai saboda gayyatar wani interview?. Yanzu in interview ɗin ce ina jin kwana zata yi kenan ko?."

Saleem ya ce, "to ya za a yi? Abinda aka jima ana nema ne bai samu ba sai yanzu. In Chairman ya rasa damar hira da wannan bawan Allah ai zai iya yin zazzaɓi. Ga shi Islaha tana da sa a sosai, in dai ta yi invinting sai an yi accepting."

"Bazai dinga takura min mata ba wallahi, sai a canja mata waje ta koma bayan camera."

"Haƙuri za a yi Hamma" ya faɗa yana dariya ya kalli islaha ya ce, "Islaha shiga mu tafi." 

Islaha ta shiga baya, Saheer ya kalle ta ya ce, "ki kula da kanki, kin ji?." Ta ɗaga kai tana murmushi. 

Saheer ya ce, "Safeera fa? Ba tare za ku je ba?." 

Saleem ya ce, "ka san ita a ɓangaren record ta ke, irin wannan tafiyar ba a cika yi da ita ba." 

Saheet ya ce, "nima ɓangaren zan saka ta koma, bazai yu ta dinga fita ko ina ba." Saleem ya yi murmushi ya ja motar suka tafi.

Sai bayan motar ta tafi sannan ta gaisa dasu, Saleem ya ce, "an taso ki babu shiri ko?." Ta 

ɗan yi murmushi ta ce, "ni da na ji kiransa wallahi tsoro ne ya kamani. Gaskiya Chairman yana son gayyato mutumin nan, ban taɓa ganin guest ɗin da ya mayar da hankali akan nemansa kamar wannan ba."

Saleem ya ce, "To ba gama garin baƙo bane, kowa zai zo ace shine na farko da ya fara hira dashi a channel ɗinsu da yaren hausa."

"Allah ya bamu sa a a kansa." 

Ya amsa da amin suna cigaba da tafiya. Ba jimawa suka ƙaraso bakin hotel ɗin, aka buɗe musu gate suka shiga suka yi parking. 

Sai a sannan Muslim ya ce, "To a nan zamu tsaya ko zamu shiga ciki?."

"Zamu shiga mu yi reserving room Islaha ta zauna, babu daɗi a barta a reception a zaune kowa yana ganinta. Daman ya ce a kama ɗaki ɗaya a zauna saboda bamu san lokacin barin mu nan ba, tunda lokacin sallah ya kusa sai mu shiga masallaci, ita sai ta shiga ciki ta zauna."

Islaha da mamaki ta ce, "wai a taƙaice a ina Mr Ray ɗin yake? A ina zamu gansa?."

"Waye ya sani Isalaha? Abinda na sani kawai tabbas yana cikin hotel ɗin nan. Amma floor ɗin da yake da room number ba mu sani ba. Amma Chairman ya ce zai turo mana."

"Ikon Allah, wannan shine zuwa gona babu fatanya" Muslim ya faɗa yana kallon Saleem.

Saleem ya ce, "mu je mu kama ɗakin, in mun kama sai ta je ta zauna, in fito daga sallah sai mu je mu same ta." 

Muslim ya ce, "ɗaki a nan fa yana da tsada, haka ya bada kuɗi a kama?."

"To ba so yake yi ba? Mu je" ya basa amsa yana fita itama ta fito tana gyara zaman id card ɗinta a wuyanta. 

A hankali suke takawa zuwa ciki, Saleem ya ƙarasa ya karɓi ɗaki ya dawo wajan ya bata card key ɗin ya ce, "key ɗin ƴan gayu ne, ba a haɗa sa da waya, in ba haka ba bazai buɗe ba sai kin dawo."

Ta yi dariya ta karɓa ta ce, "tare zamu je?."

"A'a ki je kawai, in an idar da sallah sai mu zo mu san abinda za a yi." 

Ta girgiza kai ta nufi elevetor ta shiga zuwa floor ɗin da room ɗin yake.

       A lokacin Rehaan ya fito daga ɗakin yana tsaye a ƙofar room ɗin sanye cikin kayan bacci ya ɗora rigar sanyi mai hula a kai, ya saka hular ya rufe kansa har kusan rabin fuskarsa ya rufe. 

Neman ɗakin da Jazy yake yi, dan shi bai san a wanne ɗaki yake ba ga shi ya kira sa yana bacci.

Ɗakinsa yana kallon elevetor, tana buɗewa ya kalli wajan a tunaninsa Jazy ne. Suka haɗa ido da Islaha da ta fito daga elevetor tana kalle kalle, tana so ta ga room ɗin da zata shiga.

Islaha ta ɗauke idonta daga kansa tana kalle-kalle har ta gano ɗakin. 

Ta gabansa ta wuce ta buɗe ɗakin ta shiga ba tare da ta sake kallon sa ba. Shima tunda ya kalle ta sau ɗaya bai kuma kallo ba, daman ya yi tunanin Jazy ne shiyasa ya kalle ta. Bai jima a tsaye ba ya koma ɗaki.

Islaha tana shiga ta ƙarewa ɗakin kallo, ta yi ajiyar zuciya ta cire facemask ɗin ta zauna tana kallon ɗakin. Kiran sallah ta ji ana yi, ta shiga banɗaki ta yi alawala ta fito ta tayar da sallah har aka yi asuba. 

Tunawa ta yi ta bar handbag ɗin a mota, kuma a ciki iv card ɗin yake, ko yaushe zasu iya ganin Ray, da buƙatar riƙe iv card ɗin a kusa, yadda da an haɗu a miƙa. Ta ɗan yi tsaki ta miƙe ta fito daga ɗakin da hanzari. 

Tana kulle ƙofar ta juyo ta ji ta yi karo da abu, ta ji saukar abu kamar ruwa a jikinta, ta kalli jikinta ta ga black tea ne ya zube mata a jikinta. Ga paper cup ɗin da tea ɗin yake ciki a ƙasa yana gangawara a ƙasa. Allah ya taimaka babu zafi, amma ya ɓata mata jiki. 

Ta ɗago ta kalle kalli abinda ta buge dashi har ya zuba mata tea ɗin hannunsa, ta ga ba ita yake kallo ba wani wajan daban yake kallo kamar ba da ita ya yi karo ba. Ya zagaye ta zai wuce, har yana tsallake cup ɗin bai ce komai ba. 

Islaha ta kallesa, ta kalli cup ɗin da jikinta, ta ga in ta yi shiru fa ya raina mata hankali, gwara ta magantu. A nutse ta ce, "excuse me, Didn't you realize you bumped into me?!" ta faɗa tana kallonsa

Rehaan kamar bai ji ba, ya ɗauko waya yana kiran number Jazy. 

Islaha ta zuba masa ido cike da takaici da baƙin ciki, ta kalli kanta ta ga yadda ta ɓaci da tea ɗinsa, ta sake kallonsa cikin ɓacin rai da hasala. Duk da bata ganin fuskarsa dan ya ɓoye rabin fuskarsa da hular sanyi, amma zata iya gane kammaninsa, dan ɗazu ta gan shi a tsaye har haɗa idanu sun yi.

Ta zagaya ta tsaya a gabansa, ta yi snapping fingers ɗinsa suka ba da sound, dan ya bata attention ɗinsa sosai. Islaha ta ce, "kurma ne kai? Baka ji ka buge ni bane, ko baka ga ka zuba min da tea ba?." 

Ta ƙasan ido Rehaan ya kalle ta, ya sake ɗauke kansa kamar ba ya jin yaren da take magana dashi, kuma yana tsaye bai bar wajan ba, kuma bai kalle ta ba.

Islaha ta ji takaici ya mamaye mata zuciya, ta ji kamar ta yi tsalle ta dinga dukansa har sai ta wuce takaicinta. 

A fusace ta ce, "wallahi ba dan sauri nake yi ba, sai na koma na je na siyo tea, na zo na watsa maka a jikinka dan ka ji abinda na ji. Dan wualaƙanci, ka zuba min abu a jikina kuma ka ƙi kallona balle ka bani haƙuri? Waye kai?."

A duk duniya kalmar da take tsayawa Rehaan a rai bata wuce kalmar waye kai ba, yana ganin kamar raini ne a kalle sa a ce waye shi. Yana daga cikin the most popular people a arewa, amma a kalle a ce waye shi, duk sai ya ji kamar an raina masa wayo.

Hakan ya saka ya ɗago fararen idanunsa ya kalle ta. Ita kuma ta nunasa da yatsa ta ce, "Kar ka yi fatan mu sake haɗuwa, in mu ka haɗu abin bazai yi maka kyau ba, dan wallahi ko a ina na ganka sai na ɓata maka rai da lokaci, kamar yadda ka ɓata min yanzu. Bana ɗaukar raini da wulaƙanci, ko waye kai daidai nake da kai. Na ƙyale ka yanzu dan ina sauri, kuma na yiwa Hamma alƙawarin bazan yi faɗa ba, da sai na tara maka jama'a wallahi, sai ka ji ina ma baka zo hotel ɗin nan ba!."

Rehaan kamar ba jinta yake yi ba, hankalinsa yana kan waya ya mayar da ita ƙaramar mahaukaciya.  Duk da kalmanata suna shigarsa, amma ba shi da lokacin da zai ɗaga ido ya kalle ta. 

Takaici ya sake kamata, ta yi ƙwafa ta bar wajan tana mita.

"Haka kawai an taso ni tun asuba akan inviting wani banza Rehaan Yola, ni ban ga Rehaan ba,  a banza da wofi wancan ƙaton banzan ya ɓata min rai. Ko ina Mr Rehaan yolan oho. Mtsww! Shirme!."

Elevetor yana buɗewa Jazy ya fito, ta ɗan kalle sa suka haɗa ido, ta ɗauke kai ta basa hanya ya wuce ita kuma ta shiga.

Tana shiga elevertor aka buɗe wani ɗakin, wani namiji ya leƙo yana dariya ya ce, "Beb you forgot your facemask, me yasa ki ke gudu?. I love you." A tare Jazy da Ray suka kalli wajan, sai aka kulle ƙofar aka koma ciki..

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

_______________________

Rehaan ya bi Jazy da kallo ya ce, "ina ka je?." Jazy ya ce, "na je masallaci mana." 

Ya harare sa ya ce, "nima ai na je, amma ban ganka ba." 

Ya ɗan shafa kansa ya ce, "ana idar da sallah na je na sha tea. Meye ka ke nemana kamar na ci maka bashi?" Ya faɗa ya buɗe room ɗinsa. 

Rehaan ya ja tsski ya ce, "bana so ka dinga yawo, kar a yi noticing muna cikin hotel ɗin nan."

Jazy ya shiga ɗakin sa yana cewa, "kai dan kana ɓoye kan ka ni bazan ɓoye kaina ba, kai ake nema ai bani ba."

"Shine ka je ka sha tea baka taho min dashi ba, nawa da aka kawo min ya zube." 

Jazy ya wani kalle sa ya ce, "Kai! Ba fa yaron goye bane ba kai, in baza ka je ka ka siya ko ka yi order ba ka bar shi. Ni bacci nake ji, sai anjima" ya faɗa yana rufo ƙofarsa ya bar sa a tsaye.

Ray ɗaki ya shiga yana kallon inda tea ɗin ya dan ya ɗan zube masa a jiki, ya ja tsaki ya cire rigar ya ajjiye sannan ya zauna a kan gado. Sai kuma ya jawo wayarsa ya duba ya kuma ajjiyewa bai ce komai ba.

     Islaha kuwa cike da takaici ta sauka groundfloor, a reception ta haɗu da su Saleem suna niyar zuwa floor ɗin. Ta kalle su ta ce, "na manta handbag ɗina a mota, shine zan je in ɗauko." 

Muslim ya ce, "gata na ɗauko miki, na san dole zaki nema ta." Ta karɓa fuskar ta babu walwala. 

Saleem da ya san halinta ya ce, "ya dai?."

"Wani ɗan rainin hankali ne ya buge ni ya zuba min tea, kuma dan wulaƙanci ina magana ya yi min banza kamar bai yi laifi ba. Ji inda ya ɓata min riga, ga abaya mai sauri riƙe dauɗa."

"Ina fatan ba ki mayar masa ba?."

"Kaima ka san bazan zuba masa ido ba ko?."

"Islaha nan fa hotel ne, akwai mutane mabanbanta wanda baki san matsayinsu ba. Ki dinga kula."

Ta ɗan yi tsaki ta ce, "sai me? Dan yana da wani matsayi baza a nuna masa kuskurensa ba?. Tea  ne a hannunsa fa, ya buge ni ya zube min a jiki, ba a hannuna tea ɗin yake ba, amma yi haƙuri ya gagaresa faɗa. Kuma sai in zuba ido ina kallonsa, ya zubawa banza mara gata ko?."

"A'a, ni ban ce ba."

"Ka ma ce ɗin, ka san ba bari zan yi ba. Kuma bai yi kama da ɗan ƙasar nan ba ko kaɗan." 

Saleem ya girgiza kai ya ce, "nidai ina so ki rage wannan tsiwar taki, gidan wani zaki je." 

Ta ɗan harare sa ta ce, "gidan Hamma zan je ai, ya san kuma ya nake. A haka ma na ƙyalesa ne saboda Hamma ya roƙe ni kar in yi faɗa, Allah da sai na tara masa jama'a."

"Daman shi ya taɓarɓara ki ai."

Suka yi dariya a tare, suka nufi elevetor suka shiga zuwa floor ɗin.

Sai da ta sake kallon inda ta ga Rehaan amma babu alamunsa, wajan babu kowa sai waiter da table tana knocking ɗaya daga cikin ƙofofin wajan inda suka yi order abinci. 

Suna shiga suka zaunna akan kujerun da suke ɗakin, ita kuma ta shiga bathroom ta ɗan wanke inda tea ɗin ya zube mata, ta dawo ta zauna a gefen gadon ta ce, "tsakani da Allah awa nawa zamu kwashe a wajan nan? Bamu da tabbacin a ina wannan bawan Allah yake." 

Muslim ya ce, "wallahi har na gaji Islaha, har yanzu babu cikakken information akan inda zamu same sa." 

Saleem ya ɗauki waya ya ce, "bara na kira Chairman, ya kira PA ɗinsa ya faɗa mana ko da floor ɗin da yake ne, in yaso sai mu tara zuwa lokacin sallar azahar."

Ta wara ido ta ce, "har azahar?." 

Saleem ya ce, "muna da mafita ne Islaha? Dole haka zamu yi." 

Saleem ya kira Chairman suka yi magana, bayan ya kashe ya ce, "Sun yi magana da PA ɗinsa,  ya ce zai turo mana hoton wanda suke tare, ya ɗan fi sa sauƙin gani, amma yana da ƴar shariya kaɗan. Ya ce indai mun gansa kamar mun ga Mt Rehaan Yola ne."

Islaha ta gyaɗa ki tana taɓe baki ta ce, "taɓ, ka ce wannan aikinka ne, dan bazai wulaƙanta ni ko ya share ni ba wallahi. Kun san in hakan ya faru da faɗa za a rabu dani. Garin son ganin Ray mu ƙare a police station."

Muslim ya ce, "wallahi aikin ki ne ba mu ba, ga ki a tare damu me zamu yi?. Ai indai da mace a irin wannan tafiyar namiji baya saka baki. Macen ma irin ki, mai kyau da sa a." 

Ta ɗan yi murmushi ta ce, "Aa fa, ni wallahi ba za a wulaƙanta ni a banza ba. Zan iya ɓarar da komai wallahi, sai dai Chairman ya saka a kulle ni" ta faɗa tana ɗaukar wayarta da take ƙara.

Ganin Hamma ne sai da ta yi murmushi sannam ta ɗauka ta saka a kunne ta ce, "Hamma ina kwana."

"Islaha kun gama?."

"Ina fa, har yanzu ban samu damar ganinsa ba. Ba mu san a wanne floor yake ba har yanzu."

"Babu lokacin dawowar ki kenan?."

"Gaskiya babu."

"Kina ina yanzu haka?."

"Mun yi reserving room, ina ciki."

"Su kuma fa?." Ta ɗan kalle su ta ga Muslim ya zuba mata ido, saɓanin Saleem da yake danna wayarsa.

Ta ɗan sauke numfashi, ta yi ƙasa da murya sosai ta ce, "muna tare." 

A ɗan fusace ya ce, "a ɗaki ɗayan ku ke?." 

Ta ɗan girgiza kai ta ce, "eh, da yake muna tattaunawa akan yadda abin zai kasance ne."

"Islaha gaskiya bazan jure wannan shirmen ba, ki zauna ɗaki ɗaya da maza biyu a hotel?."

"Kar ka damu, aiki ne ya kawo hakan. Na san ka yarda dani ai ko?." 

Sai da ya yi ajiyar zuciya sannan ya ce, "ki kula, zuwa anjima in baki dawo ba zan zo." Kafin ta yi magana ya kashe wayar, ta yi murmushi tana ajjiye wayarta a gefe.

Muslim ya ce, "Isalaha kina son Hamma da yawa." Ta ɗaga ido ta wani kalle sa, sai ta share bata basa amsa ba. 

A lokacin Saleem ya ce, "yauwa, ga hotonsa an turo min. Sunansa Jafar Yola, inkiya Jazy. Cousin ɗin Rehaan ne kuma abokinsa, da babansa da babansa uba ɗaya suke."

Muslim ya karɓa yana kallon hoton Jazy ya ce, "wannan ai na san shi, indai zaka ga Ray to daƙyar baka gan shi ba. Da yawan hotunansu a tare suke." 

Ya miƙawa Islaha ta karɓa tana kallo, ta ɗan buɗe ido ta ce, "kai wannan ai na gan shi."

A tare suka ce, "a ina?." 

Ta kalle su da mamaki ta ce, "a floor ɗin nan, lokacin da nake faɗa mu ku an zuba min tea, elevator ɗin da ya fito na shiga, har sai da basa hanya ya wuce." 

Saleem ya ce, "oh Islaha! Meyasa baki yi masa magana ba?."

"Ban san shi ba ai, ko guest ɗin na mu ban san shi ba, ban taɓa tsayawa na ƙare masa kallo ba balle na riƙe fuskarsa a raina."

Muslim ya ce, "kai, mun yi wasa da damar mu." Ta ɗan yi shiru ta ce, "Hakan yana nufin Jazy da Ray a wannan floor ɗin suke." 

Saleem ya ce, "Za ki iya gane room number ɗinsa?." 

A tare suka miƙe suka fito bakin ƙofar, tana kallon ɗakunan da suke a kulle ta ce, "ban ga ɗakin da ya shiga ba, amma ina da tabbacin a wannan floor ɗin ya yake."

Saleem ya ce, "shikenan, hakan ma an samu cigaba ai. Mu koma tukunna." 

Suka dawo ɗakin Islaha ta ce, "da na san shine da nayi masa magana, ohh! Yanzu a ina zamu sake ganinsa?." 

Muslim ya ce, "kar ki damu, ba laifi bane ba hakan, rashin sani ne. Amma yana da kyau a nuna miki hoton Ray kar aje shima kin haɗu dashi."

Ta ɗan yi dariya ta ce, "babu baƙata, wataƙila in na gansa zan gane sa." 

Saleem ya ce, "zata gane Ray, ai ba ɓoyayye bane ba." Suka koma suka zauna suka cigaba da tattaunawa. 

Islaha ta gaji da zama, kwanciya take son yi amma bazai yu ba saboda waɗanda suke tare. Duk ta takura, zaman ya ishe ta, har bacci take ji yana ɗaukarta. 

Saleem ya kalli agogo ya ga ƙarfe takwas na safe, ya ce, "ya kamata mu samu tea mu sha. Muslim mu je mu samo abinci mu barta a nan." Suka miƙe suka fita suka bar ta a ɗakin.

Basu jima da fita ba ta taso ta fito tana sake kallon wajan ko zata ga Jazy amma babu kowa a wajan. 

Ƙarar elevetor ta ji sai ta juya tana kalon wajan, ta yi tsaki ganin wraiter tana tura table ɗin abinci. Ta kalli Islaha ta ce, "morning madam." Islaha ta yi murmushi ta amsa, ita kuma ta wuce room ɗin da tazo tana knocking.

Ɗan buɗe ƙofar da take knockinga aka yi, ta ɗan kalli wajan sai ta ga bata ganin kowa sai waiter ɗin da ta shiga ciki da table ɗin. Ƙarar elevator ta sake ji, ta juya ta ga Saleem da Muslim sun dawo.

Saleem ya miƙa mata tea ya ce, "me ki ke yi a nan?." 

Ta ce, "ina dubawa ko zan sake ganinsa." 

Saleem ya ce, "mu shiga ciki, bazai yu mu tsaya a nan ba, har gwara mu mu je kan kujerun can mu zauna mu jira mu gani. Amma mu fara cin abincin." Bata ce komai ba ta koma suka biyo bayanta.

Har ƙarfe goma suna zaune babu labari, duk sun gashi da zaman waje ɗaya. 

Islaha ta ce, "zama a nan bazai yu ba  Hamma Saleem, mu fita mu je mu zauna a kan louge chairs ɗin can, mu dinga kallon masu shige da fice, kar mu je muna nan su bar hotel ɗin. 

Saleem ya ce, "haka ne, mu je." 

Muslim ya ce, "ku je zan fito." Ba musu suka fita suka bar masa ɗakin.

Muslim ya ɗauki wayarsa yana tsaki ya ce, "Ummi kin dame ni, meye wai?." 

Daga can ɓangaren ta ce, "bana so Islaha ta yi nasara a akan wannan aikin shiyasa na damu, ka san abinda zaka yi ka lalata haɗuwarta da Mr Ray."

"Na fi ki sanin abinda nake yi, na fi ki sanin abinda zan aikata. Ki daina takura min da waya, kin san ta da shegen wayo, zata iya gano wani abun."

"Shikenan" ta faɗa tana kashe wayar.

Ya kalli kan gadon ya hango handbag ɗinta, ya ƙarasa ya buɗe ya ɗauko invitation card ɗin da yake ciki, ya ninke shi ya saka a aljihu. Ya ɗauko wani irinsa sak a aljihunsa ya musanya da nata, ya mayar da jakar inda ya ɗauka ya ajjiye. 

Ya girgiza kai yana kallon jakar ya ce, "za ki haɗu da Mr Rehaan Islaha, amma a police station zaki ƙare, dan ni kaɗai na san me na rubuta. Baza mu taɓa bari ki yi nasara akan mu ba wallahi, sai mun ɓarar da duk wata nasara da za ki samu a rayuwar ki, baki isa ki zo a bayan mu ki fi mu ɗaukaka ba. Kina samun damar hira da Mr Rehaan shikenan kin yi mana fintinkau, sai mu gani in hirar zata yu" ya yi ƙwafa yana cize bakinsa sannan ya fito. 

A zaune ya same su suna hira ita da Saleem shima ya zauna ya shiga sahun hirar.

Tun suna zaman daɗin rai har suka gaji, ta koma ɗakin ta sake dawowa ta zauna, suma suka koma ɗakin. Kiran sallar azahar ya saka Saleem da Muslim fitowa daga ɗakin, suka kalle ta tana inda take a zaune. 

Muslim ya ce, "zamu wuce masallaci." 

Ta ɗaga kai suka sauka ita kuma ta rufe ido cike da gajiya da kasala. 

Ƙaramin bacci ne ya fara ɗaukarta, a lokacin Jazy ya buɗe ƙofa ya kalli inda take, ya ganta a zaune akan kujera ta ɗora ƙafa kan ɗaya amma idanunta a rufe. 

Ya ɗauke kai, ya fito ya yi knocking ɗakin Ray ya buɗe masa ya shiga. Ƙarar rufe ƙofar da Jazy ya yi ya saka ta buɗe ido, ta miƙe zaune ta nufi ɗakin dan ta yi sallah.

    Jazy yana shiga ya bi Ray da kallo da yake sanye da ƙananun kaya marasa tsaho. Ya ce, "har ka dawo daga sallar ne?."

"Ban je ba, a nan na yi."

"okay, ƙarfe nawa zamu wuce?."

"Ban sani ba nima." 

Jafar ya zauna yana kallon sa ya ce, "ƙarya ka ke, duk bala'i yau sai mun koma gida wallahi." 

Shi dai bai ce komai ba ya waya da ya ɗauka yana dannawa.

Jazy ya ce, "wannan room ɗin na kusa da naka, ashe wani babban ɗan siyasa ne a ciki, ya gayyato wata yarinya ta taya shi kwana, yanzu zancen da nake yi maka ta yi masa sata ta gudu."

Ray ya ce, "Allah ya ƙara, saboda son tonawa kai asiri ne ya saka suke son suke mu'amala da ƴan nigeria. In iskancin ka ke so ka je ka smau baturiya, babu sata balle yi maka video ta yaɗa." 

Jafar ya taɓe baki ya ce, "matsalar su ce ba tamu ba."

"Na ga yarinyar, kuma na ga fuskar ta, har bayan ta wuce ya leƙo yana cewa ta manta facemask ɗin ta." 

Jazy ya kalle sa ta ƙasan ido ya ce, "zaka taya sa bincike a kamata kenan?."

"Da zan ganta kyauta zan yi mata, ta ci kuɗinta hankali a kwance." 

Ya yi dariya ya ce, "ka shirya kawai malam, ina so na ci girkin Mummyna wallahi."

Ray ya kwanta ya ce, "bacci zan yi, zuwa dare sai mu koma." 

Jafar ya miƙe ya ce, "wallahi zaka neme ni ka rasa, domin bazan tsaya kana wahalar dani ba. In ba dan Mamy ba, bazan tsaya ina saurarenka kana abinda ka ga dama ba, kaima ka san baka isa ba" ya faɗa yana fita daga ɗakin. 

Kallon inda Islaha ta zauna ɗazu ya yi, bata nan amma akwai id card ɗinta a wajan. Kamar bazai ƙarasa ba, sai ya ƙarasa dan ya duba, haka kawai bai yarda da ita ba.

Ya ɗauki Id card ɗin yana kallo, ya girgiza kai a bayyane ya ce, "no wonder, ashe yar jarida ce." 

A daidai lokacin Islaha ta fito daga ɗakin ta ƙaraso wajan. 

Suka haɗa ido da Jazy, kamar a mafarki ta ganshi yana kallon ta, ta ƙaraso da sauri ta ce, "Good day Mr Jafar." 

Ya bita da kallon up and down, ya ƙi yi mata magana sai kallonta kawai yake yi kamar mai son gano wani abun a jikinta. Islaha itama kallonsa take yi kamar yadda yake kallonta, tana jira ya amsa mata. 

Kamar bazai ce komai ba, sai daga baya, cikin yanga da jan aji ya ce, "so why are you following me?."

Ta kalle sa tana ɗan murmushi ta ce, "I'm not following you, sir. I don't even know you personally. My colleagues were the ones who showed me your picture."

 Ya kalli Id card ɗinta ya kalle ta, kafin ya yi magana ta ce, "zan iya samun lokacinka?." 

Fuskarsa babu walawala ya ce, "for?."

"A few questions sir." 

Ya ɗan girgiza kai ya ce, "So you've been following me just to ask me a questions?."

"Yes, Mr Jafar." 

Ya ɗan taɓe baki yana girgiza kai, zai yi magana ta ce, "don Allah, give me a chance."

A lokacin Saleem da Muslim suka zo wajan suna kallonsu da mamaki. Jafar ya bisu da kallo, ya kalle ta ta yi sauri ta ce, "there are my colleagues." 

Ya ɗan kalle su kafin ya ce wani abu ta sake cewa, "please Sir." 

Ya ɗan kalle ta ya ɗauke kai, yana kallon ɗakin da Rehaan yake, ya sake kallon ta ya ce, "Okay, come in" ya faɗa yana shiga ɗakin da yake. 

Ta juya ta kalli su Saleem, Saleem ya yi mata alamar da ta shiga kar ta ɓata lokaci, ta daidaita nustuwarta ta riƙe handbag ɗinta ta shiga da sallama.

Ya amsa yana zama a akan kujera ya nuna mata wacce take kallonsa ya ce ta zauna. 

Ƙarewa ɗakin kallo take yi, ganin kamar ba a hotel ɗaya suke ba, ganin ɗakinsa mai kyau da girma fiye da nasu, komai na ciki luxury, ga sanyi da ƙhamshi mai daɗi da yake yi. 

Bayan ta zauna, ya ɗora ƙafa kan ɗaya yana juya id card ɗinta a hannunsa. Kafin ta yi magana ya ce, "Miss Islaha from toron guiwa tv."

Ta girgiza kai ta ce, "Yes, Mr Jaafar." 

Sai ya canja harshe zuwa hausa ya ce, "okay ina ina jinki, me ke tafe dake?." 

Da mamaki ta kalle sa, dan gaskiya bata ɗauaka yana jin hausa ba, ta ɗauka turanci kaɗai yake ji, ko fulfulde bata saka a ranta yana ji ba, tunda ance ba a nan suke rayuwa ba. Gayen ya burge ta sosai, dan ya haɗu, irin ƙarshen haɗuwar nan. 

Ta ɗan yi ajiyar zuciya cikim nutsuwa ta ce, "Sunana Islaha daga toron guiwa tv, na zo nan dan na bawa Mr Rehaan invitation, da neman izinin hira dashi."

Ya ɗan buɗe ido da mamaki ya ce, "ya aka yi ki ka san Rehaan yana nan?." 

Ta ɗan yi murmuahi ta ce, "ban sani ba Sir, Chairman ne ya kira ni tun daren jiya, ya ce na shirya zuwa nan na haɗu dashi."

"Shi Chairman ɗin na ku ya aka yi ya sani?."

"I don't know Sir."

"You know, miss Islaha." 

Ta ɗan yi murmushi ta ce, "Sir in na sani bazan ƙi sanar da kai ba, ban san ya aka yi ya sani ba."

"Well, in baza ki faɗa min ba za ki iya tashi ki fita" ya faɗa yana nuna mata ƙofa. 

Islaha ta ɗan yi shiru, in ta fita ta rasa damar ta, sannan in ta faɗa masa ta zama maƙaryaciya. 

Ta ɗan yi murmushi ta ce, "zan iya zuwa na tambayi abokan aikina akan hakan? Amma sai ka bani dama" ta faɗa cikin muryarta mai sanyi tana kallon sa.

Ya ɗaga mata kai alamun ta je, ta yi godiya ta miƙe ta fita. 

Jazy ya girgiza kai ya ce, "Lallai akwai ƙaramin yaƙi, ashe har an san da labarin dawowarsa, duk wanda ya yi gangancin fitar da labarin nan shi da Rehaan" ya faɗa yana ƴar dariya sanin halin kayansa.

A hankali ta ɗan yi knocking sannan ta shigo da sallama, ta koma inda ta tashi ta ce, "An samu  maganar daga wajan P.A Bilal." 

Ya ɗan yi murmushi yana girgiza kai, sannan ya ɗauko waya ya kira Bilal ya saka a speaker.

Bilal yana ɗauka ya ce, "Good day Sir." Jazy ya ce, "gidan tv nawa ka bawa labarin dawowar Ray?." 

Bilal ya yi shiru bai ce komai ba. Jazy ya ce, "baka jin magana ko? Me ya ce maka a airport?." 

Bilal ya ce, "a yi haƙuri, na riga...." 

Ya katse sa ya ce, "ayi haƙuri dame Bilal? Sau nawa kana yi kana bada haƙuri, dan ka ga ina sakawa ya ƙyale ka ko?. Shikenan wannan tsakanin ku ne, bazan shiga maganar ba" kafin Bilal ya ce wani abu ya yanke wayar.

Ya kalli Islaha ya ce, "Miss ƴar jarida, kin samu labarin ya dawo jiya. Kuma sai ku zo interview yau?."

"no Sir, ba mun zo interview ba ne, mun zo mu yi inviting ɗinsa ne, duk lokacin da ya saka mana, a ko ina ne muna maraba da hakan. Mu dai burinmu ya amince mana ɗin." 

Ya ɗan kwanta a akan kujerar ya ce, "Kin san babu channel ɗin da ya taɓa hira dashi?."

Islaha ta ce, "shiyasa nake so na zama first presenter da zan fara interview dashi, ina mafarkin hakan a rayuwata  Sir." 

Ya yi murmushi, dan yanayin yadda take magana da ƙarfin guiwarta ya burge shi sosai. 

Jafar ya ce, "meyasa?."

"hira da Mr Reehan ba abu ne mai sauƙi ba, iya tattaunawa dashi babbar nasara ce a gare ni." 

Ya ɗan girgiza kai ya ce, "to kuma sai ga ki a zaune a wajan Jafar ba Rehan ba."

Ta sake yin murmushi mai kyau ta ce, "in na ga Mr Jafar kamar na ga Mr Rehaan ne. Wannan zama da na yi tare da kai shima babbar nasara ce, at least a tarihin rayuwata zan ce na zauna da Mr Jafaar har mun yi magana. Ina komawa gida, zan rubuta a diary na."

Ya girgiza kai tana jinjina girman wayonta, ba ƙarya ta iya aikinta sosai. Haka ake son ƴan jarida da iya harshensu, da iya sarrafa magana, sa amfani da yanayin fuskar wanda suke tare.

Ya ce, "ta ya dan kin ga Jafar zai zama kin ga Ray?."

"Saboda duk abu ɗaya, jini ɗaya ba wasa bane."

Ya yi murmushi yana jinjina ƙarfin wayonta, muryata ko rawa bata yi in tana yi masa magana, ko kaɗan babu tsoro a tare da ita. Aikin ya ratsa ta, ta ƙware babu da wanda baza ta yi hira ba.

Ta yi ƙasa da murya ta ce, "I've been here since 4 a.m. and haven't even had breakfast, just because I want to see your cousin. Please, ka bani damar ganinsa."

Da mamaki ya kalle ta ya ce, "dake muka haɗu za ki shiga elevetor ko?." 

Ta ɗaga kai ya ce, "ni ce." 

Ya ɗan yi murmushi ya ce, "kuma ba ki ga Rehaan ba?."

Ta girgiza kai ta ce, "ban gan sa ba, kana tare dashi?." 

Ya girgiza kai da mamaki ya ce, "kafin yanzu, kin taɓa ganin Rehaan?."

"Actually ina ganin hotunansa amma bazan iya cewa ga kamanninsa ba, in na ce ban san shi ba ban yi ƙarya ba. Wannan shine gaskiya."

"Good girl!" 

Ya furta yana girgiza kai jin ta faɗa masa gaskiya, dan tabbas ta ga Rehaam bata ganesa bane ba. Kuma gwara hakan, da ta tunkaresa da wata magana da an shiga tara.

"Miss Islaha yanzu dai Rehaan bacci yake yi, ko da ba bacci yake yi bazai amince ba. Kuma Bilal da ya ba ku labari zai koresa ne. Dan ba ya so ya faɗa ba a cika ba."

Islaha ta yi shiru bata ce komai ba. Jazy ya ce, "A taƙaice ban yi miki alƙawarin ganinsa a yau ba. Ba yau ba ma, gabaɗaya wannan zuwan bana tunanin zaki samu damar da ki ke so." 

Cikin rashin damuwa ta ce, "zan jira daga nan ko yaushe ne, burina da fatana ya amsa gayyata, ya amince na zama ta farko."

Jay ya ce, "Don't worry, ƙarfin guiwarki da nutsuwar ki, da gaskiyar ki ya burge ni. Dan haka na yi miki alƙawarin ke ce mace ta farko da Rehaan zan yi hira da ita. Sannan da kaina zan neme ki in lokacin hakan ya yi." 

Ta faɗaɗa murmushin ta, kyawunta ya sake bayyana ƙarara ta ce, "na gode Mr Jafar, na gode Allah ya saka maka da alkhairi. Ka wuce yadda na yi tunani, yadda aka faɗa min kai ba haka ka ke ba. Na gode."

"ya aka ce miki nake?." 

Ta ɗan yi dariya ta ce, "An faɗa min kana da shariya, kuma kirkin ka bashi da yawa" ta faɗa tana ɗan rufe bakinta cikin salon wasa.

Ya yi ƴar dariya ya ce, "wannan sai Rehaan ba dai ni ba. So you can go." 

Ta sake yi masa godiya ta ciro iv card ta miƙa masa ta ce, "his invitation card." 

Ya ɗan girgiza kai ya ce, "no need, je ki dashi." 

Ta yi murmushi ta miƙe ta ce, "thank you for your time, Mr Jafar." 

Ya gyaɗa kai ya ce, "Thank you, miss Islaha." 

Ta yi murmushi, ta ɗauki jakarta zata fita. Har zata fita ya ce, "You forgot you id card" ya faɗa tana miƙa mata. Ta dawo ta karɓa ta fita ya bi ƙofar da kallo...

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

__________

Muslim tunda Islaha ta shiga ɗakin ya kasa tsayawa, sai zagaye yake yi yana ji kamar ya zama iska ya shiga ɗakin ya ji abinda ake tattaunawa. 

Sai kallon ɗakin yake yi, yana ji zuciyarsa babu daɗi a kan hakan. 

Saleem da yake zaune ya bi sa da kallo ya ce, "ka zo ka zauna mana, sai zagaye ka ke yi kamar sabon soja." 

Ya ɗan kalle sa ya ce, "so nake ta fito kawai, ina ta addu'ar Allah ya sa ya amince." 

Saleem ya ce, "to ka zauna mana." Ya dawo ya zauna yana kallon ƙofar har lokacin bata fito ba. 

Wani iri yake ji a zuciyarsa, dan bai san me ake yi a ciki ba, ba haka yake so ba, so ya yi a buɗe iv card ɗin a gabansa, dan ya ji irin cin fuskar da za a yi mata.

Ya kalli Saleem ya ce, "kar fa mu je wani abun yake yiwa yarinyar nan."  

Saleem ya zaro ido ya ce, "me zai yi mata kuwa? Ka jira ka gani mana." 

"Ka san namiji ba abin yarda bane ba akan mace." Saleem ya ɗan yi murmushi bai ce komai ba. 

A lokacin Islaha ta fito duk suka miƙe suna kallon ta, ta ƙaraso wajansu ta ce, "mu je ko?." 

Saleem ya ce, "ba ki faɗa mana komai ba."

"Na yi tunanin sai mun je mota ai."

"Faɗa mana yanzu dai."

"Mun yi magana dashi, ya ce da kansa zai faɗawa baƙon na mu, kuma ya yi min alƙawarin ni ce ta farko da zan fara hira dashi." 

Saleem ya ce, "good, haka muke fata, Allah ya ba mu nasara." 

Ta ce, "Amin. Mu je ko?."

Saleem ya ce, "babu abinda ki ka manta?."

"Eh, ban bar komai ba" ta faɗa suna shiga elevetor ɗin. 

Suna sauka Reception suka ba da key ɗin ɗakin suka fita zuwa harabar hotel ɗin. 

Kamar an ce ta kalli gefenta, sai gaban ta ya faɗi, ta ɗan yi jim tana kallon wajan kafin ta juyo tana kallon su. 

Saleem ya ce, "mu je ko?." 

Ta ɗan girgiza kai ta ce, "ku je, zan biyo ku daga baya." 

Saleem ya ce, "kamar ya zaki biyo mu? Me za ki yi?."

"Akwai abinda zan yi, ku je kawai" ta faɗa tana komawa da sauri.

Mualim ya ce, "Anya ba shine ya ce ta koma ba?." Saleem ya ɗan yi shiru ya bita da kallo a lokacin har ta koma ciki.

Islaha tana shiga ta jawo mayafinta ta rufe fuska, ta saka faacemask ɗinta ta shiga eleavtor. 

A floor 7 ya buɗe waɗanda suke ciki suka fita itama sai ta fito. 

Ta yi hanyar dama su kuma suka yi haggu, kamar wacce ta manta hanya sai ta yi saurin dawowa da baya ta bi baya a lokacin suka buɗe room suka shiga. 

Ta ɗan zubawa ɗakin ido tana nazari, dan ko tantama bata yi wannan Hafsa ce, Hafsa ƙanwarta ta gidan marayu. Me ya kawo ta hotel har aka shiga da ita ɗaki?.

Dafe kai ta yi tunawa bata da inda zata zauna ta jira su, sai ta juya a inda take tsaye akwai camera, ta gyara nutuswarta ta ƙarasa bakin ƙofar ɗakin gabanta yana faɗuwa. Kamar zata yi knocking sai ta fasa, ta ja da baya ta koma ta sauka ta koma reception. 

A nan ta ga Saleem yana jiran ta, yana ganin ta ya ce, "me kika koma yi ne haka?." 

Ta ɗan yi jim ta ce, "wata na gani wacce na sani tuna baya, shine na koma muka gaisa. Mu je" 

Ta faɗa tana yin gaba ya bi bayanta suka shiga mota suka tafi zuciyarta cike da tsananin tunani akan abinda ta gani.  

         Rehaan bai farka ba sai gab da sallar la'asar, ya miƙe ya shiga wanka, bayan ya fito ya shirya a lokacin aka yi kiran sallah. Ya yi sallah a ɗakin ya tashi ya kunna kettel ya haɗa tea yana sha. 

A lokacin Jazy ya shogo ya bi sa da kallo ganin bashi da alamun shiryawa ya ce, "Malam ka tashi mu tafi. Na gaji wallahi." 

Ya ɗan lumshe ido ya buɗe ya ce, "baza mu bari sai dare ba?." 

Ya girgiza kai ya ce, "A'a, yanzu zamu tafi. Tashi" ya faɗa yana rufe masa box ɗinsa yana kallonsa.

Rehaan ya ajjiye mug ɗin ya ce, "ka kasa gane bana son komawa gida." 

Ya kalle sa ya ce, "wallahi dole ka koma, in ba haka ba zan yi tafiyata na ƙyale ka. Ya zaka dinga raina min hankali kamar wani yaronka, dan ka ga ina biye maka sai ka dinga yin abinda ka ga dama?."

Ya ɗan yi tsaki ya miƙe tsaye, ya ɗauki face cap ɗinsa ya saka, ya saka facemask ya ɗauki wayarsa ya ce, "mu je" ya faɗa yana yin gaba. 

Jazy ya riƙo hannunsa ya ce, "dakata malam, waye bawan ka da zai ɗaukar maka jaka? Ka san dai baka isa ba ko?."

Bai ce komai ba ga dawo da baya ya ɗauki box ɗin, har zai fita sai ya dawo ya cire charger sa ya fita daga ɗakin zuwa ƙofar ɗakin yana danna waya. 

Jafar yana fitowa ya ja ta sa box ɗin suka sauka ƙasa zuwa compound ɗin hotel ɗin. Suna ƙarasawa suka shiga mota suka ɗauki hanyar gida.

Tunda suka nufi gida yake jinsa babu daɗi ko kaɗan, sai kallon hanya yake yi yana ji kamar su koma. A haka suka ƙarasa aka buɗe musu gate suka shiga. 

Jazy zai buɗe ya fita ya riƙo hannunsa ya ce, "kar ka ce zaka wuce gida yanzu, ka zauna tare dani." 

Ya bisa da harara ya ce, "da yake ga bawan ka ko? Dallah cika min hannu, in na shiga muka gaisa da Abba da Mamy tafiyata zan yi, nima uwata tana son ganina ai" ya faɗa yana buɗe motar ya fita.

Jazy yana fita suka haɗa iso da Janan, ta saki ihu ta nufo sa a guje tana zuwa ta rungumesa tana welcoming ɗinsa. 

Jazy ya yi dariya ya ce, "Janan ya aiki?."

"Alhamdu lillah Hamma Jaafar. Ina Hammana?." 

Ya nuna mata side ɗin da Ray yake har lokacin bai fito ba. Ta buɗe ido ta ce, "da gaske tare ku ke?" ta faɗa tana zagyawa da sauri ta ƙarasa ta buɗe masa. 

Suka haɗa ido ta faɗa jikinsa a cikin motar, ya yi murmushi yana zare facsmask ɗin ya ce, "My little Jan." 

Ta ɗago daga jikinsa ta ce, "Hamma shine babu labari? Baka faɗawa kowa ka shigo ƙasar nan ba." 

Murmushi ya sake yi ya ja kunatunta kafin ya sakko daga motar. Janan ta kanƙame hannunsa ta ƙi saki, tana ta murnar ganinsa ta ce, "Kuma da yake ban ga security guard ɗinka ba, shiyasa ban yi tunanin kai bane." 

Ya kalle ta ya ce, "kina zuwa aiki?." 

Ta yi dariya har tana tsalle kamar yarinya ƙarama ta ce, "yanzu ma na dawo." 

Ya sake yin murmushi tana riƙe dashi cikin murnar ganin favorite brother ɗinta.

Ya kalli Jafar da ya yi nisa a hanyar apartment ɗin Mamy. Ya juya yana kallon Janan, kafin ya ce wani abu ma'aikatan gidan sun ƙaraso wajan ana ta gaishe sa ana yi masa barka da zuwa. 

Suka gaisa cikin sakin fuska, aka ɗauki box ɗinsa aka kai apartment ɗin Mamy. Janan dai tana riƙe da hannunsa suka nufi apartment ɗin Mamy, sai da zasu shiga sannan ta tuna ta bar abu akan gas ta sake shi ta tafi a guje.

A lokacin Riyya da Banisha suka fito a guje suka rungumesa a tare. Murmushin jin daɗin ganin ƙannen nasa ya yi, dukkansu kansu babu ɗankwali, gashinsu mai tsaho da santsi ya bayyana har gadon baya. 

Ya ce, "Riyya za ki yar da ni ba, baki san kina da girma bane?." 

Ta ɗago tana kallonsa ta ce, "Shine ko ka faɗa min."

"Saurayinki bai faɗa miki ba?." 

Cike da shagwaɓa ta ce, "bai faɗa min ba." 

Ya yi murmushi, ya shafa fuskarta suka shiga ciki har falon Mamy.

Da sallama ya shiga ya samu Mamy a zaune ita da Jazy gaisawa. Rehaan ya bita da kallon kewar mai yawa, fara'arsa ta ƙaru sosai. Ya ce "Mamy." 

Kafin ya ƙaraso ta miƙe ta cim masa, ta yi hugging ɗinsa ta ce, "sannu da zuwa My love." 

Ya ɗago daga jikinta, yana kallon fuskar ta, cikin harshen hindi ya ce, "na yi kewar ki Mamy." 

Itama cikin yaren ta ta ce, "nima na yi kewar ka Rehaan. Zauna." Bai musa ba ya zauna yana kallon kowa da yake zaune a falon. 

Riyya ta je ta kawo masa favorite drink ɗinsa, wanda ta san yana so indai ya zo gida, daman Jafar ya faɗa mata zai dawo, shiyasa ta yi masa da kanta. 

Ta ce, "kamar na san zaka dawo na yi cocunut drink, gashi ka sha” ta faɗa tana miƙa masa. 

Ya karba ya riƙe hannunsa, ta zauna a kusa dashi ya ce, "thank you. Ba ki ga saurayinki ba?."

Ta kalli Jafar da yake kallon ta, ta yi dariya tana kwanciya a kafaɗar Rehaan cike da kunya. 

Mamy ta yi dariya tana kallon Rehaan cikin murnar ganinsa ta ce, "tana murnar ganin ka, ko sannu da zuwa bata ce masa ba." 

Ta kalli Mamy ta ce, "Allah na ce masa sannu da zuwa.” Ta juya ta Jafar ta ce, "ban faɗa maka ba?." 

Shi dai murmushi kawai yake yi bai ce komai ba, yana jin daɗin ganin iyalan Mamy cikin farin ciki sosai, yana son zama a cikinsu dan kamar ba sirikin Mamy ba haka yake. Tun zamansu a Uk Mamy ta mayar dashi kamar Rehaan, komai tare suke yi, yadda take rarrashin Rehaan haka take yi masa. Zama da ita ya saka yake jin yaren ta kamar yadda Rehaan yake ji, komai in zata yiwa Rehaan zata haɗa dashi.

Ya yi tunanin da ya furta yana son Riyya, har maganar aure ta shiga tsakani zata ɗan canja saboda kunya, amma sai ya ga shine yake haukansa Mamy ko a jikinta. Yadda take yi masa ɗin nan dai bata canja ba, wani lokacin har tsokanarsa take yi. Shiyasa shima ya sake, ya daina jin kunyar ta gabaɗaya.

Jafar ya kalli Mamy ya ce, "Mamy Abba yana nan?."

"Ba ya nan Jafar, sai dai ka dawo in anjima."

"Shikenan, ni zan wuce Mamy."

"Amma zaka shiga ku gaisa da matan gidan ko?." 

Ya ɗan yi jim bai amsa ba, Mamy ta ce, "ka je Jafar, kar ka bar shaiɗan ya yi galaba a kanka." 

Ya girgiza kai ya ce, "To Mamy."

Mamy ta ce, "sai ganin ku kawai na yi, babu labari ko a waya." 

Ya yi dariya ya ce, "Rehaan ne wallahi, magiya ya dinga yi min akan kar na faɗa mu ku. Tun jiya muka dawo, a hotel muka kwana sai yanzu mu ka zo." 

Mamy ta ce, "na yi mamaki da ban ga Rehaan a gajiye ba, ashe kun jima da dawowa."

"Ai da yana nan yana faman furta ya gaji. Rago kawai." Mamy ta yi dariya kawai bata ce komai ba.

Jazy ya miƙe ya ce, "Mamy na tafi."

Mamt ta ce, "ka gaishe da Mummy, ka ce mata zan zo in sha Allah."

Ya ɗaga kai ya ce, "In sha Allah." 

Mamy ta kalli Riyya da take satar kallonsa tana murmushi ta ce, "baza ki raka sa ba?." 

Riyya ta miƙe tana ɗaukar hularta, ta saka ta bi bayan Jazy da sauri.

A lokacin Rehaan ya kalli Mamy da take kallonsa ta ce, "a kawo maka abincin?." 

Ya ɗan girgiza kai ya ce, "A'a Mamy, zan sha drink ɗin kawai, in anjima zan ci." 

"Me za a dafa maka?."

"Anything from my Mamy i like it." 

Ta yi murmushi tana cire hular kansa, gashinsa da ya ɓuya a ciki ya sauka har bayan wuyansa. 

Ta bi gashin da kallo tana shafawa ta ce, "Rehaan ka san jama'ar gidan nan basa son gashin nan ko?." 

Ya ɗan sauke numfashi ya ce, "Mamy dan ba sa so sai na ƙi yin abinda na yi niya? Ni Ina so, kuma babu haramci a ciki, saboda su sai na fasa?."

Mamy ta girgiza kai ta ce, "ka je ka huta, zamu yi maganar daga baya. Banisha ɗauki box ɗinsa ki kai masa ɗaki." 

Banisha da take jikinsa ta miƙe ta ɗauki box ɗin zuwa ɗaki. 

A lokacin Riyya ta dawo shi kuma ya miƙe tsaye, ta ƙaraso tana sake riƙe hannunsa ta ce, "Ina da labarin da zan baka." Ya sake yin murmushi ya shafa fuskarta bai ce komai ba. 

Har zai fita sai Mamy ta ce, "Rahaan." 

Ya dawo yana kallon ta, ta ce, "Ka je ku fara gaisa da mutanen gidan, in ku ka gama sai ka wuce ɗaki." 

Bai musa ba suka fita su ukun ta bisu da kallo, tana yi musu addu'ar neman tsari daga duk wani mai nemansu da sharri.

Apartment ɗin Mama suka shiga da sallama, Janan tana ganinsa ta fito daga kitchen, ta ƙaraso gare sa suka shigo falon tare. 

Ya kalli mutanen da suke zaune a falon, yayyensa maza ne, sai kuma ita Maman da take zaune. 

Ya kalle su ya ce, "Barkan ku." 

Daƙyar suka iya amsa masa, ya kalli Mama cikin harshen fulatanci ya ce, "barka da gida." 

Ta bisa da harara tana taɓe baki ta ce, "an dawo lafiya?."

"Alhamdu lillah" ya faɗa yana miƙewa tsaye. Kafin su ce wani abun ya ce, "sai anjima" ya faɗa yana fita daga falon. 

Sameer ya bi sa da kallo tare da jan tsaki, sai kuma ya yi ƙwafa ya miƙe shima ya fita bai sake waiwayon kowa ba. 

Shi kuwa wajan Umma ya shiga, a nan ya tarar da Yayarsa mace da kuma ƙanwarsa wacce ta jima da aure. 

Suka gaisa sama-sama, ya fito ya shiga wajan ta ƙarshen, itama suka gaisa babu yabo babu fallasa sannan ya wuce wajan Daada. Har zai shiga sai ake shaida masa bata nan ta fita, ya dawo da baya suka wuce part ɗinsa shida ƙannensa mata guda uku.

Yana saka ƙafa a apartment ɗinsa kansa ya sara, ya ɗan yatsine fuska kaɗan ya shiga falon ya zauna yana ɗan murza goshinsa. 

Janan ta ce, "Hamma ya dai?." 

Ya ɗan girgiza kai alamun babu komai kafin ya ce, "ku je ku yi sallah, nima yanzu zan fito masallaci." 

Suka amsa, Riyya ta ajjiye masa drink ɗinsa su fita. 

Ya dafe kai yana sauke numfashi, ya miƙe yana tafiya a hankali, ya shiga ciki zuwa ɗakinsa ya buɗe yana kallon ɗakin kamar ba nasa ba. 

Ya ƙarasa gaban mirror ya cire agogo ya ajjiye, ya ajjiye hula da glases ɗinsa ya ya taka a hankali zuwa banɗaki.

Alwala ya yi ya fito, bayan ya fito kansa yana juyawa sosai, ya ɗan tsaya cak kafin ya zauna a gefen gado yana ji kamar ana juyasa a cikin ɗakin. 

Kiran sallar da aka yi ya saka shi sauke numfashi, ya koma closet ɗinsa ya ɗauko jallabiyya ya saka ya fito dan zuwa sallah.

     Islaha tunda suka ɗauki hanya ta yi shiru tana tunanin abinda ta gani wanda ya ɗaga mata hankali sosai, ta ɗan sauke nunfashi a hankali. Sai kuma fuska wanda ya watsa mata tea ya zo idanunta, ta ji takaici ua mamaye mata zuciya. 

Ta yi tsaki ta ce, "shirme!." 

Saleem da yake kallon ta ya ce, "ke da wa." 

Ya ɗan lumshe ido ta buɗe ta ce, "don Allah ajjiye ni a orphanage, akwai abinda zan yi a ciki." 

Muslim ya bita da kallo ya ce, "baki gaji ba kenan?."

"Akwai wanda nake so na haɗu dasu, shiyasa nake so in shiga."

Basu jima ba suka ƙaraso, ta fita daga motar tana yi musu sallama suka tafi ita kuma ta nufi gate ɗin gidan. 

Suka gaisa da ma'aikatan wajan, ta shiga ciki kai tsaye ɗakin su Hafsa ta wuce. Zata shiga Zainab zata fito, zata yi ihu ta rungume ta ta yi saurin rufe mata baki suka shiga ɗakin. 

Islaha ta ce, "yi shiru, bana so a san na shigo gidan nan."

Zainab ta ce, "Adda Islaha sannu da zuwa."

"Yauwa Zainab. Ina Hafsa?." 

Zainab ta yi shiru bata ce komai ba. Islaha ta ce, "magana nake yi miki fa, ina Hafsa take, itama bata nan kamar sauran?." 

Zainab ta yi ajiyar zuciya ta ce, "Adda Islaha Mama ta fita da Hafsa tun jiya, har yanzu bata dawo ba."

Islaha ta gyara zama ta ce, "ina ta je da ita? Meyasa ke ba a tafi dake ba?."

"Wallahi ban sani ba, tunda aka yi wasu baƙi bayan kin bar gidan nan, sai aka kira mu dani dasu Hafsa da Saliha mu ka je wajan, tun daga lokacin Mama ta kira Hafsa suka fita basu dawo ba."

"Su waye baƙin? Mata ne ko maza?."

Zainab zata yi magana cikin tsawa aka katse ta aka ce, "Ke Zainab!." 

Dukkansu sai da gabansu ya faɗi, dan tsawar ta zo musu a bazata. Suka juya suna kallon wacce ta yi musu tsawar. 

Ɗaya daga cikin wacce suka tashi tare ne, da shekaru da komai na su ɗaya ne. 

Ta ƙaraso ta janye Zainab ta ce, "me ki ke yi a nan? Ba an ta fi dining cin abinci ba?."

Zata yi magana ta daka mata tsawa ta ce, "wuce ki bar wajan nan kafin na yi ball dake." 

Islaha ta miƙe tsaye ta ce, "babu inda zata je, yadda ki ke da iko da ita nima haka nake da iko da ita" ta faɗa tana riƙo hannunta. 

Fadwa ta bi Islaha da kallo ta ce, "Islaha ba da ke nake ba, ki bari na yi abinda aka saka ni. Baki fa iko da kowa na gidan nan, ba a nan ki ke ba yanzu."

"dan ba a nan nake ba, amma ƙanwata ce."

"Zainab fita." 

Islaha ta kalli Zainab ta ce, "jeki Zeey, kar ki damu." Zainab ta fita a hankali bata sake magana ba.

Islaha ta kalli Fadwa ta ce, "kin bani mamaki, ban yi tunanin haka daga gare ki ba. Me ku ke ɓoyewa wanda ni ban san dashi ba?." 

Fadwa ta ce, "babu ruwanki da abinda mu ke ɓoyewa, nan gidanmu ne muna da ikon yin duk abinda mu ke so. Bakya cikin mutanen gidan nan, baki da file a gidan nan a yanzu, dan haka ba a gidan mu ki ke ba. Ki daina ƙoƙarin ganin sai kin nemo abinda aka ɓoye, babu ruwan ki."

Islaha ta girgiza kai ta ce, "Tabbas sai na nemo abinda aka ɓoye, kuma in zargina ya tabbata na rantse da Allah kaf gidan nan babu wanda zai sha. Wallahi sai kowa ya kwashi kashinsa a hannunsa."

"Babu abinda zaki gano balle ya tabbata, ki cigaba da tsayawa a matsayin da aka ajjiye ki. Tunda ke kin koma gidansu saurayi da zama ke ki ka sani, sai ki je ki yi rayuwarki, ki bar mu mu yi tamu rayuwar."

Islaha ta yi ƙwafa ta ce, "zamu gani Fadwa, na gode da samun information daga gare ki" tana faɗa ta fita daga ɗakin da hanzari. 

Fadwa sai ta tafi tunani, wanne irin info take zance? Wacce irin magana ta faɗa da ta zamarwa Islaha information?. Sai ta ji tsoro ya kamata, gabanta ya faɗi kar ta je ta faɗi wani abun.

Da hanzari ta fita ta nufi office ɗin Mama, ta samu tana ganawa da baƙi, an kawo gudunmawar kaya masu yawa a rabawa marayu.

Ta jima tana jira su tafi amma basu tafi ba, sai bayan sun tafi sannan ta shiga ta ce, "Mama Islaha ta zo nan." 

Mama ta juyo ta kalle ta ta ce, "me ya kawo ta?."

"Na je na same ta ita da Zainab tana tambayarta ina Hafsa take, kuma kin san Hafsa bata gidan nan." 

Mama ta ajjiye ruwan da yake hannunta ta ce, "da wa da waye a ɗakin lokacin da take tambayarta?."

"Duk an tafi wajan cin abinci, daga ita sai ita sai ni." 

Ta da ki table ta ce, "Yarinyar nan tana ƙoƙarin wuce tunanin mu fa. Amma kin hana Zainab magana da ita ko?."

"E na hana, amma already ta riga ta faɗa mata Hafsa bata nan. Wai Mama babu ta yadda za a hanata shigo gidan nan? Babu hanyar da za a bi a hanata zuwa gidan nan tunda ba a gidan take ba yanzu?." 

Mama ta girgiza kai ta ce, "na san abinda zan yi mata Fadwa, na san maganinta. Abinda nake so dake, duk bala'i kar ku faɗa mata komai, ku iya bakinku dan yarinyar nan shaiɗaniya ce, kuma ƴar jarida ce, zata iya tarwatsa mana komai."

Fadwa ta ce, "To Mama." 

Mama ta ce, "ki faɗawa sauran, ko da yake in anjima ki turo min su ina da meeting dasu" ta faɗa tana ɗaukar ruwa ta sha ita kuma Fadwa ta fita. 

Ta girgiza kai ta ce, "sai na yi maganin yarinyar nan, na daina saurara mata, lokacin da zan ɓatar da ita ya yi” ta faɗa tana ɗaukar waya da niyar yin kira.

    Islaha kuwa ko da ta fita napep ta tare kai tsaye ta koma hotel ɗin da suka baro. Ta rufe fuska da facemask ta shiga ta wuce har floor ɗin da ta ga Hafsa. 

A nesa da ɗakin ta tsaya, ta saka waya a kunne kamar tana amsa waya tana satar kallon ɗakin, ta cigaba da kallon wajan tana ɗan yin waya kamar mai yin wayar gaske.

Kamar a mafarki aka buɗe ƙofar ɗakin, da sauri ta sauke wayar daga kunnenta ta shiga camera ta cire flash light, ta mayar da wayar kunne kamar tana waya. 

A lokacin Hafsa ita da wani suka fito, Hafsa ta ɓoye fuskarta da facemask, sai wanda suke tare shima ya rufe fuskarsa da facemask. 

Islaha ta juya ta cigaba da yin video da hotuna har suka wuce, da sauri ta yi kamar zata koma ciki, har sai da suka sauka, ta tabbatar sun fita sannan ta fito ta fita daga hotel ɗin.

Napep ta sake tarewa ta shiga, ta tafi tana tunanin abinda ta gani wanda ya ɗaure mata kai ya kuma bata mamaki mai yawa. 

Me Hafsa ta zo yi hotel ita da wani? Kuma gashi a gidan an san bata nan balle ta ce zuwan kai da kai ne, har ana cewa da Mama suka fita.

Ta girgiza kai a bayyane ta ce, "Allah ka kiyaye yaran nan daga abinda nake zargi, Allah ka tsare maraicinsu.” 

Ta shafa fuskar ta ta ce, “ko iya haka na samu hujja mai ƙarfi." 

Ta cigaba da kallon titi suna tafiya, tunanin ya ƙi barin zuciyarta da idanunta, ko ya ta rufe ido Hafsa take gani ita da wanda bata san waye ba, gabaɗaya ta takura ta rasa abinda zata yi. 

Suna cikin tafiya wata dattijuwa ce ta zo tsallaka titin, ƙiris ya rage mai napep ɗin ya buge ta, dan ya ɗan taɓa ta har ta faɗi a ƙasa.

Islaha cikin kiɗima ta ce, "Subahanallahi! Malam tsaya." 

Mai napep ɗin ya tsaya, ita kuma ta sauka ta nufi wajan matar da hanzaru, dan daga ganinta ka san ta girma sosai, tana buƙatar taimako. 

Nana Haleema✍🏻❤️

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

____________________

Islaha ta riƙo matar  ganinta zube a ƙasa ta ce, "Mama Sannu, baki ji ciwo ba?." 

Daada ta ɗago kai ta kalli Islaha ta ce, "Ba ku yi min komai ba, gajiya ce kawai.”

Islaha ta ce, "To Mama miƙe tsaye, magrib ta yi kina yawo ke kaɗai." 

Ta riƙe Daada suka miƙe tsaye ta ce, "Mama a ina ki ke?." 

Ta kalli Islaha ta ce, "kaina ne ya juye, na rasa ina zan je." 

Islaha ta ce, "mu shiga napep sai a sauke ki a gida." Islaha ta taimaka mata ta shiga sannan itama ta shiga.

Sai da suka fara tafiya sannan Islaha ta ce, “Mama ina za a kai ki?." 

Daada ta yi shiru tana tuna sunan unguwar, sai daga baya ta ce, “Mafi’a.”

Islaha ta ce, “Malam kai mu Mafi’as quarters.”

Daada ta kalli Islaha tana murmushi ta ce, "na gode jikata, ba ko wanne yaran yanzu ake samu masu tausayin tsoho ba. Ya sunanki?." 

Islaha ta yi murmushi ta ce, "Sunana Islaha." 

Daada ta ce, "Ishlaya?." 

Islaha ta ɗan yi dariya jin yadda ta faɗi sunan abin dariya, ta ce, "Is...la...ha" ta faɗa a rarrabe yadda zata gane

Daada itama a rabe kamar yadda Islaha ta yi ta ce, "Ish...la....ya." 

Islaha ta yi dariya ta ce, "ki ce min jikar ki kawai Mama."

Daada ta yi murmushi ta ce, "sunan na yara ne irin ku. Na gode jikata, yaran yanzu ba kowa ne mai tausayi ba. Na ji daɗin taimakon ki sosai." 

Islaha ta yi murmushi ta ce, "babu komai Mama, ai kamar kakata ki ke." 

Daada ta yi dariyar jin daɗi, tana kallon Islaha ta ce, "Gaki nan baƙar bafulatana, kyakyakawa ma sha Allah. Ga kyau ga kirki, ga tarbiyya da sanin darajar tsoho.” Islaha ta sake yin murmushi bata ce komai ba.

Daada ta ce, “Kina da aure?." 

Ta girgiza kai tana murmushi ta ce, "bani dashi Mama."

"ai kuwa na samarwa jikana mata, daman yarinya mai hankali da tarbiyya nake nemar masa, kuma gaki na samu. Shikenan sai a yi bikin a huta.”

Islaha ta kuma yin dariya sosai ta ce, "Hajiya Mama kenan."

"Da gaske nake jikata, daman ina so na samar masa yarinya jinin fulani mai tarbiyya, kuma ga ki na samu."

"Mama ni an kusa bikina."

"Sai a fasa auren da wancan, jikana Muhammad zaki aura ba wani ba." 

Islaha ta sake yin dariya bata ce komai ba, dan bata ɗauki maganar da gaske ba, ta san irin wasan tsofaffi ne da suka saba.

Mai napep ya ce, "mun shigo unguwar." 

Islaha ta ce, "Mama mun shiga unguwar, a ina za a ajjiye ki?." 

Ta kalle ta ta ce, "gidan ɗana AbdulAziz."

"Ina kenan?."

"A nan unguwar ya ke, kawai gidan ɗana." 

Islaha ta girgiza kai ta kalli mai Napep ta ce, "ka san gidan?." 

Ya girgiza kai ya ce, "wallahi ban sani ba." 

Ta ce, "ka ɗan tambaya, ba za a rasa sani ba."

Ya fita ya je wajan wani mai gadin wani gida ya tambaye sa yana nuna masa Hajiya, yana ganinta ya gane ta ya kuma yi masa kwantance estate ɗin.

Ya dawo ya shiga ya ce, "ai mun kusa, gashi layin gidan can." 

Yana karya kwana zai shiga estate ɗin aka hanasu ƙarasawa saboda security da yake wajan. 

Islaha ta kalli Daada ta ce, "Maman hana mu wucewa, wai sai dai mu wuce da ƙafa." 

Sai a lokacin Daada ta kalli wajan ta ce, "in ji ubanwa? Matsa na fita ki gani." 

Islaha ta ce, "A'a Mama ki zauna, bara na yi musu magana."

Daada ta ce, "ke dai bani hanya." Islaha ta fita itama ta fito. 

Daada ta kalli ɗaya daga cikin masu tsaron ta ce, "waye ya ce bazan wuce ba? Na ce waye ya ce bazan wuce na shiga ba?." 

Ya kalle ta ya ce, "Kaka ba a shiga da napep wajan nan, sai dai ku wuce da ƙafa."

"In ji wa? Wallahi da babur ɗin zan shiga har gidan nan, sai naga wanda ya isa ya hana ni."

Islaha ta bita da kallon mamaki, ganin tsohuwa  da ita faɗa da neman rigima kamar bata girma ba. 

Islaha ta riƙe ta ta ce, "Mama ki tsaya, ba a wasa da irin wajan nan, zasu iya harbin ki. Mu je sai in raka ki har cikin gidan." 

Daada ta kalle ta ta ce, "nida gidan ɗana a ace bazan shiga ba? Sun isa su hana ni wuce?." 

Ta kalli mai Napep ɗin ta ce, "Mai babur mu je, sai na ga wanda ya isa ya hana ni shigewa ciki." 

Ɗaya daga cikinsu ya ƙaraso yana ɗaga bindinga sama ya ce, "Mama ki koma, ba a wucewa da keke, sai dai a ƙasa." 

Daada ta tsuguna ta buga ƙasa ta ce, "wallahi sai na shiga da babur ɗin nan, in ban shiga dashi ba ku ce ban haifu ba..." 

Ta kalli ɗaya daga cikinsu ta ce, "Kai shiga gidan nan, ka ce AbdulAziz ya zo in ji ni." 

Shugaban masu gadin gidan ya ƙaraso da sauri ya duƙa mata ya ce, "Daada barka da zuwa." 

Ta kalle shi ta ce, "yauwa Sulaimanu, shiga gida ka kira min AbdulAziz, ka ce yazo ina nemansa." 

Ya duƙa da girmamawa ya ce, "Ba ya nan Daada." 

Ta ƙarasa kan wani tudu na dutse ta zauna ta ce, "zan jira sa a nan, babu inda zan je sai na nuna musu matsayin da nake dashi. Duk sai na saka an kore su, zasu san sun wulaƙanta ni, har suna nuna ni da bindiga."

Islaha ta dafe kai, tana mamakin wannan faɗa na tsohuwa kamar ba babba ba. Ga rigima da ɗorawa kai, in banda rigima ina ita ina faɗa da masu tsaron hanya.

Islaha ta duba agogo ta ga lokacin sallah har ya wuce bata yi sallah ba, ta kalli Daada ta ce, "Mama ni zan wuce, sauri nake yi." 

Ta ta riƙo ta ta ce, "babu inda zaki je, sai kin shiga cikin gidan nan a wannan babur ɗin." 

Mai gadin ne ya yi musu bayanin wacece a gidan, duk sai suka rikice, suka ruɗe, gashi ta ce sai ta saka an kore su. 

Cikin taushin murya guda ɗaya ya ce, "Ki yi haƙuri Hajiya, ba mu san ke bace, duk muna wannan abun ne saboda tsaoron lafiyar ku."

Ta hararesa sannan ta kalli mai gadi ta ce, "jinin indiyawa ya dawo ko?."

"eh ya dawo Hajiya."

"Ai na san sai shi, zuwansa ne kawai zai saka a tsayar daku a wajan nan kamar wani zuwan shugaban ƙasa. Ku je gidan ku kira min Muhammadun, ya zo ya shiga cikin babur ɗin da kansa, mu shiga gidan a  tare."

"Ki yi haƙuri Hajiya."

A fusace ta nuna su ta ce, "kuma duk sai na saka ya kore ku wallahi." 

Suka haɗa baki wajan faɗin, "Ki yi haƙuri Hajiya, shiga babur ɗin sai ku wuce."

Ta harare su ta ce, "Sai da ku ka wulaƙanta ni? Nima sai na wulaƙanta ku sannan zan shiga." 

Suka dinga bata haƙuri tana shan ƙhamshi, daƙyar aka samu Daada ta shiga Napep ɗin nan, Islaha ma ta shiga aka buɗe musu suka wuce aka shiga da Napep ɗin har cikin gidan. 

Islaha tunda suka shiga take kallon gidan saboda girma da kyau, duk da ta taɓa shiga government house, ta shiga manyan gidaje sosai, amma wannan ya fi burge ta akan ko wanne gida. Ga motoci a zube kamar ba a so, ko ina mota ce babba da ƙarama.

Lokaci kaɗan jikokinta suka baibaye wajan, suna haɗa baki suna cewa, "Daada ina ki ka tafi ke kaɗai? Abba yana ta neman ki." 

Islaha ta fito tana kallonsu, musamman Banisha da take ta dariya kanta babu ɗankwali. 

Sai ta ji yarinyar ta burge ta, kana kallon ta ka san ruwa biyu ce, iya gashinta ya gwada hakan, dan bai yi kama da na fulani ba. Islaha ta zuba mata ido tana kallonta, gata yar duma-duma, irin yaran masu kuɗin nan.

Bashisha ta kalle ta ganin tana kallon ta, sai ta ce, "Sannu." 

Islaha ta yi murmushi ta ce, "yauwa." 

Sai kuma ta kalli Islaha ta ce, "kamar na san ki, Islaha ko?."

Islaha ta yi murmsuhi ta ce, "haka ne.”

Ta ɗan buɗe ido ta ce, "Wow, na ji daɗin ganinki. Ina ganin programs ɗinki a tiktok" ta faɗa tana bata hannu alamun su gaisa. 

Islaha ta saka hannunts a cikin na Banisha tana murmushi. 

_Kai, ka ji hannun yarinya da shegen laushi._ 

Islaha ta furta tana sake kallon Banisha tana ayyana Allah ya yi mana arzuƙi a ranta.

 Banisha ta ce, "Sunana Banisha" kafin ta bata amsa ta tafi a guje ta yi cikin gidan tana kwalla ihu kamar ƙaramar yarinya. 

Ta bita da kallo tana murmushi, tana sake maimaita sunan Banisha, tana aiyana su fa ƴaƴa masu kuɗin nan gudu ba komai ne a wajansu ba, duk shekarun mace dan ta yi gudu abu ne mai sauƙi a wajansu.

Islaha ganin Daada ta yi gaba ita da jikokinta, sai ta koma cikin Napep ɗin ta ce, "Yi haƙuri Malam, juya mu koma kawai bana son ɓata lokaci." 

Ya ce, "Hajiya ai da kin shiga, baki san alkhairi da zata yi miki ba."

"In rabona ne zai kira ni, mu je kawai." Bai musa ba ya ja napep ɗin ya juya suka fita daga gidan.

     Daada tana shiga ɓangarenta Abba ya shigo, sai da ta samu waje ta zauna sannan ya ce, "Daada ina ki ka je ke kaɗai? Hankalina ya tashi, tun ɗazu na fita ina neman ki, na rasa inda ki ka nufa." 

Ta yi shiru bata ce komai ba, sai ta kalli ƙofa ta ce, "ina yarinyar da ta dawo dani ta ke?."

Ya kalli ƙofa shima ya ce, "babu kowa a nan."

"Akwai yarinya da mu ka dawo tare, tana ina?." 

Kafin ya yi magana aka shigo da sallaama, ta amsa ta ce, "Ke ina yarinyar da muka shigo da ita a babur?." 

Ta ce, "Daada ai sun tafi, tun kafin ki ƙaraso suka hau babur ɗin suka tafi." 

Daada ta ce, "Sun tafi fa ki ka ce, ta tafi ba tare da mun yi sallama ba? A yi maza a bi bayanta a nemo min ita yanzun nan." 

Janan ta ce, "Daada a ina za a ganta? Ai kawai ki ƙyaleta."

"Bazan ƙyale ta ba, aje a nemo min ita,

ko ni na tashi naje na nemo ta" ta faɗa tana miƙewa. 

Abba ya ce, "A'a, baza a yi haka ba. Janan je ki ki faɗawa drivern Daada, ya bi bayansu ko zai gansu." 

Janan ta juya ta fita tana ƙunƙuni, banda rigima irin ta Daada ko a ina za a gansu oho.

Abba ya ce, "Sannu Daada." Ta ɗaga masa kai tana shan ruwa.

Abba ya ce, "Don girman Allah ki daina fita ke kaɗai, ban san kin fita ba, sai da na tambaya masu gadi suke ce min wai kin fita a keke. Don Allah ki daina fita ke kaɗai, tunda an girma." 

Daada ta ce, "na tashi ina son na yi ziyara, na tashi ina son na je dubiya matanka duk sun aiki direbobin. Ita waccan ishahshiyar da yake tafi kowa mutum biyu ta aika, ɗaya ma ta aiki wani. To ya ka ke so nayi? Ina da mai kai ni ne?."

Abba ya ce, "sai a buga min waya Daada, ko a tura cikin gida, in da wani yaron sai ya kai ki. Amma fitar ki ke kaɗai bai kamata ba."

"Ni fa dan na fita ni kaɗai babu abinda zai ci ni, kawai wannan juyewar kan da nake fama dashi ne matsalata. Ɗazun ma juyewa kaina ya yi da zan dawo, sai wannan yarinya ce, meye ma sunanta...." Ta faɗa tana tafiya tunani.

Sai kuma ta ce, "Ishlaya. Yarinya ƴar albarka, itace ta sako ni a babur har gidan nan. Amma da yake wancan yaron ya dawo, muna zuwa wai aka hanani shigowa gidan nan."

Abba ya ɗan sauke numfashi ya ce, "ki yi haƙuri, duk akan tsaron lafiyarku ne ya saka aka ajjiye jami'an."

"Tsaron lafiyarsa dai, dan sai ya dawo ake wannan dafifin a ƙofar gidan nan."

"Ki yi haƙuri, zan samar miki da driver da zai dinga kai ki duk inda ki ke so. Na ki ne ke kaɗai, duk wacce ta aike sa bazai je ba."

Daada ta taɓe baki ta ce, "ban yi sallah ba, zan shiga in yi sallah. Kafin na fito a nemo Ishlaya, sannan in an idar da sallar i'sha ka kira min baƙon da ya dawo yau, ka tattaro min kan kowa ina da magana.." 

Abba ya miƙe kamar yadda ta miƙe ya ce, "in sha Allah." Shi ya riƙe ta har ɗakinta, ta shiga ta yi alwala ta fito ta tayar da sallah sannan ya fita.

Yana komawa part ɗinsa Rehaan ya shiga part da sallama. Abba ya amsa yana kallonsa ganin fuskarsa ta yi ja, kana ganinsa ka san bashi da lafiya. Abba ya girgiza kai, dan ya san daman sai anyi haka, da wahala Rehaan ya dawo bai yi ciwo ba.

Ya taka a hankali ya zauna a kan carpet ya ce, "Abba barka da dare" ya faɗa cikin yaren fulani, dan Abba ya fi so ya yi masa magana da yaren. 

Abba ya amsa yana kallonsa ya ce, "Rehaan an dawo lafiya?." 

Ya ɗan dafe kansa sananan ya ɗaga kai ya ce, "Lafiya lau Abba."

"Ya dai, Lafiya ka ke?."

"Kaina yana ciwo Abba" ya faɗa yana dafe kansa da hannu ɗaya yana sauke numfashi a hankali. 

Abba ya bi sa da kallo tausayi ya ce, "sannu, ka je ka sha magani sai ka kwanta. Sannan ka tabbatar da ka yi addu'a." 

A sanyaye ya ce, "To." 

Abba ya bishi da kallo, a sanyaye ya ce, "Rehaan kasan za a yi faɗa da Daada akan gashin nan naka ko? Meyasa baka rage ba?."

Ya kalli mahaifin nasa ya ce, "Abba ai ba laifi bane dan na bari."

"Na san babu laifi Rehaan, sunnah ce ta annabin mu. Amma ita baza ta gani ba." 

Ya ɗan lumshe ido ya buɗe bai ce komai ba, yana mamakin wannan ƙarfa-ƙarfar da Daada take yi masa.

Abba ya ce, "ka yi sallar i'sha?." 

Ya ɗaga kai alamun eh. Abba ya ce, "mu je wajan Daada, ta ce na tattaro kowa, kuma ka san saboda kai zata haɗa taron." 

Ya kalle sa a sanyaye ya ce, "bani da lafiya Abba."

"Yi haƙuri mu je ɗin." 

A hankali ya miƙe suka fita shiga mahaifinsa zuwa wajan Daada kamar yadda ta ce. 

Kusan kowa na gidan yana falon, kasancewar falo ne mai girma sosai, ya ɗauke kowa da kowa harda space. 

Abba ya shiga Rehaan yana bayansa ya nemi waje can nesa ya zauna, inda ya saba zama inda za a yi meeting yana ƙasar, a nan ya zauna ya kawar da kai baya kallon kowa. Kowa ya san haka yake yi, zai yi shiru bazai yi magana ba, sai wani lokacin in abin maganar ya tashi zai ce.

Daada ta bi sa da harara ta ce, "Ka fi ƙarfin ka ce min ina yini ko Muhammad?." 

Rehaan yana ji ya san dashi take, dan itace mai ce masa Muhammad. A faɗar ta baza ta ce Rehaan ba, sunan indiyawa ne. Amma wani lokacin tana faɗa, tunda yau da gobe sai Allah.

Ya ɗago jajayen idanunsa saboda azabar ciwo, cikin muryarsa mai sanyi da daɗin saurare ya ce, "na zo bakya nan. Ina yini?."

"Ka riƙe gaisuwar ka bana buƙata, tunda ba ta ƙasar india bace dole ka ƙi gaishe ni." 

Ta kalli Abb ta ce, "An samo yarinyar?." 

Abba ya ce, "wallahi ba a gansu ba Daada." 

"Yarinya ta yi min wannan alkhairin kuma na bari ta fita ba tare da na saka mata ba. Gaskiya ban kyauta ba, amma duk inda take zan nemo ta, zan yi mata tukwici mai girma." 

Babu wanda ya amsa mata, ta bi Rehaan da kallo ta ce, "kalli wani gashi a kanka kamar wani kafiri, baza ka taɓa ganin muslimi ya ajjige dogon gashi haka ba sai kafurai. Kuma iyayenka suna gani suka zuba maka ido, kai ga ɗan gayu mai kuɗi, kuma ɗan ƙasar waje."

Shi dai bai ce mata komai ba ya yi mata shiru yana jinyar kansa. 

Ta buga ƙwafa ta ce, "Yauwa, bazan lamunci yawan barin ƙasar nan da ka ke yi ba Muhammad, ƙananun jikokin gidan nan wasu basu san ka ba saboda baka zama. Kai likita ne, kuma kana da babban asibiti a nan, ka dawo ka cigaba da harkokinka a nan, kasuwancin ma duk k tattaro ka dawo nan, dan baza ka sake komawa ba. Aure zan yi maka, ka tare na ga jikoki."

Sai a lokacin ya ɗago ya kalle ta, suka haɗa ido jin tana batun aure.

Daada ta buɗe idanunta ganin yana kallon ta ta ce, "Eh aure! Ko ban isa bane?." 

Ya ɗan ɗauke kansa daga kanta ya kalli Mamy da kanta yake ƙasa, ya kalli Abba da yake kallonsa sai ya sake kallon ta ya ce, "Daada na ce miki ina son aure ne?."

"Sai ka faɗa min kana so? Yadda ka ke cuɗanya da fararen fata ko ba a faɗa ba kowa ya san kana son aure. Za a yi maka aure kafin ka jawo mana abin kunya. Dan haka za a haɗa aurenku dasu Juwairiyya, kowa ya huta."

Ya girgiza kai ya ce, "bani da buƙata, in lokacin yin ya yi zanyi."

"Wallahi sai ka yi, indai har na isa da ubanka to na isa da kai, dole ka auri wacce na zaɓa maka." 

Ya ɗan sauke numfashi  ya ce, "Okay zan yi, a jira in kawo wacce nake so in aura."

Ta harare sa ta ce, "baka isa ba, wannan yarinyar da nake magana a kanta ita zaka aura, tukwicin taimakona da ta yi aurenka zan bata. Ta yi min ɗari bisa ɗari, jinin fulani ce gaba da baya, mai tarbiyya da kyau, ga zaƙin murya” ta ƙarasa faɗa tana murmushi tunawa da muryar Islaha.

Ya ɗan sake kallon ta, kallon ƙasan ido ya yi mata ya ce, "ke ce ni?." 

Ta nuna Abba ta ce, "ni ce ubanka, mara kunyar yaro fitsararre. Kana so ka nuna min ban isa da kai ba kenan ko?."

Ya ɗan dafe kansa ya yi shiru kawai bai ce komai ba, sai da ta gama faɗanta sannan ya ce, "ban ga dalilin da zai saka ace za a yi min aure yanzu ba, kuma auren ma da wacce ban santa ba." 

Daada ta fusata ta ce, "Ni ka ke mayarwa da magana, Ina faɗa kana faɗa?..."

Ta girgiza kai cikin takaici ta kalli ta ce, "AbdulAziz ka ga abinda ka ɗauko mana ko? Ka ga abinda ka kawo mana har cikin gida ko?. In ban da shi waye a gidan nan faɗa yana faɗa? da yake shi ruwa biyu ne, ba cikakken batulatani ba, ina faɗa yana cewa bazai yi b.”

Abba bai yi magana ba, dan bai san ya zai yi da rigimarta ba, shi kansa ya san ba daidai take yi ba. Haka kawai ta ce zata yi masa aure, kaf samarin da suka yi aure babu wanda ta zaɓawa mata, kowa da kansa yake nemo mata ya kawo kuma a amince. Haka kawai shi ta ce ita zata zaɓar masa, ai hakan ba adalci bane.

"Ko da yake ta ya za ka yi kunya? Ta ya ya zaka san kunya bayan ba nonon bafulatana ka sha ba?. Sauran yaran da suka sha nonon fulani ai ba zasu aikata abinda ka yi ba, duk abinda nace shi suke yi saboda jinin fulani ne."

"Kalle ni Muhammad, na rantse da Allah in ka ga ba a yi auren nan ba, to yarinyar ce bata amince ba."

Ya buɗe baki zai yi magana suka haɗa ido da Abba ya yi masa alama da ya yi shiru, ya sauke ido ƙasa, amma yana so ya faɗa mata shima indai har anyi auren to tabbas sai dai wani bashi ba, dan zai iya amincewa da komai amma ban da auren wacce bai santa ba, kuma baya so. Mamy ce kaɗai zata yi masa haka ya amince, in Mamy ce zai yarda ayi auren kuma a zauna lafiya. Amma Daada kam bata isa ba.

Daada ta ce, "gwara ka ji da kyau, zan saka a nemo min ita a ɗaura auren ko baka so, sai dai in aka aura maka ita ka sake ta."

Ƙasa-ƙasa ya ce, "ashe akwai mafita." 

Bai san Daada ta ji ba, sai da ya ji ta rafka salati taba tafa hannaye, sai kuma ta fashe da kukan da ya saka Abba ƙarasa kusa da ita.

Daada ta ce, "Kaga abinda ka jawo mana ko? Ka ga irin da ka je ka auro mana daga wata ƙasar ko?. Kamar ni ina magana yaron nan yana magana, Ina cewa a yi yana cewa baza a yi ba?. Kaf gidan nan babu wanda na taɓa saka abu ya tsallake ko ya musa min, amma shi ina faɗa yana faɗa, da yake idonsa ya buɗe ko?."

Abba ya ƙarasa ya ce, "ki yi haƙuri Daada, ki daina kuka." 

Bata daina kukan ba ta ce, "babu wanda na taɓa cewa ya yi yace bazai yi ba, amma shi na saka shi ya ce bazai yi ba."

"Shima zai yi duk abinda ki ke so, bazai sake yi miki musu ba. Tunda auren ki ke so ya yi dole zai yi, duk wacce ki ka zaɓa masa ita zai aura ya zauna da ita a matsayin matarsa."

Abba ya kalli Rehaan da ya sunkuyar da kansa ya ce, "Rehaan faɗa mata zaka yi abinda ta ke so, ka faɗa mata zaka auri duk wacce ka ke so."

Ya ɗan ɗago idonsa ya kalli Abban, kansa yana juyawa sosai, ya ɗan sauke numfashi kaɗan ya ce, "Amma Abba...." Abb ya dakatar dashi ya ce, "Yi min shiru, ka amsa abinda nace kawai Rehaan." 

Ya ɗan cize bakinsa cike da takaici, ta ya zai yi abinda bazai iya ba? Ta ya zai amince da auren da ba ya so? Ta ya ake tunanin zai amince da wannan auren da ba Mamy ce ta zaɓa masa ba?.

Abba ya bi sa da kallo ganin ya yi shiru bai ce komai ba.

Daada ta sake fashewa da kuka ta ce, "ya raina ni ya raina ubansa, babansa yana yi masa magana ya share shi kamar bai ji ba. Daman an ce matasan masu kuɗi basa jin maganar iyayensu, ga yaro ƙarami ɗan mitsisi ya raina babansa."

Abba ya ce, "Rehaan!." 

Slowly Rehaan ya ce, "zan yi." 

Abba ya ce, "kin ji abinda ya ce, zai yi duk abinda ki ke so." 

Ta share hawayenta, daman na rigima ne ba na wani abu ba, daman so take kawai ya amsa ta ce, "ina so a haɗa aurensa da na Juwairiyya."

"An gama."

"Ina so ka nemo min gidansu Ishlaya a ko ina take, ko da an yi mata miji ka bi duk yadda zaka yi a warware auren a aura mata shi. Ta shiga raina sosai, kyakykyawa ce jinin fulani, mai kirki da tarbiyya. Ita nake so ya aura, ko dan saboda ta koya masa kaɗan daga cikin tarbiyyar fulani, wacce ba a koya masa da yana yaro ba. An bar shi cikin turawa, ana koya masa yaren matsafa."

Abba da ya ke ya san rigimar kayyasa sai ya ce, "shikenan, in sha Allah za a yi duk abinda ki ka ce." 

Daada ta ce, "hakan shine kwanciyar hankalina, akasin hakan kuma an nuna min ban isa ba, an nuna min ni ɗin ba kowa ba ce a gare ku." 

Abba ya ce, "za a yi in Allah ya yarda, ki kwantar da hankalin ki Daada." 

Daada ta kalli Mama ta ce, "Batun nemo masa mata da nace ki yi na soke, na samo yarinya daidai dashi."

Mama cike da baƙin ciki da takaici ta ce, "Shikenan Hajiya" ta faɗa tana kawar da kai gefe, domin wallahi bazata bar auren nan ya yu ba, yadda ta ce mai tarbiyya da hankali ita akasin hakan take so ya aura, sai ta san yadda ta yi ta kifar da batun auren ko ta wanne hali.

Daada ta ce, "kowa ya tashi ya bani waje, saura na ji wata magana ta sake ɓullowa." 

Rehaan ne ya fara miƙewa yana yamutsa fuska saboda ciwon kai. 

Yana jinta tana magana akan gashin kansa ko kallonta bai yi ba ya yi ficewarsa, yana aiyyana ko ta wanne hali bazai auri yarinyar ba, sai dai duk abinda za a yi ayi. Ya ga ji da jure abubuwan da baya so a gidan, a wannan lokacin sai dai ran kowa ya ɓaci, amma bazai yi aure ba. In kuwa ya yi auren, sai dai in Mamy ta zaɓa masa ita.

Topa, ya abin yake ne? Saheer ne ko Rehaan?.

Daada ta bisa shi da harara ta ce, "ɗan laɓuɓu mai zubin mata kawai." 

A lokacin Mamy ta miƙe zata fita daga falon bata kalli Daada ba.

Daada ta ce, "ko waye zai zuga Muhammadu auren nan dai sai ya yi, kuma yarinyar da na gani ita zai aura." 

Mamy bata juya ba ta fita tana girgiza kanta kawai, dan ta san da ita Daada take.

Daada ta kalli Abba ta ce, "kai ko bani da rai abinda za a yi kenan, ko yau na faɗi na mutu ka tabbatar da wannan yarinyar da na gani ta zama matarsa."

Abba ya bita da kallo kawai, mamakin kalamanta kawai yake yi. Haka kawai daga haɗuwa da yarinya ba tare da ta santa ba ta dinga zancen ita zata aurawa Rehaan? Ba gwara a aura masa ɗaya daga cikin ƴan uwansa na gida ba, amma batu akan auren wacce ba a sani ba ai bai tashi ba. Yana biye mata ne saboda babu yadda zai yi mata, amma shima bazai yarda da auren ba.

Abba ya ce, "shikenan Daada, ki kwantar da hankalinki, za a san duk abinda za a yi." 

Ta kalle shi cike da harara ta ce, "kai a hankalina nake fa, ka daina yi min kallon mahaukaciya ka gane?. Duk abinda nake faɗa na sani, duk abinda zance na san me nake faɗa, ba mahaukaciya bace ba ni."

Abba zai magana aka yi sallama aka shigo. Babban ɗanta wanda suke kira da Abiy ne ya ƙaraso ya zauna a gefen da Abba. 

Abiy ya gaisa da Daada, ta amsa ba tare da ta kalle sa ba, kasancewarsa ɗan fari ko sunansa zata iya kira, kallonsa ma sai an yi da gaske take yi saboda kunya

Abba ya gaisa da shi ya amsa sannan Abiy ya ce, "ɗazu aka ce min Daada ta fita, ba a san inda ta tafi ba." 

Abba ya ce, "wallahi keke ta hau, babu inda ban je nemanta ba amma ban ganta ba. Sai daga baya ta dawo a keke."

Daada ta ce, "Rabon zan haɗu da yarinyar da Muhammad zai aura ne." 

Da mamaki Abiy ya ce, "Rehaan zai yi aure ne?."

"Daada dai ta nemo masa mata. Yarinyar da ta taimake ta, ta dawo da ita gidan nan, ta ce ita zai aura. Kuma babu wanda ya santa, ko sunanta ba a sani ba balle inda take. Amma Hajiya Daada  ta ce itace matar Rehaan." 

Abiy ya yi murmushi dan ya san rigimar babarsu,  ga tsufa ga rigima ya kalle ta ya ce, "Daada a ina take?."

Daada ba tare da ta kalle sa bata ce, "ko a ina take ita za a nemo ya aura, in dai na isa daku." 

Abiy ya ce, "To Daada. Da har ina cewa yaje gida wajan ƴan uwansa ya ɗauki ɗaya, gida bata ƙoshi ba ai ba a kaiwa dawa ba." 

Daada ta ce, "sau nawa ana cewa ya yi hakan, ya aikata ne?. Yana can fararen fata sun ɗauke masa hankali baya girmama yarensa da asalinsa. Dan haka babu batun auren ta gida, tunda ana nuna masa yaƙi ya buɗe idonsa, zan aura masa wannan ko da ba ya so."

Abiy ya ce, "Shikenan Daada, duk yadda ki ka yi daidai ne. Allah ya sa ta gari ce." Ta amsa ba tare da ta kalle sa ba tana ɗauke kanta gefe.

A lokacin aka sake yin sallama aka shigo, mahaifin Jafar Alhaji Ahmad ya shiga da sallama, duk suka amsa suna yi masa barka da zuwa. 

Ya amsa yana gaishe da Daada, ta amsa daƙyar tana ɗauke kai kamar bata so. Su kuwa suka gaisa dashi da fara'a da girmamawa sannan ya yi mata sallama ya tafi.

Daada ta bisa da kallo bayan ya fita ta ce, "ɗan kishiya har wani ɗa ne? Ba dan yarinyar nan Jurwaiyya ta nace ba, ta ya zan haɗa zuri'a da ahlin kishiyata?. Shi kuma Jafar ya maƙalawa Muhammad, komai tare suke yi kamar tare aka haife su." 

Su dai basu ce komai ba, amma suna mamakin wannan kishi na Daada da har yanzu ta kasa mantawa dashi. Duk waɗanda take magana akai sun rasu, ita kaɗai ce ta rage a cikinsu amma har yanzu kishi take da ƴaƴansu.

Kuma gashi mahaifin Jafar yana da kirki da son ƴan uwasa, ya ɗauki Daada kamar babarsa, tunda mahaifiyarsa ta rasu ya mayar da Daada itace uwa a agaresa. Amma ita bata gani ko kaɗan, yadda take nuna masa ne ya saka ya janye jikinsa daga zuwa inda take sosai, sai hanya ta biyo dashi zai shigo su gaisa ya tafi.

Sallama suka yi mata suka fito. Abiy ya kalli Abba ya ce, "Amma baza ka zuba ido ayi wannan auren ba ko?."

"To ya zan yi mata?."

"Ka san yadda zaka yi, amma auren wata yarinya da ba a santa ba bai tashi ba. In ta nace sai ya yi auren, akwai ƴan uwansa mata. Gidana akwai Nana, gidansu Jafar ga Ikram, gidan Jamila akwai Zainab. Dukkansu sa'anin Juwairiyya ne, me zai saka bazai ɗauki ɗaya ba?."

"Gwara Zainab da Nana zata iya amincewa, amma ka ga Ikram, wallahi baza ta yarda ba. Da ya ta amince da auren Jafar da Riyya da za a sake ɗauko wata daga cikin gidan?."

"Gaskiya ka san yadda zaka yi, kar ka bari ayi masa abinda baya so."

"In sha Allah zan yi." Daga nan suka yi sallama ya shiga mota ya tafi.

Abba kai tsayw apartmet ɗinsa ya wuce, ya kira Rehaan a waya ya ce yazo ya same shi shida Babarsa. 

Ba a jima sosai ba Mamy ta fara shiga, kafin ta zauna ya shigo yana tafiya a hankali, ya zauna ya dafe kansa da hannu biyu.

Abba ya ce, "ciwon kan ne?." 

Rehaan ya sauke hannunsa daga kansa ya ce, "Abba meyasa komai ni ake yiwa dole a gidan nan? Meyasa kowa za a barsa ya yi rayuwarsa yadda yake so, amma ni ko yaushe sai ace sai na yi abu dan dole?."

"Ka yi haƙuri Rehaan, babu yadda zan yi da Daada ne. Yadda ka ke yiwa mahaifiyarka biyayya, nima haka nake yiwa tawa."

"Amma Abba meyasa Daada bata son farin cikina? Komai da ta ɗauko sai ta ce ni, komai ni. Akwai abinda nake yi mata wanda bata so ne?. Ko kuma ƙiyayyar da take yiwa Mamy ce ta shafe ni?."

Abba ya kalli Mamy da bata ce komai ba, ya sake kallonsa ganin yadda idanunsa suka yi ja, gashi sun ƙanƙance hakan ya tabbatar masa da ba ƙaramin ciwo yake ji ba. 

Ya tausasa murya ya ce, "ba haka bane Rehaan, ka daina cewa tana nunawa babarka ƙiyayya ko kai, duk ba haka bane. Rikicin tsufa ne kawai Rehaan, kuma kai rashin zaman da baka yi a ƙasar nan shine yake jawo hakan. Tana ganin ka girma ya kamata ka yi aure, kuma ka ga ta baka dama ka je gidan Abiy, ko gidan Jamila ka zaɓi yarinya ka nuna baka so. Shiyasa ta yi haka."

Ya buɗe baki zai yi magana sai kuma ya fasa dan maganar bata da amfani ko kaɗan, ko ya yi Abba bazai taɓa fahimtarsa ba. 

Abba ya ce, "Matso Rehaan." 

Bai musa ba ya matsa kusa dashi, Abba ya dafa sa ya ce, "duk wani mai ɗauke da nasara sai da ya yi faɗa da ƙalubale a rayuwarsa, duk wanda ka gansa a sama ka duba inda ya taka kafin ta je wannan waje. Allah kai ya nuna a kaf ahlinmu, kai ya zaɓa ya yiwa arzuƙin da bai yiwa manyan da suke ciki ba. Sai ka yi haƙuri da abubuwan da zaka dinga fuskanta, akwai masu sonka tsakani da Allah, akwai masu fuska biyu Rehaan. Ka karɓi duk abinda ya zo maka ka yi haƙuri dashi."

Ya ɗan sauke numfashi ya ce, "Abba..." sai kuma ya yi shiru bai ce komai ba. 

Abba ya ce, "faɗi abinda yake bakin ka Rehaan, ina jinka."

"Zan iya amincewa da komai, amma ban da auren nan. Bazan iya ba, bazan iya ba Abba." 

Abba ya sauke numfashi ya kalli Mamy da bata ce komai ba, ya dawo da kallonsa ga Rehaan ya ce, "nima maganar nan ban ɗauke ta gaske ba, magana take akan yarinyar da bata santa ba, ta ya zata ce ita za a aura maka?."

Ya sunkuyar da kai ƙasa bai ce komai ba, amma a zuciyarsa yana ayyana duk abinda zai faru shi bazai auri zaɓin Daada ba, sai dai duk abinda zai faru ya faru, amma bazai taɓa amincewa ba.

Abba ya kalli Mamy ya ce, "Nadira ki yi magana mana, ki kwantar masa da hankali."

Mamy ta kalle sa ta ce, "bani da abinda zan ce." 

Abba ya yi shiru dan ya san ba a kyauta mata ita da ƴaƴanta, ba a yi mata abinda take so, a ko yaushe ita da yaranta ake tauyewa kamar bare. Sau ɗaya aka taɓa amincewa da zaɓi daga ɓangarenta. Auren Juwairiyya da Jafar shine kaɗai aka amince dashi, shima dan shida ƴan uwansa sun tsaya kai da fata ne a kai, kuma sun yi addu'a, amma bayan sa babu wani abu daga ɓangaren Mamy da zai fito ta amince dashi. 

Abba ya ce, "Rehaan jikinka ya ɗan yi zafi, ka je ka huta." 

Ya kalli Abban ya ce, "Abba ka yi haƙuri, bazan amince da auren nan ba. Aikina ba a ƙasar nan yake ba, batun dawowata ƙasar nan gabaɗaya bai tashi ba Abba."

Abba ya bisa da kallo, dan kafin ka ji abinda Rehan zai buɗe baki ya musa masa tabbas abun ba ƙarami bane, abin ya kai maƙura a wajan ƙinsa a zuciyarsa. 

Shi ina ya ga lokacin baka amsa ma balle ya yi maka musu? Ko yaushe cikin busy yake, kana magana dashi sauri yake yi ya bar wajan, ko kuma a kira shi a waya. A ko yaushe in ka ambaci sunansa amsar murmushi ce kawai, kafin ya bada amsa ya shiga wata hidimar.

Abba ya ce, "jeka ka huta, daga baya zamu tattauna akan wannan."  Ya miƙe ya fita ba tare da ya ce komai ba.

Bayan ya fita Mamy ta ce, "Me zai hana baza ka barni na koma ƙasata dani da ƴaƴana ba? Tsananin ƙiyayyar da ake yi min ce ta shafe su. Ana tauyewa Rehaan haƙƙinsa sosai, ana yi masa abubuwa wanda baya so. Bai taɓa dawowa nigeria ya rayu lafiya ba, ko yaushe cikin ciwo yake har sai ya bar ƙasar nan. Kana gani dai, yana saka ƙafa a gidan nan ya fara ciwon, ka san ciwon kan nan nasa da naci, in anjima ban san me za a ce ba."

Abba ya sauke numfashi, ya ɗan yi shiru kafin ya tausasa murya ya ce, "Bana so na ji kina cewa ana nuna miki ƙiyayya ke da ƴaƴanki...."

"To ba haka bane? Waye yake ƙaunata a gidan nan?. A ɓangaren ƴan uwansa mata Janan ce kawai take nuna masa so. Duk yadda ya so da su sake dashi, duk yadda yake yawan maganarsu, duk yadda yake ƙoƙarin faranta musu, su kuma baƙinsa suke gani."

"Ɓangaren mazan kuma gasu nan dai, har gwara Zayyad ya kan ɗan sakar masa fuska, sai Salman, shima dan yana da matsalar ƙwaƙwalwa ne da bazai sauraresa ba, bayansu babu kowa kuma. Kawai dan na kasance ƴar wata ƙasar ba jinin fulani ba shine duk abinda ya faru."

Abba ya sake tausasa murya ya ce, "ba sa son Rehaan, amma wa Allah ya ɗaukaka a kansu? Kaf ahlinmu da dangin mu gabaɗaya akawai wanda Allah ya yiwa abinda ya yiwa Rehaan?. Tun daga kanmu iyaynensa har ƙasa, babu wanda Allah ya bawa dama da baiwa irin wacce ya basa. Dole ya dinga fuskantar ƙalubale, dole ya dinga fuskantar abubuwa irin wannan saboda ɗaukakar da Allah ya basa."

"Hmmm! Nima dai bazan amince da auren nan ba, duk abinda za a yi sai dai ayi, amma bazan taɓa bashi goyan bayan ya auri yarinyar da bamu santa ba. Dan kawai bashi da gata, ba a son ya auri yarinyar da yake so kamar kowa?."

"In kuwa auren ya tabbata, jinin nawa da ba a so, jinin nawa da ake ƙyama,tabbas sai na haɗasa da wacce naga dama nima, zan ɗauko mace ɗaya daga dangina na aura masa. Domin ina da iko da shi, ina da iko da ɗana fiye da kowa...." 

Sai kuma ta sassauta murya ta ce, "ka yi haƙuri, amma ana yi min abinda bana jin daɗi a gidan nan."

Abba ya sauke ajiyar zuciya, ya ɗan yi murmushi ya ce, "Nadira in bakya kwantar da hankalinki ta ya hankalin Rehaan zai kwanta? Ki adana damuwar nan, babu wanda ya isa ya yi nasara akaan Rehaan matuƙar Allah bai rubuta ba. Don Allah ki yi haƙuri, kar ki bar komai ya dame ki." 

Mamy dai ta yi ajiyar zuciya tana kallon gefe ɗaya. Ta ɗan girgiza kai bata ce komai ba.

     Ɓangaren Mama tunda ta bar ɓangaren Daada hankalinta yake a tashe, babban tashin hankalinta bai wuce wacece wacce Daada ta gano ba. Sai zagaye take yi a ɗaki, har aka buɗe ɗakin aka shiga. 

Janan ce ta shiga Mama ta bita da kallo ta ce, "yauwa, ɗazu kin ga yarinya da ta dawo da Daada ne?."

Ta ɗan yi jim sannan ta ce, "gaskiya ban ganta ba, da Banisha suka gaisa. Lafiya Mama?." 

Mama ta girgiza kai bata ce komai ba, sai daga baya ya ce, "jeki kawai." Janan ta juya ta fita. 

Mama ta ce, "Wacece yarinyar nan? A ina take?." 

Sai kuma ta girgiza kai ta ce, "bata isa ta auri Rehaan ba, matuƙar ta cika qualities ɗin zama mace ta gari wallahi Allah bazai aure ta ba. Bana so ya auri ta gari, bana so."

Sai kuma ta dafe kai ta ce, "wacce yarinya ce wannan, Wacce yarinya zan samu na haɗa aurensu? Wacce yarinya zan shiga fita, in biyata ta amince da auren nan?." 

Ta furzar da iska ta ce, "sam bazan zaɓo daga ahlina ba, bazai yu na aurawa wata a cikin dangina Rehaan ba. Kaf ƴaƴana babu mai auren matashin mai kuɗi kamar Rehaan, dan haka yarinyar da na sani baza ta taɓa zama matarsa ba wallahi!. Babu ƴar ƙawa, ko maƙoci, ko ƴar ɗan uwa, da suka isa su auri Rehaan wallahi!."

Ta naushi hannunta ta ce, "bazai yu ba wallahi, dole na san abinda zan yi!."

Buɗe ƙofar aka yi aka shigo, ta kalli wacce ta shigo ganin Umma ce sai ta bita da kallo. 

Umma  ta ce, "Mama wai ya abun yake ne? Wacece yarinyar da ake magana akai ne?."

Mama ta ce, "abinda nake so na gano kenan, na kasa fahimtar wacece wannan. Dah ta bani dama na samo wacce  yake so, da ta ce ta bani dama har na fara plan ɗin nemo wata karuwa in biyata domin ta auresa. Amma an ɓata min plan ɗina."

"Yanzu ma bai ɓaci ba, mu cigaba daga inda muka tsaya, in an ganota ɗin, indai bata yi mana ba kar mu sake mu amince, ko ta wanne hali a lalata auren nan."

"haka za a yi, bazai taɓa auren wacce ta dace ya aura ba, shiyasa bazan taɓa bari ya auri wata daga dangi ba. Daga can waje za a samo, itama wacce bata dace ba."

"Dakyau, haka nake so naji. Bara in je na bawa Salman magani na dawo mu cigaba da tattaunawa. Dole mu dage a nemo yarinyar nan da wuri" ta faɗa tana fita daga ɗakin. 

Mama ta bita da harara tana jan tsaki ta ce, "Babar mahaukaci!."

            *******

Islaha kuwa tunda suka bar wajan Daada take ta murmushi ita kaɗai, in ta tuna rigimar matar bata sanin lokacin da take dariya ita kaɗai. 

Musaamma yadda take faɗar sunanta da yadda take cewa zata aura mata jikanta. A haka ta ƙarasa gida, ta biya mai keke kuɗinsa ta shiga cikin gidan.

Tana shiga suka haɗa ido da Umman su Safeera, ta ɗuka ta ce, "Mama ina yini, Umma ina yini" ta faɗa tana niyar wucewa.

Mama ta ce, "tun ƙarfe huɗu na asuba ki ka bar gidan nan, baki dawo ba sai yanzu bayan sallar i'sha. Ace kin je yawon ta zubar ki ce ke ba haka ba." 

Islaha dai bata ce komai ba, tana jin Umma ta ce, "to ke har san tabbatar miki? Ai ko baki faɗa ba kowa yana ganin idanun yarinyar nan ya san ta san maza. Kai tsaye take kallon idon ka ta yi magana, in ba mata irinsu ba babu mai kallon idon na gaba dashi ya yi magana."

Islaha ta shiga ɗaki ta yi alwala ta yi sallah, sai a sannan ta ji tana jin yunwa sosai. 

Ta fito fito a sanyaye tana jin Umma da Mama suna tattaunawa akan tafiya aikatau wata ƙasar. 

Islaha zata gifta Mama ta ce, "ga baiwa kin ajjiye ko? Sai dai ki je yawon ki, ki dawo ki tarar na dafa miki abinci ko? To baki isa ba wallahi, yau ba ki da abinci a gidan nan."

Ta tsaya cak bata ƙarasa ba, ga yunwar da take ji tana neman hallakata, dan ji take kamar ana ɗaure mata cikin ta. Iya tea kaɗai ta sha tun safe, bayan shi bata cin komai ba.

Ta koma da baya ta ɗauko rabin kuɗin da Saheer ya bata jiya, ta fito ta ƙarasa gaban Mama ta ajjiye. 

Islaha ta ɗan kalli Mama sannan ta ce, "ayi haƙuri da wannan, babu yawa." 

Mama ta kalli kuɗin ta ga basu wuce dubu goma ba, ta harari kuɗin ta ce, "iya abinda aka biya ki daga daren jiya zuwa yau kenan?." 

Shiru ta yi bata ce komai ba, dan tana gudun buɗe bakinta akan Mama, duk ranar da ta mayar mata bazata ji daɗi ba, tana haƙura ne kawai in ta tuna Saheer, shiyasa bata cewa komai.

Mama ta ce, "baki ji me nace ba?." 

Islaha ta duƙa ta ɗauki kuɗin ta juya da niyar barin wajan. 

Mama ta ce, "ke dakata, dawo da kuɗin nan." 

Ta ɗan yi murmushi kafin ta ce, "kin ce ya yi kaɗan ne, shiyasa na ɗauka."

"Ajjiye malama, ki je ki zuba abinci." Islaha ta juya tana murmushi, wato ita Mama indai da kuɗi an wuce wajan kawai.

Tana barin wajan Umma ta ce, "yanzu yarinyar nan ce tace baza ta je aikin nan da ki ka faɗa min ba?." 

Mama ta ce, "shiyasa na juyo gurin ki, in Safeera zata je a satin nan za a yi mata komai ta wuce, in kuma baza ta je ba, ke ki girgije yaran nan ki ɗaga kawai. In kina zaune wallahi zaki ga zaunau."

Umma ta ce, "wannan a rubuce yake wallahi, ki ɗauka an yi an gama, dan ni zan je ba Safeera ba."

"Ya fi dai, dan wallahi kuɗi ake samu lokaci ɗaya. Kuma tsaf zasu yi miki kyautar mota ko kyautar gida. Ga kwana a c, ga aikin ba wani yawa ne dashi ba, sai kinga dama zaki ɗan motsa. Bakya ganin waɗanda suka tafi suna yin ƙiba?."

"Ina gani woman leader."

"Kaza ce, da ac, da hutu ga albashi mai tsoka. Ni ina mamakin matan da suke danƙarewa a gida su kasa taɓuka komai saboda miji. Mtsw! Allah na tuba ba dan ina samu daga inda nake zaune ba, babansu Saheer ɗin banza? Da yanzu ina can ina haɗa hajata wallahi."

"Ai kin lasa min zuma a baki ne yar uwa, wannan tafita dole a yi ta." 

Mama ta ɗan taɓe baki ta ce, "ki dai gama komai da gaggawa, in ke ce ɗin gobe ki zo a je a san abinda za a yi, in Safeera ce itama ki turo ta gobe a gama komai." 

Umma ta ce, "haka za a yi Woman leader, zan san abinda zan yi kuwa yanzu nan. Bara ma ki ga" ta faɗa tana miƙewa ta fita daga falon.

Islaha tana jin su har Umma ta fita, ta san dai ko me za a yi Safera baza ta amince ta bar ƙasar nan saboda aiki ba, kuma itama Umman tasan ba zuwa zata yi ba, saboda Baba ba irin Baffa bane. Shiyasa hankalinta bai wani tashi ba. Ta zuba abinci ta zauna a kitchen ɗin ta ci ta sha ruwa sannan ta fito.

A lokacin Hanan ta shigo tana yatsine fuska kamar mai naƙuda. Mama ta bita da kallo ta ce, "sai yanxu?." 

Hanan ta ce, "Mama na tsaya na samo kuɗi mai tsoka ne fa, kin ga" ta faɗa tana nuna nata bandle na rafar ƴan dari biyar biyar guda goma, sababbi kar miƙaƙƙu.

Mama ta buɗe ido tare da miƙewa tsaye cikin mamaki da farin ciki, ta karɓi kuɗun tana kallo, kafin ta rungume Hannan ta ce, "Hanan a ina ki ka samo kuɗin nan masu yawa haka?." 

Ta ɗan yi murmushi ta ce, "Haba Mama, yaushe ki ka fara tambayar a ina na samo kuɗi?."

"Ke dallah ba ina nufin ki faɗa min ba, wanda ya baki nake so na ji."

"Tunda na samo ai shikenan Mama."

"Farar haihuwa kenan, masu baiwar da maza suke basu kuɗi ba tare da sun ba da kansu ba. Ina ji daku ƴaƴana."

"ki riƙe duka Mama, ni na gaji bacci zan yi" ta faɗa tana wucewa ciki.

Mama ta buɗe murya cikin murna ta ce, "Allah ya yi miki albara, Allah ya ƙarawa neman ki albarka."

Labiba da take kallonsu kishi ya kamata, ta ji a ranta ta ya Hanan zata kawo dubu ɗari biyar ita bata kawo ba? Ta ya zata zuba ido Hanan ta fita kawo kuɗi gidan?.

Ta girgiza kai tare da yin ƙwafa, ta yi tsaki ta ce, "dubu ɗari biyar ce ba fa Mama, ba wata tsiya ba. Sai murna ki ke yi kamar ta bani miliyan biyar.

Mama ta kalle ta ta ce, "wata tsiya ce mana Labiba, ke kin kawo ɗari biyar ɗin ne?."

"Ai na fi ƙarfin na kawo ƙananun kuɗin wallahi. Nawa ce dubu ɗari biyar?."

"Tunda baki taɓa kawowa ba ki yi shiru."

"Ai dan na canja waya ne. Amma ki zuba ido, zan kawo wanda ya fi na ta wallahi."

"Mu gani a ƙasa."

"Zaki gani Mama" ta faɗa tana shiga ɗaki cike da hassada da baƙin cikin an fita. 

Islaha dai bisu da kallo, ganin yadda ake gasa akan samo kuɗin da ba a san daga ina suke zuwa ba, har kishi ake nuna ƙarara akan ɗaya ta kawo ɗaya bata kawo ba. 

Ta girgiza kai, tana koyar darasi mai girma a gidan Mama, tana ganin dramar da take so ta ga ƙarshenta, dan ta san ba za a yi happy ending ba. Bata ce komai ba ta shiga ɗaki jikinta duk a gajiye...

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

___________________

Umma tana fita daga gidansu Saheer gidan ƙawarta Atika ta shiga, aminiyarta kuma abokiyar sirri. Tana shiga ta ɗauki kujera ta zauna a tsakar gida ta ce, "Atika kina ina?."

Tana daga ɗaki ta fito ta ce, "Gani nan, aminiya ta samu ne?" Ta faɗa tana fitowa ta zauna akan kujera itama.

Umma ta ce, "ta samu, ga bikin zuwa babu zanin ɗaurawa ƙawata."

"Ina jinki, meya faru?."

"batun tafiya Saudia aikin nan ne, kin ji kuɗin da ake samu?."

"Allah ƙawata?."

"Bari kawai ƙawata. Ga gidan aikin an samu a hannu, kawai ma'aikaci ake nema."

Atika ta ce, "ba kin ce Safeera za ki tura ba?."

Umma ta ce, "Yarinyar baza ta yarda ba, kin san tana tare da Islaha, kullum cikin kushe abin suke. Babanta ma ya ce indai shi ya haife ta bazata je ba. Shine nace masa amma ni ai ba shi ya haife ni ba, zan dire su in yi tafiyata."

Atika ta ce, "abinda zan ce miki kenan, da ƙarfin ki da lafiyarki ki tsaya ana ɓata miki rai da lokaci?. Meye amfanin ki, meye amfaninki in ba ki je ba?."

Umma ta ce, "Atika ba Baban Safeera nake ji ba, mutanen Katsina nake ji. Baza su ɗaga min ƙafa akan haka ba, Yayanmu fata-fata zai yi min."

"In sun sani ba, sai ki tafi ba tare da sun sani ba. In dai kin je ba shikenan ba?."

Umma ta ɗan ti jimm alamun tunani kafin ta ce, "Ina son zuwan nan wallahi, amma ban san ya zan yi ba."

"Maimuna ki daina tunani, ki ajjiye ƴaƴan nan ki, ki je ki tara kuɗin auren Safeera. An kawo kuɗinta fa, ko yaushe za a iya maganar aurenta. Me Baban nata yake dashi, ke me ki ka tara da zaki aurar da ita?."

"Babu Atika."

"Amma kin samu dama zaki bari ta gudu?in wannan damar ta kubce mana a ina zamu samo kamar ta?."

"Babu."

"Ki rufe ido kawai ki yi, indai kin je ɗin dai ba shikenan ba? Duk faɗan da za a yi sai ayi, tunda kin je ai komai ya ƙare. Shi kuma Baban in ya sake ki fa shikenan."

Umma ta buɗe ido ta ce, "Saki Atika! Da girmana?."

"To sai ki zauna ai. Kin san in da aurensa a kan ki bazai bari ki tafi ba, in kuwa ya sake ki ba shikenn kin huta ba, ki yi tafiyar ki babu nauyin kowa a kan ki."

Umma ta ce, "Gaskiya ne wannan, kin ƙara min ƙarfin guiwa sosai Atika."

"Ahto, akan me zaki bari Baban Safeera yana juya ki? Dan ya hana ƴarsa ke ai bai haife ki ba."

"Gaskiya ne wannan, kuma zan iya tafiyata mutanen Katsina basu san na tafi ba."

"Daɗina dake akwai ɗaukar haske."

"Bara in je na same shi" ta faɗa tana miƙewa ta fita ta nufi gidanta.

Tana zuwa ta samu Baba ya dawo, ta zauna tana sake yi masa magana a kai.

Baba ya bi Umma da kallo ya ce, "amma na faɗa miki bana son wannan maganar ko? Na faɗa miki kar ki sake gangancin yi min irin wannan maganar ko Maimuna?." 

Umma ta ce, "kuɗin nan fa in an samu ba ni kaɗai zan saka a gaba na cinye ba, amfani zamu yi dasu in auren Safeera ya tashi. Baka dashi, kuma baka da hanyar samu, laifi ne dan na nemo mafita domin gaba?."

Bab ya ce, "to baza a yi ba, babu inda Safeera ko wani a gidan nan zai je, wallahi." 

Umma ta kalle sa cike da mamaki ta ce, "harda wallahi?."

"Wallahi Allah baza su je ba, matuƙar ni na haifesu babu wacce zaki ɗauka ki kai wata ƙasar neman kuɗi." 

Umma ta girgiza kai ta ce, "na ji, kai ka haifesu kana da iko dasu. Amma ni ai ba kai ka haife ni ba ko?."

Baba ya bita da kallon mamaki jin abinda ta ce, ya gyara zama ya ce, "bani na haife ki ba, amma akwai aurena a kanki. Yadda na isa da ƴaƴana haka na isa dake, kafin na samu ƴaƴan ke na samu, kafin na faɗa su ji, ke zan fara faɗawa ki ji. Dan haka kema babu inda zaka je."

"Ai kuma baka isa ba, wallahi baka isa ba. Ka hana ƴaƴana zuwa nima ka hana ni? Kaima ka san ai bazai yu ba. Ƴaƴanka ka ke da iko dasu amma bani ba, ƴaƴanka zaka hana tafiya bani ba. Aure da ka ke magana aki kalma uku zata warwaresa, daga nan babu komai tsakanina da kai, zan je duk inda na ga dama."

Baba ya bita da kallo, jin tana maganar saki har haka, har tana cewa kalm uku ce ta raba auren ya ce, "shikenan Maimuna, Allah ya taimaka" ya faɗa yana miƙewa ya bar mata wajan, kar zuciya ta tunzurasa ya aikata wani abun da zai yi danasani. 

Safeera ta shigo falon a sanyaye ta ce, "Haba Umma, me ki ke aikatawa haka? Ina ke ina tafiya wata ƙasar aiki?." 

Ta bi ta da harara, cikin faɗa ta ce, "ba kin biyewa ubanki ba?."

"Umma ko Baba hana ba, wallahi ni bazan je ba."

"Kar ki je Safeera, kar ki je ɗin mana. Ƴar iskar yarinya mai taurin kan tsiya, wacce bata son abinda uwarta take so. Matsa ki bani waje ko na tsinka miki mari!" Ta faɗa a fusace tana kallon Safeera.

Safeera ta ja gefe ta tsaya tana kallon Umma da ɗubun mamaki. Bata ɗauka abin Umman ya kai haka ba, bata ɗauka lamarin Umman ya kai wannan matakin ba sai yanzu. Akan zuwa wannan aiki wat ƙasa take ce mata ƴar iska, har take cewa zata mare ta?.

Umma ta ce, "in baki je ba ai ni zan iya zuwa ko? Ina da ƙarfi da lafiyar da zan iya yin ko wanne aiki ne. Ki zauna Safeera, ni zan je, bazan taɓa ganin arzuƙi yana tunkaro ni n tsallake ba. Zan bar gidan nan in tafi, sai ki zauna ki cigaba da kula da ƴan uwanki, amma wallahi sai na je!."

Baba ne ya shigo ya dawo ɗaukar wayarsa da ya bari, ya ji kalaman Umma. Sai ya ga Safeera ta zube a ƙasa tana kuka, ta ce, "don girman Allah Umma ki rufa mana asiri, Umma don Allah kar ki tsallaka ki bar mu a nan. Ki zauna a tare damu, kar ki tafi wata ƙasar saboda neman abin duniya. Da yawan aikin nan yaudara ce, wahala ake zuwa a sha a can."

Baba ya ce, "ƙyaleta Safeera, matuƙar da aurena a kanta babu inda zata je wallahi!." 

A fusace Umma ta ce, "idan na kashe auren fa? In ka sake ni ba shikenan ba!?."

"Sai dai hakan, dan in dai kin ga kin bar ƙasar nan tabbas babu aurena a kanki!."

"Ai daman sakina zaka yi, bazan zauna da auren ka ba nima.."

Safeera ta fashe da kuka ta ce, "Umma na yarda zan je, na yarda zan je ɗin. Ki daina faɗar wannan maganar don Allah, ni zan je na samo miki duk abinda ki ke so!. Ki zauna dasu Rukayya, ni zan js na samo duk abinda ki ke so ki samo a can"

Cikin tsawa Baba ya ɗago Safeera ta miƙe tsaye,  ya ce, "wallahi baza ki je ba! Ni na haife ki, ina da ikon saka ki ko na hana ki, babu wanda zai yi miki dole akan wanann. Baza ki je Safeera, ita dai  tunda bani na haife ta ba ki ƙyaleta ta je!."

Umma ta ce, "nima ai ban ce ta je ba, ta yi zamanta ita da kai, zan je na yi abinda nake so. Sai ka zauna dasu su maye maka gurbina" tana faɗar hakan ta fita daga falon.

Safeera kuka take yi sosai, murya tana rawa ta ce, "Baba don Allah ka bar ni in je, ka ji!."

Baba ya kalle ta cikin sigar kwantar da hankali ya ce, "ki kwantar da hankalinki, barazana take yi miki dan ki ce zaki je, amma babu inda zata je. Ki daina kuka." 

Safeera ta goge ido ta ce, "Baba Umma da gaske take, ban taɓa ganinta cikin irin wannan yanayin ba sai yau, ni ka bari in je don Allah, ka ƙyale ni na tafi don Allah!." 

Baba ya girgiz kai ya ce, "babu inda zaki je wallahi, ki bar maganar nan dan ba yuwa zata yi ba."

Ta yi ajiyar zuciya tana goge hawaye, ta juya ta kalli ƙannenta mata guda uku duka mata. 

Rukayya da ta kasance babba mai bin Safeera, ta ƙaraso ta ce, "Adda ina Umma zata je?." 

Baba ya ce, "Rukayya ki zauna da ƴar uwarki, ina zuwa" ya faɗa yana fita daga falon.

Safeera kuwa bata iya amsawa Ruky ba, kuka kawai take yi tana tunanin ya zama dole ta je Katsina dangin Umma ta faɗa musu halin da ake ciki, dan gaskiya baza ta bari Umma ta aikata wannan ɓarnar ba.

          *******

      Suna zaune a compond ɗin gidan, ta saka hijjab har ƙasa shi kuma yana gefenta a zaune. Suna ta hira cikin nishaɗi da soyayya.

Saheer ya ce, "na fito dake bayan na san a gajiye ki ke." 

Islaha ta ɗan murmusa ta ce, "Babu komai, ai na ɗan huta kaɗan."

"To ya aikin? Kin samu ganin Mr Ray ɗin?."

"A'a, amma mun ga Mr Jafaar, ko yaushe ance suna tare."

"Good. Sai aka yi ya kenan?." 

Ta ɗan kalle sa ta ce, "dashi mu ka yi magana, ya tabbatar min da kansa zai neme ni in lokacin hirar ya zo. Amma a yanzu ya faɗa min hira dashi bazai yu ba, dan ya faɗa min gaskiya bai rufe ni ba."

Saheer ya ce, "hakan yana dakyau, Allah ya taimaka matar Hamma." 

Ta yi murmushi ta ce, "Amin ya rabbi Hamma." 

Sai ta ja numfashi ta ce, "ka san me na gani?." 

Ya girgiza kai ya ce, "sai kin faɗa." 

Islaha ta ce, "Hafsa na gani a hotel ɗin fa, kuma da ita kaɗai na gani da sauƙi, zan iya cewa wani abun ne ya kai ta, amma ita da wani ne har na ga sun shiga ɗaki."

Ya buɗe ido cikin firgici ya ce, "Hafsa dai ta orpahange?." 

Ta ɗaga kai ta ce, "ita fa. Lokacin da na gansu mu kuma lokacin mun fito, sai hankalina bai kwanta ba, sai na koma daga baya. Ka ga" ta faɗa tana nuna masa hoton da ta ɗauka na Hafsa. 

Ya karɓi wayar ya yi zooming yana kallon fuskar Hafsa, cike da mamaki ya ce, "ai kam itace. Amma me ya kai ta hotel su da ba a barinsu su fita past six?."

"Ashe ka fahimci abinda yake a raina. Kuma kasan na je gidan, an tabbatr min da kwanan Hafsa biyu bata nan." 

Ya bata wayarta sannan ya ce, "waye ya faɗa miki?."

"Zainab ce, kuma tana cikin faɗa min Fadwa tazo ta hanata, sai hakan ya sake jefa min zargi a zuciyata Hamma."

"Zargin me ki ke yi?." 

Ta kalle sa suka haɗa ido ta ce, "ina zargin ana aikata mummunan abu a gidan nan, zuciyata tana bani ana fitar ƴan matan gidan a kai su inda bai kamata ba."

Saheer ya girgiza kai cike da gamsuwa ya ce, "gaskiya ne wannan, nima kaina yanzu na fahimci zarginki. Amma meyasa da ki ka ƙi faɗa min?." 

Ta rausayar da kai ta ce, "zargi ne ai shiyasa, yanzu da na samu hujja ai na faɗa maka."

Ya girgiza kai ya ce, "yanzu what next?." 

Ta sauke numfashi sannan ta ce, "zan sake samun evidance mai girma, daga nan sai na yaɗa maganar zuwa gaba." 

Ya kalle ta kaɗan ya ce, "amma in hakan ya tabbata sun ci amana wallahi, Allah ya ba su amana suna ci."

Sai kuwa ta ta sake fusata, ta fara magana cikin kaushi ta ce, "bari kawai, na rantse da Allah babu wanda zan sassautawa, wallahi ko waye yake da hannu a lamarin nan sai na tabbatar da ya tafi gidan yari."

"zan baki goyan baya ɗari bisa ɗari. Allah ya kare min ke, ya cigaba da baki nasaraa a rayuwarki." 

Ta yi murmushi tana kallonsa, ƙaunarsa na sake shiga cikin zuciyarta. 

Ta sunkuyar da kai tana blushing ta ce, "Amin Hammana." 

Murmushi ya yi ya ce, "ina ji kamar na...." Sai bai ƙarasa ba ya zuba mata ido kamar yadda ta ɗago tana kallonsa.

Ganin kallon da yake yi mata sai ya bata kunya, ta sunkuyar da kai tare da rufe fusksrta da tafukan hannunta masu matuƙar kyau. 

Hannunta ya bi ta kallo, muryarsa a ƙasa  ya ce, "zaki jira ni in je ɗaki na dawo?." Ta ɗaga kai bata buɗe fuska ba.

Ya miƙe ya shiga ciki ta bisa da kallo cikin ƙauna da soyayyar da take yi masa. Ta sauke ajiyar zuciya, domin kuwa Hamma ya cancanci soyayyarta mai girma, ya zamar mata komai a rayuwarta, bata da wani sai shi ɗin kawai.

A lokacin ta hangosa yana tahowa, ta tsaya tana ƙare matsa kallon yadda yake takawa kamar baya so. Hammanta duniya ne a wajan kyau, kai da ka gansa ka ga jinin fulani gaba da baya. Yana da kyaun fulani, ga kwantaccen gashi baƙi irin nasu. 

A nutse ya ƙaraso ya zauna kusa da ita, ya ɗaga mata gira ganin yadda take kallonsa kamar bata gane shi ba. Sai ya sake ya bata kunya, ta sunkuyar da kai tana murmushi.

Ya yi murmushi ya ce, "ƴan mata  wannan kallon fa?." 

Ta rufe fuska da hannunta tana ƴar dariya. Ya yi dariya ya ce, "buɗe fuskarki ki ga abinda na kawo miki." 

Ta cire hannunta ta ga ya ɗauko sisirin bracelet kamar chain ɗin sarƙa, silver colour mai hook a jikinsa. 

Ya miƙa mata hannu ya ce, "i brought it for you, only Matar Hamma."

Ta yi murmushi tana kallon abin, ya miƙa mata hannu ya ce, "kawo hannunki in saka miki." 

Ta ɗan zaro ido ta ce, "In Baffa ya zo wucewa fa?."

Ya ɗan ɓata fuska ya ce, "ba matata bace?."

"Ba a ɗaura ba Hamma."

"Amma an kusa ko, matar Hamma?." 

Murmushi ta sake yi, ya riƙo hannunta a hankali ya ɗaura mata bracelet ɗin a hannunta. 

Ya bi hannunta da kallo, kasancewar abin silver ne ya haska brown skin ɗinta sosai. Ya kalle ta suka haɗa ido, ya ce, "Ya yi miki kyau, matar hamma." 

Kafin ta yi magana ya kai hannunta bakinsa, ya yi pecking hannun yana kallonta ya ce, "mi yidi maa, debbo Hamma" (Ina sonki matar hamma).

Ta ɗan sauke ajiyar zuciya, cikin duniyar masoya ta ce, "miɗo kadimi yidi maa, gorko debbo Hamma" (Nima ina sonka, mijin matar Hamma).

Bai saki hannunta ba sai murmushi da yake yi ya ce, "Zan tafi Niger." 

Ta kalle sa ta ce, "yaushe?."

"Wataƙila gobe in sha Allah."

"In ka tafi sai yaushe?."

"Zan ɗan kwana biyu, zan je in samo kuɗin aurenki. Da na dawo nake so a gama ginin can mu yi aure mu huta."

Ta marairace fuska ta ce, "Ni bana so ka tafi." 

Shima ya yi yadda ta yi ya ce, "dole na tafi debbo Hamma, zan je na nemo mana kuɗin da zamu rayu cikin farin ciki." 

Ta ɗan sauke ajiyar zuciya ta zame hannunta ta ce, "bana so ka tafi wallahi." 

Ya bita da kallo dan ya san Mama tafi takura mata in baya nan, cikin rarrashi ya ce, "ki cigaba da haƙuri Islaha, komai ya kusa ya ƙare in sha Allah."

Ta ɗaga kai ta ce, "ni fa babu komai, kawai bana so ka tafi ne."

"In na tafi ai zan dawo, ki cigaba da yi min addu'a kin ji, My dear wife?." Ta ɗaga kai akamun to. 

Ya kalli agogon hannunsa ya ce, "ki je ki kwanta." 

Ta kalle sa ta ce, "ƙarfe nawa zaka tafi goben?."

"Zan faɗa miki Islaha."

"Ka faɗa min da wuri, Ina so in yi maka snack ka tafi dashi."

"Kar ki wahalar da kan ki debbo, ba sai kin yi komai ba."

Ta ɗaga kai ta miƙe a hankali zata koma, sai ta ji ya ce, "Debbo am." 

Ta juyo ta kalle sa ya ce, "your monthly pills" ya faɗa yana miƙa mata ƙaramar baƙar leda wacce take da ɗan tudu sosai. 

Kunya ta mamayeta, ta rasa meyasa Hamma baya mantawa da pain reliver ɗin da take sha every month, da ya rage saura kwana biyu zai kawo mata haɗe da sanitary paid da kayan ciye-ciye kamar yadda ya san tana so. Kamar yadda yasan in tana prieod take da son kayan kwaɗayi, haka yake haɗo mata su da yawa.

Bata ƙarba ba, ya miƙe ya ƙaraso inda take ya ce, "yaushe zaki saba dani ne, Debbo am? Hammanki ne fa" ya faɗa yana riƙo hannunta ya saka mata ledar. 

Bata ce komai ba ta kwasa a guje ta shiga ciki ya bita da kallon soyayya da ƙauna, ya sauke ajiyar zuciya ya shiga ciki da hanzari.

Tana shiga ta ajjiye ledar tana murmushi, ta buɗe ta ga sanitary paid ce da chocolates da kuma pain reliver ɗin da ta saba sha. Ta sauke numfashi, ta ɗauki chocolate ɗaya ta fara sha kafin ta jawo hand bag ɗinta ta ɗazu tana dubawa.

Iv ɗin da aka bata na Rehaan ta ɗauko ta buɗe, karantawa ta fara yi tana murmushi kafin murmushin ya gushe daga kan fuskarta. 

Bata san ta miƙe tsaye ba, tana buɗe ido ta ce, "what! Meye hakan?." 

Ta faɗa tana sake kallon katin cike da mamaki ganin abinda yake rubuce a jiki.

"Amma wancan ba haka ne a ciki ba, kalamai ne na girmamawa da suke nuni da ana son gayyatarsa. Meyasa wnanan kalaman suka canja suka koma kalaman cin fuska? How?" Ta faɗa cike da mamaki tana riƙe ƙugu.

Sai ta girgiza kai ta ɗauko wayarta ta kira numbar Saleem aka yi sa a ya ɗauka, yana ɗauka ta ce, "Saleem don Allah kaine ka canja iv ɗin jakata ne?."

"Wanne katin kenan?."

"Na gayyatar Mr Ray."

"A'a, akan me zan canja?."

"To abin ne da mamaki, ka ga ashe ba wanda Chairman ya bani bane. Wallahi da ace Mr Jaafar ya karɓi katin nan da mun shiga uku, dan cin fuska ne kawai a ciki."

Saleem da mamaki ya ce, "ban gane ba." 

Ta ɗaga kai ta ce, "bara in tura maka ka gani" ta faɗa tana kashe wayar tana snaping katin. 

Bata jima da tura masa ba ya kira ta, tana ɗauka ya ce, "Wallahi ban canja miki kati ba Islaha." 

Ta ce, "wallahi na san baza ka yi ba, ni nafi zargin lokacin da na barta a mota aka samu wasu suka canja. Ka san ba kowa ne yake son aikin nan a hannuna ba."

"Eh zata iya yuwa, dan Muslim ma bana tunanin zai canja katin nan."

"Amma ko waye daga gidan tv nan yake, domin komai iri ɗaya sak aka kwafa, kawai rubutun ne ya banbanta shima sai ka kula. Yanzu ba dan Mr Jaafar ya ce a bar katin nan ba ya kenan?."

Saleem ya ce, "Allah ne ya taimaka ya taƙaita mana wannan abu. Ki ajjiye katin, za ki fito gobe ne?."

"Anya kuwa? Babu program a hannuna."

"In zaki fito sai ki taho da katin a nunawa Chairman."

"Shikenan, na gode" daga haka suka yi sallama ta kashe wayar tana tunanin waye da wannan aikin haka?.

*******

      A hankali ya buɗe ƙofar bedroom ɗin ya shiga yana mita ya ce, "ka ishe ni da waya, ka san ina buƙatar hutu nima, amma ka bi ka dame ni. Meye?" Jazy ya faɗa yana shiga inda Rehaan yake.

Rehaan ya ɗago a hankali ya kalle sa yana dafe kansa da yake ciwo ya ce, "kaina Jazy." 

Jafaar a sanyaye ya ce, "ciwon kai ka ke yi?." 

Bai amsa masa ba, Jazy ya ɗan taɓa kansa kafin ya ce, "Ayya, ko in kira Janan ta duba ka?." 

Ya ɗan girgiza masa kai alamun a'a, kafin ya gyara zama, duk da ciwon kan da yake ji ya daure ya ce, "Hotel ɗin nan da mu ka kwana, ina buƙatar cctv record ɗin ƙofar ɗakin nan, daidai lokacin da ka zo ka same ni a tsaye."

Ya bisa da kallon mamaki ya ce, "ka yi me dashi?." 

Ya girgiza kai yana jin yadda kansa yake harbawa, amma yadda ya ƙagu da nemo Islaha ya saka ya ce, "akwai wata yarinya mara kunya, ina so in koya mata hankali, ina so ta san waye ni saboda nan gaba. She looked into my eyes and asked me who I was. I want to show her who I am" ya faɗa yana dafe kansa cikin ciwo, dan sosai jijiyoyin kansa suke harbawa.

Jazy da mamaki ya ce, "yaushe yarinyar ta yi maka rashin kunya, bayan da nazo wajan ban ga kowa ba?."

Ya buɗe ido ya kalle sa ya ce, "ina faɗa maka kana sake maimaita min, in bai faru ba ai bazan faɗa maka ba."

"Na yi mamaki ne, dan ni kai kaɗai na gani a tsaye."

"Ni dai zan tura aje a karɓo min record ɗin, a lokacin ban ji haushinta ba, amma a yanzu haushinta nake ji sosai, har nake jin raina ya ɓaci, ina ganin ta raina ni da yawa, in na bar haka baza ta san waye ni ɗin ba. Dole ta san waye ɗin kamar yadda ta tambaya."

Jazy ya taɓe baki ya ce, "kai dai ka sani, sai ka san wanda zaka tura, dan ka san ni ba yaronka bane, ba biyana albashi ka ke yi ba balle ka aike ni."

Ya sake dafe kansa yana jawo coconut drink ɗin da Riyya ta yi masa, ya buɗe ya sha kaɗan ya rufe ya ajjjiye. 

Rehaan ya ce, "nima ban ce ka je ba ai, zan tura a karɓo min."

"Me zaka yi mata?." 

Ya kalle sa suka haɗa ido ya ce, "just wait and see." 

Jafar ya taɓe baki ya ce, "daman kana da lokacin sauraren mace ne har ta tsaya maka a rai har haka? Ko Alma bata taɓa yin wannan tasirin ba. Anyway, na ji labarin aurenka" ya ƙarasa faɗa yana dariya. 

Sai kuma ya tsayar da dariyar ya ce, "na ji daɗi wallahi, ko babu komai an ajjiye maganar Alma a gefe, baza ka sake ce min auren ta zaka yi ba"

Rehaan bai ce komai ba, ya lumshe ido yana jin cikinsa yana ɗaurewa da ƙarfi. 

Jazy ya miƙe ya ce, "ni zan wuce, Mummy tana gaisheka." 

Ya buɗe ido daƙyar ya ce, "zan zo in gaishe ta gobe, naso na zo yau but....." sai kasa ƙarasa jin cikinsa ya riƙe sosai. 

Jazy jin yadda yake magana a rarrabe sai ya harare sa ya ce, "shugaban ragwayen Adamawa state, shugaban masu raki Yola. Meye haka kuma?." 

Rehaan ya runtae ido ya ce, "cikina!." 

Yadda ya yi magana ya saka Jafar kallonsa, ya ce, "ciwon cikin ne ya tashi, ina maganinka?."

Ya kasa magana sai juya kai da yake yi yana riƙe da cikinsa. 

Jazy ya ga bin da gaske ne ba wai shagwaɓar da ya saba yi bace, ya matso ya riƙesa ya ce, "Rehaan ina maganin ka yake? A ina ka ajjiye in ɗauko maka!." 

Rehaan ya kasa magana sai juya kai kawai yake yi. Jazy ya buɗe baki zai yi magana ya ga kamar Rehaan ɗin ba ya numfashi.....

Nana Haleema❤️✍🏻

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

____________

Hankalin Jafar ya tashi sosai, sai kai kawo yake yi a tsakanin ɗakin da aka shigar da Ray dan a basa  taimakon gaggawa. 

Mamy kam tana zaune ta yi tagumi, ta yi kuka har ta gaji, fuskarta ta yi ja sosai, kana ganinta ka san ta yi kuka ba ɗan kaɗan ba.

Abba ma yana zaune ya yi shiru bai ce komai ba, hankalinsa yana kan halin da Rehaan ɗin yake ciki, dan yadda aka fito dashi yanayin ba mai kyau bane.

       Mintinansu arba'in a wajan suna jira, sai a lokacin Dr Munib ya fito daga ɗakin yana cire nosemask ɗinsa. 

Jafar ne ya ƙarasa inda yake ya ce, "Dr ya jikin Rehaan?." 

Ya kalli Jafar, ya kalli Mamy da Abba da suke jiran amsarsa ya ce, "Alhamdu lillah, an samu an daidai matsalar." 

Jafar ya ce, "Alhamdu lillah!. Amma bai taɓa irin wannan ciwon cikin ba, duk da ka san ciwon ciki cutarsa ce, amma ba ya yin wrost haka."

Dr Munib ya ɗan sauke numfashi ya ce, "Mr Jafar zan iya ganin abinda ya ci ko ya sha, wanda ya kasance na ƙarshe?." 

Jafar ya bi sa da kallo ya ce, "ban gane ba." 

Abba ya ce, "Dr Munib ka yi mana bayani yadda zamu fahimta." 

Cike da girmamawa ya ce, "i'm sorry to say, Mr Rehaan was poisoned!."

Mamy ta yi baya kamar zata faɗi, Abba ya yi saurin riƙo ta, ta janye jikinta ta taho wajan Dr, a gice ta ce, "guda ka ce! Guba ya ci?." 

Ganin ta gigice ya sai Dr ya ce, "calm down Mamy! Ba abinda zaki ɗaga hankalin ki bane." 

Mamy hankalin ta a tashe ta ce, "ina so in ganshi, ka faɗa min in ya mutu Dr."

Dr ya ce, ""Wallahi bai mutu ba Mamy, ki kwantar da hankalinki. Bacci yake yi yanzu."

Abba ya riƙe ta suka zauna, ya ce, "Don Allah ki nutsu, asibiti ne nan ba gida ba."

Jazy ya ce, "yanzu ya jikinsa?."

"Gudar bata da ƙarfi ko kaɗan, kuma kaɗan ya ci ko ya sha a cikin abinda aka yi poisining ɗinsa. Yanzu ina so a samo min abinda ya zama last a cikinsa, zamu yi gwaji dan mu tabbatar."  

Jazy ya ce, "in kana ganin baza ka iya kai kaɗai ba, mu sake kiran toxicologist ku yi handling case ɗin nan." 

Ya yi murmushi ya ce, "don't worry mr Jafar, zan yi duk abinda ya kamata a kai. A fara kawo min abinda ya ci na ƙarshe."

Abba ya ce, "to me ya ci?." 

Jazy ya ce, "ya sha coconut drink a gabana, kuma yana gama sha bai jima ya fara reacting. In zuwa" ya faɗa yana barin wajan da sauri. 

Mamy ta ce, "coconut drink kuma? Ta ya za a yi poisining ɗinsa a coconut drink bayan Riyya ce ta haɗa masa? Sai dai in wani abun ya sha ba shi ba."

Dr ya ce, "ba abin damuwa bane, zai samu sauƙi in sha Allah." Abba ne kawai ya amsa ya buɗe ƙofar falon da suke zaune ya fita.

Jazy bayan ya ɗauko drink ɗin suka haɗu da Riyya, sai ya ɓoye sa a aljihunsa dan ya san itace ta haɗa, in ta ji a ciki ya sha guba hankalinta zai tashi sosai. Ya san yadda suke son Rehaan kamar su goya shi, in bashi da lafiya kamar su ɗauko ciwon su dawo dashi jikinsu haka suke ji.

Riyya ta kalle sa da idanunta da ta sha kuka ta ce, "Ya jikinsa?." 

Ya zuba mata ido sannan ya ce, "ya ji sauƙi, bacci yake yi."

"Me ya same shi?."

"Ciwon ciki, kin san kuma yana yi.

"Amma wannan ya yi yawa, unconsiouly aka fita dashi fa."

"Kar ki damu, ina tabbatar miki da ya ji sauƙi, bacci ma yake yi." 

Ta yi shiru bata ce komai ba, ta ɗago taga ita yake kallo sai ta ce, "don Allah zan bi ka in je, ina ao naga halin da yake ciki, please!." 

Ya ɗan sauke numfashi yana kallon ta ya ce, "gobe kina da school fa." 

Cike da shagwaɓa ta ce, "msc nake yi fa, i'm not a small girl. Ka yarda mu je ka yi Hamma Jazy!." 

Yadda ta yi maganar ya saka shi yin murmushi ya ce, "ki je ki rufe gashin nan na ki sai mu tafi. Na ce ki daina zama babu hula bakya ji ko?." 

Ta yi murmushi ta shafa kanta, sai a lokacin ta ji ashe ma babu ɗankwali a kanta, ta koma ciki shi kuma ya shiga mota yana jiranta.

Babu jimawa ta dawo, Janan da take ta hangosu ta ƙaraso suka tafi gabaɗaya.. 

Bayan ya sauke su shi kaɗai ya kaiwa Dr Coconut drink ɗin, su kuma suka je wajan da Mamy suke a zaune. 

Riyya ta zauna a kusa da Mamy, ta fara hawaye ta ce, "Mamy me ya samesa? Ciwon cikin da yake yi ne?." 

Abba ya ce, "ki kwantar da hankalinki Juwariyya, babu abinda ya same sa. Zai ji sauƙi in sha Allah."

A lokacin Jafar ya dawo, Abba ya kalle sa ya ce, "Jafar ka kai masa?." 

Ya ɗaga kai ya ce, "na kai Abba, sun shiga lab za a duba." 

Mamy dai ta kasa cewa komai hawaye kawai take yi, bata son zaman Rehaan a Nigeria, amma mahaifinsa ya kasa fahimtar haka. Gashi daga dawowarsa har an fara ƙoƙarin kashe mata shi.

Babu jimawa Dr ya ƙaraso wajan da result a hannunsa. Ya daidaita nutsuwarsa, yana kallonsu dan baya so ya yi wani kuskure. Mai asibiti gabaɗaya babu lafiya dole a nutsu, kuma Rehaan ba ya ɗaukar mistake ko kaɗan.

 Ya ɗauko ragowar drink ɗin ya ce, "Abba a cikin wannan drink ɗin ya sha guba." 

Abba ya ce, "innalillahi wa'inna ilairhir raji'un! Da gaske dai gubar ya sha?." 

Dr ya ce, "da gaske ne Abba, guba ce amma bata da ƙarfi sosai. Kuma Mr Jafar ya faɗa min ɗan kaɗan ya yi sipping ba da yawa ba, shiyasa bata shiga jikinsa sosai ba."

Mamy ta ce, "ta ya zai sha guba a wannan drink ɗin?." 

Ta kalli Riyya da take zare idanu ta ce, "Ƙanwarsa ce ta jini ta haɗa masa, ta ya za a ce akwai poison a ciki?." 

Dr ya ce, "tabbas akwai guba a ciki Mamy, a ciki ya sha gubar."

Riyya ta fara girgiza kai ta ce, "wallahi ni kaɗai na yi aikina, kuma ni ban saka masa poison ba, ta ya zan iya sakawa Hamma Rehaan poison? Ta ya zan yi ƙoƙarin kashe sa?." 

Abba ya riƙe hannunta ya ce, "calm down Juwairiyya, babu wanda ya ce kin zuba masa guba. Ki nutsu ki kwantar da hankalinki." 

Abba ya kalli Dr ya ce, "ka tabbatar a ciki aka zuba masa?."

Ya ɗaga kai ya ce, "na tabbatar yallaɓai." 

Mamy ta kalli Juwariyya da take kuka ta ce, "Ke da wa ku ka yi aikin? Ke da wa ku ka haɗa drink ɗin?." 

Muryarta tana cracking ta ce, "ni....kaɗai....ce" ta faɗa tana sake fashewa da kuka mai sauti.

Mamy ta dafa bayanta ta ce, "shikenan ya wuce, ai babu abinda ya same sa. Ki daina kuka."

"Amma Mamy ni kaɗai na haɗa komai, ta ya aka samu poison a ciki?." 

Abba ya ce, "akace ki bar maganar, kar ki damu tunda babu abinda ya same shi sai mu godewa Allah. Dr ya jikinsa?."

"Da sauƙi sosai, in sha Allah gubar baza ta yi wani tasiri a jikinsa ba. Yanzu bacci yake yi, zai iya kawai gobe kamar haka yana bacci. Za ku iya shiga ku gan shi." 

Abba ya ɗaga kai ya ce, "Dr waye ka ce ma?."

"Dr Munib Sir."

"Thank you Dr Munib."

"My pleasure Sir" ya faɗa tana murmushin jin daɗi ya fita. So yake ya yi abinda za a gode masa daman, iyayen Rehaan ba abin wasa bane. Gashi kuma Rehaan ɗin ne da kansa a kwance, dole a nutsu a yi aiki dakyau.

Abba ya kalli Juwariyya ganin ta ƙi daina kukan ya ce, "zo." 

Bata musa ba ta koma kusa dashi, ya dafata ya ce, "ki kwantar da hankalinki, babu abinda zai samesa." 

Ta ɗaga kai alamun to, Abba ya kalli Janan ya ce, "Janan ku koma gida dare ya yi sosai." 

Jafar ya ce, "Abba zan kai ku na dawo, sai na zauna dashi."

Mamy ta ce, "In bashi da lafiya a jikina kaɗai yake iya yin bacci, zan zauna dashi Jafar, ku koma gida."

Jafar ya ce, "Mamy ku je gida kawai, ni zan zauma dashi a nan." 

Abba ya ce, "Jafar baka huta ba, ka dawo daga tafiya baka sosai ba."

Ya murmusa ya ce, "babu komai Abba. Riyya mu je na mayar daku gida, Abba mu je driver ya mayar daku." 

Basu musa ba duk suka miƙe, suka shiga ɗakin da yake kwance suka ga an saka amsa ruwa yana shiga jikinsa.

Abba ya dafa kansa ya ce, "Allah ya baka lafiya Muhammad." 

Mamy ta shafa kwantaccen gashinsa wanda ya zube akan pillow. Sai kuma ta saka hannu ta cire band ɗin da ta ɗaure gashinta, ta kama gashinsa ta ɗaure masa, sannan ta yi masa peck a goshi tana shafa bread ɗinsa. 

Ta sake ajiyar zuciya ta ce, "Allah kar ya bawa maƙiyanka ikon ganin bayan ka, Allah ya cigaba da kare ka a duk inda ka ke Rehaan!."

Suka amsa da amin, Riyya ma ta ƙaraso ta yi pecking ɗinsa tana kuka. 

Janan ma kuka take yi tana kallonsa a haka suka fito. 

Lokacin da suka fito security guard guda biyu ne a ƙofar ɗakim, duk da asibitin na Rehaan ne, amma dole a saka masu kula dashi. 

Mamy ta kalli Jafar da yake tafiya ta ce, "Jafar." Ya kalle ta ya ce, "Na'am Mamy."

"Barin guard ɗin nan babu damuwa? Ka ga fa babu kowa a wajansa, za a iya biyansu kuɗi su cutar dashi."

Abba ya yi murmushi yana girgiza kansa, wato in kana so ka ga wacce bata iya ɓoye son da take yiwa yaranta aka samu Mamy an gama.

Abba ya ce, "Nadira babu abinda zasu yi masa, akwai cctv a nan, babu wanda ya isa ya cutar dashi. Ki nutsu don Allah." 

Ta sake kallon guard ɗin bata ce komai ba suka yi gaba. Abba da Mamy motar driver suka shiga, Juwariyya da Janan suka shiga motar Jafar. 

Janan da Riyya dukkansu kuka suke yi, Jafar ya yi musu bai ce komai ba har suka je gida. Janan ta buɗe ta fita da gudu tana kuka.

Riyya zata buɗe ya riƙo hannunta ya ce, "Riyya!." 

Kamar jira take ya yi mata magana, ta fashe da kuka mai sauti wanda ya fi na farko. 

Ya sake riƙe hannunta sosai ya ce, "ki daina kuka Riyya, zai samu sauƙi in sha Allah." 

Ta kalle sa da jar fuskarta ta ce, "Guba fa ya sha, guba aka zuba masa a abinda ni na yi making ɗinsa na kai masa da kaina."

Calmly ya ce, "ki nutsu! Babu abinda zai same shi."

"amma a cikin abinda na bashi aka bashi poison."

"Amma kowa ya san bake bace ba."

"Ku ne zaku ce haka, amma mutane da yawa zasu ce ni na bashi guba" ta faɗa hawaye yana sakkowa daga idonta.

"Kowa ya san ba ke bace ba Riyya, an yi amfani da damar da aka samu daga wajan ki ne shiyaasa haka. Amma ki daina kukan nan bana so." 

Ta goge fuskar ta ta ce, "waye yake son kashe mana shi?."

"Kawai ki cigaba da taya shi da addu'a, in sha Allah komai zai zama daidai." 

Ta yi ajiyar zuciya ta kalle shi ta ce, "Kar ka bar komai ya same shi, ka ji?." 

Yadda ta yi maganar da shagwaɓa ya saka shi ya ja hancinta ya ce, "okay ma'am, zan kular miki dashi sosai, ke kuma sai ki kula dani." 

Ta yi murmushi bata ce komai ba, ya ce, "je ki, dare ya yi sosai."

"In ya farka ka sanar dani, ka ji."

"Okay Ma'am" ya faɗa yana pecking hannunta ta fita a sanyaye shi kuma ya juya motar ya fita daga gidan a guje.

Janan tana shiga falon Mama ta zube a akan kujera tana kuka. Sameer ya ja tsaki ya ce, "malama lafiya zaki shigowa mutane kina kuka a daren nan? Daga ina ki ke?."

Cikin kuka ta ce, "Hamma Rehaan aka bawa poison a cocunut drink, yanzu haka yana asibiti a kwance." 

Mama ta buɗe ido ta ce, "Poison! Yaushe?."

"ɗazu aka tafi dashi asibiti, yanzu daga can nake, an tabbatar da a cikin drink ɗin ya sha." 

Sameer ya ce, "waye ya haɗa masa to?." 

Ta goge ido ta ce, "Riyya ce ta haɗa masa."

"Kashe shi take son yi kenan?."

"Ta ya Riyya zata iya kashe sa? Riyya ko peacock ɗinsa baza ta iya kashewa ba." 

Ya harare ta ya ce, "to waye ya bashi?." 

Janan ta ce, "kawai an yi amfani da abinda ta haɗa an zuba masa poison ne." 

Sameer ya taɓe baki ya ce, "faɗan cikin gida ne, abinda babu ruwanka daɗin kallo ne dashi. Mama sai da safe, Allah ya bashi lafiya" ya faɗa yana miƙewa ya fita daga falon.

Janan ma miƙewa ta yi ta shiga ɗakinta jikinta a sanyaye. 

Mama ta bita da kallo har ta ɓace, a bayyane ta ce, "waye ya bawa Rehaan guba? Waye yake son kashe shi a cikin gidan?. Ni dai ban bashi guba ba, ban taɓa ƙoƙarin kashe sa ba. To waye yake son ganin bayansa? Kenan akwai wani bayan ni kenan a cikin gidan nan." 

Babu mai bata amsa haka ta gaji ta miƙe ta shiga ɗaki tana tunanin waye wannan da yake so ya kashe Rehaan kai tsaye haka?.

       Washe gari.

Islaha da wuri ta tashi ta yi wanka ta shirya, duk da bata da aiki amma tana son fita shiyasa ta shirya da wuri dan taje ta dawo kasancewar ranar juma'a ce. 

Tana fitowa Falo suka haɗu da Hanan, bata ce mata komai ba itama bata ce ba, ta raɓa ta gefenta zata wuce Hanan ta ce, "ke ji mana." 

Islaha ta yi banza bata kula ta ba, ta shiga kitchen ta fito da ruwa a hannunta tana sha.

Hanan ta ƙarasa inda take ta ce, "ba magana nake yi miki ba?." 

Islaha ta share ta bata ce komai ba, dan bata da lokacin sauraren shirmen Hanan.

Hanan ta ce, "ke ragowar gidan marayu dake nake magana." 

Islaha bata tanka ba, ta yi shiru ta cigaba da abinda take yi bata kula ta ba.

Hanan ta girgiza kai ta cec "lallai baki da kirki wallahi, lallai baki da mutunci. Ina yi miki magana kina yi min banza, Wacece ke?." 

Nan ma bata kula ta ba, Islaha ta yi niyar barin wajan Hanan ta jawo ta da ƙarfi.  Ta ce, "ina magana kina tafiya?." 

Islaha ta kalle ta ta ce, "au dani ki ke? Sorry fa, na yi tunanin haukan na ki ne ya tashi."

"Kut! Ni ki ke cewa mahaukaciya?" Ta faɗa tana kai mata mari. 

Islaha ta riƙe hannunta ta ce, "kar ki kuskura, matar Yayanki ce ni ko bakya so, dole ki yi min biyayya kamar yadda ki ke yi masa. Wallahi in ki ka sake ko da wasa hannunki ya je jikina da niyar duka, daga ranar zaki fara danasanin sanin wacece Islaha a rayuwarki."

Hanan ta fizge hannunta ta ce, "in na mare ki ɗin uban me zaki yi?."

"Ki gwada ki gani, na rantse da girman Allah in ki ka sake ɗaga hannu zaki mare ni sai na saɓa miki kammani." 

Hanan ta girgiza kai ta ce, "lallai baki da kunya, baki da mutunci wallahi. A gidan ubana, a gidan da aka haife ni zaki kalle ki ce zaki saɓawa kamanni?."

Islaha zare mata ido, cike da tsiwa ta ce, "a gidan uban naki, ki gwada ki gani, ni kuma sai na baki mamaki ba."

"Baffa ki ke zagi dan baki da mutunci?." 

Islaha ta harare ta bata ce komai ba, zata bar wajan ta ji Mama ta ce, "bar ta Hanan, sai ta zagi Baffa sannan zata nuna mana ita ɗin ba ƴarsa ba ce, tsintacciya ce, daga gidan marayu aka kawo mana wahala." 

Islaha ta kalli Mama ta ce, "Mama ban zagi Baffa ba, bazan taɓa iya zaginsa ba har abada."

"Da ban ji ki da kunnen ba, da sai ki ce baki yi ba, na ji lokacin da ki ka zage sa. Kuma tsaf zaki aikata, dan ba tarbiyya ce ta ishe ki ba."

Zuciyar Islaha ta zo wuya, ta fusata sosai, duk da tana ƙoƙarin ɓoyewa amma sai da ta kasa ta ce, "ni ban zagesa ba, in na yi bazan ƙi faɗa ba."

 Mama ta ce, "ƙarya nake yi kenan?."

"A'a, ban ce ba." 

Hanan ta ce, "zata iya faɗa ai, ba tarbiyya ce da ita ba."

Islaha ta kalli Hanan ta ce, "ba dake nake magana ba, ki daina saka min baki. Rashin tarbiyya ya biyo bayan ki, in har ni bani da tarbiya ke ban san me za a ce miki." 

Mama ta fara tafa hannu tana ƙarasowa wajan ta ce, "innalillahi wa'inna ilaihir raji'un! Islaha rashin mutuncin naki har ya kai haka? Ni ki ke kallo kina cewa rashin tarbiyya ya biyo bayan ahlina?. Kenan nima bani da tarbiyyar ko?."

Islaha ta yi shiru bata ce komai ba, Hanan ta ce, "Mama in ban koyawa yarinyar nan hankali ba bazan ji daɗi ba wallahi." 

Kafin Islaha ta yi zato ta ji mari akan fuskarta, ai kuwa kafin Hanan ta sauke hannu itama ta sauke mata maruka har biyu. 

Islaha ta nuna ta da yatsa ta ce, "ai na faɗa miki, in ki ka sake gangancin ɗaga hannu ki mare ni wallahi sai kin yi danasani. Na faɗa baki da tarbiyya, ki yi duk abinda za ki yi."

Mama ta fusata ta nufi Islaha zata dake ta ta bar waja da sauri, dan bazata tsaya a daki banza ba, tunda ba iya ramawa zata yi ba.

Hanan tana dafe da kuncinta ta ce, "na rantse da Allah yau sai na ci ubanki a gidan nan" ta faɗa tana nufo islaha zata kamo ta.

Islaha ta bar wajan da sauri. Ta ce, "Hanan kar ki yi gangancin taɓa ni, za ki yi danasani mai yawa."

A lokacin Saheer ya buɗe ƙofa ya shigo falon da sallama yana kallon su.

Mama ta nuna sa da yatsa ta ce, "sai yarinyar nan ta bar gidan nan dan ubanta, ai ba gidan ubanta bane ba ko? To yau sai ta barsa. Kuma indai ni na haife ka baza ka taɓa zama da ita a matsayim mata ba! Babu aure a tsakaninka da ita har abada!" Ta faɗa a fusace tana kallon sa.

Saheer ya kalli Islaha sannan ya kalli Mama ya ce, "Mama me ya faru?."

"Ka tambayi ƴar iskar da take kusa da kai, sannan ku bar min gida kafin na aikata abinda zai shafe ka."

Islaha ta ce, "Mama ki yi haƙuri, ni ba dake nake ba, da Hanan nake. Zan jure duk abinda za ki yi min bazan tanka miki ba, saboda matsayin uwa ki ke a gare ni. Amma Hanan ko Labiba bazan ƙyalesu ba wallahi, duk abinda suka yi min daidai nake dasu."

"Nima daidai nake dake dan ubanki, shegiya mai zubin karuwai. Har ni zaki kalla ki cewa Hanan da Labiba basu su yi miki ki ƙyale ba? Ba dai kina taƙama zaki auri Yayansu bane shiyasa ko? To na soke auren,  matuƙar ni na haifesa bazai aure ki ba!"

Saheer ya ce, "don Allah ki yi haƙuri Mama. Ke Islaha ki bata haƙuri" ya faɗa yana kallon Islaha.

Mama ta ce, "haƙurinta ɗin banza da wofi, mai haƙurinta zai yi min? Ta gama ci min mutunci da zagina ka ce ta bani haƙuri, wato ta yiwa banza ko?." 

Ya yi shiru bai ce komai ba, ta nuna Hanan ta ce, "Wallahi indai tana son cigaba da zaman gidan nan sai ta durƙusa ta bawa Hanan haƙuri, in ba haka ba in ta fita kar ta sake dawo min gida. Ai ba da kuɗin babar ta aka gina gidan ba."

"Tabɗi! Ashe na bar zaman gidan nan kenan har abada, da na bawa Hanan haƙuri gwara na kwana babu ci babu sha!" Ta faɗa ba tare da ta san a fili ta yi maganar ba.

Mama ta sake fusata ta ce, "to fita dan uban babanki, fita dan uwarki. Ai ba gidan ubanki bane ko? To fita ki bani waje!."

Saheer ya ce, "Don Allah Mam ki kwantar da hankalin ki, ki yi haƙuri...." 

Ta katse sa ta ce, "Wallahi sai ta fita, wallahi yau sai ta bar gidan nan, ai ba gidansu bane!."

Islaha ta ce, "ki yi haƙuri Mama." 

Ta faɗa tana wuce ɗaki ta ɗauko handbag ɗinta da wasu kaya ƙalilan ta fito ta fita daga falon, dan itama zamam gidan ya fita daga ranta, daman haƙuri take yi, to yanzu haƙurin nata ya zo ƙarshe.

Saheer ya bita da kallo, ya kalli Mama ya ce, "ki kwnatar da hankain ki Mama, don Allah ki nutsu." 

Mama ta harare sa ta ce, "bazan nutsu ɗin ba, daman ba ƙaunarta nake yi ba, yanzu kuma ta bar gidan, sai ta je ta ƙarata, aure tsakaninku babu. In ka ga anyi auren nan bani da rai, amma matuƙar ina da rai baza ka aure ta."

Ganin ta fusata da yawa sai ya juya ya fito da niyar ta huce yaje ya bata haƙuri, ya biyo bayan Islaha da hanzari dan bai san inda zata tafi ba, yana buƙatar tsayar da ita da gaggawa....

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

_____________

A ƙofar gidansu Safeera ya hange ta a tsaye ta harɗe hannu a ƙirji ta jingina da bango. Kana ganinta ka san a sama take, ƙiris take jira ta fara sauke faɗa da masifar da suke bayyane akan fuskarta.

Ya ƙarasa wajen yana kallon yadda fuskar ta take a ɗaure, ta kawar da kai gefe bata bari sun haɗa ido ba. 

Ya ce, "Islaha meyasa za ki yi haka? Meyasa baza ki jure mu cigaba da lallaɓawa kafin Allah ya raba mu ba, meyasa za ki biyewa Hanan? Meyasa Islaha!?."

Ganin ya fara yi mata magana cikin faɗa, sai ta yi masa kallon kallon up and down ta ce, "ni fa ban biye mata ba, ta yi min magana yafi sau uku ban kulata ba, da kanta ta jawo ni. Ta ce min karuwa na yi shiru, ta ce mara tarbiyya na yi shiru na ƙyaleta, kawai sai ta jawo ni wai zata mare ni."

"Amma da kin sani baki kula ta ba, yanzu gashi Mama tace kin yi mata rashin kunya."

"Marina ta yi na rama, ta ce min mara tarbiyya na ce itace mara tarbiyya ba ni ba. Kuma na bawa Mama haƙuri ai."

"Yanzu ya ki ke so ayi? Ina ki ke so ki je?."

"Dan ni marainiya ce na tashi a orphanage, ba hakan yana nufin zan rasa inda zan je ba, dan suna ganin kamar gidansu ne kawai mafakata, shiyasa suke yi min abinda suka ga dama.  Daman nima na gaji da zaman gidan, kafi kowa sanin haƙuri nake yi." 

Ya ɗan yi tsaki ya ce, "kin ɓata komai Islaha, meyasa zaki biye mata don Allah?. Ran Mama ya ɓaci sosai, kuma bai kamata a gabanta ki dinga faɗar kalaman da ki ka faɗa ba. Sannan da kin bawa Hanan haƙurin da ba a wuce wajan ba?."

Ta ɗan buɗe tana kallonsa, ta girgiza kanta ta ce, "Wallahi bazan bawa Hanan haƙuri ba, dan ina cin arzuƙi a gidansu bazai yu ta taka ni na ƙyale ta ba. Mama kuma na bata haƙuri, ko babu kai bazan iya yiwa Mama rashin kunya ba, saboda ta haife ni, balle akwai ka a tsakani. Duk jurewar da nake yi baka gani ba? Dan yau kawai na tanka shine abin zai zama laifina Hamma?."

Kafin ya yi magana ta ce, "shikenan, ka ƙyale ni zan je na nemi wajan zama kawai, bazan sake zama a gidanku ba." 

Ya dafe kai jin ya taɓo ta ya ce, "ba laifinki na gani ba Islaha..." ta katse sa cikin faɗa, tana kuka har ta manta waye a gabanta. 

Ta ce, "to me ka ke nufi? Ka san irin abubuwna da ake yi min a gidan, duk bana ɗaga kai na kalla, ba dan an fi ƙarfina ba, sai dan alfarma nake ci a gidansu. Dan yau an kaini bango na rama shine sai ya zama laifina?. Shikenan mu da muka tashi a gidan marayu bamu da tarbiyya kenan, kowa kallon mu yake a matsayin waɗanda aka haifa aka cillar, wasu ne suka tsinta suka kai mu gidan maryu, ko kuma ni ce mara tarbiyyar a cikin gidan?. Dan a can na tashi hakan yana nufin iyayena suka yar dani, kenan ni ba ƴar halak ba ce?."

"Haka aka ce musu duk wanda ya girma a gidan marayu bata hanyar aure aka haifesa? Ko kuma duk wanda ya tashi a cikin gidan yar dashi aka yi?."

"Kullum sai sun ce min karuwa, me na aikata da yake nuna ni karuwa ce?. Haƙuri nake ina cigaba da zama a gidan saboda kai da Baffa, ba wai dan na rasa inda zan je bane. Ina da abokan arzuƙi da yawa, wanda zasu iya riƙe ni har abada, ina da wanda zasu jiɓanci lamarina babu gori balle cin fuska. Bazan sake komawa ba, nima na gaji da wulaƙancin dake yi min. Tunda Mama ta ce baza ka aure ni ba shikenan, zan je na cigaba da rayuwata yadda nake so!" Ta faɗa cikin kuka cike da tsiwa da fusata.

Saheer ya sauke numfashi yana kallon hanya, ya sassauta murya ya ce, "ki yi haƙuri, kin ga a akan hanya mu ke. Ki zo mu je na kaiki gidan Adda Sa'ida."

"Bazan je ba, zan je in kama hotel kafin na samu inda zani."

"Sai kin je Islaha. Ki jira in karɓo motar Sadik nazo na kai ki, kar ki motsa daga wajan nan, ki jira ni" ya faɗa yana juya ya bar mata wajan da sauri.

A lokacin Safeera ta fito daga gidan, fuskar ta babu walwala ko kaɗan. 

Suka haɗa ido Islaha, islaha ta goge ido ta ce, "Safeera lafiya?." 

Safeera ta sauke numfashi ta ce, "ba lafiya ba Islaha, ina cikin damuwa. Jiya ko bacci ban yi ba."

"Me ya faru? Kin ga yadda ki ka canja kuwa? Gabaɗaya kin koma wani iri kamar ba ke ba."

"Za ki raka ni Katsina?." 

Da mamaki ta ce, "Katsina kuma, Wajan wa?."

"Dangin Umma, ƙarar Umma zan kai musu."

Islaha da mamaki ta ce, "kamar ya ƙarar Umma?." 

Safeera zata yi magana suka ji horn ɗin mota, suka kalli wajan a tare. 

Islaha ta sauke ajiyar zuciya ta ce, "in kin shirya mu wuce." 

Ta ɗaga kai ta ce, "mu je." Suka ƙarasa wajam motar suka shiga. 

Ba yabo ba fallasa Safeera ta gaisa da Saheer, daga yadda suka gaisa ya san bata yanayi mai daɗi, bai tambaye ta ba suka cigaba da tafiya.

Islaha ta ce, "ka kaimu wajan aiki kawai, in mun dawo sai na wuce gidan Adda Sa'idan." 

Ya bita da kallo ya ce, "baki da aiki yau ko?."

"Eh, zan je kawai"

"gwara mu je yanzun kawai."

"ba sai mun je ba, kawai mu wuce wajan aiki." 

Ya sake kallonta, ganin fuskarta a ɗaure alamun tana cikin ɓacin rai, ya ɗan ɗauke ido bai ce komai ba ya cigaba da tafiya. 

Sai da ya tsayar da motar sannan juyo yana kallonta, softly ya ce, "ki yi haƙuri, ɗazu na yi miki faɗa." 

Ta sunkuyar da kai ƙasa, dan in akwai abinda yake saurin karya mata zuciya bai wuce ya bata haƙuri ba. Sai ta ga babba dashi yana bata haƙuri, yana matsayi mai girma a rayuwarta ya dinga cewa ta yi haƙuri, duk sai ta ji ta damu. 

Bata ɗago ba ya ce, "ban yi miki faɗa dan na saka ki kuka ko dan ranki ya ɓaci ba, ina so ki dinga haƙuri da komai na rayuwa, zaman gidanmu ya kusa ƙarewa. Ba ina yin duk abinda nake yi dan baki da inda zaki zauna sai gidan namu ba, ke kin san waye ni, kin san zan iya sadaukar da komai saboda ke. Mama mahifiyata ce, yi mata biyayya dole ne a gare ni, duk abinda ta ce sai na bi koda bana so. In ta hau sama dole na bari ta sauka ƙasa saboda uwata ce, sai ta yi sanyi zan bata haƙuri. Ki yi haƙuri!."

Ta ɗago ta kalle sa ta ce, "ka daina bani haƙuri Hamma, komai ya wuce."

"Komai bai wuce ba Islaha, na san na ɓata miki rai sosai da sosai. Ku je wajan aikin, in kun gama ki kira ni, zan zo in kai ki gidan Addan ki zauna kafin Mama ta huce." 

Ta ɗaga kai ya ce, "kin cin abinci kuwa?." 

Ta girgiza kai ta ce, "bana jin yunwa."

"Kwana biyu bakya son cin abinci, ko baki da lafiya?."

"lafiya lau nake, kawai bana jin daɗi ne."

Ya ɗan kalle ta sai ya ɗauke kai dan ya gano abinda yake damunta, ya ce, "kin sha maganin da na baki jiya?." 

Ta girgiza kai ta ce, "ba yanzu nake sha ba." 

Ya ɗaga kai ya ce, "sannu. Ku je." A hankali suka buɗe suka fita duka shiga ciki.

Islaha kai tsaye office ɗin Chairman ta wuce, tunda ta shiga yake tafa mata, ita kuma da yake bata da walwala ko murmushi bata yi ba ta zauna. 

Ya ce, "good job Islaha, ina ji dake sosai. Saleem ya bani labarin komai, na ji daɗi. Domin an tabbatar min indai ka haɗu da Mr Jafar kamar ka ga Mr Rahaan ne." 

Ta yi murmushi ta ce, "na gode Chairman."

"Ni zan yi miki godiya, ina jin daɗin aiki dake sosai." 

Ta yi murmushi bata ce komai ba. Ganin kamar bata cikin walwala sai ya ƙyale ta tafi.

Record office ta tafi wajan safeera, ta same ta ita kaɗai ta dafe kai cikin damuwa. 

Islaha ta zauna ta ce, "Safeera faɗa min, meye ya faru?." 

Ta ɗago ta kalle ta ta ce, "Islaha Umma ce take so na tafi ƙasar waje aiki, da Baba ya hanani sai ta ce ita zata je. Islaha Umma tana iƙirarin kashe aurenta ta tafi aiki ƙasar waje."

Islaha ta zaro ido waje ta ce, "Umman!."

Safeera ta ɗaga kai ta ce, "jiya faɗa suka dinga yi ita da Baba, yana faɗa tana faɗa. Tana cewa wallahi sai ta je sai dai ya sake ta, shi kuma ya ce indai ta tafi to babu aurensa a kanta."

Islaha ta cw, "innalillahi wa'inna ilahir raji'un! Mun shiga uku."

"Islaha wallahi bacci kaɗan na yi, da tunanim wannan abun na kwanta na tashi. Ni na amince zan tafi aikin indai zata zauna a gida, amma Baba ya hana, ya ce wallahi baza ni ba. Islaha ta ya zan iya zuba ido Umma ta tafi ƙasar waje aikatau ina nigeria? Ni ce babba a gidan fa, ya take so na dinga tafiyar da al'amurana gabaɗaya?. Ban taɓa jin zafin rasa Hamma Muhammad ba sai yanzu, sai yanzu nake jin zafin rashin ɗan uwa babba."

Islaha ta yi bata ce komai ba, Safeera ta ce, "shiyasa zan je Katsina na kai ƙararta wajan ƴan uwanta, wataƙila in suka yi mata magana zata ji. Ina Umma ina tafiya aiki wata ƙasar don Allah? Abinda mu ke yaƙi dashi ni dake, gashi yazo mana har gida."

Islaha ta ce, "gaskiya tunda abin ya kai haka ya kamata a sanarwa da na gaba da Umma su ɗauki mataki. Kuma wallahi Mama ce take zugata, a gabana na ji suna maganar. Ke Mama ta wuce duk yadda ake tunani, ni kaina haka aka saka ni a gaba wai sai na tafi aiki. Kin san bazan iya shiru ba, na kalle ta nace wallahi bazan je ba."

Safeera ta ce, "Gaskiya Mama ta cuce ni, tana neman ruguza min rayuwa gabaɗaya." 

Islaha ta ce, "ki yi haƙuri kawai, ki fara faɗa musu ta waya kafin ki je. In zuwan ya kama sai in raka ki." 

Safeera ta ɗaga kai tana dafe da kanta kafin ta ce, "me ya faru, na ji Hamma Saheer yana cewa zaki je gidan Addarsa?."

Islaha ta taɓe baki ta ce, "to ni meye ma bai faru ba? Mamansa kin san ba ƙaunata take yi ba. Yarinyar nan Hanan ce ta ɗaga hannu ta mare ni, ai kuwa kafin ta sauke na mare ta har sau biyu. Shine fa Mama wai sai na duƙa na bata haƙuri, ke ma kin san sauran."

Safeera ta yi dariya ta ce, "Allah ya shirya min ke Islaha, ƙanwar mijin naki ki ka mara?."

"Ƙanwarsa ai Yayarsa ba ce, in ba dan Maman ba akwai wanda zan ɗagawa ƙafa a cikin gidan nan nasu ne? Wallahi babu wata halitta da zan saurarawa."

Safeera ta ce, "shine ki ka bar gida?."

"Cewa tayi na fita, har tana cewa indai tana da rai aurena da ɗanta bazai faru ba. Shine shima yazo yana cemin danasani na bada haƙurin waye waye, ban san na balbalesa da masifa ba, sai da naga yayi sanyi na fahimta."

"Kina wahalar da Hamma, dan kin ga yana da haƙuri da sanyi. Dan kuma kin san yana sonki ne. In ba shi ba, ba ko wanne namiji ne zai ɗauki wannan bala’in naki ba, da wuri za a yanke miki hukunci.”

"A'a fa, dan ina zaune a gidansu bazan ɗauki ko wanne wulaƙanci ba Bestie. Bani na ce ya karɓo ni daga orphange ba, shine ya dage ya takura sai da na bar gidan hankalinsa ya kwanta. Dan na dawo kuma bazan ɗauki raini ba wallahi."

Safeera ta yi murmushi ta ce, "ni so nake ayi auren a wuce wajan. Ko dan ya yi maganin wannan rashin kunyar nan ta ki."

"Ke ko ni na gaji, so nake nayi auren na huta da wannan tashin hankalin wallahi. Kin san me?."

Safeera ta girgiza kai ta ce, "ni fa zargina yana so ya tabbata akan gidan marayun da na tashi." 

Safeera ta ce, "me ya faru?." 

Ta miƙa mata wayarta, Safeera ta karɓa ta ce, "Islaha wannan ba Hafsa ba ce?."

"Itace, a hotel."

"Hotel kuma? To meye abin ɗaga hankali a nan? Kamar ni dake muna yaƙi akan ba iskanci ne kawai yake kai mace hotel ba. Kema jiya kin je ai ko?."

Islaha ta bata labarin duk abinda ya faru kafin ta ce, "so nake na haɗa hujja mai ƙarfi, so nake na tabbatar da zargina ya zama gaskiya. Wallahi sai mun shiga kotu, sai na san yadda na yi maganar nan ta je gaban gwamna, dan na san irin waɗannan badaƙalar bai san yana faruwa ba."

Safeera ta ce, "gaskiya ne wannan, in dai maganar ta tabbata wallahi kar ki bari."

"Sai ma kin ce, wallahi bazan barta ba. Shiyasa har na yi magana da Brr Suraj, na shigar da lauya cikin maganar, dan ba ƙaramin abu bane ba."

"Gaskiya ne wannan. Allah ya taimaka." 

A lokacin Saleem ya shigo ya kalli Islaha ya ce, "islaha yau me yake damun masoyiyata ne? Gabaɗaya ko kallona bata yi ba."

Ta ɗan yi murmushi ta c, "bata jin daɗi ne shiyasa." 

Ya kalli Safeera ya ce, "Sannu." Sai ya bata dariya ta ɗan sunkuya tana dariya kaɗan.

Muslim ne ya shigo yana faɗin, "Islaha wai an canja kati jiya?." 

Islaha ta ɗauko katin ta ce, "Muslim in ba dan Allah ya kiyaye bai karɓa ba, da yanzu ina cell." 

Sauka yi dariya gabaɗaya, ya karɓa yana dubawa ya ce, "ikon Allah, ko waye da wannan aikin oho."

"Koma waye dan kansa Muslim, ni aka so a tozarta Allah ya nuna musu basu isa ba. Tunda Allah ya kare ni ban damu na san waye ba, su suka sani" ta faɗa tana miƙewa tsaye.

Saleem ya ce, "gaskiya ne, koma waye Allah ya mayar masa da muguntarsa kansa." Ta amsa da amin ta fita daga office ɗin. Da Ummi suka haɗu bata kula su ba ta wuce. 

Ummi office ta shiga ta kira Muslim a waya, babu jimawa ya shiga wajanta ta ce, "kaga kallon rainin da yarinyar nan take yi min? Yanzu haka zamu zuba ido tana yin abinda taga dama a gidan nan muna gani?." 

Ya kalle ta ya ce, "ta tsallake jiya, amma baza ta tsallake tarko na gaba ba wallahi."

"Na gaji da ganin yarinyar nan wallahi, bana so na buɗe ido na ganta a cikin gidan nan."

"Ki ƙyale ni, na san abinda zan yi mata. Dashi Mr Jafar ɗin da ta haɗu dashi zan haɗasu, wallahi sai ta yi danasanin abinda zan yi mata."

"Ka dai yi da gaggawa, dan wallahi na tsane ta."

"Na fi ki tsanarta, sai da na shekara biyar a gidan nan sannan yarinyar nan tazo. Amma tunda tazo ta mamaye komai, komai ta mamaye, komai itace, kamar ba a bayan mu take ba. Ko shekara uku bata rufe a gidan nan ba, amma itace sama da kowa. Ta ya zan barta?."

Ummi ta girgiza kai ta ce, "duk abinda za a aikata ayi,  indai har zata bar gidan nan." Ya kalle ya girgiza kai bai ce komai ba ya fita.

Islaha bata jima da fita ba ta koma office ɗinsu Safeera ta tarar da Saleem a zaune yana ta aikin rarrashinta. 

Ta yi murmushi ta ce, "masoyan asali." 

Saleem ya ce, "mun kai ki, keda Hamma?."

"Mu ai haɗin Allah."

Safeera ta ce, "mu kuma haɗin ki ne?." 

Ta yi dariya ta ce, "Haɗin offfice. Wayata manta a nan." 

Safeera ta ce, "Allah ya taimake ki, dan wallahi yanzu muka dawo office ɗin, ban kula da wayar ki ba." 

Bata ce komai ba ta fita tana faɗin, "in kin gama ki yi min magana, ni na gama."

Saleem ɗan kira ta da ƙarfi, ta dawo ya ce, "kina da labarin an bawa Mr Ray guba?." 

Ta ɗan zaro ido cike da mamaki ta ce, "guba?."

"Wallahi. Baki ga labaran ƙarfe shida ba kenan, Ummi ce ta karanta."

"Ban gani ba wallahi."

"Shiyasa, magana ta yaɗa duniya ta shiga ko ina. Jiya a asibiti ya kwana."

Islaha ta girgiza kai ta ce, "Allah ya ba shi lafiya" ta faɗa tana fita tana duba wayarta.

Abinda ta gani a wayar ya saka ta zaro ido tana dafe ƙirji, cike da tashin hankali da mamaki.

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

_____________

Islaha a kiɗime take bincika wayarta amma babu hotunan Hafsa babu alamarsu. Ta duba trash da duk inda take tunanin zata gansu amma babu.

Mamaki da al'ajabi ya kamata, ta riƙe baki zuciyarta tana bugawa cike da tsoro. 

Da hanzari ta juya ta koma office ɗinsu Safeera, tana shiga ta ce, "Safeera kin goge hotunan da na nuna miki ne?." 

Safeera da mamaki ta ce, "ban goge ba, ta ya zan goge waɗannan hotuna nan masu amfani?."

Islaha ta dafe kai ta ce, "Safeera daga fita ta daga office ɗin nan an goge hotunan nan, an goge su wallahi."

Safeera ta miƙe tsaye cike da tashin hankali, ta kalli Saleem da yake kallonsu, ta sake kallon Islaha. Cikin mamaki ta ce, "An goge kuma!."

"An goge su, babu inda ban duba ba, amma ban gansu ba."

Safeera ta ce, "Islaha wallahi ban goge ba, ni ban san ma kin bar wayar nan a office ɗin nan."

Saleem ya ce, "me yake faruwa? Wanne hotuna ne?." 

Islaha bata kula shi ba ta ce, "da ki ka fita daga nan waye ya shigo?."

"Ban sani ba, da na san wayarki a nan bazan fita na barta a nan ba."

Ta dafe kai ta ce, "Daga ni sai ke, sai Hamma da Barr ne kaɗai muka san da hotunan nan, waye ya san dasu har ya biyo ni office ya goge?." 

Safeera ta ce, "Wallahi nidai ban goge miki ba, akan me zan goge to?." 

Islaha ta sauke ajiyar zuciya ta ce, "dallah bana zarginki, ki daina yi min rantsuwa. Abin ne ya....."sai ta kasa ƙarasawa ta dafe kanta cikin yanayin da bata san meye ba.

Saleem ya ce, "kun barni a duhu, ku faɗa min abinda ya faru mana. Wanne hotunana aka goge?." 

Islaha ta kalle sa ta ce, "ka yi haƙuri, bazan iya faɗa maka a yanzu ba, amma nan gaba kana daga cikin waɗanda zasu sani. Safeera in kin gama mu wuce kawai" ta faɗa tana fita daga offife ɗin cikin mamakin wanda ya san da hotunan har ya goge.

A wannan yanayi ta kira Saheer ya zo ya ɗauke su a mota suka tafi. 

Tunda suka shiga bata ce komai ba, tana tunanin wanda ya goge hotunan nan, tana mamakin ya aka yi aka san dasu har aka biyo ta aka goge?. Kuma gashi a wajen aiki ne, kenan an san ta ɗauki hotunan?. Amma babu wanda ya ganta, ko an ganta ai ba a san ta yi hoto da video ba. Lallai akwai lauje cikin naɗi, dole ta dage sosai akan lamarin nan, dan taga ba abin wasa bane ba.

Saheer ya katse mata tunani, ya ce, "Baffa ya ce na mayar dake gida, ko gidan Addn kar ki je."

Ta ɗago ido ta kalle sa suka haɗa ido, ya ɗauke kai ya ce, "Ya kira ki ba ki ɗauka ba, ya ba da umarnin in mayar dake gida. Amma in baza ki koma ba ki kira sa ki faɗa masa, sai in kai ki inda ki ke so." 

Shiru ta yi bata tanka ba dan bata san me zata ce ba, ta ya zata iya yi masa musu akan maganar Baffa? Ai ko bata so dole ta yi haƙuri. 

Har suka je ƙofar gidan bata ce komai ba, sai da ya tsayar da motar Safeera ta ce, "Hamma sai anjima." 

Ya yi murmushi ya ce, "To Safeera, a gaishe da Umma." Bata ce komai ba ta fita ta shiga gida. 

Islaha ta sauke ajiyar zuciya ta ce, "Ka san meye?." 

Ya kalle ta ya ce, "ina jinki."

"Hotunan nan da na nuna maka na hafsa?" Ta faɗa da sigar tambaya.

Ya girgiza kai ya ce, "ina ji."

Ta yi ajiyar zuciya ta ce, "wallahi an goge su Hamma." 

Ya buɗe ido cike da mamaki ya ce, "kamar ya an goge? Waye ya goge su?." 

Ta ɗan tafa hannunta ta ce, "wallahi ban sani ba Hamma, abinda na sani na gama nunawa Safeera kenan, sai na bar wayar a office ɗinsu na fita naje na dawo. Ashe itama ta fita bata san na bar wayar a wajan ba, wallahi dana dawo na duba babu su ko alama."

Saheer ya ce, "Innalillahi wa'inna ilaihir raji'un!. Mu ga wayar." 

Ba musu ta miƙa masa ya karɓa yana dubawa, kafin ya ɗago ya ce, "An goge su gabaɗaya." 

Cike da damuwa ta ce, "ban san waye ya goge ba."

"Waye ya san dasu?."

"Daga kai sai safeera, sai....." sai bata ƙarasa ba tana kallonsa.

Ya bita da kallo ya ce, "Sai waye?." 

Ta ɗan sauke numfashi ta ce, "Barr Suraj. Na sanar dashi ne saboda shine lauyan da nake so ya yj handling case ɗin. Kuma na tura masa, amma view once."

Ya zuba mata ido yana kallon ta har ta kai ƙarshe, kafin ya ce, "waye ya saka ki tura masa?." 

Ta kalle sa ta ce, "Saboda lauya ne, dole ina da buƙatar lauya."

"To yanzu amfanin me hakan zai yi miki?." 

Ta yi shiru bata ce komai ba. Ya yi tsaki ya ce, "Bakya jin magana Islaha, bakya jin magana kwata-kwata shiyasa bakya jin maganata. Sai da na faɗa miki kar kowa ya san maganar nan amma sai da ki ka zagaye ki ka faɗa masa. Dan kin faɗawa Safeera ba laifi bane, Safeera ƴar uwa ce a gare mu gabaɗaya. Amma shi fa?."

Ta rausayar da kai ta ce, "shima ɗan uwa ne a gare ni." 

Ya harare ta ya ce, "yanzu me gari ya waya? Meye amfanin faɗa masa ɗin?." 

Ta sauke numfashi ta ce, "Wallahi bana zargin Barr ko kaɗan, na san bazai aikata min haka ba." 

Ya kalle ta yana harɗe hannu a ƙirji ya ce, "tunda shi bakya zarginsa, faɗa min ni ko Safeera waye abin zargi?."

Ganin yadda ya kafe ta da ido sai ya bata dariya, ta yi dariya dan ta san yana matuƙar kishi da Suraj, tunda Suraj ya furta yana sonta shikenan Hamma yake jin haushinsa. 

Ta kalle sa ta ce, "ni na isa? Wace ni da ce haka?." 

Bai ce komai ba ya ɗauke kai daga kallonta bai kula ta ba. Islaha ta ce, "duk wanda ya goge ma ya je dan kansa, sun yi a banza dan wallahi bazan bar maganar nan ba."

Ya kalle ta yana girgiza kai ya ce, "hakan alamu ne na ana bibiyar ki, hakan alamu ne da an san kina bincike akan lamarin nan."

"Hakan kuma shine alamar da take nuna min zargina gaskiya ne Hamma. Zamu haɗu dasu Hafsan, zan san duk abinda zan yi akan maganar nan." 

Ya bita da kallo a sanyaye ya ce, "ki bi komai a hankali, kin ga gobe zan yi tafiya, don Allah ki nutsu."

Ta yi murmushi ta ce, "To Hamma."

Ya ɗan sauke numfashi ya ce, "akwai abinci na siya miki" ya faɗa yana ɗauko ledar ya miƙa mata ya ce, "ki bawa Safeera sai ki riƙe sauran. Kayanki na kai miki ɗakinki na ajjiye." 

Ta yi murmushi tana wasa da hannunta bata ce komai ba. Saheerya ce, "ya jikin, kin daina jin ciwon?."

"Na daina, daman yanayi ne kawai." 

Ya ɗaga kai ya ce, "ki shiga ciki, zan shigo in anjima."

Ta ɗaga kai tana murmuahi yana kallon ta. Ya ce, "Debbo am." 

Ta kalle sa ya ce, "da na dawo daga Niger za a yi auren mu in sha Allah, ina so na mallake ki nan kusa." 

Ta yi dariya ta ce, "Allah ya dawo min da kai lafiya Hamma."

"Amin matar Hamma. Ki je ciki, ki fara shiga wajan Baffa yace yana son ganinki. Nima yanzu zan shigo." Ta amsa da to ta fita daga motar ta fara shiga gidansu Safeera. 

Da ƙanwar Safeera suka haɗu, ta bata abincin ta koma dan bata son haɗuwa da Ummansu Safeera.

Kamar yadda ya ce wajen Baffa ta shiga, yana ganinta ya yi murmushi ya ce, "Islaha kin dawo?."

Ta yi murmushi itama, ta ƙarasa ta zauna ta ce, "na dawo Baffa. Ina yini?."

"Lafiya lau, ya aikin na ki?."

"Alhamdu lillah Baffa."

"To ma sha Allah. Saheer ya faɗa min duk abinda ya faru, ki cigaba da haƙuri kin ji? Ko wanne bawa akwai irin tasa jarabawar, ke taki ga a yadda tazo miki, ki yi ƙoƙari ki cinye sai ki dace. Kar komai ya dame ni, indai ina gidan nan baza ki wulaƙanta ba."

Ta yi murmushi ta ce, "In sha Allah Baffa. Amma Baffa sai na ga kamar baka da lafiya."

"Eh haka ne Islaha, kwana biyu bana jin daɗi. Ina fama da ciwon haƙarƙari, ga zazzaɓi. Kin san jikin tsufa, abin sai a hankali."

Islaha ta ce, "Allah ya ƙara lafiya."

"Amin."

"Ki cigaba da haƙuri, kar wani abu ya kuma faruwa ki ce zaki bar gidan nan, har abada nan gidanku ne, kin ji?." Ta yi murmushi bata ce komai ba.

Baffa ya ce, "Tashi ki je, Allah ya yi miki albarka." Ta amsa da amin ta miƙe ta fita daga ɗakin Baffan. 

Da ta shiga ɓangaren Mama bata nan, ɓangaren shiru babu kowa. Hakan ya yi nata daɗi sosai, ta ci abincin da Saheer ya bata, ta gama duk abinda zata yi babu mai takura mata.

Islaha har ta yi bacci Mama bata dawo ba, hakan ya saka ta yi baccinta hankali kwance ba tare da wata damuwa ba. 

Bayan sallar asuba Saheer ya shigo yiwa Mama sallama, ya shiga ɗakinta ya samu ta koma bacci. 

Yana fitowa ya haɗu da Hanan, Saheer ya bita da kallo ya ce, "jiya a ina ki ka yini har dare?."

Hanan ta ce, "muna tare da Mama fa." 

Ya girgiza kai ya ce, "ki yi yadda ki ka zaɓa Hanan, duniya dai ta ishe ki." Daga haka ya bata waje ya fita yana kiran Islaha a waya.

Tana zaune tana azkhar taga kiransa, ta miƙe ta fito ta gansa riƙe da jaka yana kallon ta. 

Hawaye suka cika mata ido, haka kawai ta ji bata so ya tafi ya barta, duk da yana irin wannan tafiyar amma wannan karon sai ta ji ta damu.

Ta ƙaraso a sanyaye ya bita da kallo har ta zo inda yake, ya ce, "Matar Hamma zan tafi, ki yi min addu'a." 

Hawaye ya sakko mata, ta ɗago ta kalle sa ta ce, "bana so ka tafi." 

Saheer ya kalle ta, cikin damuwa da rauni ya ce, "meye na kukan? Kina so na fasa tafiyar ne?." 

Ta ɗaga kai alamun eh, ya gyara tsayuwa yana gifanta da murmushi ya ce, "In na zauna da me zan aure ki? Kin manta kina da tsada, dole sai na dage na nemo sannan zan mallakeki?." 

Ta kalle sa har tana ɗaga hannu sama, ta ce, "ni na yafe maka komai, kawai a ɗaura auren, ba sai ka bani komai ba."

Ya wara ido waje cikin tsokana ya ce, "duk wannan halittar a kyauta za a bani?."

Islaha ta ɗaga masa kai alamun eh, dan da gaske bata so ya tafi, da ya tafi gwara a aura masa ita ɗin ba tare da ya bata komai ba.

Ya yi murmushi ya ce, "Daɗin sai ya yi min yawa ai, sai na zama mai son kaina. Ina ni ina ɗaukar matar Hamma a kyauta? Daraja da matsayin matar Hamma ya wuce haka, dole na fita na nemo na aure ta. Dan tana da tsada sosai, dole sai na dage da neman kuɗi."

Cikin rauni ta ce, "Allah ni bana so ka tafi, indai akan neman kuɗin aurena zaka tafi gwara mu zauna a ɗaura auren, ni ko sadakin sai in yafe."

Saheer ya yi dariya mai sauti, ya bita da kallon ƙauna ya ce, "Har sadakin sai a yafe min matar Hamma?." 

Cikin shagwaɓa ta ce, "i'm not joking, Allah so ka je ko ina. Haka kawai yau bana son tafiyar nan, ji nake kamar in ka tafi komai zai canja, don Allah ka zauna."

Ganin da gaske take ba shagwaɓar da ta saba yi masa bace sai ya nutsu ya ce, "Meyasa bakya so?."

"Ina ji kamar wani abun zai faru in ka tafi. Kamar...Kamar....ni dai ina jin kamar komai zai canja in baka nan."

"Babu abinda zai faru sai alkhairi, wani lokacin samuwar alkahiri tana zuwa a haka, kafin ya samu haka ake ji kamar abu mara kyau zai faru. Ki kwantar da hankalinki, zan dawo mu yi aure, ki haifa min kyawawa yara, masu irin fatarki, hancinki, girar ki, da bakin ki....."

Ta ɗan sunkuyar da kai tana murmushi, shima ya yi murmushi ya ce, "kin san abinda ya fi komai burge ni a fuskar ki?."

Islaha ta ɗago ta kalle sa, ya lumshe ido ya buɗe ya ce, "Bakin ki! Yana ɗaukar hankalina sosai, musamman a yanayi irin wannan."

Ta sunkuyar da kai tana wasa da hijjab ɗin jikinta bata ce komai ba. 

Ya kawar da tunanin da ya zo zuciyarsa, ya ce, "ki yi min addu'a."

"Allah ya tsare ka, ya baka nasara akan duk abinda ka je nema." 

Saheer ya bita da kallo, ya kasa jure abinda yake ji, ya ɗan matso kusa da ita ya ce, "zan iya pecking ɗin ki?." 

Ta sake sunkuyar da kai bata ce komai ba, dan nauyinsa da kunyarsa take ji sosai. 

Saheet ya ɗan mtsa baya ya ce, "na bari sai na dawo daga Niger, daga wannan lokacin zan fara rungumeki a ƙirjina, matar Hamma..."

Ta runtse ido saboda kunyar maganarsa. Ya ce, "Amin, na gode da addu'ar ki, ki cigaba da kula musamman akansu Hafsa, ki cigaba da saka ido, duk abinda ya faru ki faɗa min, zan taya ki aikin daga inda nake in sha Allah."

Ta ɗan buɗe ido ta ce, "zaka jima a can ne?."

Ya ɗan ɗaga mata kai ya ce, "at least wata ɗaya." 

Ta buɗe ido tare da rausayar da kai ta ce, "wata ɗaya! Allah ya yi yawa." 

Ya yi murmushi ya ce, "bai yi yawa ba Matar Hamma, da na tafi zaki ga lokacin ya yi na dawo." 

Ta sunkuyar da kai ta ce, "Allah ya kiyaye." 

Ya kalli agogo jin ana yi masa horn a ƙofar gidan, ya kalle ta ya ce, "Amin debbo am, na gode da addu'arki. Dana sauka zan kira ki." 

Ta ɗaga kai ta ƙaraso ta riƙe masa jaka ta ce, "mu je in raka ka."

Ya ɗan tsaya yana kallonta ya ce, "akwai iska sosai, kar ta cutar dake." 

Ta ja hijjab ɗinta ta rufe hancinta ta ce, "zan iya." 

Ya ce, "to bani jakar, ta yi miki nauyi."

"Zan iya" ta faɗa tana noƙe kafaɗa kamar yarinya ƙarama. Ya yi murmushi suka fara tafiya har suka fita waje.

Sadik da zai kai sa tasha yana zaune a mota, ganinsu tare ya yi murmushi ya ce, "Matar Hamma, kin yi masa rakiya kenan?." 

Ta yi murmushi ta ce, "ina kwana."

"Kin tashi lafiya?."

"Lafiya lau. Ga amanar Hammana, ka kai sa tasha lafiya, ka ji?." 

Ya yi murmushi ya ce, "in sha Allah, uwar gida." 

Ta ɗan harare shi ta ce, "Uwar gida kawai?."

Sadik ya rufe bakinsa, ya girgiza mata kai ya ce, "Kuma Amaryar Saheer. Ai ke two in one ce, uwar gida, kuma amarya."

Ta yi murmushi ta kalli Hamma da yake kallon ta yana murmushi ya ce, "ki koma, akwai iska sosai, kar ki samu attack." 

Ta ɗaga kai ta ce, "Allah ya kai ka lafiya, ya dawo da kai lafiya."

"Amin matar Hamma, ki koma. In Mama ta farka ki ce mata na tafi, na shiga tana bacci." Ta ɗaga kai tana koma ciki jikinta a sanyaye.

Saheer sai da ya ga ta shiga sanna ya sauke ajiyar zuciya ya shiga motar. Sadik ya kalle sa ya ce, "Hamma na Islaha, Allah ya bar soyayyarku." 

Ya amsa da amin kafin ya ce, "Allah da na dawo auren nan za a yi, ko meye ajjiyesa zan yi na fuskanci aurenmu. Na kusa gazawa akan haƙurin da nake yi, gwara mu yi a wuce wajen."

Sadik ya yi dariya ya ce, "yanzu ina zamu je?." 

Ya harare sa ya ce, "ina ka san zamu je?." 

Ya yi dariya ya ce, "Tasha." Bai kula ba sa Sadik ya ja mota suka bar unguwar yana sauke numfashi cikin kewar masoyiyarsa.

_Kamar da gaskiyar Islaha, tafiyar Saheer zata iya canja mana labari.🤭_

SCENT BY SAPNAH BORNO.

Hajiya ta kina son gidan ki yayi Kamshi? Kina so kiyi wannan kamshin irin na matan borno? Kina so tun kafin isowarki waje k’amshin kabbasar ki ta rigaki isowa? To indai wannan ne kizo scents by Sapnah Borno, zaki samu fiyeda yadda kike bukata da yardar Allah.

Sapnah takawo muku turaren kabbasa irin na manyan matan Borno Wanda ko turara Kaya kikayi indai kika zauna waje sai kin bar kamshin ki, tanada kabbasa spray mai musulmin dad’i, sannan tanada turarukan wuta masu bada nutsuwa, bata tsaya iya wannan ba tana saida ready to use dilka, sannan tana zuwa duk garin da mutum yake tayi gyaran amarya, abubuwan datake saida su suna nan kamar haka.

Kabbasa spray

Dufr khumrah

Mahlab khumra

Body milk

Kuleccam

Matan Maiduguri

Ready to use dilka 

Halawa

Shuwa Arab hair mist

Cotton incense 

Dorut after period

Dukhaan stool

Gabgab

Sandal flex

Sandal sukkaria 

Kajiji

Halud 

Arabian oud

Oil perfume 

Room fresh

Multi purpose sprays 

Curtains incense 

Kabbasa 

Farce

Marshoosh

Senegalese Kajiji

Dilka soap

Dilka cream 

Tana nation wide delivery ko wacce k’asa. Sannan Tana promo a yanzu haka, karku sake a Baku lbr.

Zaku sameta ta wannan number Kai tsaye 08093772168

08164570032

__________________

Islaha ko bacci bata iya komawa ba, tana zaune kawai tana kewar Hamma. Har Saheer ya yi mata waya yace motarsu ta tashi, ta sake yi masa fatan alkhairi kafin ta kashe. 

A sanyaye ta tashi ta gyara ɗakin da take ciki, ta fita ta damawa Baffa kunun kanwa da yake yawan sha, ta dafa tea ta juye a flask sannan ta ɗauko doya ta fara gyarawa dan ta soya. 

Har ta kammala ta yi wanka babu wanda ya tashi, ta fito ta sha tea ɗinta dan zata je su haɗu Zainab a inda ta ce su haɗu. 

Ta gama kenan Mama ta fito tana amsa waya, Islaha ta tsaya cak har ta ƙaraso, sannan ta ajjiye wayar tana bin Islaha da banzan kallo. 

Islaha ta ce, "Mama ina kwana? Hamma ya ce in faɗa miki ya wuce, ya shigo kina bacci" ta faɗa lokaci ɗaya, dan kar Mama ta ɓata mata rai ta manta bata faɗi saƙon Hamman ba.

"Uwar iyayi, dashi nake waya ai. Ɗanki ne ko ɗana?."

"Ɗanki ne Mama, ki yi haƙuri" ta faɗa a sanyaye dan haka kawai take jin kanta babu daɗi. 

Mama ta bita da harara tana ƙwafa ya wuce bata ce komai ba. 

Islaha ta yi ajiyar zuciya ta ɗauki handbag ɗinta ta fita daga gidan. Sai da ta fita sannan ta saka facemask, ta kawo cotton ta toshe kunnenta saboda iska, bayan ta saka hijjab har ƙasa.

Lokacin ƙarfe tara na safe, ta hau napep ta nufi makarantarsu Zainab dan a nan suka yi zasu haɗu. 

Tana sauka ta yiwa Zainab waya bata ɗauka, ta ajjiye wayar tana jiran Zainab. Babu jimawa ta ƙaraso ta saka niƙab, dan Islaha bata gane ta ba sai da ta ƙaraso. Zainab ta zauna a kusa da ita ta ce, "Adda ina kwana."

"Lafiya lau Zainab, na fito dake da sassafe ko?."

"Babu komai Adda. Ki yi sauri kafin a farga bana nan, yau sun san bana zuwa lecture kuma ban sanar zan je yin kitso ba."

"Hafsa ta dawo gida ne?."

"Ta dawo, amma jiya da daddare an sake fita da ita. Hafsa gabaɗaya ta canja Adda, kashe kuɗi take yi yadda take so. Haka su Sauda suke yi suma, to itama ta shiga sahun su."

Islaha ta ce, "ba ki ga wata alama a tare da ita na rashin gaskiya ba?." 

Ta girgiza kai ta ce, "yanzu sun daina hira dani, ko yaushe warewa suke yi ita da Fadwa." 

Islaha ta ɗan yi shiru tana tunani, Zainab ta ce, "ranar da mu ka haɗu dake sai da aka kai ni wajan Mama, ta ce in dai ta sake ganina tare dake wallahi sai ta yi maganina."

Ta kalli Zainab ɗin  ta ce, "ke ba a taɓa neman fita dake ba?."

"Na faɗa miki lokacin da aka kira mu office ɗin nida Hafsa cewa aka yi ni na je waje, daga ranar Hafsa ta canja. Dan yanzu ma ance babbar makarantar kuɗi zata koma da karatu."

Islaha ta dafata ta ce, "Zainab don Allah kar a kira ki ki aikata wani abun mara kyau, ki taimaki maraicinki, ki cigaba da sana'arki, har ki yi aure." 

Ta ɗaga kai ta ce, "in sha Allah Adda bazan yi komai ba." 

Islaha ta ce, "Yauwa, na san ke rainona ce, baza ki yi wani abu mara kyau ba. Na gode sosai, zaki iya komawa" ta faɗa tana buɗe jaka ta ɗauko dubu goma ta bata.

Islaha ta ce, "ki yi kuɗin mota, sannan ki siyi abinda ki ke so. Ko da za a ce ina ki ka je, ki nuna kuɗin kice kin je kin yiwa wata kitso ne ta baki.”

Zainab ta girgiza kai tana ji kamar ta faɗa mata matsalar da take damunta amma bakinta ya yi nauyi ta kasa. Daga nan suka yi sallama suka rabu kowa ya kama hanyarsa. 

      Islaha gida ta koma dan bata da inda zata je, bata da aiki kuma baza ta wahalar da kuɗinta ta je babu abinda zata yi ba. 

Tana shiga ta ga Mama ta fito daga ɗakin Baffa hankali a tashe tana faɗin, "Islaha Baffa ba ya motsi!." 

Gaban Islaha ya faɗi, bata taɓa jin kalmar da ta soki zuciyarta lokaci guda ba sai wannan, ta ji wani iri yarr a jikinta, kanta ya sara, naman jikinta ya fara rawa. Da hanzari ta bi Mama, ta shiga ɗakin taga Baffa kwance ya kumbura kamar wanda aka hura. Hankalinta ya tashi ta gigice, ta fito jikinta yana rawa ta rasa ya zata yi.

Waya ta ɗauka hannu yana rawa ta kira Sadik, yana ɗauka ta ce, "Hamma Sadik! Ka zo gidanmu, kazo gida, Baffa ba yamotsi, ka zo don Allah!." 

Tsabar ruɗewa bata tsaya ta ji me yake faɗa ba ta kashe wayar tana kai kawo, suna tsaye ita da Mama da Labiba da Hanan, Islaha ta fi ce da gudu.

A lokacin Sadik ya shigo a ruɗe, ganin halin da Baffa yake ciki ya saka ya fita da hanzari nemo maza biyu a ƙofar gida, suka ɗauki Baffa aka saka mota.

Islaha ta shiga gaban motar, Mama da Labiba suka shiga kusa da Baffa aka ja motar suka tafi. 

Babban asibiti suka tafi ɓangaren emergency, aka karɓi Baffa da gaggawa dan yanayin nasa abin tsoro ne, yana buƙatar kulawa da gaggawa.

Sun kasa tsayawa sai kai kawo suke yi ciki kiɗima da tashin hankali, Islaha kamar ta shiga ta ga abinda yake faruwa haka take ji. A lokacin take ji ina ma karatun likita ta yi, da yanzu ta san me ake yi a ciki, da tana ciki ana duba lafiyarsa tare da ita. Mintina ashirin da shigarsu, sannan nurse ɗin ya fito, ya kalli Sadik ya ce, "a je a siyo wannan maganin yanzun nan."

Sadik ya karɓa ya fita, ba jimawa ya dawo ya shiga ciki ya kai musu ya dawo ya zauna. 

Har azahar ta yi suna wajan a tsaye, a wajan suka yi sallah suna jira su ji abinda za a faɗa musu akan Baffa amma shiru. 

Sai ƙarfe biyu na rana sannan Sadik ya koma yake tambayarsu jikin Baffa. Likitan ya kalle sa ya ce, "yauwa daman ina neman ka, kai ɗansa ne?."

Sadik ya ce, "ni abokin ɗansa ne."

"Okay, ina iyalansa?."

"Suna waje."

"Kira su." 

Sadik ya fita ba jimawa suka dawo dasu Mama suka zauna. 

Likita ya ce, "majinyacin ku shine Mustapha Maddibo ko?." 

Suka ɗaga kai alamun eh, ya sauke numfashi yana kallonsu ya ce, "ya taɓa fama da ciwon ƙoda ne?."

A tare gabansu ya faɗi a tare, kowa ya zaro ido jin ana maganar ƙoda. Mama ta ce, "bai taɓa ba." 

Ya girgiza kai ya ce, "Jininsa ya hau sosai, sannan kuma sugar sa ma ya hau fiye da ƙa'ida." 

Cikin ruɗewa Mama ta ce, "daman yana da hawan jini da sugar ne?." 

Likita ya ɗaga kai, ganin hankalinsu ya tashi sosai sai ya ce, "ku shiga ciki ku ga yanayinsa." 

Sadik ya miƙe zai fita sai Dr ya ce, "ban da kai abokina, akwai maganin da zaka siyo. Ku je" ya faɗa tana kallonsu Islaha.

Islaha ta ƙi fita, dan a yanayinsa ta fahimci ba lafiya ba, yana ɓoyewa ne saboda ya ga sun tayar da hankalinsu daga cewa ciwon ƙoda.

Har ta fita ta dawo, likitan ya kalle ta ya kalli Sadik ya ce, "Baban ku yana fama da matsalar ƙoda, daga ganin yanayinsa da komai na sa ciwon ya bayyana sosai. Yana buƙatar kulawa ta musamman gaskiya, yana buƙatar ganin likitan da ya ƙware a wannan fannin."

Sadik ya ce, "innalillahi wa'inna ilaihir raji'un!Likita amma bai taɓa ciwon ƙoda ba, ko Islaha?." 

Islaha ta ce, "nidai iya zamana a gidan ban san ya yi ba, ban taɓa ji an bada labarin ya taɓa yi ba."

Likitan ya kalle ta ya ce, "ina ta so in tuna inda na sanki, yana cewa Islaha na fahimci wacece ke. Ashe presenter mu ce a gabana."  Ta ɗan yi murmushi kaɗan kafin ta ce, "yanzu ya za a yi dr?."

Dr ya ɗauko takarda ya yi rubutu ya ce, "Zan tura ku wajan likitan da ya ƙware a wannan fanni, shi gabaɗaya aikinsa akan ƙoda ne, akan haka ya ƙware kuma yake da sani a kai. Su mu ke kira nephrologist."

"Ana iya ganinsa a nan, amma gaskiya a kan sha wahala sosai, amma in ku ka je asibitin da yake aiki za ku samu ganinsa sosai, zai yi muku bayani yadda ya kamata. Amma asibitin kuɗi, asibitin kuɗi bana wasa ba, sai dai za ku samu biyan buƙata in sha Allah."

Sadik ya ce, "to zamu gwada." 

Dr ya miƙa masa takardar ya karɓa ya ce, "ku je, in kun gansa ku ce Dr Habib ne ya turo ku daga nan babban asibiti, zai yi muku komai yadda ya kamata. Amma ina sake maimaita mu ku, asibitin kuɗi ne, iya kwanciya da duba mara lafiya za a yi za a chajin ku kuɗi mai yawa." 

A lokacin Mama da Labiba suka dawo, a lokacin Sadik ya ce, "zamu gwada mu ji, mun gode sosai likita."

Dr ya ce, "Allah ya ƙara sauƙi." Suka amsa da amin. Dr ya kalli Islsha ya ce, "na ji daɗin haɗuwa dake." Ta ɗan yi murmushi bata ce komai ba, dan rashin lafiyar Baffa ya tsaya mata a rai sosai.

Sai bayan sun fito suke faɗawa su Mama za a canja asibiti ne, aka basu ambulance suka tafi asibitin da aka faɗa musu. 

Haka kawai ƙirjin Islaha yake bugawa ba tare da ta san dalili ba, tunda suka ɗauki hanyar asibitin gabaɗaya yanayinta ya canja take ji kamar ba ita ba. Da suka hau kan titin asibitin sai take kallon titi, tana jin kamar akwai wani abun da zai faru, amma ta rasa meye shi. 

Tun daga farkon layin da zai kai ka asibitin za a ka san asibitin ba da wasa bane, an zuba masa titi mai kyau, hanyar ta yi kyau kamar kar ka daina tafiya.

Tun daga wajen asibitin take ƙare masa kallo, an yi masa wani irin gini da bata taɓa gani ba, ga shi tsaho kamar hotel, floor by floor. Babban asibiti ne, kai daga ganinsa ka san an kashe kuɗi wajan samar dashi, yana da girma mai ban mamaki tun daga waje, ga kyau da ɗaukar ido. 

NADIRA HOSPOTAL shine abinda yake a rubuce da wani irin front mai kyau, da design mai ɗaukar hankali. Parking space ɗin asibitin ma abin kallo ne, yana da matuƙar girma, gashi an samar da duk wani abu da ya kamata a wajen.

Labiba da ta gama ƙare masa kallo ta ce, "Hamma Sadik wai wannan asibitin? Anya zamu iya biya?." 

Ya kalli Ambulance ɗin da tuni har ta shiga, ma'aikata sun fito an shiga da Baffa ciki. 

Mama ta ce, "abinda zan ce kenan, naji ana zancen asibintin nan, ba dai kashe kuɗi ba." 

Sadik ya ce, "zamu gwada Mama, in zamu iya to, in baza mu iya ba sai mu canja waje" ya faɗa yana shiga da motar, suna sake kallon asibitin dan wajan ajjiye motar ma wani waje ne mai zaman kansa da kansa.

Suka fito a sanyaye suna takawa a hankali zuwa ƙofar da zata shigar dasu. 

Ƙofar automatic slide glass door ce, kana zuwa kusa da ita zata buɗe, tama buɗewa zaka ka ji ƙaramin sauti ana cewa welcome to Nadira Hopital. Sanyi da wani shegen ƙhamshi ya ratsasu, Islaha ta yu saurin saka facemask ɗinta, dan sanyin zai iya yi mata yawa. 

Babban reception ne mai kyau, ga kujeru lafiyayyu an tanada, ga tv da duk abinda ya kamata a wajan. 

Table ɗin ma'aikatan suka ƙarasa ita da Sadik. Islaha ta ce, "barkan ku da aiki." 

Baturiya ta ɗago ta ce, "you are welcome Ma'am, hausa kaɗan kaɗan." 

Islaha ta yi murmushi, ta canja yare zuwa turanci ta ce, "akwai mara lafiyan da aka kawo yanzu, ko zamu iya sanin inda aka kai sa?." 

"Yana emergency, kafin ku je zaku cike form, sannan za ku cike file da payment."

Islaha ta cike komai da sunan Baffa da duk abinda za a yi. Bayan ta gama ta miƙa mata, Sadik ya miƙa Atm ɗinsa dan a cire kuɗin file ɗin da aka cike. 

Bayan ta saka ta miƙo masa ya saka pin yace ya ji wayarsa ta yi ƙara, ya zaro ido ganin uban kuɗin da aka cire masa kawai na kuɗin file. 

Ya kalli Islaha ya ce, "Matar Hamma anya asibitin nan zai zaunu a wajen mu? Kalli fa." 

Ta kalli alert ɗin ta zaro ido ta ce, "kai! Iya wannan kuɗin file ne ko harda ganin likita?." 

Kafin ya bata amsa ta juya tana tambayar  matar dan ta tabbatar, ta bata amsa da na file ne da ganin Dr a emergancy.

A sanyaye Islaha ta ce, "ina son haɗuwa da Dr...." Sai ta kalli takardar da Sadik ya bata ta ce, "Dr Esma'il." 

Matar ta ce, "A nephrologist?."

"Yeah."

"Office ɗinsa yana sama, floor 2, office number 4." Suka yi mata godiya suka fara zuwa inda Baaffa yake ko zasu ganshi. Basu samu damar ganinsa ba, hakan ya saka Islaha da Sadik suka wuce wajan Dr. 

Suna zuwa inda aka faɗa musu suka gansa ya fito daga office ɗin. Sadik ya ce, “Dr barka da aiki.”ya bashi hannu suka gaisa, Islaha ta ce, "mun zo daga general hosptal ne" ta faɗa tana miƙa masa takardar. 

Ya karɓa ya karanta ya kalle ta ya ce, "Dr Habib?." 

"Shine."

"Ina mara lafiyan?."

"Yana emergency." 

Ya girgiza kai ya ce, "zan je in gan shiyanzu." Daga haka ya bar wajan su kuma suka biyo bayansa. 

Ta wani section suka zo wucewa daidai inda zaka hau elevator ka koma floor 1, ta gasecurity guard a wajan a tsaye alamun akwai babban mutum da yake a kwance a wajen, ta girgiza kai tana cewa, "Maybe gwamna ne a kwance" ta faɗa tana wuce wajan.

     Rehaan yana zaune kusa da Mamy, ya kwantar da kansa a kafaɗarta ita kuma tana shafa kansa a hankali. Mamy ta shagwaɓa Rehaan, musamman in bashi da lafiya komai yi masa take yi, hatta wanka da zai tsaya Mamy zata iya yi masa saboda kar ya wahala. 

In bashi da lafiya a apartment ɗinsa take kwana, ita take bashi abinci, ta kwantar dashi a jikinta, ta riƙe shi ya tashi. Ta saba masa da hakan sosai, shiyasa in yana Uk kuma rashin lafiya yake shan wahala, dan shi ya saba har tea a baki ake bashi.

Mummy mahaifiyar Jafar ce ta shigo da ƙannensa maza biyu da mace ɗaya. Mamy ta yi murmushi da jin daɗin ganin Mummy ta ce, "Mummy sannu da zuwa." 

Mummy ta ajjiye basket ɗin da ta shigo dashi, ta ce, "Sannu Mamy. Ya jikin Rehaan ɗin?" Ta faɗa tana shafa kansa kamar yadda hakan ya zamar musu sabo. 

Rehaan ya ɗago a hankali ya ce, "Mummy sannu da zuwa."

"Yauwa Rehaan, ya jikin?."

"Na ji sauƙi."

"Allah ya ƙara lafiya." 

Ikram ta ƙarasa tana kallonsa ta ce, “Sannu my dear, ya jikin na ka?.” Ya ɗaga mata kai alamun da sauƙi, ta ce, “Ka tabbatar da sauƙi?.”

“Na ji sauƙi Ikram.”

“Allah ya ƙara maka lafiya.”

Aka amsa da amin, kafin Mummy ta zauna su gaisa da Mamy tana tambayar ta jikin Rehaan ɗin.

Mummy ta ce, "jikin nasa ya yi kyau sosai." 

Mamy ta ce, "an taki sa'a sosai."

"Haka Jafar ya faɗa min, wai an bashi guba."

"Wallahi Mummy, abun babu daɗin ji." 

Mummy ta girgiza kai ta ce, "Allah ya basa lafiya." Suka amsa da amin. 

A lokacin Riyya ta shigo da sallama, suka amsa suna kallon ta gabaɗayansu. Suna haɗa ido da Mummy tayi murmushi, ta ƙaraso kusa da ita ta ce, "Mummy sannu da zuwa."

Mummy ta dafa kafaɗarta tana murmushi ta ce, "Riyya ya school?."

"Alhamdu lillah Mummy."

"Allah ya taimaka."

"Amin Mummy." 

Riyya ta kalli Ikram da ta zubawa Rehaan ido tana kallonsa cikin tausayi, Riyya ta ce, “Ikram.” Ikram ta kalle ta ta ce, “Sis yaushe ki ka shigo?.”

“Yanzu na dawo” ta kalli Mamy ta ce, "Mamy ya jikinsa, Hamma ya jikin?" Ta faɗa tana riƙe hannunsa tana kallonsa.

Ya kalle ta ya ce, "I'm fine."

"Amma baka ci abinci ba."

"Bana son cin komai." 

Mummy ta ce, "ai nazo maka da light food, tunda Jafar ya faɗa min an bashi guba a abinda Riyya ta haɗa masa, na shiga kitchen da kaina na girka maka. Tashi zaune ka ci." Mummy ta zuba masa abincin tana miƙa masa

Mamy ta karɓa tana kallonsa cikin rarrashi kamar yaro ƙarami ta ce, "Tashi ka ci." Ya miƙe zaune dan abincin Mummy ne bazai ƙi ci ba, dan ya san wacece Mummy a gare su gabaɗaya.

Mamy da kanta take feeding ɗinsa kamar yadda ra saba yi, ya ci kaɗan ya ce ya ishe shi, ba a matsa masa ba aka ƙyalesa ya jingina da gadon ya lumshe ido.

A lokacin Jafar ya shigo yana amsa waya, bayan ya gama wayar ya ƙarasa inda yake ya ce, "Mamy Dr ya ce jikinsa ya yi sauƙi sosai, zuwa gobe zai iya komawa gida." 

Rehaan ya buɗe ido ya ce, "ni a nan zan zauna, in kuma aka ce na koma gida zan tafi wajan Mummy na zauna." 

Mamy ta ce, "sai ka ji sauƙi sosai zan bari ka bar nan, bazai yu daga samun sauƙi ace ka koma ba. Sai su bari a gama gwaji mana, a tabbatar da babu sauran gubar." Jafar jin abinda Hajiya Mamy ta ce sai ya murmusa bai ce komai ba ya juya ya fita.

    Har aka yi sallar magrib su Islaha basu san matakin da Baffa yake kai ba, tunda suka ga Dr Isma'il sau ɗaya basu kuma ganinsa ba. 

Zuwa lokacin sun wahala sosai, ga gajiya ga yunwa, ga zaman waje ɗaya. Duk da akwai ɗaki na musamman da aka tanada dan zama irin wannan, ya sha kujeru da ac da komai akwai amma a gajiye suke sosai.

Islaha ta miƙe tsaye ta kalli Mama ta ce, "Mama zan je in duba likitan ko zan ganshi, ya kamata ace mun san halin da Baffa yake ciki.”

Mama ta ce, “Gaskiya ne, jeki to.” Islaha ta fita zuwa floor ɗin da suka ga Dr Isma’il ɗazu. 

Ta je daidai inda ta ga security guard ɗin nan ɗazu, ta sake kallon wajen ta ga suna wajen a tsaye, ta ɗauke kai tana niyar waucewa ta ji wata irin ƙasa dammm kamar fashewar gas cylinder.

Lokaci ɗaya wutar asibitin ta ɗauke, inda take tsaye hayaƙi ya yi yawa a wajan. Tun tana korewa da hannunta har ya yi mata yawan da ta gaza yin komai. Hayaƙin ya yi yawa a wajen, ya girmi lafiyar ta gabbaɗaya. A guje ta bar wajan tana hakki da tari, numfashinta ya fara yin sama da ƙasa, tana neman inda zata ji iska mai sauƙi amma ta rada

Ɗakin da idanunta ya ganar mata kawai ta murɗa handle ɗin ta shiga tana fitar da nunfashi sama-sama, cikin fitar hankali da ciwon da yake son sarƙe ta lokaci ɗaya.

Ko da aka buɗe ƙofar bai buɗe ido ba dan ya yi tunanin Jafar ne, idanunsa suna a lumshe bai fahimci wutar asibitin ta ɗauke ba dan idanunsa a rufe suke. 

Jin shiru Jazy bai ce masa komai ba sai ya fara buɗe ido a hankali, kafin ya kai idanunsa wajan ƙofa da ya gawaye, sai ya fara jin sautin fitar numfashi daƙyar, alamun ko numfashin waye yana barazarar ƙwacewa. Ya kalli wajan da yake jin sautin, ya hango ta a zaune a jikin ƙofar sai jan numfashi take yi, ta gigice ta fita daga hankalinta.

Ya miƙe zaune a hankali dan har lokacin yana jin ciwo a cikinsa sosai, ya bita da kallo ganin wannan dai ba Janan bace, kuma ba Riyya ba ce. 

Da mamaki yake kallon ɗakin ganin babu haske sai kaɗan, duk da ba ya hango ta yadda ya kamata, amma ya tabbatar mace ce dan yana ganin hijjab ɗin jikinta. 

A hankali ya tashi tsaye ya ƙarasa ya buɗe window yana kallon compound ɗin asibitin, sai ya ga gabaɗaya asibitin babu wuta ta ɗauke. Ya dawo da kallon sa gare ta, har lokacin jan numfashi take yi tana neman ɗauki.

Ya ɗan matsa tana kallon ta, a yadda take fitar da numfashin ya tabbatar masa da asthmatic patient ce, tana buƙatar inhaler, tana buƙatar iska, tana buƙatar kwantar da hankali. Asibitin babu iska tunda babu wuta, sannan bai sani ba ko tana da inhaler, gashi babu wuta balle ya saka a kira wani a taimaka mata.

A hankali yake takawa kamar ba ya so, ya dawo inda gadon yake, ya sake juyawa ya kalli Islaha yana tunanin taimakon da ya kamata ya bata, tunda numfashin nata bai ɗauke ba. Ya buɗe drawer ya ɗauko hand oxgyen yana juyata a hannunsa, yana tunanin zata iya taimaka mata na ɗan lokaci kafin wutar ta dawo. 

Ya juyo ya kalli Islaha, kamar kar ya ƙarasa sai kuma ya tuna shi Dr ne, taimakon mara lafiya aikinsa ne, hakan ya tako a hankali ya tsaya a inda take. 

Ya zuba mata ido na wani lokaci ganin yadda yake jan numfashi da alamun ta samu attack ne, sannan ga facemask a fuskarta. 

A hankali ya tsunguna a gabanta, kamar mai jin tsoron wani abun ya kai hannunsa ya zare facemask ɗin fuskarta, hawaye suka sakko daga idanunta da suke a kulle.

Ya saka mata oxgyen ɗin a hancinta ya matsa, yana taimakawa numfashinta dan ya ɗan daidaita kafin hasken ya dawo. Ya zubawa fuskarta ido yana kallo, kuma ba ya ganin fuskarta yadda ya kamata, dan babu hasken da zai wadacesa har ya ga fuskarta sosai.

Idanunta yana kulle bata san waye a kusa da ita ba, neman ɗauki take yi, numfashinta gab yake da tsayawa. A daidai lokacin hasken asibitin ya dawo, har lokacin yana tsugune a gabanta, duk da yadda yake jin ya takura kansa saboda ciwon cikin da yake yi, amma hakan bai saka ya miƙe ba. 

Ya ɗaga ido ya kalli fuskar ta, duk da idanunta a rufe suke amma tsaf ya gane fuskarta, dan itace fuskar mace ta farko a duniya da ta taɓa tsaya masa a rai har yake so ya sake ganinta.

Y janye ido daga kanta, a lokacin ta zame a hankali ta kwanta a wajan tana mayar da numfashi, har lokacin bata dawo normal ba, kawai ta ɗan samu nutsuwa kaɗan.

Ya miƙe daƙyar, yana ja baya ba tare da ya juya ya kalli gabansa ba, yana tafiya yana kallon ta, ya girgiza kai yana mamakin abinda ya kawo ta asibitin har ta samu ta shigo ɗakin da yake kwance.

A lokacin aka turo ƙofar aka shigo, suka haɗa ido da Dr Abdul, wanda ya kasance manager na asibitin gabaɗaya. Dr Abdul cikin girmamawa ya ce, "Sir, i'm sorry." 

Rehaan ya koma ya zauna, ya mayar da abinda ya ɗauko sannan ya ce, "me ya faru?."

"An samu fashe gas ne, sai wuta ta ɗauke." 

Ya girgiza kai kamar bazai yi magana ba, kafin kalle sa ya ce, "call a meeating, now." 

Dr Abdul ya kalle sa, gabansa ya faɗi sosai, dan ya san babu kyau tunda ya ce a haɗa meeting a lokacin, daƙyar bai kori wanda ya yi sakaci har aka samu wannan kuskuren ba. 

Dr Abdul da girmamawa ya ce, "Okay Sir." 

Har ya juya zai fita Rehaan ya ce, "wait." 

Ya juyo yana kallonsa, ya nuna masa Islaha ya ce, "she had attack." 

Dr ya juya kalle ta, tana kwance tana jan numfashi a hankali. Dr ya fita ya kira nurses aka ɗauki Islaha suka fita da ita, ya bisu da kallo har suka ɓace. 

Amon muryar Jazy yake jiyowa yana zazzagawa securities masifa a waje, ya yi murmushi tare da lumshe ido, ya girgiza kai ya ce, "an taɓa sarkin faɗa da masifa."

Ya shafa kansa yana murmushi har lokacin, im aka cire iyayensa babu mai ƙaunarsa kamar Jafar, ko su Riyya sai dai su biyo bayan Jafar. Ko yaushe yana tare dashi, ba dan neman wani abu ba, sai dan ƙauna da shaƙuwa mai tsanani. Duk da suna faɗa, har su daina yiwa juna magana, amma haka zasu shirya su dawo a cigaba daga inda aka tsaya.

A lokacin Jazy ya shigo ɗakin fuskarsa a ɗaure ya ce, "ta ya za a samu fashewa gas a nan? Ta ya zasu yi sakaci wuta ta ɗauke?. Su kuma waɗanan security guards ɗin na baki ƙofa, sun tafi sun bar wajan babu kowa, in plan aka haɗa fa? In da gangan aka aikata fa?."

Ray buɗe ido ya kalle sa bai ce komai ba, dan bai san me zai ce masa ba.  Jazy ya ja tsaki ya ce, "shirme!" Ya faɗa yana zama. 

Sai kuma ya kalli Ray ya ce, "kai kuma ka zuba min ido, i hope lafiya ka ke?." 

Sai ya bawa Rehaan dariya, ya yi murmushi mai sauti yana kallonsa, dan yadda ya yi maganar da fusata ya ba shi dariya sosai. Sai hakan ya tuna masa wani lokaci da suke yara, in ya ɓata masa rai haka yake fusata ya yi ta masifa kamar zai ci babu. Shi Rehaan bai cika faɗa kamar Jafar ba, amma shine mai takalarsa har ya yi faɗan. In ka ga ran Rehaan ya ɓaci to babban abu ne, ƙaramin abu baya ɓata masa rai kamae Jafar. 

Ray ya ɗan shafa kansa yana ɗan girgiza kai kafin ya ce, "i've called for a meeting, let's go" ya faɗa yana miƙewa tsaye daƙyar. 

Jazy ya bi shi da harara ya ce, "baka da lafiyar zaka iya wani meeting, Kai wai baka da hankali ne?." 

Ray ya sake yin murmushi yana kallon sa ya ce, "bani dashi Jazy. Let's go."

"Wait! An ce wata yarinya ta shigo nan, ka ganta?." Ray ya kalli Inda ta kwanta, yana hango yadda hawaye yake sakkowa daga idanunta saboda attack ɗin da ta samu.

Jazy ya ja tsaki ya ce, "ban ga amfanin mutanen nan ba, har su bar wata mace, wacce bamu san wacece ba ta shigo nan. Wai sun tafi bada taimako inda gas ɗin ya fashe, ko waye ya aike su oho." 

Shi dai bai ce komai ba, ya yi shiru yana kallon inda Islaha ta tashi, yana sake tuna fuskarta a hotel da fuskarta ta yau.

Jazy ya taɓa shi ganin ya zubawa waje ɗaya ido ya ce, "Mr man ina magana ka yi min shiru, baka jina ne?." 

Ray ya kalle shi ya ce, "sai masifa ka ke yi, me ka ke so in ce?."

"Sai ka ƙyale ni cigaba da yi, da yake mahaukaci ko?." 

Ya sake bashi dariya, ya sake murmusawa sannan ya ce, "Mu je." 

Har zasu fita Ray ya dawo, ya ɗauki jacket ɗinsa ya ɗora akan kayan jikinsa, hular da take baya ya saka ta a kansa sannan suka fita.

     Islaha kuwa ana fita daga ita daga ɗakin, aka kai ta aka bata taimakon da ya kamata har ta dawo nutsuwar ta.

Islaha ta miƙe zaune ta kalli Nurse ɗin ta ce, "Don Allah ina Dr Isma'il yake?." 

Nurse ɗin ya ce, "Sun shiga meeting, amma baza su jima ba. Ki kwanta ki huta."

Ta miƙe tsaye, ta ɗauki hijjab ɗinta da aka cire mata ta saka, ta saka takalmanta da ta gansu a wajan a ajjiye ta ce, "i'm okay, thank you." Tana faɗa tana fitowa ta koma inda su Mama suke ta gansu a zaune harda Sadik.

Suna hango ta Sadik ya miƙe ya ce, "Ina kika shiga?." 

Ta ɗan sauke numfashi a sanyaye ta ce, "hayaƙin nan na ɗazu ne ya saka na ɗan samu attack, ni kaina bazan ce ga yanayin da na kasance ba. Ina Baffa? Ka haɗu da Dr?."

"An ce sun shiga meeting" ya faɗa yana miƙa mata wata leda ya ce, "da yake asibitin na masu kuɗi, akwai lafiyayyen entry da ake siyar da abinci, kuma na ji ance ga wanda zai zauna jinyar mara lafiya, da mara lafiyar abinci kyauta ne. Karɓi ki ci, ke ce baki ci komai ba duk mun ci."

Ta miƙa hannu ta karɓa tana jin jiri yana ɗaukar ta ta ce, "wallahi bana jin yunwar, so nake mu san yanayin da Baffa yake ciki." 

Labiba ta ce, "gwara dai, dan wallahi na gaji gida nake so naje na kwanta na huta. Ita waccen sagalalliyar har yanzu bata zo ba." 

Islaha zata yi magana Adda Sa'ida ta ƙaraso wajan, ta ce, "Islaha tunda nazo ban ganki ba." 

Islaha da fara'a ta ce, "Yaushe ki ka zo Adda?."

"Ban wani jima sosai ba, na je nayi sallar i'sha ne."

"Lah nima ban yi sallah ba, bara na je na yi na dawo" ta faɗa tana juyawa a sanyaye tana jan numfashi a hankali. Sai da ta shiga restroom ɗin asibitin ta ga yanayin fuskarta, hijjab ɗinta duk ya jiƙe da gumi. Ta ɗan gyara fuskarta, ta mayar da facemask ɗinta  sannan ta fito. 

Tana shiga masallacin lafiyayyen ƙhamshi ya yi mata sallama, bata tsaya ƙare masa kallo bata ƙarasa ta tayar da sallah. Bayan ta idar ta tayar da shafa'i da wutir. 

Tana cikin yin sallah wata mata da take gefenta, wacce turaren ta ya cika masallacin da ƙhamshi ta miƙe ta fita, sai wata daga gefe ta ma ta fita alamun tare suke. 

Islaha ta kalli inda ta tashi, sai ta ga ta bar atm card ɗinta da key ɗin mota. Islaha ta miƙe ta ɗauka ta zata fito, sai ga wacce ta fita daga baya ta dawo. 

Ta kalli hannun Islaha, ta kalli fuskar ta ta ce, "asibitin nan dai ba a sata, daga fitar mu har kin ɗauki abinda muka bari zaki gudu?."

Islaha ta kalli matar, babba ce dan ta haifi wanda suka girme mata ba ita ba. A lokacin Mamy ta dawo ta ce, "ba ki ɗauko ba?." 

Islaha ta kalli Mamy, dan ita da ta ganta a cikin masallacin bata yi tunanin tana jin hausa ba, tunda asibitin akwai fararen fata kala-kala, ta ɗauka Mamy tana daga cikin wanda basa jin yaren nigeria. Gashi ta saka baƙar a abaya, sai ta tashi kamar balarabiya.

Ƙawar Mamy ta nuna Islaha ta ce, "har ta ɗauke, ba ban dawo ba da baza mu ganta ba" ta faɗa tana sake kallon Islaha. Ta yi tsaki ta ce, "a haka kamar yarinyar kirki, ɓarauniya kawai."

Islaha ta ɗan lumshe ido, bata jin daɗin yanayinta ko kaɗan, haka ta buɗe ta ce, "ni ba ɓarauniya bace, na ɗauko dan na biyo ku na kawo muku, ba wai dan in sace ba" ta faɗa tana miƙawa ƙawar Mamy atm card ɗin da key ɗin motar.

Ta karɓa tana kallon Islaha ta ce, "ɓarauniya ce mana."

"In duniya zaki ajjiye, ban ga abin sacewa ba."

"rashin kunya za ki yi min? Kin san su waye a gabanki?."

"Ko su waye ku ɗin ina ruwana? Title ɗinku ne ba nawa ba, dan na taimaka na ɗauko zan miƙo muku sai ya zama laifi?. In sace miki atm card da key ɗin mota in yi me dasu? Na yi miki kama da ɓarauniya ne?."

Islaha ba da faɗa take maganar ba, a hankali take magana, dan yanayin da take jin numfashinta bazai barta faɗa ba, kuma dan taji haushin kalaman matar ne da baza ta saurare su ba. 

Ƙawar Mamy ta ce, "ni ki ke faɗawa haka?."

Islaha ta ce, "in babba bai ji kunyar hawa jaki ba, jaki bazai ji nauyi kayar dashi ba."

Mamy kallon Islaha take yi, duk da ba faɗa take yi amma mamaki take bata. Bata ce komai ba ta gaji da tsayawa, ta karɓi atm ɗin ta ce, "na tafi" ta faɗa tana shiga asibitin ta bar ta wajen.

Islaha bata ce komai ba ta raɓa ta zata wuce, ta hana Islaha wucewa ta ce, "kin san wacece ni?."

A ƙufule Islaha ta ce, "wacece ke?."

Ƙawar Mamy mamaki ya hanata magana, Islaha ta ce, "don Allah ki ja girmanki, bana son yi miki abinda baza ki ji daɗi ba. Kowa wacece ke wannan ke ya dama bani ba" ta faɗa tana fita ta barta a wajen a tsaye tana kallonta.

        Babban meeting room ne mai girma sosai, ya tsaru, ya yi kyau sosai. Ga babban table a tsakiya da kujeru, wanda zasu kai guda hamsin ko wanne da abar magana a gaban ko wacce kujera. 

Ga tv mai girma da take kallon kowa, sannan ga dispenser da ruwa a kanta. 

Gabaɗaya kujerun babu wanda babu wani a kai, suna zaune sun yi shiru ana jiran shigowarsa. Kowa ya san baza a tashi lafiya ba, dan ba ya ɗaukar kuskure, ba ya son kuskure ko kaɗan. Gashi dai ba yawan zuwa asibitin yake yi ba, amma duk ranar da ya zo sai ya tafi hankalin kowa yake kwanciya saboda gudun kuskure.

Lokacin da ya buɗe ƙofar ya shigo da sallama, duk sai da suka miƙe tsaye ana amsawa. 

Sababbin staffs waɗanda basu taɓa ganinsa ido da ido ba ranar sun ganshi, kowa ya yi tsit ana jira ya ƙaraso. 

Rehaan ya taka a hankali zuwa tsakiyar room ɗim, sai ya tsaya ya jingina da bango yana kallonsu, kafin ya yi musu alamu da su zauna. 

Duk suka zauna suka yi shiru, ya taka ya je inda kujerar zamansa take, ya zube hannayensa akan table ɗin ya ɗan sunkuya kaɗan yana bin kowa da ido. Gabaɗayansu sun nutsu, kowa da inda yake zaune, dan meeting ne ba iya na Dr's ba, har waɗanda aka samu matsala ta ɓangarensu. 

Ray ta cikin loudspeker ya ce, "What caused the gas cylinder to explode?."

Suka yi shiru basu amsa ba, ya bisu da kallo one by one kafin ya ce, "Who is in charge of that section?

 Ta miƙe a sanyaye ta ce, "ni ce Sir." 

Ya bita da kallo kafin ya ce, "Explain to me, ya aka yi hakan ya faru?."

 Ta ɗan gyara tsayuwa ta ce, "Sir it's a mistake." 

Ya ɗan ɗage gira sama ya ce, "mistake!." 

Ta ɗan girgiza kai ta ce, "yes Sir."

"Who told you akwai mistake a ɓangaren lafiya?."

Ta yi shiru tana sunkuyar da kai bata ce komai ba, ya girgiza kai ya ce, "yaushe ki ka fara aiki a nan?." 

Jikinta sai rawa yake yi ta ce, "last month." 

Ya kalli Dr Abdul da ya yi shiru ya ce, "Why didn't you tell her that I don't tolerate mistakes here before you hired her? Didn't you give her the rules to read?."

Kafin ya ba sa amsa ya ɗaga masa hannu, ya kalle ta ya ce, "kin san dadin mutanen da suka samu attack, because of your mistake?."

"Im sorry Sir!."

Ya bita da kallo jin ta faɗi kalmar da ya tsana a yayin kuskure, ya ɗan ja numfashi ya ce, "sorry for what?." 

Ta yi shiru bata amsa ba ya ce, "your mistake?." 

Sai kuma ya girgiza kai ya kalli Abdul bai ce, komai ba ya miƙe tsaye sosai ya fara takawa zai fita.  Sai kuma ya juyo ya ce, "ya aka yi wuta ta ɗauke?." 

Abdul ya ce, "duk matsalar daga fashewar gas ɗin ne." Bai ce komai ba ya taka ya fita.

Abdul ya kalle ta ya ce, "ki biyo ni office ki karɓi suspension paper ɗinki, Allah ya taimake ki ma ya ga dama, da yau shine ƙarshen aikinki wallahi." 

Ya kalli kowa ya ce, "ku kiyaye kuskure in yana nan, daga yanzu har ya bar asibitin nan ku yi abinda zaku burge shi, in ba haka ba wallahi zai watsa kowa ya kawo wasu. Ba ya ɗaukar kuskure da haƙuri a ɓangaren aiki, ku kula" yana faɗa ya fita kowa ya fita.

A cikin ɗakin ya tarar da Jazy da Mamy suna ta hira, ya tura ƙofar ya shiga da sallama, ya ƙarasa ya zauna a kusa da ita. 

Ta bishi da kallo ta ce, "ya jikin?." 

Ya ce, "na ji sauƙi Mamy." 

Mamy ta kalli Jazy ta ce, "Yaushe zai bar nan ne?."

"Gobe in sha Allah." 

Rehaan ya ce, "Mamy ki yarda na koma hotel, bana son komawa gida gabaɗaya." 

Ta ɗora hannunta a fuskarsa ta ce, "kar ka damu, zan kasance a tare da kai ko yaushe."

Bai ce komai ba Mamy ta ce, "Da gaskiyar Daada, da ta ce ya kamata ka yi aure. Ya kamata ka samo macen da zata dinga kula min da kai." 

Ya yi ɗan murmushi ya yi ya kwantar da kansa a kafaɗarta ya ce, "ba gaki nan ba, zaki kula dani."

"ba irin kulawa ta, irin ta mata da miji. Ya kama ta samo mata Rehaan."

"Ban san a ina zan samu ba." 

Mamy ta ce, "ka buɗe ido dakyau za ka gani, ga Jafar ya yi maka wayo."

"shi ƙanwarsa ya gani, ni kuma bazan iya ganin ƙanwata ba."

Mamy ta yi dariya ta ce, "Shima da farko haka ya ce, ra'ayinku ɗaya, dan yi magana ku ce baza ku iya aurwn ƙanenku ba, amma daga baya ne ya susuce akan Riyya."

Bai ce komai ba sai murmushi da ya yi, itama ta yi murmushi. Jafar kuwa danna waya yake yi yana murmushi bai saka musu baki ba.

Rehaan kamar wanda aka tunawa wani abu, ya ɗago ya kalli Jazy ya ce, "ina wayata?." 

Bai yi musu ba ya basa wayar ya ce, "Saudi german was alert you, then Alma." 

Rehaan ya karɓa ya fara duba wayar, ya yi karo da uban messgaes na mutanen nigeria dana ƙetare, ya duba wanda zai iya ya share sauran. 

Ya shiga gmail ɗinsa nan ma ya ga abubuwa masu mahimmacin da dole sai ya amsa. 

Ɗan tsaki ya yi ya ajjiye wayar, sai kuma ya ɗauki wayar ya ɗan yi typing kaɗan ya ajjiye. 

Ya lumshe ido ya buɗe a hankali, yana sake ganin fuskar Islaha a idanunsa. Haka kawai yake so ya nunawa yarinyar nan waye shi, yadda ko dan gaba zata kiyaye haɗuwar su. Ba ya damuwa da maganar mutane a kansa, ko a gidansu in aka yi masa ba ya tsaya masa a rai balle har ya yi ƙoƙarin ɗaukar mataki. Amma ga wata yarinya a waje, wacce bai san wacece ba ta tsaya masa a rai, har yake jin yana so ya nuna mata kuskurenta akan hakan.

      Islaha tana barin masallaci office ɗin Dr suka koma ita da Mama da Sadik. Suka samu likitan yana nan, suka shiga da sallama ya amsa ya ce, "ku nake shirin nema, ku yi haƙuri na shiga meeting na gaggawa ne." 

Sadik ya ce, "babu matsala." 

Dr ya ce, "ku zauna." 

Suka zauna gabaɗayansu, kafin ya kalle su ya ce, "an yiwa mara lafiyan ku gwaje-gwaje, an tabbatar mana da yana da matsalar ƙoda, matsalar kuma ta yi girma dan ba ƴar kaɗan ba ce ba. Amma an yi masa gwajin da zai fayyace mana yanayin da ciwon yake, wannan matsalar ɗaukewar wutar da aka samu ya jawo machine ɗin ya ɗan samu matsala. Amma kafin awa biyu masu zuwa za a kawo wani, dan haka gobe da safe zan sanar da ku abinda ya kamata ayi."

Sadik ya ce, "shikenan Dr, mun gode sosai."

"Babu matsala, ku je gida, zuwa gobe in sha Allah za a yi komai." 

Ba amsa masa suka taso suka fito sai da suka dawo reception. Mama ta ce, "Islaha ku koma gida, ni zan zauna a nan."

Sadik ya ce, "shikenan Mama, ina Labiba?."

"Ta tafi gida." 

Sadik ya ce, "mu je na raka ki ɗakin da aka ce za ki zauna" faɗa yana kallon takardar da aka basa a recption inda za a raka wanda zai zauna. 

A tare suka je ɗakin, suka tarar da ɗakuna ne masu bala'in kyau, babu abinda babu a cikinsa, kuma kawai wanda zai yi jinyar mara lafiya ne zai zauna a ciki. Koda za a samu dalilin da dole sai an nema ka, akwai ta inda za a same ka.

Islaha da Sadik da Adsa Sa'ida suka shiga mota, a lokacin Adda ta ce, "Anya asibitin nan bamu kawo kanmu gidan mutuwa ba? Kana ganin yadda tsarinsu yake kamar a turai, mutanen reception ɗin ma duk ba hausawa bane, ga likitocinsu ma. Ku duba inda aka kai Mama zata zauna, Anya kuwa zamu iya?."

Islaha ta ce, "Wallahi Adda nima jikina ya yi sanyi sosai, gashi basu faɗa mana kuɗin komai ba, da alama bill ake yi sai an gama za a faɗa mana kuɗin."

"Mun shiga uku, kar ace mana miliyoyi fa, a ina zamu samu?." 

Sadik ya ce, "gaskiya da tsada kam, amma nan ne maganin matsalar mu, haka zamu yi haƙuri mu lallaɓa ko kadara ce mu siyar. Lafiya ai tafi gaban komai." 

Islaha ta ce, "haka ne. Amma don Allah koda zaku yi waya da Hamma kar ka faɗa masa, ka ga zai tayar da hankalinsa ya ce zai dawo."

Adda ta ce, "gaskiya dai, kar ka faɗa masa Sadik."

"Bazan faɗa masa ba in sha Allah, ai bai kamata ya sani ba daga zuwan sa ba, gwara a ɗan bari ya ɗan huta sai ya sani daga baya." Suka yi shiru suna tafiya har suka sauke Adda a gidanta. 

Islaha ta kalle sa ta ce, "Hamma Sadik in sha Allah zan nemi loan a bank ɗiina in zasu bani, in yaso sai a dinga cire a albashina da kaɗan kaɗan. Lamarin ciwon nan yana buƙatar kuɗi sosai."

Ya ɗaga kai ya ce, "shawara ce mai kyau wannan Islaha, amma ki bari goben mu ji abinda zasu ce, in yaso sai mu san abinda zamu yi." 

Ta ɗaga kai ta ce, "Allah ya kaimu." Ya amsa da amin ya sauke ta a ƙofar gidan ya wuce gida ita kuma ta shiga.

*******

Tana zaune a office da waya a hannunta, tana magana cikim ɓacin rai da ƙunar zuciya,ta ce, "Yarinyar bata jin magana, bata daina bibiyar  Zainab ba, ɗazu an tabbatar min sun haɗu da Zainab a wajen gidan nan. Kun ga, in ba mu ɗauki mataki akan Islaha ba wallahi sai ta kai mu ƙasa."

Da can ɓangaren aka ce, "Wai me yarinyar take taƙama dashi ne?."

"Yaɗa labarai, taƙamarta ita ƴar jarida ce zata iya yaɗa labarin da duk ya zo hannunta. Tana da cikakken iko da damar da zata yi haka."

"Me zai hana baza mu yi maganinta ba, meyasa zamu dinga abu a ɓoye ne kamar masu jin tsoronta? Mu bayyana mu koya mata hankali mana, ai ba ƙarfin mu ta fi ba. Ita kaɗai ce fa, ko ɗaukar ranta muka so yi abu ne mai sauƙi."

"Kamar ya kenan?."

"Ke yanzu sai na faɗa miki ta yadda za a ɗauki mataki a kanta? Sai na buɗe baki na faɗa miki abinda nake nufi?."

"Zan fi ganewa in an faɗa ɗin ne."

"To ki bar komai a hannuna zan yi maganinta, amma ina so duk abinda ki ka ji ya bayyana kar ki ji tsoro, ki dake ki nuna baki san komai ba. In ki ka tsorata zaki shiga hannun hukuma:"

"Za a iya yi mata komai, mai bata kariyar baya nan. Saurayinta ne, shi zai aure ta, shine ya yi adopting ɗinta da ga gidan. Ya kulle duk wata ƙofa da za a same ta, amma a yanzu ba ya nan, zamu iya yi mata duk abinda mu ke so ba tare da damuwa ba."

"ki ɗauka an gama, kawai ki jira."

"ka bar komai a wajena, zan yi."

"Ki bari na nuna miki abinda ya kamata a yi mata."

"A'a yallaɓai, ka bari na koya mata hankali, ta san ni ɗin wacece."

"Sai na jiki" ta yanke wayar tana sauke numfashi mai nauyi.

A bayyane ta ce, "yarinya ƙarama tana neman ta zame mana ƙadangaren bakin tulu, mu kashe ta mu fasa tulun, mu barta ta ɓata mana ruwa. Ɗaukar Islaha a gidan nan gabaɗaya kuskure ne, irin wannan ƙaramin abun shi ake kira da ɗan hakin da ka raina, ƙaramin abinda baka yi zato ba ya zamar mana wahala. Zan iya sakawa a kashe ta kowa ya huta!" Ta faɗa tana shiga banɗaki. 

Zainab da take gab da shigowa dan amsa kiran Maman nasu duk ta ji abinda ta tattauna, gabanta ya faɗi sosai, da hanzari ta koma da baya, dan ta kiran Adda Islaha ta sanar da da ita abinda kunnenta suka ji mata.

Abba yana zaune a falonsa yana amsa waya, Umma ta fara shigowa da sallama, kafin ta zauna Mama ta shigo fuskarta a ɗaure ta nemi waje ta zauna tana cin magani. 

Abba sai da ya gama wayar sannan ya kallesu ya ce, "na kira ku ne dan na ji dalilin ku na ƙin zuwa asibiti duba Rehaan. Dukkanku kun san guba ya sha, da ace akwai ƙarar kwana da yanzu ya jima da barin duniya. Yau kwanansa biyu a asibiti, amma ace babu wacce ta je ta ga ya jikinsa yake. Ƙaramar cikin ku ta je, amma ku da ku ke manya ba ku je ba. Meyasa?."

Umma ta ɗan kawar da kai ta ce, "a yi haƙuri, bana jin daɗi ne kawai. Amma yanzu na shirya zan je na dawo." 

Abba ya ce, "sai yanzu, sai da dare ya yi sannan za ki je? Tun safe me ki ke yi da baza ki je ki duba sa ba?." 

Ta yi shiru bata ce komai ba. Abba ya kalli Mama da take ɗaure fuska ya ce, "ke kuma fa?."

Mama ranta ya ɓaci matuƙa, ta tsani ya dinga yi mata irin haka a gaban kishiyoyinta, bata so a dinga yi mata irin wannan wulaƙancin a gaban na ƙasa da ita. Ai ko faɗan ne sai ya yi mata nata personal tunda itace gaba dasu, ta wuce ya haɗa ta waje ɗaya da ɗaya daga cikin matansa ya yi musu faɗa tare, ta jima da wuce wajan amma ba ya fahimta. 

Mama ta ce, "babu komai" ta faɗa a cushe cikin ɓacin rai.

Ya girgiza kai ya ce, "kawai saboda bakwa son mahaifiyarsa sai ƙiyayya ta shafesa?. Ban ga amfanin keeping malice ɗin nan da ku ke yi da Rehaan ba, ban ga amfanin wannan ɗaure ɗauren fuskar da ku ke yi a kansa ba. Ko bakwa so Rehaan jinina ne kamar ƴaƴanku, abinda ku ka saka a zuciyarku, kuke wani tunani a kansa wannan duk ku ku ka sani, abinda ya shafe ku ne, ku ya dama tunda har ku ka ɗorawa zuciyarku. Wallahi inda ɗaya daga cikin ƴaƴanku ne aka kwantar a asibiti, na tabbatar kullum Nadira sai ta je ta dubasa, saboda ita tana zaune daku cikin ruwan sanyi ba kamar ku ba."

Umma ta gaji da maganar, jin sai yabon ƴar gwal yake yi ta ce, "ai na ce zan je na duba sa. In ka yi min izini na tashi in je na shirya." Da hannu ya nuna mata ƙofa ta je, ta miƙe ta fita.

Mama ta kalle sa ta ce, "Abba." 

Ya ɗaga kai ya kalle ta ta ce, "Gaskiya ban jin daɗin abinda ka ke yi min. Bana son abinda ka ke yi min a gaban kishiyoyina ko kaɗan."  

Bai tambaya ba ta ce, "ta ya zaka dinga zaunar dani kana yi min faɗa a kan ɗaya daga cikinsu? In faɗan ne ban wuce shi wajenka ba, amma me zai hana baza ka kira ni ni kaɗai ka yi min ba? Meyasa zaka dinga haɗa ni dasu kamar wasu sa'annina, kana mantawa da matsayina ne?."

Abba ya ce, "tare ku ka yi laifin ai, dan an yi muku faɗa a tare ai ba komai bane."

"Komai ne wallahi, zubar min da mutunci ka ke  yi a gaban na ƙasa dani. Ai na wuce a zaunar dani a cikinsu ayi min faɗa, ni sai dai a yi min nawa personal ba a haɗa ni dasu ba. Ai inda kara ni zaka yiwa faɗan, ni kuma sai in je in yi musu a madadinka. Haka kwanaki ka zauna dani da ƙaramar yarinyar nan amaryarka, yarinyar da na haife ta, amma ka haɗa ni da ita ka zaunar wai kana yi mana faɗa. Raini ka ke jawo min wallahi."

Abba ya murmusa yana girgiza kai ya ce, "ke kuma gaki shugabar masu son girma ko?." 

Ta kalle sa ta ce, "ai girman ya kama ni ne, dukkansu a bayana suka tare, babu wacce ta riga ni aurenka, to akan me zaka dinga yi min haka?." 

Abba ya ɗan taɓe baki ya ce, "ni ba wannan na kira ki na ji ba, ki je ki duba Rehaan kawai." 

Mama ta ce, "ai zan je. Amma don Allah ka daina yi min haka, uwargida ce ni fa, uwar gida mai capacity." 

Sai ta bawa Abba dariya, ya yi murmushi ya ce, "an gaishe ki, uwar gida. Ki je ki dawo zamu yi maganar." 

Mama ta ce, "yauwa. Maganar kayan abincin nan da muka yi da kai, na bayar fa, kar ka tambaya ace babu."

"Ikon Allah! Dan na ce zan yi tunani har kin bayar?."

"Kuma kamar kaine ka bayar ba, ko na yi laifi ne?."

Abba ya ce, "Ya zan yi miki tunda kin bayar? Shikenan kawai." 

Ta yi murmushi ta tashi ta fita, tana jin daɗin yadda take da zuciyar Abba har lokacin a hannunta, soyayyar ƙuruciya bata gushe ba tana nan, dan ko baƙo ne yazo ya kwana biyu sai ya san itace take mulki a cikin gidan. Haka take son yaranrta su kasance, ko tsuntsuwa ce ta zo wucewa ta saman gidan, tana so ta zama shaidar ƴaƴanta sune suke juya gidan. Ita a son ranta, Abban ma ya talauce, ya zama ƴaƴanta ne suke siyan komai a gidan. Hakan shine girma a gare ta.

      Da safe Islaha da wuri ta tashi ta yi wanka ta shirya don komawa asibiti. Tana tsaye a kitchen sai ta kira Mama a waya, Mama ta ɗauka bayan sun gaisa ta ce, "Mama akwai abinda za a kawo miki?." 

Mama ta ce, "ki taho min da kaya Islaha. Hanan ta dawo gida kuwa?."

Islaha ta ce, "eh ta dawo Mama."

"ƙarfe nawa ta dawo?."

"Wallahi ban sani ba, na ganta yanzu dana tashi

"shikenan, ki kawo min kayan sakawa."

"Abinci fa?."

"An bani abincin karyawa a nan Islaha, kaya kawai nake so." 

Islaha ta amsa tana kashe wayar ta dafa tea ta sha ta fito falo ta shiga ɗakinsu dan ɗaya ta ɗauko mata kayan Mama.

Islaha ta tarar dukkansu basu tashi ba, ta yi ajiyar zuciya dan ba shiga ɗakin Mama take yi sosai ba, bata son ta shiga aga babu wani abun ace itace. 

Daƙyar ta daure ta shiga, ta buɗe wajan kayan Mama ta ɗaukar mata doguwar riga da hijjab ta fito daga ɗakin. A daidai lokacin wayarta ta ɗauki ƙara, a tunaninta Sadik ne sai ta ga Zainab ce.

Ta ɗauka ta saka a kunne ta ce, "Zainab ya aka yi?."

"Adda jiya naje office ɗin Mama na ji tana waya tana cewa kawai a yi maganinki, in ba haka za ki zamar musu matsala. Adda ki dage da addu'a, inda dama ki daina bibiyarsu kar su cutar mana dake, don Allah."

"Yaushe ki ka ji suna wannan maganar?."

"Jiya ne."

"Ita da waye?."

"Waya take yi, ban sani ba. Tun jiyan nake kiran ki wayar ki a kashe."

"Shikenan, ki kwnatar da hankalin ki, duk abinda ya sake faruwa ki faɗa min. In kuma kin samu dama, in kin ji ana maganar ki shiga number ta ta whatsapp, ki danna voicenote ki tura min."

"To Adda zan yi."

"Amma fa in baza ki iya ba kar ki yi, kawai ki ji sai ki faɗa min." 

Zainab ta ce, "Adda ga Fadwa nan, zan kashe" ta faɗa tana kashe wayar.

Islaha ta ɗan yi shiru ta ce, "har abin ya kai haka kenan? Lallai akwai aiki a gabana, dole a san abinda za a yi." 

Kiran Saheer ne yake shigowa ta wahatsapp, ta yi murmushi ta ɗauka ta ce, "Hammana." 

Daga can ɓangaren ya ce, "Matar Hamma." 

Ta yi murmushi ta ce, "Ina ta jiran kiran."

"Ba wani nan, bayan ko message ɗin ki ban gami ba."

"Wallahi abubuwa ne suka yi yawa Hamma, amma kana raina."

"Meye suka yi miki yawan?."

"Aiki ne. Ka je lafiya?."

"Lafiya lau matar Hamma, kina nan lafiya?."

"Lafiya lau Hammana."

"Mama bata tashi ba? Na kira bata ɗauka ba."

"Ina jin bacci take yi."

"Baffa ma bai ɗauka ba. Kar na tare ki da surutu, ki je ki ci abinci." Ta amsa dan itama so take ta kashe tana jin kiran Sadik yana zuwa.

Tana kashewa ta kirasa, Sadik yake sanar da ita yana ƙofar gida yana jiranta. 

Bata tsaya jiran komai ba, ta yafa chatelity veil a kanta, sannan ta ɗauko kayan Mama ta fito. 

Sai da ta shiga motar ta kalle sa ta ce, "ina kwana Hamma Sadik." 

Ya yi murmushi ya ce, "an tashi lafiya matar Hamma?."

"Lafiya lau. Ya gajiya?."

"Alhamdu lillah Islaha. Ke kaɗai ce?."

"uhum, bacci suke yi." 

Ya ja motar suka fara tafiya ta ce, "ɗazu kana kirana muna waya da Hamma ne."

Ya yi dariya ya ce, "tunda na ji call waiting na san shine. Amma baki faɗa masa ba ko?."

"Ban faɗa masa ba, yana ta tambayar ina Baffa kuma."

"Za a faɗa masa, sai mun ji abinda yake damunsa tukunna." 

Bata ce komai ba ta sauke numfashi suka cigaba da tafiya har suka ƙaraso asibitin. Suna tsayawa ta saka facemask dan ac reception ɗin nan zata iya cutar da ita.

Sadik ya kalle ta ganin ta gama sakawa ya ce, "anya ba asthama ce dake ba, Matar Hamma?."

"To Hamma Sadik an yi gwaji ance babu, babu irin gwajin da ba a yi min ba amma ance ba ita bace. Amma duk wani alamunta ya bayyana a gare ni."

"Gaskiya ya kwmata a faɗaɗa bincike. Dan ni nasan itace kawai." Ta yi murmushi ta fita suka shiga asibitin.A nan suka tarar da Mama a zaune, suka ƙarasa suka gaishe ta amsa. 

Mama ta kalli Islaha ta ce, "ina Labiba ko Hanan?." 

Islaha ta ce, "bacci suke yi dana fito." Mama ta girgiza kai ta ce, "bacci!" Ta maimaita cike da mamaki. Mahaifinsu yana asibiti cikin wannan yanayin amma su bacci ma suke yi."

Islaha ta yi shiru bata ce komai ba, Mama ta ce, "ai shikenan, mu je wajan likitan ko?."

Sadik ya ce, "Ki fara shiryawar Mama." Mama ta ce, "mu je dai Sadik" ta faɗa tana miƙewa tsaye.

Islaha dai kallon Mama take yi tana mamakinta, ashe duk kafsa faɗan da suke yi da Baffa tana son kayanta, ita wallahi bata ɗauka zata damu ba, ta ɗauka murna zata yi dan Baffa babu lafiya zata samu damar yin abinda take so. Amma sai ta ga akasin haka, sai ta ga ta fi ƴaƴansa damuwa, kana ganinta kasan ta damu da rashin lafiyarsa sosai.

Islaha ce ta yi knocking ƙofar, ya amsa daga ciki suja shiga da sallama. Dr ya amsa yana kallon su ya ce, "Mustapha Maddibo ko?." 

Islaha ta ce, "mu ne." 

Ya nuna musu wajan zama ya ce, "bismillah ku zauna." 

Sai da suka zauna sannan ya ce, "kamar yadda na faɗa muku jiya mun yi duk gwaje gwajen da ya kamata. Kuma alhamdu lillah mun kamo bakin zaren." 

Dr ya ce, "ya taɓa yin ciwon ƙoda ne ko sau ɗaya?." 

Mama ta ce, "eh ya taɓa yi, amma an fi shekera goma gaskiya."

Ya girgiza kai ya ce, "kuma ya san yana da cutar hawan jini da sugar?." Mama ta girgiza kai ta ce, "hawan jini dai an taɓa faɗa masa yana dashi, amma sikari gaskiya bai sani ba."

"Yana shan maganin hawan jinin?."

"Gaskiya ba ya sha."

"Kuma yana cin gishiri, kanwa, baya samun isashshen bacci?." 

Mama ta girgiza kai ta ce, "gaskiya yana shan kanwa sosai, dan kullum sai an dama masa kunun kanwa."

Dr ya yi ajiyar zuciya ya ce, "ciwon ƙoda ne ya kama shi mai ƙarfi Mama, dan har ya kai mataki na ƙarshe, mataki na biyar a cikin matakan ciwon. Wanda mu ke kira end stage kidney disease (Eskd)."

Islaha ta ce, "innalillahi wa'inna ilaihir raji'un! Amma Dr ya daɗe da yin ciwon fa." 

Dr ya kalle ta ya ce, "Ko da bai taɓa yi ba, hawan jini da sukarin da suka yi masa yawa zasu iya taɓa masa ƙoda. Ƙoda bata kamuwa da ciwo haka kawai dole sai da dalili. Ciwon ya bayyana a yanayin da mu ke yiwa take da silent disease, ma'ana yana jin alamomin ciwon amma bai ɗauki mataki, su kuma ciwukan da suka haifar masa da kamuwar ciwon ƙodar bai san dasu ba, balle ya sha magani ko ya dinga dubawa akai akai."

"Ko yawan shan magani ba tare da umarnin likita ba yana lalata ƙoda, kamar haka kawai ka dinga shan maganin ciwon kai, ko na kashe raɗaɗi ba tare da dalili ba, ko magangunan hausa wanda basu da dose, haka kawai mutum ya dinga zubawa cikinsa. Yawanci alamun ciwon ƙoda yana bayyana ne in ya yi nisa sosai."

"Ba haka kawai ake kamuwa da ciwon ba, ana jin alamomin ta sai dai in an raina alamomin, dan ba wani abu bane mai ƙarfi da in mutum ya ji zai ce ai wannan babban ciwo bane. Ƙananun alamomin ta ana gane su ta raguwar fitsari, yawan yin fitsarin mutum ya ragu, kamar in yana yin fitsari sau goma a rana, sai ya koma yi sau uku wannan ɗaya ne daga cikin alamominta. Kun san ƙoda itace take tace fitsari, shiyasa ba a son yawan riƙe fitsari da mutane suke yi."

"Ka ji mutum yana cewa ai ni sai in yini ban yi fisari ba, hakan ba burgewa ba ce ba, a ƙalla ana so mutum ya yi fitsari duk bayan awa uku. Ya zama a rana, mutum yana fitsari sau huɗu zuwa takwas. Dan ruwan da ka sha mara kyau ƙoda take tacewa kai kuma fitar dashi. Raguwar fitar fitsari alamu ne na ƙoda ta fara rage aikinta, ko ta gaza tana buƙatar tallafi. Ko kuma fitsarin ya yi duhu ko ya dinga kumfa. Sannan akwai yawan gajiya da jin rauni, mutum bai yi aiki sosai ba amma sai ya ji ya gaji sosai, shima yana daga cikin alamunta ne."

"Akwai kumburi, ƙafa ko ido ko fuska suna kumbura haka akwai. Mussamman da safe, mutum ya tashi aga fuskarsa ta kumbura yana nuni da alamun hakan. Akwai rashin jin daɗin jiki, jin sanyi ko ciwon kai haka. Akwai yawan bushewar fata, ƙaiƙayi haka mara tsanani ba na ɗaga hankali ba. Akwai rashin cin abinci, duk wannan ƙananun alamomi ne."

Mama ta kalle sa ta ce, "tabbas kwanakin nan duk abinda ka faɗa yana faruwa dashi. Dan har wani magani ya samo yana sha, saboda yawan gajiya da raguwar fitsarin." 

Likita ya ce, "shiyasa na faɗa muku ciwon baya faruwa haka kawai, kamar cancer ce, cancer bata bayyana sai ta yi nisa a jiki, amma zaka dinga jin ƙananun alamomin da zaka raina jinsu."

Islaha ta ce, "yanzu meye abin yi?."

"Kidney transplant!." 

Islaha ta ce, "me hakan yake nufi?." 

Ya sauke numfashi ya ce, "kamar yadda na faɗa muku ciwon ya je matakin ƙarshe, ƙodojinsa sun daina aiki duka biyun, dole sai an yi masa dashen ƙoda!."

A tare suka yi dogon salati, cikin kiɗima da tashin hankali mai tsanani.

Sadik ya ce, "Dr dashe fa ka ce?." 

Ya ɗaga kai ya ce, "ta kai matakin da dole sai an cire an saka masa wata gaskiya." 

Mama cikim rauni ta ce, "likita babu wata hanya sai wannan?."

"Babu Mama, wannan ita kaɗai ce hanyar da za a bi don samar masa da lafiya."

Islaha ta girgiza kai cikin tashin hankali da ruɗani ta ce, "Wanne process ake bi dan yin dashen?." 

Dr ya ce, "sai an samo wanda zai ba da ƙodar, sai ya zo nan ayi gwaje gwaje, in komai ya yi daidai da na wanda za a ɗora masa sai a yi."

Islaha ta ce, "Kuma aikin yana kaiwa nawa?."  

Ya kalli islaha ya ce, "daga miliyan biyar zuwa miliyan sha biyu. Tun daga kan gwaje gwaje, da yin aikin har a gama."

Gabanta ya yanke ya faɗi jin manyan kuɗi, ta kalli Sadik da ya yi shiru ya kasa magana, ta kalli Mama da take zubar da hawaye dan ta san ƙarshen rayuwar mijinta ta zo kenan. 

Daƙyar Islaha ta ce, "Kuma in siyan ƙodar za a yi fa? Misali in babu wanda zai bayar."

"A dokance da lafiyance ba a siyar da ƙoda, sai sai a samu wani ɗan uwa ya bayar a saka masa. Amma siyar da ƙoda babban hatsari ne, kuma asibitin nan duk wani abu da ya saɓa doka bama yin sa gaskiya. Mai asibitin yana da tsauri da ƙa'ida, banbancinsa da bature kaɗan ne, dan haka amsar ki ba a siyar da ƙoda. Amma za a iya samun wanda zai ba sa ƙoda."

Islaha ta yi shiru bata ce komai, kowa ya yi shiru ya kasa cewa komai, sai daga baya ta ce, "yanzu mu zamu bincika inda za a samu?." 

Ya ɗaga kai ya ce, "eh, a cikin ku ko a cikin ƴan uwa a duba za a iya samun wanda zai bashi tasa. In aka samu sai ku zo a yi lissafi a biya kuɗin, daga nan sai a san abinda za a yi. Amma in aka yi ana samun lafiya, mutum yana cigaba da rayuwa lafiya indai zai dinga shan magani yana aiki da dokar likita." 

Sadik ya sauke nunfashi ya ce, "daga nan zuwa yaushe ake so?."

"Ko yanzu in aka samu wanda zai bayar ya zo zamu bincika lafiyarsa. Indai ya kasance lafiyayye wanda bashi da ciwon ƙoda, wanda mu ke kira normal kidney function, sannan glomerular filtration rate GFR, ma'ana yawan aikin ta ce jini da ƙoda take yi a duk minti ɗaya, ana so nasa ya zama 90, sannan ya zama babu choronic kidney disease CKD ma, ya zama stage 0 kuma healthy one. In ya sakance yana da CKD koda stage one ne sai an canajwa wani. Amma in ya zama healthy lafiya lau, zai zo mu bashi tsarin abincin da ya kamata ya fara ci kafin aikin, sai a yi gwaje-gwaje a saka ranar yin aiki."

Kafinsu yi magana Dr ya ce, "dan haka kafin a samu ayi dashen ƙodar za a fara yi masa dialysis, wankin ƙodar kenan, shine kaɗai zai riƙesa kafin a samu donar ɗin, a kuma yi gwaje-gwaje da sauransu. Tunda ciwon nasa ya kai stage ɗin ƙarshe, za a dinga yi masa dialysis sau uku a ko wanne sati, kafin a samu abinda ake nema."

Islaha ta ce, "shi kuma nawa ne dialysis ɗin?."

"Kin san nan private hosptal ne, dialysis ɗin mu 300k ko wanne. Kamar shi da za a dinga yiwa sau uku a sati, zai sama duk sati dubu ɗari tara. In aka samu wanda zai ba da ƙodar sai a zo a tantance ayi aiki."

Islaha ta sauke nunfashi mai ƙarfi ta ce, "shikenan Dr, mun gode da bayaninka."

"Babu komai. Kuna ganin a fara yi masa yanzu? A fara wankin ƙodar dan a rage masa wasu abubuwan?." 

Sadik ya ɗaga kai ya ce, "a fara Dr. A ina zamu biya kuɗin?."

"Za a saka muku a bill, in kuma personal ka ke so ka je reception zasu baka duk abinda ya kamata." 

Suka amsa kafin Mama ta ce, "zamu iya ganinsa?."

Dr ya ce, "eh, mu je" ya faɗa yana miƙewa ya fita suka bi bayansa. 

Da yake jikinsu a sanyaye yake daƙyar suke tafiyar, Dr har ya yi musu nisa. 

Suka shiga ɗakin da Baffa yake, ganin yanayinsa yake ciki ma kuka ya saka Islaha ta fito tana kuka sosai. Su ma basu jima ba sauka fito daga ɗakin, suka zauna duka su ukun, a lokacin Adda Sa'ida tazo aka zauna  da ita don tattauawa.

Mama ta ce, "tsakani da Allah a ina zamu samu kuɗin nan?." 

Islaha ta ce, "Mama wanda zai bada ƙodar shi za ki fara magana." 

Ta kalle ta ta ce, "wanda zai ba da ƙoda ba shine abinda tambaya ba, ƙoda ko ni zan iya ba sa, ƴaƴansa zasu iya ba da tasu, ƴan uwansa duk zasu iya dan mutum ne wanda ko shine zai yi. Kuɗin aikin shine abin ji Islaha, magana ake ta miliyan goma sha, ga kuɗin wankin, ga kuɗin magani, ga kuɗin asibitin nan. In ba fashi zamu yi ba a ina zamu same su?."

Adda Sa'ida da take kuka ta ce, "Babu inda zamu samu Mama, sai dai in gidanmu za a siyar."

"Mu koma ina? Kin san shi kaɗai ne ya rage mana ko?."  Ta yi shiru bata ce komai ba tana kuka.

Sadik ya ce, "Mama zamu nemi bashin banki ni da Islaha, tunda ma'aikata ne mu zasu ba mu in sha Allah. Gobe litinin za mu je mu san abinda ya kamata mu yi." 

Mama ta ce, "Saheer fa? Ku sanar dashi a daina ɓoyewa, wannan lamari dole sai an haɗa ƙarfi da ƙarfe."

"Ba ma son ɗaga masa hankali ne shiyasa."

"Dole a ɗaga masa kuwa Sadik, yanzu ba dan akwai ka ɗin ba, ba dole ya dawo ba? Kuma in ta kama shi zai zo ya ba da tasa ƙodar. Dan haka a faɗa masa kawai."

Adda Sa'ida ta ɗauki wayarta jin tana ƙara, ta saka a kunne ta yiwa Hanan da Labiba kwantancen inda suke suka ƙaraso. 

Mama ta kalle su ta ce, "kuma zaku iya sadaukar da ƙodarku ga mahaifinku ko?." 

Hanan ta buɗw ido ta ce, "ƙoda kuma Mama? Baffa za a bawa ƙoda?."

"eh. Dashe za a yi masa." Suka yi shiru basu ce komai ba, dan gaskiya ba iyawa zasu yi ba.

Islaha ta ce, "za a san abinda za a yi in sha Allah." 

Mama ta ce, "amma mu canja asibiti." 

Sadik ya ce, "mu je ina Mama? Ai gwara mu zauna a nan, muna da tabbacin za a yi mana abinda mu ke so. Kuɗi zamu nemo in sha Allah, ko gidan radio zamu shiga mu nemi wanda zai biya mana. In bai yu ba akwai kadara, ita za a buge a zo a nemi lafiya."

Mama ta ce, "Allah ya yi maka albarka Sadik. Nima zan tattaro wani abu daga kuɗina na bayar a haɗa, dan kwana biyu ma babu masu aiko da kuɗin." 

Islaha ta miƙe tsaye ta ce, "ina zuwa" tana barin wajan kiran Safeera ya shigo wayarta, ta ɗauka ta shiga masallaci dan ta ɗauka.

Tana shiga suka haɗa ido da Daaada ta idar da sallar walha, kallo ɗaya ta gane Islaha, itama ta gane ta.

Daaada ta washe baki ta ce, "Ishlaya ke ce?." 

Islaha duk da halin da take ciki sai da ta yi dariya, dan yadda take faɗar sunan yana bata dariya sosai ta ce, "ni ce Daada. Barka da safiya."

"Ba wani nan, ke da kika raka ni gida ki ka gudu."

"Ba guduwa na yi ba, sauri nake yi a lokacin shiyasa."

"Tafi can, ba wani sauri kawai kin gudu saboda na ce zana aura miki jikana. Kuma ni ba wasa nake yi ba, dan har iyayensa na faɗawa, yanzu haka shine babu lafiya, mu je tare ki duba sa."

Islaha ta ɗan buɗe ido ta ce, "Daada kirana ake yi, kira mai mahimmaci, ina zuwa." 

Daada ta ce, "kafin ki tafi, a wacce unguwa ki ke?." 

Islaha ta faɗa mata tana fita dan Safeera ta dame ta da waya sosai. 

Daada ta bita da kallo ta gyara zama tana jiranta, dan duk bala'i sai t haɗa auren Islaha da Rehaan, ko da zai sha fiya fiya ya sheƙa saboda baƙin ciki, yarinyar ta yi mata dan haka shima dole ta yi masa. Har wani gyaɗa kai take yi a zahiri irin na tabbatarwar nan, ta bi ƙofa da kallo tana jiran dawowar Ishlaya.

Allah ya sa Ishlaya bata jirga ki ba Hajiya Daada🤣🤣

1k on telegram

Nana Haleema✍🏻❤️

*RAGAYAR DUTSE.*

         ©️ *Nana Haleema.*

*Book 1*

*Page 023.*

Daada tun tana jiran dawowar Islaha har ta gaji, mai kula da ita ta ƙaraso suka tafi ɗakin da Rehaan yake. 

Yana zaune shi da Mamy da Riyya Daada ta shiga da sallama, suka amsa ta ƙarasa tana ƙare masa kallo ganinsa dagashi sai three quater da ƙaramar riga, gabaɗaya guiwarsa zuwa ƙasa a bayyane yake, sai riga mai gajeren hannu, sai hular sanyi a kansa, ya harɗe hannu a ƙirji yana kaɗa ƙafa a hankali.

Ya buɗe baki zai gaishe ta Daada ta ce, "kai kuma meye haka? Ya zaka yi tsirara a gaban al'ummar annabi?." 

Ya kalli kansa jin wai ya yi tsirara, ya ɗan yi murmushi bai ce komai ba ta zauna ta ce, "yanzu da na taho da wacce zaka aura haka zata ganka? Kai ko kunya baka ji, kalle ka fa."

Maimakon ya bata amsa sai ya ce, "sannu da zuwa, ina kwana." 

Daada ta ce, "lafiya lau. Yanzu mu ka haɗu da yarinyar a masallaci, har ta faɗa min sunan unguwarsu. Na ce ta zo mu je ta ganka amma ta gudu." Shi dai bai ce komai ba, suka gaisa da Mamy da Riyya. 

Riyya ta ce, "Daada ya sunanta?."

"Sunan nata ne wahalar faɗa yake yi min, amma sunanta ishlaya." 

Riyya ta yi dariya ta ce, "Ishlaya kuma? Wanne irin sunan ne wannan?." 

Daada ta taɓe baki ta ce, "ke ni ban iya faɗa ba, zan zo na san abinda za a yi a kai. Tunda na san sunan babanta da unguwarsu magana ta ƙare."

Shi dai kanzil bai ce mata ba yana zaune ya lumshe ido ya jinginar da kai yana tunani kala-kala a zuciyarsa. 

Miƙewa tsaye ya yi ya saka takalmi zai fita, Mamy ta bishi da kallo ta ce, "ina zaka je kuma?." 

Kafin ya bata amsa Daada ta ce, "to meye naki na tambaya? Yaro bazai je ya ɗan motsa jiki ya taka ƙafarsa ba, daga ya tashi sai a fara tambayarsa, ke lallai ga mai ɗa ko?. Sam baku da kunya, baku san kara ba. Ɗan farin ki ke yiwa wannan rawar kan, mtswww me ake yi da jinin da ba na fulani ba?."

Daada ta kalli Rehaan ta ce, "jeka inda zaka je. Amma ka je ka saka doguwar riga sai ka fita, haramun ne fita a haka." Ray ya koma ya zauna yana haɗe rai, fuska babu walwala  ya ce, "na fasa fitar, tunda bata so."

Daada ta saki baki tana kallonsa ta ce, "Saboda uwarka bata so dole ka koma ka zauna, dole ka nuna min itace ta haife ka bani ba. Amma ko ka ƙi ko kaso ni na haifi AbdulAziz, ina da iko da kai fiye sa kowa." Shi dai bai kula ta ba, ya rufe ido ya buɗe,  ya ɗauki wayarsa yana dunnawa dan yana buƙatar tafiya Jedda a cikin satin da za a shiga.

     Islaha kuwa tuni ta manta da wata Daada, tunda ta fita ta shigo da Saleem da Safeera, suka shiga suka duba Baffa daga nan suka zauna ana tattaunawa akan halin da ake ciki.

Safeera ta ce, "a.c wajan nan bata damun ki? Na san ki bakya son sanyi." 

Islaha ta gyara facemask ta ce, "ina manage ne kawai, amma a takura nake wallahi. Jiya ma attack na samu."

Saleem ya ce, "Islaha ni fa ina zargin Asthama ce dake." 

Safeera ta ce, "itace ma wallahi, duk wani alamominta ya gama bayyana a tare da ita." 

Islaha ta ce, "to ya zan yi? An yi gwaje-gwaje masu yawa an tabbatar da babu." 

Safeera ta ce, "kawai ki zo asibitin nan, dan ance indai ka zo asibitin nan kamar ka je asibitin turai ne. Duk wani ciwo da yakr maƙale a jikinka zai bayyana zasu gansa."

Saleem ya ce, "yanzu ya maganar Baffa?." 

Islaha ta ce, "ku faɗawa Chairman gobe bazan samu damar zuwa ba gaskiya, zan je bank zan nemi loan in zasu bani. Dashe za a yiwa Baffa, kuma ana zancen miliyan sha biyu." 

Safeera da mamakita ce, "miliyan sha biyun za ki ara!?."

"Ta ya zasu bani miliyan sha biyu ni da ba babbar ma'aikataciya ba? Zan dai nemi yadda zasu bani kawai." 

Saleem ya ce, "ke da ba ma'aikaciyar gwamnati ba ta ya zasu ɗauki loan su ba ki? A wanne kuɗi zasu dinga cirewa?."

Islaha ta sauke numfashi tana ɗan runtse ido, dan ciwon mara take yi kaɗan-kaɗan. A sanyaye ta ce, "bana ce ba Hamma Saleem, kawai a jikima nake jin zan warware matsalar nan in sha Allah." 

Safeera ta ce, "kar ki yi abinda zaki cutar da kanki, ki yi iya ƙoƙarinki, kar ki yi abinda zai lalata miki aiki ko sunanki. Ki bi komai a sannu, na sanki da gaggawa. Wani abun sai kin yi ki ke danasani mara amfani."

Ta ɗan runtse ido tana sake ƙanƙame jikinta, Safeera ta ce, "kema dai kina da matsala, maimakon ki saka hijjab sai ki ɗauko wannan mayafin ki yafa? Gashi nan sai ƙanƙame jiki ki ke yi saboda sanyi." 

Islaha ta ce, "yanzu meye abin yi?." 

Safeera ta ce, "Hamman ki ya sani?."

"Sadik ya ce zai faɗa masa."

"Gaskiya Sadik aboki ne na gari wallahi, ya tsaya a kan harkokin abokinsa kamar yana wajan."

"Gaskiya yana da ƙoƙari wallahi."

Safeera ta ce, "ni kuɗin nake ganin sun yi yawa, bayan na aiki ga na ƙananun abubuwa da zasu zo. Abinda zasu karɓa a hannunku Allah ne ya sani." 

Islaha ta ce, "nan ne maganin damuwarmu Safeera, babu wanda ya faɗi wani abu mara kyau akan asibitin nan. Amma ni kaina na san mun kawo kan mu gidan mutuwa, dan iya kuɗin da aka cire na file kuɗine masu yawa, balle yau ya kwana biyu, kuma ba a karɓi komai a hannunmu ba. Haka zamu daure ko kadara ce za a siyar don a ceto lafiyar Baffa."

Saleem ya ce, "gaskiya Baffa ya cancanci ayi masa komai Islaha, amma ya kamata a dinga tunani. Wallahi in ba a biya kuɗin asibitin nan ba tsaf zasu kama mutum su kulle. Asibiti ne babba fa, kuma asibitin babban mutum ne."

Islaha ta ce, "asbitin waye wai?." 

Saleem ya ce, "Mr Ray, wanda mu ka je nema har hotel. Wannan asibitin mallakinsa ne." 

Islaha ta wara ido ta ce, "da gaske?." 

Safeera ta ce, "ke da baki sani ba?."

"Wallahi ban sani ba, kuma naga sunan mace ne, ba Ray kamar yadda aka saba gani a abubuwansa ba."

Saleem ya ce, "ance sunan Mamansa ya saka. Wannan asibitin shine asibiti na farko mai tsarin turawa da aka fara yi a kaf Nigera, shiyasa ko yaushe a cike yake da ƴan gayu da masu kuɗi. Duk iyayin ƴan Abuja, nan suke shigowa ana duba su, dan asibitin ba dai kyau da tsari ba. Komai irin na turawa, hatta mai kula da mara lafiya nurses ne, masu jinya akwai ɗaki na musamman da aka tanada dan su. Abinci da komai a nan ake bayarwa. Gashi kamar hotel, gininsa ya yi kyau da tsari."

Islaha ta girgiza kai cikin mamaki ta ce, "tabɗi, lallai wannan Ray ɗin yana da matuƙar kuɗi, ko iya incomes ɗin da yake samu a iya asibitin nan ai ya ishesa rayuwar duniya."

Saleem ya ce, "kuɗi ba kaɗan kenan Islaha, yana da kuɗi kam sosai." 

Ta ɗan girgiza kai ta ce, "Allah ya fitar damu lafiya daga nan kawai." 

Suka amsa da amin kafin ta ce, "Don Allah ku faɗawa Chairamn kwana biyu bazan dinga zuwa ba, duk da zan yi masa massage, amma ku faɗa masa dai."

Saleem ya ce, "lallai gobe akwai ƙunci, kar ki manta gobe kina da talkshow."

"Ai sai dai yayi haƙuri kam, dan gaskiya bani da nutsuwar da zan iya yin komai" ta faɗa tana shafa goshinta dan mararta ta fara damunta da ciwo, duk da ta sha magani amma ciwo take yi mata sosai. 

Safeera ta kalli Mama da take gefe ita da yaranta, ta kalli Islaha ta ce, "matar nan bata ƙaunarki, amma kina ta faɗi tashi akan nemawa mijinta lafiya." Islaha jin ciwon ya matsa mata sai ta miƙe da sauri ta ce, "ina zuwa" ta faɗa tana barin wajan da sauri. 

Safeera ta tashi ta bi bayanta amma har ta shiga elevator ta bar floor ɗin. 

Tana shiga ta ga ta kalli madannan da suke cikin elevator ɗin. Numbers ne, sai R, sai G, sai P. Kawai sai ta danna P ɗin, ba tare da ta san ina zai kai ta ba. Yana buɗewa ta ga car park ne, tana fitowa ta ji ɗumi da wucin motoci. Ta tako a hankali tana kallon wajen, yana da girma sosai, tana ganin irin wajen a Kdrama da india.

Ɗumin wajen ya ratsa ta sosai, ta ja numfashi da ƙarfi ta sauke, ta samu waje ta tsaya yana runtse idanunta.

Mararta ta ɗaure matuƙa, a duk ranar da zata fara preiod haka take fama, in zata yi kamar zata mutu saboda azaba, duk da sai ta sha magani amma kafin fitar farko tana wahala. Ta je asibiti sau babu adadi amma babu wani amfani, dole ta haƙura ta rungumi ƙaddara. Wani lokacin in ciwon ya dame ta, sai ta nemi waje ta fashe da kuka mai ƙarfi ko zata ji daɗi.

Bayan wata mota ta samu ta zauna, ta haɗa kai da guiwa ta fashe da kuka mai sauti, tana jan numfashi daƙyar tana juya kanta cikin azaba.  Ta jima a haka, tana kuka tana addu'a har ta ɗan fara jin daɗi.

Ta fara ji tana flowing kaɗan, ta dafe kanta da duka hannayenta, tana ji ciwon yana ɗan raguwa kaɗan. Ido ta lumshe tana jin yadda zazzaɓi yake ratsa jikinta. 

Wayar ta ce tayi ƙara, ta ɗago daƙyar ta kalla ta ga hamma ne yake kira ta Whatsapp call, saboda shi bata kashe data. 

Ta jawo wayar ta ɗauka ta saka a speaker ta ce, "Hamma." 

A gigice ya ce, "Matar Hamma lafiya, Me ya same ki?."

"Babu komai, mura ce kawai."

"Kamar ya mura ce? Ga maganar ki tana nuna min baki da lafiya?."

"asibitin da mu ke zuwa ne akwai sanyi sosai, shiyasa nake mura."

Ya ɗan ja numfashi ya ce, "meyasa ki ka ɓoye min batun rashin lafiyar Baffa?." 

Bata ce komai ba dan bata cikin yanayin maganar, ya ce, "irin wannan ba a ɓoyewa kin ji?." 

Bata amsa ba ya ce, "Abu ne da ya zama dole na sani. Yanzu na turawa Sadik kuɗin da yake hannuna, kuɗin kayan lefenki ne da Adda take siyowa, su nake ta so na gama haɗawa kafin in dawo, amma Allah bai rubuta hakan ba. In sha Allah komai zai warware, kuma za a samu ƙodar da zata yi daidai in sha Allah."

Islaha ta ce, "Hamma in na faɗa maka rashin lafiyar Baffa daga zuwan ka, hankalinka bazai kwanta ba, shiyasa ban faɗa maka ba."

"Ina kwanciyar hankali mahaifina yana kwance a asibiti? Ai babu kwanciyar hankali Islaha. Haka Allah ya tsara, kuɗin da ake ta haɗawa dan a gama gini zasu tafi a neman lafiya."

"Neman lafiyar shine gaba da komai Hamma."

"Hmm auren naki ma samun lafiya ne. Sadik ya faɗa min likitan da ku ka fara gani a babban asibiti ya same sa wai yana sonki. A wannan asibitin da ku ke ciki ma baza a rasa wanda yake sonki ba. Ko ina aka je sai an ce ana sonki, ba dole na yi gaggawa na aure ki a huta ba."

Ta yi dariya tana sauke numfashi, ciwon yana lafa mata a hankali. Cikin dauriya ta ce, "Amma ai ni ban ce ina sonsu ba."

"in na killace ki a gidana mai faɗar ma baza a samu ba, in kuwa aka samu wanda ya yi wannan gangancin, alƙali ne zai raba mu. Shiyasa nake so ayi auren nan a huta. In shekara ta zagayo ki haifa min kyakyawan baby mai irin skin ɗinki." 

Ta yi murmushi bata amsa ba tana jin zazzaɓi yana ratsa ƙasusuwan jikinta

Islaha ta ce, "ina zuwa Hamma" ta faɗa tana kashe wayar tana ji mararta na cigaba da ƙullewa. 

Ta gaji da zama a wajen, ta miƙe daƙyar tana dafe kanta saboda nauyin da ya yi mata, ta ɗan sauke numfashi tana jin fitar abin kaɗan a jikinta, dan tasan farkon zuwa baya yi mata flowing sai kaɗan shiyasa take shan wahala har sai ya zuba sosai take jin daɗi.

A hankali take tafiya tana ji kamar zata kifa, bata ganin gabanta ko kaɗan, idanunta a lumshe suke, rana takawa kamar mara jini.

Babu zato ta ji an bangaji mutum, wayar hannunta ta faɗi ta yi ƙara mai nuni da ta fashe, dan ta daku a ƙasa. 

Islaha ta ɗago a hankali suka haɗa ido dashi, ta sauke facemask ɗinta dan wajan babu sanyi sai ɗumi, hakan ya yi daidai da yanayinta, bazai cutar da ita ba.

Tana kallonsa suka haɗa ido, ta ɗan yi siririn tsaki tana kallonsa, tana tuna haka ya yi mata a hotel ya zuba mata shayi, yau kuma ya yar mata da waya. Ta ja ta tsaya, tana jira ya bata haƙuri, sannan ya kuma sunkuya ya ɗauki wayarta ya bata.

Rehaan tsaf ya gane ta, dan shima ita yake nema dan ya saka ta san shi waye. Sai kuma ta bashi mamaki, yana tunanin ita ko ina tana nan?. Ya ganta a hotel, ya ganta a lokacin ta samu attack, yanzu kuma gata a car Park. 

Cikin seconds ya gama kallonta, ya ɗauke ido daga kanta, ga raɓa ta gefenta zai wuce dan bai yi niyar magana ba.

 Islaha ganin haka sai ta ce, "wait mr man." 

Ya ɗan tsaya kaɗan ta, ta dawo gaba ta tsaya tana kallon idanunsa. Idanun da suke yiwa duban jama'a wahalar gani, idanun da ko ka samu damar ganinsu kwarjini baya bari ka kalli cikinsu, idanun da suke da kaifi, in ya juya su a kan mace sai ta zauce.

Amma Islaha ko ɗar bata ji ba, ta ce, "kai wai wanne irin mutum ne, Ka buge mace baza ka iya cewa ta yi haƙuri ba?." 

Ta sunkuya ta ɗauki wayarta, ta ga screen ɗin ya zama fari alamun ya samu matsala, ta juya masa fuskar wayar ta ce, "ranar da na ganka a hotel ka zuba min tea a jikina, yau gashi ka fasa min waya. Kai baka san darajar mace bane ko kuma darajar ɗan adam ne baka sani ba gabaɗaya?."

Cikin faɗa take yi masa maganar kamar yaron ta, ko Mamy da ta kawo sa duniya bata taɓa yi masa faɗa haka ba. Shiyasa ya tsaya yana kallon ikon Allah, yana mamakin ƙarfin hali da ƙarfin zuciyar yarinyar, dan ko a haka ta yi nasara a kansa a karo na farko.

Islaha ta kuma fusata ta ce, "wulaƙanta ɗan adam ba abu ne mai kyau ba, kuma indai zaka dinga yiwa irinmu wulaƙanci wata ran ai an samu wata ta zabga maka mari wallahi. Nima kawai dan ina da tarbiyya ne, amma wallahi da sai na mare ka. Ba a yi mana mu ƙyale, akan gaskiyarmu sai dai a kaimu a kulle."

Rehaan ya ɗan cize bakinsa, bai ce mata komai ba dan bai nuna nata alamun ya ji yarenta ba. Walking slowly ya wuce ta yana ayyana abubuwa da yawa a ransa akan yarinyar.

Islaha ta ɗaga murya ta ce, "aikin banza, kuma wayarta da ka fasa min Allah ya isa." 

Ya tsaya cak jin kalmar ta daki zuciyarsa, ya ɗan rutse ido ya buɗe, kamar zai juyo sai ya fasa kawai ya danna key ɗin motar ya shiga ya ja ya bar wajan da sauri.

A lokacin Safeera ta ƙaraso wajan, tana dafata, "tun ɗazu nake neman ki, me ki ke yi a wajan nan?."

Islaha ta bi motar da kallo, ta kalli ta ce, "wani ɗan rainin hankali ne kawai ya buge ni ya fasa min waya, kuma ko yi haƙuri ya kasa faɗa min. Wallahi zuciya ce ta hanani, da sai na zabga masa mari. Kin san haka ya yi min a hotel, mu ka haɗu ya zuba min tea, kuma ya ƙi kallona ya wuce abin sa."

Safeera ta ce, "Haba Islaha! shine ki ka yi masa rashin kunya?."

"To ubana ne, ko haihuwata ya yi da zan ƙyalesa? Ki duba asarar da ya yi min fa, kawai dan yana taƙama da wani abin duniya sai ya dinga wulaƙanta ni?. Kema kin san bazan ƙyale ba wallahi, in na ƙyale aka taka ni aka wuce ba sunana Islaha ba. Ke ni sai yanzu nake jin haushi da ban mari kuɗina ba!" Ta faɗa cike da fusata.

Safeera ta ce, "yi haƙuri, ki daiga ɗaga murya. Amma ki daina irin haka, asibitin nan babban waje ne, kuma na manyan mutane, wataƙila babban mutum ne."

"Allah ya tsinewa manyan mutanen, Allah ya sa ɗan shugaban ƙasa ne ko shine shugaban ƙasar da kansa. Ke ni fa sai dai a kashe ni, amma ko uban waye ya yi min bazan ƙyalesa ba wallahi!."

"Wai! Hamma Saheer yana da aiki, wanann tsiwar taki kullum sake gaba take yi, bakya jin nauyi ko kaɗan. Ni dai ina guje miki harshen ki, in kin yiwa wani ya share ki wallahi wani bazai share ki ba. A Nigeria ki ke, ƙasar da mai kuɗi shine da iko ba talaka ba. Ƙasar da kuɗi ya take gaskiya, ƙasar da kuɗi ya take adalci. Ki dinga shan ruwan alwalar la'asar."

Islaha ta runtse ido ta ce, "flowing nake yi Safeera, marata ciwo take yi." 

Safera ta yi tsaki ta ce, "Tunda naga kina wannan masifar na san mai lasisi ce, dan ke indai aka ga kin birkice haka tabbas you are on menstrul blood, a daidai wannan rashin kunyarki take tashi daga matakin goma zuwa ɗari. Ina tausayin Hamma Saheer in kun yi aure, in kina cikin wannan yanayin ban san ya zai dinga kasancewa ba, domin rashin kunyar ki ƙaruwa take yi kamar ke kaɗai ake ɓatawa rai. Bakya iya haƙuri da komai, komai sai kin tanka."

Islaha bata ce komai ba dan ta kanta take yi. Safeera ta ce, "In Allah ya rubuta wani za ki aura ba hamma ba ya shiga uku."

A fusace ta kalle ta ta ce, "Kamar ya wani zan aura ba Hamma ba?."

Safeera ta toshe bakin ta ta ce, "Yi haƙuri Anti bala'i, wasa nake yi."

Ta yiwa mata banza, Saferra ta ce, "amma ya na ganki babu ciwo yau?."

"Na sha magani tun safe, ɗazu dai na ji ciwon sosai, a nan na dinga kuka son raina."

"Banza raguwa, ace ki dinga ɗaga murya kina kuka saboda baki da juriya. Wannan in aka shiga ɗakin haihuwa ban san ya za ki yi ba."

"Baki san me nake ji ban. Ni dai wannan mutumin ya cuce ni, ya fasa min waya a banza."

"don Allah ki bar batun fasa wayar nan, ki zo mu je kar ki ɓata a jikinki."

Islaha ta ce, "gida zan je kawai, zazzaɓi nake ji sosai." 

Safeera ta ce, "zo mu je, na ji labarin asibitin nan a cikin banɗakin mata har sanitary pads akwai." 

Ta faɗa tana riƙe hannunta suka cigaba da tafiya, kafin Safeera ta ce, "jikinki ya yi zafi, Allah ya yaye miki wannan ciwo." Ta amsa da amin suna tafiya a hankali.

Reception suka koma, islaha ta koma ta maƙale a jikin bango ta ce, "Safeera sanyi." 

Saferra ta ƙarasa wajan ma'aikatan ta tambaye su suka nuna mata hanyar banɗakin, ta ja hannun Islaha suka tafi. Suna shiga banɗakin Saferra ta buɗe inda suka faɗa mata sai ga pads da yawa a leda cikin tsafta, har wasu flowers aka zuba a ciki suna tashin ƙhamshi.

Islaha ta bi su da kallo ta ce, "Safeera Allah ya sa ba kallo muka zo yi duniya ba, yadda muke kallon wasu su burge mu, Allah yasa mu ma a kalle mu wata ran, Allah ya azurta mu." 

Safeera ta ɗauko ɗaya ta c, "amin ya Allah Islaha, arzuƙi ya yi a duniya. Mu je ki yi amafani dashi." 

Islaha ta ce, "Ke ni fa ba dan Hamma ba ko, mai kuɗi zan aura wallahi, Ina son lavish life. Amma Allah zai azurta mu tare da Hamman."

"Bazna tanka ba, yanzu na yi magana ki ka harare ni."

Islaha ta yi dariya ta ce, "ai dole sai na canja komai na jikina fa, mu je ku sauke ni a gida sai im dawo."  

Safeera ta ce, "amma ki saka sai mu tafi, kar ki ɓata jikinki."

"Ba sai na saka ba, kin san yanayin da nake fama baya wani zuwa a ranar farko, sai gobe sannan zan ɗan dawo normal, mu je gidan kawai."

Safeera ta ce, "sannu, kina shan wahala sosai."

"Bari kawai, wahala kam ina sha" ta faɗa cikin kasala suka fito tare. 

Ta ƙarasa wajan Mama ta ce, "Mama zan je gida in dawo, bana jin daɗi."

Mama ta ce, "Allah ya ƙara sauƙi, ki je ki dawo. sanyin wajan nan ma sai ya yi miki illa, in za ki dawo ki sako hijjabi." 

Islaha ta bi Mama da kallon mamaki jin tana nuna mata kulawa kamar ba itace mai ɗaga mata hankali tana zaginta ba. Islaha ta ɗaga kai ta ce, "to Mama" ta faɗa suna fita tare da su Saleem.

Ko a mota mitar fasa mata waya kawai take yi. Ta ƙi shiru da maganar, dan da gaske an cuce ta, tunda kuɗin screen ɗin yana da tsada.

Saleem ya gaji da mitar ya yi dariya ya ce, "Islaha kawo wayar, yanzu zan je kasuwa sai in gyaro miki." 

Islaha sai ta ji kunya ta kamata, ta ɗan sauke kai ƙasa tana murmushin munafurcu ta ce, "kar na ɗora maka nauyi."

"Babu komai, kawo kawai." 

Islaha ta bawa Saferea ta ba shi. Safeera ta yi dariya ta ce, "Allah ya wanke wanda ya fasa wayar nan daga mitar ki. Kai Islaha wallahi ke masifaffaiya ce, Allah ya sassauta miki wannan masifa kafin aure, in ba haka ba Hamma yana ruwa."

Islaha ta ce, "kuma wallahi ban yafe masa ba, in mu ka kuma haɗuwa sai na zabga masa mari. Kuma Hamma daman ya san wacce ya ɗauka." 

Suka yi dariya ita da Saleem suna hira har suka je gida, ta sauka ta shiga gida itama ta shiga gida. 

Islaha ko da ta yi wanka ta canja kaya magani ta sha ta kwanta dan zazzaɓi ya gama rufe mata jiki, ba jimawa bacci ya ɗauke ta.

     Rehaan da ya shiga mota kafin ya bar car park ɗin wajan ya ja ya tsaya, yana hango ta ita da Safeera a wajan a tsaye, da yadda take masifa tana nuna mata waya ya san maganarsa take yi. 

Ya sauke nunfashi yana tunani a zuciyarsa, yana so ya nuna mata waye shi, yana so ta san waye, yadda nan gaba in aka ce ta yiwa wani wanda bata sani ba abinda ta yi masa baza ta iya ba. So yake ya koya mata hankali, ya yi mata abinda zata ga ƙarfin ikon da yake dashi a ƙasar, ya yi mata abinda za a kasa cetonta daga hannunsa.

Babu wanda ya taɓa latsa shi a duniya kamar ta, ko namiji gender ɗinsa ba a taɓa samun wanda ya kalli idanunsa ya yi masa wannan shirmen ba. Amma ga mace, yarinya ƙarama tana kallonsa tana faɗa masa abinda ta ga dama. Ai ko bai yi niyar ɗaukar mataki ba dole ya ɗauka, dan bazai saurara mata ba, dole ta yi hankali saboda gaba.

Ya girgiza kai ya ɗauki waya yana dannawa kafin ya saka a kunne ya ce, "track her" abinda ya faɗa kenan ya kashe wayar yana kallo suka bar wajan. 

Ya girgiza kai yana tunanin irin hukuncin da ya kamata ya yi mata, dan bai taɓa jin haushin wani in ya faɗa masa magana kamar yadda yake jin haushin ta ba, ko a gidansu in aka yi masa abu baya bari ya dame sa, amma ya rasa meyasa ita abinda take yi masa ya dame shi haka.

Ya sake kallon mirror ya ga sun bar wajan, ya girgiza kai a bayyane ya ce, "Islaha!."

Ya maimaita sunan da ya ji a lokacin da Safeera ta kira ta. Ya tuna kalmar Allah ya isa da ta yi masa, ya girgiza kai ya cigaba da zama a motar ba tare da ya je ko ina ba. 

A lokacin Jazy ya ƙaraso wajan ya ƙwanƙwasa glass ɗin, ya buɗe ya ce, "me ka ke yi a nan kuma?."

"Kawai ina nan ne."

"Okay, ni dai in anjima zan koma Uk, in na tafi yanzu baza ka sake ganina ba."

"baza ka je Jedda ba?."

"Bzan je ba gaskiya. Ka yi Alma warning, kar tazo ta dame ni, wallahi maganinta zan yi" ya faɗa yana barin wajan, shima ya fito daga motar yana gyara zaman hular kansa suka koma ciki.

Islaha bacci ta yi sosai sai lokacin sallar la'asar ta farka, ta miƙe jiki a sanyaye babu ƙarfi, ta sake yin wanka ta shirya ta rufe gidan ta shiga gidansu Safeera. 

Allah ya taimaka Umma bata nan, daga ita sai ƙannenta ta. Islaha ta ce, "Bestie zan koma." 

Safeera ta bita da kallo ta ce, "gabaɗaya kin canja, fuskarki ta ɗan kumbura kaɗan. Wannan abu yana baki wahala sosai."

Ta sauke numfashi ta ce, "bacci na yi, ban jima da tashi ba."

"Yanzu ya batun kuɗin?."

"Sai gobe in sha Allah."

"To ga wayarki, ɗazu ya aiko min da ita ya ce na kai miki." 

Islaha ta karɓi wayar ta ga an canja mata screen ta dawo kamar dah. Ta yi murmushi ta ce, "na gode sosai, bara in yi masa waya na yi godiya, dan na san ya kashe kuɗi da yawa."

Safera ta yi murmushi tana ji suna waya tana yiwa Saleem godiya. Bayan sun gama Islaha ta ce, "Ya batun Umma, Kin yiwa mutanen KT ɗin magana?." 

Ta yi ajiyar zuciya ta ce, "na yi magana da Yayan Umma, ya faɗa min zai yi mata magana in zara ta ji."

Islaha ta yi ajiyar zuciya ta ce, "Allah kar ya bawa Umma ikon tafiyar nan, addu'a zamu dinga yi kawai" ta faɗa suna fara fitowa daga falon su Safeera.

 Safeeea ta ce, "amin. Akwai abinci in za ki ci." 

Ta kalle ta ta ce, "kin san in ina cikin wannan yanayin bana iya cin abinci sosai, na fi son abu mai ruwa da kayan zaƙi." 

"Ai za ki sha gata, tunda wanda zaki aura duk ya san da wannan tsarabe-tsaraben naki, kin ga sai ki sake sangarcewa."

"Kamar kin sani kuwa, kafin ya tafi haka ya bani kayan zaƙi in ajjiye."

Safeera ta yi dariya, bata ce komai ba ta raka ta har ƙofar gida ta hau napep ta koma asibiti.

     Lokacin da ta koma a nan ta tarar da akwai baƙi yan dubiya, wasu ta san su wasu kuma bata taɓa ganinsu ba. 

Ta samu waje ta zauna, Sadik ya zo kusa da ita ya ce, "Islaha ya jikin? Mama ta ce bakya jin daɗi."

"na ji sauƙi sosai. Ya batun kuɗin?."

"Abu na farko, an samu mai bada ƙodar."

Islaha ta buɗe ido ta ce, "da gaske an samu?." 

Sadik ya murmusa ya ce, "da gaske Islaha. Ƙanin Baffa ne, ya ce zai iya bayar da komai akan Baffa. Yanzu jira mu ke yi Dr yazo mu je dashi mu san abinda ya kamata mu yi. Fatan mu Allah ya sa komai ya yi daidai dana Baffa ɗin."

Islaha ta ce, "Alhamdu lillah! Kai amma na ji daɗi sosai." 

Sadik ya ce, "nima na ji daɗi sosai Islaha, yanzu jira zamu yi ya zo sai a san abinda za a yi." 

Ialaha ta ce, "mu je mu duba ko ya dawo." Bai musa ba suka nufi office ɗin Dr Isma'il. Suka yi  sa a yana nan, suka sanar dashi abinda ya ke tafe dasu, ya ce su je azo donar ɗin.

Tare suka koma wajan likitan, aka shiga da ƙanin Baffa suka zauna. 

Dr ya kalle sa ya ce, "Malam ya sunanka?." 

Mutumin ya ce, "Sunana Yaƙub."

"Malam Yaƙub ya ku ke da Mutsatapa maddibo?."

"Yayana ne, uwa ɗaya mu ka haɗa."

"Shekarunka nawa?."

"Arba'in da uku."

"Kana da aure?."

"A'a, na taɓa yin auren dai amma maatar ta rasu."

Dr ya ce, "ka amince zaka bawa Mustapaha ƙoda ba tare da tilastawa ba?." 

Ya gyaɗa kai ya ce, "na amince, domin ya wuce komai a gare ni." 

Dr ya ce, "shikenan. Gobe in Allah ya kaimu litinin, ku zo da safe za a yi gwaje-gwaje dan mu san matakin lafiyar ka, zamu duba ka in komai ya yi daidai, zamu saka ka a tsarin abincin da ya kamata ka ci kafin ayi aikin." 

Sadik ya ce, "mun gode likita." 

Suka gaisa dashi ya ce, "babu komai, Allah ya ƙara lafiya" suka amsa da amin suka fito daga office ɗin suka koma suka zauna.

Suna zaune Hanan ta shigo ita da wani saurayi matashi mai ji da iyayi, suka ƙaraso inda suke zaune. Yana gaida Mama sai wani yatsina yake yi  yana yauƙi kamar kuɓewa. 

Ya ce, "Mama ya mai jiki?."

"Mai jiki da sauƙi."

"Allah ya ƙara sauƙi." Aka amsa da amin.

Ya saka hannu aljihu ya ɗauko dubu ɗari biyu ya bawa Mama ya ce, "Mama a siyi magani, sannan in akwai abinda ake buƙata a sanar dani zan bayar." 

Ba tare da tunanin komai ba Mama ta karɓa tana ta zuba masa godiya, Hanna sai iyayi take yi saurayinta ya zo ya bada kyautar dubu ɗari biyu. 

Labiba kuwa ta haɗe rai, kishi da baƙin ciki suka mamaye mata zuciya. Ba haka take so ba, bata so ta ga Hanan ta fita samo kuɗi, bata so ta ga Hanan da samari kala-kala ita kuma ba ko yaushe take samu ba. Hakan yana ƙona mata rai, bata so Hanan ta fita ko kaɗan. 

Islaha dai tana zaune tana ganin ikon Allah, tana zaune tana ganin yadda ake kishi akan bin mazan kan titi. Tana kula dasu duka, ita Hanan da biyu take wani abun, tana yi tana kallon Labiba. Ita kuma Labiba ga kishin nan ya bayyana a tare da ita. Ta yi tsaki, a bayyane ta ce, "Allah ya kyauta."

 *****

Rehaan da ya koma ɗaki kasa bacci ya yi, duk da baccin yake so ya yi amma ya kasa, so yake ya samu dama ya nunawa yarinyar can waye shi, so ya ke ya yi mata abinda bazata sake ganin wani ta ce masa waye kai ba. Gabaɗaya abin ya dame shi, ya rasa meyasa ta cushe masa zuciya har haka.

Ya yi shiru ba ya cewa komai, duk da ba hira ake yi ba, Mamy ce kawai a zaune sai Banisha.

A lokacin Jafar ya shigo da sallama suka amsa, ya ƙaraso ciki ya kalli Mamy ya ce, "Mamy in sha Allah da daddare zan koma Uk." 

Mamy ta ce, "da wuri haka?."

"Eh Mamy, akwai aikin da zai mayar dani ne dole in koma."

"Allah ya kiyaye Jafar."

"Amin Mamy." 

Rehaan sai a lokacin ya buɗe ido ya kalle sa ya ce, "baza ka bari mu tafi tare ba?." 

Ya kalle sa cikin harara ya ce, "kai fa Jeddah zaka je daga nan, ni kuma kai tsaye can zan wuce."

"Ba sai ka raka ni Jedan ba."

"ko ina sai na raka ka? Kai kamar wani ɗan ƙaramin yaro komai sai an yi maka?. Ka ga Malam, ka ko yi yin abu kai kaɗai ba tare dani ba." 

Rehaan bai ce komai ba ya ɗauke kai daga kallonsa, dan ya san tunda ya ce haka bazai tsaya ɗin ba.

Mamy kam murmushi take yi, ta san a duk duniya Rehaan ɗinta bashi da wani in ba Jafar ba. Shiyasa take son Jafar, bata jinsa a matsayin wanda zai auri Riyya, tana yi masa kallon ɗanta kamar Rehaan. Dan a duniya in kana so kaga farin cikin ta, ka so ɗanta.

Rehaan ya miƙe zaune ya ce, "zamu koma gida, amma ni bazan koma gida ba Mamy, zan je guest house akwai abinda zan yi." 

Mamy ta kalle sa ta ce, "ba ka son komawa gidan ne kawai Rehaan."

"A'a Mamy, akwai abinda za a kawo min, in na gama zan dawo gidan in sha Allah." 

Mamy ta ce, "shikenan ya yi. Yanzu zamu tafi?." 

Ya ɗaga kai alamun eh ta ce, "to mu je." 

Ma'aikatan asibitin da kansu suka shigo, hatta handbag ɗin Mamy riƙe mata aka yi, aka raka du har inda mota take, suka shiga suka tafi sannan kowa ya watse, ana murnar an rabu lafiya. 

      Islaha basu koma gida ba sai bayan sallar i'sha sannan Sadik ya tsaya a ƙofar gidan da mota. Ta kalle shi da murmushi ta ce, "na gode Hamma Sadik, Allah ya saka maka da alkhairi." 

Ya yi murmushi ya ce, "Matar Hamma kenan. Ni da Saheer tare muka taso fa, Baffa babana ne kamar yadda babana yake babansa. Duk mun zama ƴan uwa, kar ki damu da wannan."

Ta yi murmushi ta ce, "gaskiya ne. In sha Allah da safe zan je bank saboda zancen loan ɗin nan, in na samu zan sanar da kai." 

Ya yi murmushi ya ce, "Allah ya kaimu, ki kwantar da hankalinki, komai zai zo da sauƙi in sha Allah." Ta ɗaga kai daga nan ta fita ta shiga gida.

Ya bita da kallo yana murmushi, sai kuma ya girgiza kai ya ce, "Islaha ta Saheer. Tana da ƙoƙari, yadda ta damu da Baffa ko ƴaƴansa basu damu dashi ba. Shege Saheer, ba dai wayo da hange ba, ashe kaɗai ya san me yake shiryawa, shiyasa ya ƙwamuso ta daga gidan marayu. Ya yi zaɓe mai kyau" ya faɗa yana dariya ya ja motar ya tafi.

Islaha da ta shiga cikin gidan bata shiga harkar kowa ba, wanka kawai ta sake yi, ta sha black tea ta kwanta. In ta ce zata kula ƴan matan Mama faɗa zasu ja ayi, ita kuma ba wannan ne a gabanta ba. Da wuri ta yi bacci da niyar gobe ta tashi ta je banki. 

      Rehaan lokacin da suka koma gida tunda suka shiga yake jinsa wani iri, gabaɗaya rayuwar gidansu bata yi masa daɗi ko kaɗan, sai ya dinga jinsa daban kamar wani baƙo. A haka ya zauna a falon Mamy, ya yi shiru yana kallon waje ɗaya cike da tunani. 

Abba ne ya shigo da sallama, Rehaan ya amsa yana tashi zaune sosai. Abba ya ce, "ashe kun dawo gida, yanzu nake shirin zuwa asibitin." Ya ɗan ɗaga kai ya ce, "mun dawo Abba."

Abba ya zaunaa kusa dashi sannan ya ce, "ya jikin?."

"na samu sauƙi."

"Allah ya ƙara sauƙi, ya kiyaye gaba."

"Amin Abba." 

A lokacin Mamy ta dawo, ta miƙawa Rehaan tea ya karɓa ta zauna a gefensa. Ta kalli Abba ta ce, "ba mu jima da dawowa ba ai." 

Abba ya girgiza kai ya ce, "Haka Rehaan ɗin ya ce min. Da fatan komai lafiya?."

"lafiya lau, ya ji sauƙi sosai."

"Ma sha Allah, haka ake so."

Rehaan ya ce, "Abba zan je guest house in yi kwana biyu, kar na tafi baka sani ba, akwai baƙin da zan yi a can." 

Abba ya ce, "a nan baza ka sauki baƙin ba?." Ya yi shiru bai ce komai ba, dan baya son yiwa Abba musu. 

Abba ganin ya yi shiru sai ya girgiza kai, ya yi murmushi yana jin daɗin halayensa. Gashi dai matsahin mai kuɗi ne, ana cewa matashin mai kuɗi baya shin maganar kowa, kuma baya jin shawara, sannan sun raina kowa, to babu Rehaan a cikinsu. Biyayya yake yiwa Abba sosai, ko a cikin gidan ba kowa yake tankawa ba, shiyasa ya yi mamaki da ya yi faɗa in faɗa shida Daada ranar da ya dawo. 

Ya san an ƙure sa ne, kuma shi kansa ya san ba a kyauata masa ba. Babban mutum mai ji da ɗaukaka kamar Rehaan, ace wata yarinya da ba a san a ina take ba za a aura masa?. Shima dai ya ji ne, amma bazai amince ba.

Abba ya ce, "shikenan ka je Rehaan, amma kar ka dinga yawo kai kaɗai." Ya ɗaga kai sai a lokacin ya fara shan tea ɗin a hankali.

Abba ya ce, "Daada ta ce min ta ga yarinyar da ta yi maka, har sunan unguwarsu da sunan mahaifinta ta faɗa min. Da ina ɗaukar maganar wasa, amma naga da gaske ta ke Rehaan." 

Ya yi shiru bai ce komai ba, dan sai dai ayi abinda za a yi amma bazai auri wacce zata basa ba.

Mamy ma ta yi shiru bata ce komai ba, ta lafiyar ɗanta take yi ba wannan surutan ba. Samun lafiyarsa ya fi mata komai mahimmaci, in mata dubu za a kawo masa daga ƙasar larabawa, indai baya so itana bata sonsu, in almajira aka kawo indai Rehaan yana so tana so ɗari bisa ɗari. Tana girmama abinda ɗanta yake so, tana son abinda ɗanta yake so.

Rehaan ya ce, "Abba this week zan je Jedda."

Abba ya kalle sa ya ce, "kwana nawa zaka yi?."

"Ban sani ba gaskiya, sun nemi aikina kuma na yi approving."

"Allah ya kaimu, Allah ya taimaka maka ya ciagaba da baka kariya."

"Amin Abba. Akwai saƙon da zan bayar za a bawa kowa na gidan nan, zuwa gobe zan tattara sai in turawa maka."

"A'a, kai zaka turawa kowa. Ka nemi account details ɗin kowa ka saka masa." 

Ya ɗaga kai bai ce komai ba ya cigaba da shan tea ɗinsa, ba dan zai yi ɗin ba. Ina ƴan uwansa suka ga lokacin kulasa balle har su tura masa account details ɗinsu? Hassada ma baza ta bari ba.

Bai jima sosai ba ya miƙe ya shiga bedroom ɗin Mamy ya kwanta. 

Yana kwanciya aka kira sa a waya, ya duba yana nazari, ta kashe bai ɗauka ba sai ya yi calling back. Daga can ɓangaren ya ce, "Sir na gama aikin da ka saka ni." 

Ya yi shiru bai amsa ba, daga cikin wayar aka ce, "Islaha Muhammad Maddibo, ma'aikaciyar jarida ce a ƙaramar gidan tv toron guiwa, amma ita tana da ɗaukaka sosai, ana son fuskarta da muryarta. Itace take gabatar da duk wani babban shiri a channel ɗin, musamman ɓangaren interview da za a yi da manyan mutane. Misali gwamna, sanata, minista ko ƙasa da haka. An tabbatar min da bata da kunya, an bani labarin tana da tsiwa sosai, bata ƙyalewa idan aka yi mata. Sannan...."

"Hold on!" Ya furta a hankali yana gyara kwanciyarsa cikin gajiya da maganar. 

Daga can ɓangaren ya ce, "sorry sir." 

Rehaan ya yi shiru kamar bazai ce komai ba, sannan ya ce, "ka yi abinda ya kamata."

"Okay sir." 

Daga haka ya kashe wayar yana sake kallon fuskar wayar. Tsaki ya yi, ya gyara kwanciya ya rufe ido yana so ya yi bacci amma ya kasa. 

Mamy ta shigo ɗakin tana cewa, "ka tashi ga pjyamas na ɗauko maka, ta ya zaka yi bacci da kayan jikinka?."

Ya kalle ta ya ce, "ba bacci zan yi ba Mamy." 

Ta ƙaraso tana shafa kansa ta ce, "Ka tashi dai ka shirya." 

Ya miƙe zaune ya ce, "zan koma apaetment na shirya sai in dawo, akwai abinda zan ɗauko." 

Mamy ta ce, "to ka yi sauri." Ya ɗaga kai ya miƙe ba tare da ya ɗauki kayan ba ya fita.

Yana shiga ɗakin kansa ya sara sosai, ya runtse ido tare da tsayawa cak ya huta, yana ji ɗakin yana juya masa har biyu biyu yake gani, sannan ya ƙarasa ciki ya shiga wanka. Bai jima ba ya fito ya shirya, ya saka turare ya kullo ƙofar ya koma wajan Mamy. 

A zaune ya same ta akan gadon da ya barta tana amsa waya cikin yaren hindi. Ya ƙarasa ya kwanta a kan gadon, ya ɗora kansa a kan cinyarta, hakan ya saka ta kashe wayar ta ɗora hannunta a gashin kansa ta ce, "Rehaan ya naji kanka ya yi zafi, me ya same ka?."

"Kaina ciwo yake yi, bacci nake so na yi amma na kasa, ki saka ni bacci Mamy" ya faɗa yana rufe idonsa. 

Mamy bata ce komai ta fara yi masa addu'a tana shafawa kansa a hankali cikin tausayin ɗanta da aka saka a gaba. A haka ya fara bacci, bata daina yi masa addu'a ba, tana yi tana shafa gashinsa.

Riyya ta shigo zata yiwa Mamy magana, Mamy ta yi mata alamun ta yi shiru kar ya tashi, ta ƙaraso ta zauna a kusa dashi tana kallonsa cikin ƙaunar Yayanta da yake matuƙar sonsu shima.

******

Muslim yana tsaye yana magana a cikin waya, yadda yake maganar ma nishaɗi yake basa, dan abinda ya samo babban abu ne a gare sa.

Muslim ya ce, "Ummi na samo mafita, ko na ce na yanke wani hukunci wanda shine zai taimaka mana mu dakusar da ɗaukakar Islaha, tana ganin mu muna abinda muke so, babu abinda ta isa ta yi." 

Daga can ɓangaren cikin zumuɗi Ummi ta ce, "wacce mafita kenan?."

Muslim ya sauke numfashi ya ce, "ni da ke gabaɗaya ƙudurinmu iri ɗaya ne, ni da ke burinmu shine mu ga bayan Islaha a fannin aiki. Ni so na ke mu yi mata abinda tana ji tana gani aikin zai fi ƙarfin ta, tana kallonmu muna yi amma ita babu abinda zata iya. Shiyasa na kawo wannan mafitar."

Ummi cikin zaƙuwa ta ce, "ka faɗa kan ka tsaye mana, sai ja min rai ka ke ji."

"Acid Ummi."

"Acid kamar ya?." 

Ya kalli kwalbar da take gefensa yana sauke numfashi ya ce, "Acid zamu watsa mata, shine kaɗai zai yi mana abinda mu ke so. Zamu lalata fuskar da mutane suke gani suke jin daɗi, zamu lalata fuskar da in ba ita aka ɗora a duniya ba, mutane suke complain suna zagi. Acid shine babbar hanyar da zamu bi wajan ganin bayanta."

Ummi ta yi dariyar jin daɗi tana tafa hannu ta ce, "labaran da na yi ranar friday, da aka ɗora ka ga yadda aka ishe mu da ina Ishala, islaha muke son gani ba wannan ba...."

"Ka ga in aka ɓata fuskar, aka lalata fuskar, aka ƙona fuskar, su kansu tsoronta zasu dinga ji da zarar sun ganta, su kansu baza su sake marmarin cewa suna son ganin fuskarta a gaban camera ba."

"Ashe kin gane abinda nake nufi. Kin ga shikenan za a jinginar da ita a gefe, koda zata cigaba da aiki sai dai a ɓangaren radio."

"Allah ya biyaka Muslim. Yaushe za a zuba mata?."

"Daga yanzu zuwa ko yaushe, komai yana hannuna, dan bana so gobe ta gabatar da talkshow ɗin nan."

"Nima haka wallahi, don Allah kawai gobe kafin taje aiki a tabbatar an lalata mata fuska."

"Ki ɗauka an gama, Islaha baza ta sake kai wa labari ba, a wannan lokacin wallahi Allah baza mu ƙyale ta ba, dole mu ga bayanta."

Ummi ta yi dariyar jin daɗi ta ce, "Sai na ji ka" daga haka suka yi sallama ya kashe wayar.

Muslim ya ɗauki kwalbar acid ɗin ya tsiyaya akan handcheif ɗinsa, yana kallo yadda yake kumfa yana ƙonewa, ya yi baƙi ya yage. 

Ya yi dariya yana girgiza kai ya ce, "fuska ki kenan Islaha, zan ga fuskar da za ki sake nunawa mutane, zan ga fuskar da za ki yi hira da Mr Rehaan ɗin da aka hana mu aka ba ki. Wallahi bazan bari ki zauna lafiya ba, sai na tabbatar da na yi abinda aka daina yayin ki" ya faɗa yana rufewa ya ajjiye a waje mai kyau, ya zauna yana tsara yadda komai zai tafi ba tare da wani zargi ba.

Tofa, ga Rehaan, ga Muslim ga su Maman Orphanage.🚶🏻‍♂️🥹

Nana Haleema❤️✍🏻

Safiyar Monday da rashin ƙarfi Islaha ta tashi, yawan lokaci in tana cikin yanayi menstruation haka take kasancewa cikin mutuwar jiki da rashin karsashi. Ga yawan ɓacin rai, zazzaɓi da kasala.

Tana tashi wanka ta fara yi, ta shirya ta fito falo ta sha tea kamar ko yaushe, iya shi kawai ta sha ta ɗauki handbag ta fita ta tafi bank dan neman loan. Ta jima a can, sai sha biyu na rana sannan ta samu dama ta tafi asibitin duk ranta a ɓace yake. 

Kai tsaye wajan Mama ta nufa, ta same ta a zaune ita da Adda da Labiba. 

Ta zauna sannan suka gaisa, Islaha ta ce, "Hamma Sadik bai zo ba?." 

Adda ta ce, "ya zo, suna can ana yiwa Kawu gwaje-gwajen da ya kamata." 

Ta ɗan girgiza kai sannan ta miƙe tsaye ta ce, "bara in je wajansa" ta faɗa tana barin wajan tana takawa a hankali kamar bata so.

Adda ta kalli Mama bayan Islaha ta ɓace daga wajen ta ce, "Mama har yanzu kina da ja akan halayen yarinyar nan? Har yanzu kina kan bakar ki na bakya so ɗan ki ya aure ta?." 

Mama ta ɗan taɓe baki ta ce, "to ai dolen ta ta kula da Baffan ku, dole ta kula dashi dan shine silar zamanta a gidansa. Ya ciyar da ita, ya shayar da ita, har suttura ya yi mata, dan ita butulu ce sai ta kasa tsayawa akan cutarsa?."

Adda ta kalli Mama da mamaki ta ce, "Labiba da Hanan meyasa basa tsayawa akan kula dashi? Naga ai su haifarsu ya yi, ita kuma Islaha bai haife ta ba." 

"Ai ya fi sonta a kansu, sau nawa yana yi nata abu ya share su?."

"Haba Mama, ki yi adalci ko sau ɗaya ne akan Islaha don Allah." Mama ta ɗauke kai daga kallon ta bata ce komai ba. 

Islaha kuwa Sadik ta kira a waya, ya ɗauka ya ce ta same sa a office ɗin Dr Isma'il. A nutse take tafiya har ta je office ɗin, ta yi knocking aka bata dama sannan ta buɗe ta shiga. 

A zaune ta same su, itama ta ƙarasa ta zauna, Dr ya ce, "Alhamdu lillah komai da ake buƙata an samu. Ƙodarsa lafiya lau take, sannan blood group ɗinsa ya yi daidai dana mahaifinku. A taƙaice za a iya sakawa mahaifinku ƙodarsa."

_(In aka yiwa donar gwaji, yana ɗaukar kwanaki bai fito ba, mu bamu da lokacin jira ne, shiyasa muka ce har an yi kuma result ya fito dan labari ya tafi yadda ake so)._

A tare suka yi murmushi tare da furta, "Alhamdu lillah!."

Dr ya murmusa ya ce, "yanzu zamu ɗora sa akan tsarin abinci...." 

Ya juya ya kalli Kawu ya ce, "Baba akwai abincin da ya kamata a dinga ci saboda ƙarin jini da gina jiki. Za a dinga cin kayan lambu, iriinsu salad, zogale, alayyahu da sauransu. Sannan Baba za a dinga cin tuwon alkama da miya wacce bata da maiƙo. Sannan a tabbatar da ana shan ruwa yadda ya kamata, ya zama ana shan ruwa wadatacce a kullum."

Kawu ya ɗaga kai ya ce, "in sha Allah likita."

"Sannan Baba a gujewa cin gishiri, abinci wanda yake da maiƙo sosai. Saboda ana so a ci abinda zai yi saurin narkewa, ba a son cin abincin da bazai narke da wuri ba. A ƙauracewa shaye-shayen magani wanda ba likita ne ya bayar ba, sannan ko da rashin lafiya zata faru kafin lokacin aikin, in ka je asibiti zaka sanar dasu tsarin da ka ke kai. Sannan a gujewa shan maganin gargajiya."

Baba ya ce, "to likita. 

Islaha ta ce, "Dr zuwa yaushe za a yi aikin?." 

Dr ya ce, "ranar monday kamar yau in sha Allah. Ranar in ta zo, daga awa takawas zuwa awa sha biyu kafin aikin Baba ko ruwa kar a sha, ayi haƙuri a jure har sai an yi an gama." 

Baba ya ce, "Allah ya sa a yi a sa'a." Aka amsa da amin. 

Dr ya miƙa musu takarda ya ce, "Za a je ayi payment na kuɗin, ƙarfe takwas na safiyar ranar littinin za a yi aikin in Allah ya amince. Za a iya biyan kuɗin a yanzu, za a iya bari sai lokacin ya gabato. Za a iya ba da half, in an gama a ba da half."

Islaha ta karɓa tana ganin kuɗin da yake rubuce, sai da ta goge ido dan lissafin ya tsaya mata cak. Ta kasa gane yadda zata karanta zero a rubuce, ƙwaƙwalwarta ta je hutu. Ta ɗan goge ido ta sake kallo, ta ga miliyoyi ne a rubuce a kai. Ta ɗan danne ruɗaninta sannan ta ce, "mun gode Dr." Ya yi murmushi suka tashi suka fita. 

Wajan su Mama suka koma suka sanar dasu abinda yake faruwa, aka yi fatan alkhairi da fatan Allah ya sa a yi a sa'a. 

Islaha ta koma kusa da Sadik da yake cikin irin yanayinta, ya kalle ta ya ce, "Matar Hamma ya mu ke ciki?." 

Ta sauke numfashi cikin takaici ta ce, "wai na je bank a bani loan na naira miliyan biyar, wai account ɗina kuɗi masu yawa basa shiga, dan haka sai dai a bani miliyan ɗaya. Mtsww! Ko me zan yi da miliyan ɗaya oho." 

Ya ɗan sauke numfashi ya ce, "haka za ki yi haƙuri ki karɓi naira miliyan ɗayan, ko na magani sai ayi dashi. In sha Allah zamu yi magana da Saheer, ko filinsa da ya siya bayan wanda yake ginawa ne sai a siyar."

"Ko a siyar da gidan da yake ginawa ba, neman lafiya mu ke yi ai."

"A a, gwara dai a siyar da filin za a samu wani 

abun in Allah ya yarda."

"Allah ya amince. Nima zan san duk yadda zan yi wajan ganin na samo kuɗin da za a yi aikin."

"Allah ya taimaka mana, Allah ya basa lafiya, ya sa ayi a sa'a."

"Amin Hamma Sadik. Tunda an gama komai bara na wuce wajan aiki kawai, zuwa anjima sai in dawo." Ya amsa ta yi masa sallama ta bar wajansa zuwa wajan su Mama.

         *****

Suna zaune a babban falon Daada gabaɗayansu, kowa sai ɗaure fuska yake yi, ba sa son wannan taron na Daada, take haɗa taron babu gaira babu dalili, da abu yayi mata daɗi ko akasinsa zata ce kowa ya zo, kuma dole kazo ɗin babu yadda zaka yi.

Kowa yana zaune har Abba, amma Rehaan bai shigo ba, kuma shi kaɗai ake jira, dan saboda shi aka tashi taron gabaɗaya.

Mama taja tsaki ta ce, "kowa ya hallara a wajan nan amma ban da shi, da yake shi ɗan gwal ne. babu wanda zai ce bai kyauta ba. Inda wani ne ya kai yanzu bai zo ba, ana nan ana ƙananun maganganu."

"Assalamu alaikum" ya furta a hankali yana shigowa falon a hankali kamar ba ya so, aka amsa gabaɗaya ana kallonsa.  

Daada ta kalle ta ta ce, "gashi nan dai ya shigo...." Ta sake kallon Rehaan ta ce, "Shugaban masu sanyin jiki da rashin ƙwarin jiki kamar mace, wata macen ma ta fika karsashi, kai ta abu kamar mara laka. Mtsw! Allah ya sauwaƙe maka wallahi, gabaɗayan ka rago ne. Sai ka samu waje zo ka zauna. Kai kenan kullum babu kuzari, kana tafiya kana yauƙi kamar mace?." 

Bai ce komai ba, a hankali ya ƙarasa kusa da Juwairiyya ya zauna kamar ko da yaushe bai ce komai ba.

Daada ta ce, "yauwa akan bikin Juwairiyya da Jafar, da kuma Muhammad da Ishlaya." 

Rehaan ya ɗaga kai ya kalle ta suka haɗa ido,  ta gyaɗa kai tana buɗe idanunta ta ce, "kalle ni da kyau, wallahi sai ka auri yarinyar nan ko bani da rai." 

Rehaan yana lumshe ido cikin soft voice, da yaren da ta fi so ayi magana dashi ya ce, "ni ina da wacce zan aura Daada."

"Allah ya tsine mata ko wacece, baza ka aure ta ba, sai ka fara auren zaɓina. Daga nan ka auro matan duniya ma, ni bai dame ni ba."

"Ni kaɗai zaki yiwa zaɓi? Kowa a gidan nan choice ɗinsa yake aure, meyasa ni za a ce na auri zaɓin ki?."

Daada ta ce, "saboda na isa, na isa nayi zaɓin abi ko ba a so." 

Ya ɗan ɗauke kai daga kallon ta bai ce komai ba, yana ɗan gyaɗa kai dan wannan zaƙewar da take yi shine zai saka bazai amince ba, sai ya gani in ita ta haife sa.

Daada ta ce, "mara kunya fitsararre, dan baka da kunya baka da mutunci, ina faɗa kana mayar min da amsa kamar wata sa'ar wasan ka. Ni na haifi ubanka, amma ina faɗa kana faɗa kamar wata ƙanwarka." Bai ce komai ba, sai ma rufe ido da ya yi yana ji kamar ya yi tsuntsuwa ya gudu daga parlour.

Daada ta ce, "saura kwana nawa bikin Jafar ne?." 

Abba ya ce, "da ɗan saura Daada, kin ga an ɗaga bikin saboda Riyya tace tafi so sai ta gama karatu, kuma karatun nata bai wuce wata biyu ta gama ba. Ina tunanin zai kai wata uku yanzu,  ko sama da haka nan gaba."

"To a haɗa da Rehaan, a je gidan da na faɗa maka a tabbatar an nema masa auren yarinyar." 

Abba da mamaki ya ce, "da wuri haka?."

"Eh haka nake so."

Hamma Zayyad da ya kasance babba a gidan ya ce, "to me zai hana baza a ƙara lokacin ba, saboda gidansu yarinyar da ki ke magana su shirya ko?. Haka kawai za a je musu da maganar biki nan da wata uku ko biyu? Kamar ya yi kusa ko?."

Daada ta kalle sa sheƙeƙe ta ce, "baza a ƙara lokaci ba, hakan za a yi babu wanda ya isa ya canja min. Shugaban masu iyayi, kai ga babban ko?." Zayyad bai ce komai ba ya yi mata shiru.

Ta kalli Rehaan da ba ita yake kallo ba ta ce, "sai ka je gidan su yarinyar ku daidaita kanku." 

Bai ce mata komai ba dan ko kallon ta ma bai yi ba, in ya kalle ta sai ya tanka mata, shi kuma baya so ya ce mata komai akan tatsuniyarta.

Daada ta ce, "dan haka a fara shiri, a tabbatar da anyi komai yadda ya kamata." 

Rehaan ya ji kamar an kawo ƙarshen zaman sai ya miƙe zai fita daga parlour bai kalli kowa ba Abba ya bisa da kallon mamaki ya ce, "ina zaka je ana magana?." 

Ya ɗan yatsine fuska ya ce, "na yi tunanin an gama, na gaji ne" ya faɗa yana komawa ya zauna. 

Daada ta harare sa ta ce, "sai ya nuna min ban isa dashi ba, sai ya nuna min shi jinin indiyawa ne ba cikakken bafulatani bane. Dan jin fulani bazai yi wannan ɗibar albarka ba, indai nonon bafulatana ka sha babu kai babu ɗabi'ar banza"

"Wai meye da indiyawan nan, su ɗin kafirai ne?" Ya tambaya yana kallon ta dan ya gaji da zagin Mamy da take yi a fakaice. 

Daada ta ce, "akwai inda ya kai india kafirci, Meye basa bautawa? Kai ɗin nan in ka yi musu kyau sai su fara bauta maka. Har sai an buɗe baki an ce musu kafirai? Faɗa ma ɓata baki ne."

Rehaan ya lumshe ido ya buɗe ya ce, "ko ina akwai kafirai, ko a cikin fulani akwai waɗanda basu da addini. Gwara india, da wahala a samu wanda bashi da addini, fulanin fa?" ya faɗa yana kallon ta.

Daada ta zuba masa ido kawai tana kallonsa, sai kawai ta fashe da kuka tana faɗin, "ni ka zaga ko? Kai tsaye dani ka ke tunda ni bafulatana ce. Dani ka ke kawai, ka fito kai tsaye ka zage uwata da ubana. Na shiga uku, yau jikana ne yake zagina, ko a gidan nan shine auta a maza, amma ni yake kallo yana zagi."

Ya ɗauke kai daga kallon ta yana jin takaici a ransa, ya juya yana kallon Mamy da ta ɗan yi murmushi kawai bata ce komai ba. 

Abba ya ce, "ki yi haƙuri Daada."

"Kana jin ɗanka yana zagina baka hana shi ba,

sai ni zaka hana kuka?." 

Abba ya kalli Rehaan ya ce, "Ka bata haƙuri."

Rehaan ya kalle ta yana ɗan taɓe baki ya ce, "miyoɗi jam" ya furta yana kallom Mamy da take kallonsa. 

Daada ta goge ido, kukan nata yana tsayawa alamun daman na rigima ta ce, "duk bala'in ka fulani sun fi indiyawa, babu ta yadda zaka haɗa fulani da india wallahi. Indiyawan banza da wofi." Bai kulata ba ya ɗauke kai daga kallonta yana ɗan lumshe ido.

Daada ta ce, "ishlaya ce sai kuma sai ka aura wallahi." 

Ƙasa-ƙasa ya ce, "sai ki saka na aura ai." 

Juwariyya ce kawai ta ji me ya ce, ta yi murmushi dan ta san an ƙure sa ne, ba dan haka ba har a tashi ba zai ce komai ba. 

Daada ta ce, "sai batun Janan, ɗan uwanta ɗan wajan babban ku Abiy yana son aurenta amma taƙi amincewa, kuma ni ina son haɗin. Ya ku ke gani?." 

Janan ta yi rau-rau da ido tana kallon Daada, bata son auren zumuncin nan, amma Daada ta dage sai an haɗa. Ta san kuma Hamma Zayyad da Mama amincewa zasu yi, haka kawai za a yi mata auren dole bayan kowa ya san bata ƙaunar auren. 

Hamma Zayyad ya ce, "a ganina zata amimce, duk muna son haɗin mu ma sosai, ai ƙarfafa zumunci ne." 

Kowa ya amince da maganar Hamma har da Mamanta. Daada ta washe baki ta ce, "Haka nake so na ji, auren zumunci ai akwai daɗi, musamman na uwa ɗaya uba ɗaya. Ba irin na Jafar da Juwairiyya ba, da suka ɗauko ƴan uba."

Abba ya kalli Rehaan da bai ce komai akan maganar ba ya ce, "Rehaan baka ce komai ba, meye ra'ayin ka a kai?."

"A bata dama ta zaɓi wanda zata aura. Aure ba abinda za a yiwa mutum dole bane, ita zata zauna dashi ba wani ba....." 

ya ɗan ja numfashi saboda ciwon cikinsa ya ce, "In tana so sai ayi, in bata so a bata dama ta kawo wanda take so. Dan Jazy zai auri Riyya ba hakan yana nufin itama lallai sai ta auri wani daga family ba. Riyya tana son Jazy, ba Jazy ne kaɗai yake sonta ba. Amma Janan bata son Khalil, shine yake sonta......"

"Don Allah kar a yi forcing ɗinta, a bata dama ta auri wanda take so kamar ƴan uwanta."."

Abba daman ya san shi kaɗai ne zai faɗi gaskiya, shi kaɗai ne bazai hangi kuɗi ba. Dan ya san Maman ta kuɗin Khalil take gani, dan yaron yana da abin hannu shima. Shi kuwa Rehaan babu kamar sa, kuɗin Khalil bazai buɗe masa ido ba, a wajen Rehan Khalil bai wuce ma'aikaci ba, shiyasa ya saka shi ya yi magana dan ya ɗora a kan tasa.

Abba ya ce, "maganar Rehaan gaskiya ce Daada, kar a tilasta mata." 

Kowa ya zubawa Daada ido ana jira a ji me zata ce, dan kowa ya san yadda take son Khalil, a cikin jikokin ta yana daga cikin wanda take mutuwar so. 

Daada ta ce, "zan yi shawara akan hakan." 

Kowa ya saki baki da hanci yana kallon Daada, yadda ta amsa maganar kai tsaye an san maganar da Rehaan ya yi ne ya dakatar da ita. Lokaci ɗaya hassada da baƙin cikin Rehaan ya sake ninkuwa a zuciyarsu.

Mama ta kalli Daada tana ƙwafa a ranta, sannan ta kalli Abba da Rehaan tana girgiza kai cikin mamaki da al'ajabi. A haka taron ya watse kowa ya kama gabansa.

      Mama da yaranta da suka koma apartment, suka saka ta a tsakiya kowa yana kawo mata suka akan maganar ta ko ina. 

Sameer ya ce, "yanzu Mama Rehaan ya zama kamar shine babba a gidan nan? Hamma ya yi magana, maimakon a karɓi maganar sa sai aka karɓi ta ƙanin ƙanin sa?. Hamma fa shine babba a gidan nan, Rehaan shine ƙarami a cikinmu. Amma ace shine mai faɗa a ji duk mun zama bola? Mu kenan bamu da amfani tunda ya fi mu kuɗi?."

Ahmad  ya ce, "ku ne ba ku gane ba, amma wallahi duk abinda Rehaan yake so shi Abba da Daada suke so. Akan auren nan da take son maƙala masa ne kawaai suka taɓa raba ra'ayi, amma komai akan ra'ayinsa take, duk abinda ya shinfiɗa a gidan nan shi za a hau a zauna a kai. Mu an mayar damu koma baya, dan kawai ba a Englaand aka haife mu ba. Nan gaba gidan nan ma sai an hana mu shigowa, balle kuma ƴaƴanmu."

Zubair da suke cewa Baba ya ce, "Ban da rainin hankali, auren da mu ke so ayi shi zai lalata?. Khalil yana da madarar kuɗi a hannunsa, yanzu yake tasowa, muna fatan nan gaba ya fi Rehaan. Aurensa da Janan babban alkhairi ne ga ƴan ɗakin nan, zamu sake zama mu ne a sama, Janan itace take auren mai kuɗin family. Amma dan rainin hankali ya buɗe baki yana iyayin banza, yana kwaɓawa mutane fulatancin da bai wani iya ba, wai baza a yi ba, ko a matsayinwa na wa oho."

Mama ta girgiza kai ta ce, "duk ku barni dashi, wallahi sai na yi maganinsa a gidan nan, sai na aikata masa abinda bai taɓa zato ba." 

Sameer ya ce, "kullum haka ki ke faɗa Mama, amma har yanzu kin kasa aikata komai."

"Ba kasawa nayi ba Samer, hakan taku ne, kuma babban shiri da babban tanadi nake yiwa hakan. Wallahi sai naga bayan Rehaan, sai na tabbatar da komai ya dawo hannuna."

"Bazai yu ku kasance manya a gidan nan ace shi zai dinga juya ku ba, karya yake yi. Ko babarsa ƙarya take yi balle shi da aka haifesa a kan idona. Ku bani lokaci kawai, kawai ku bani lokaci!" Ta faɗa cikin wani irin salo tana girgiza kai cike da abubuwa kala-kala a zuciyarta. 

*****

_Ki dakatar da wannan binciken da ki ke yi, in ba ki daina ba zaki yi danasani wacce baki taɓa yi ba a rayuwar ki!._  

islaha ta sake karanta gajeren saƙon da aka aiko mata dashi, ta ɗan yi jim tana tunanin wanne bincike take yi har da za a yi mata wannan barazanar?. 

Ɗan ƙaramin tsaki ta yi, ta ajjiye wayar a gefe, wani saƙon ne ya kuma shigowa, ta kalla ta ga dai babu number kamar na farko. 

Ta sake dubawa ta ga an rubuta, _in ba ki daina shiga abinda bai shafe ki komai zai iya faruwa dake, ki yi harkokin ki ban da shiga lamarin wasu._

"Mtsw! Ku ku ka sani kuma. Na san bazai wuce akan maganar Hafsa ba, kuma wallahi yanzu na fara, babu wanda ya isa ya dakatar dani daga abinda na yi niya." 

Kamar ma an tunzurata sai ta kira number Hafsa, ta gama ringing ba a ɗauka ba, ta ajjiye ta yi shiru tana tunanin hanyar da zata bi ta gano abinda take zargi. 

Ta cigaba da aikinta ba tare da ta sake waiwayon abin ba, a haka har ta gama abinda take yi ta koma asibiti wajansu Mama, bata bar asibitin ba sai bayan sallar i'sha sannan ta fito tana kallon hanya.

Hanyar asibitin tana da haske sosai, kuma akwai cikakken security, hakan ya saka take tafiya ba tare da wata fargaba ba, dan ta san babu abinda za a iya yi mana a area.

Tana sauka daga kan titin da asibitin ta ga duhu ya mamaye hanyar, ita kanta sai da gabanta ya faɗi, ta juya baya ta ga babu abin hawa ko guda ɗaya. 

Babu zato ta ji mota kamar iska ta wuce ta gabanta a guje, Islaha ta kalli wajen tana dafe ƙirji jin gabanta yana faɗuwa. Cike da ruɗani take tsaye jiran abin hawa, duk ta tsorata da tsayuwa a wajen, dan wajen babu haske. Ta sake riƙe handbag ɗinta da kyau, ta cigaba da tafiya a hankali cikin tsoro da fargaba.

Ta juya baya ta ga wata mota tana tahowa a hankali kamar bata son tafiyar, ta ɗan tsaya tana kallon motar da take biyo bayana. Motar ce kaɗai kan titin, bayan ita babu wata mota a wajan. 

Islaha ta yi salati a zuciyarta, ta cigaba da tafiya a hankali. Ta kuma juyawa ta ga dai motar bin bayanta take yi, kamar na ciki ita yake kallo. Islaha ta tsorata sosai, ta nutsu ta cigaba da tafiya cikin sauri-sauri.

Ta sake juyawa baya, taga da gaske dai motar bin bayanta take yi, ta tsaya cak tana jira motar ta ƙaraso ta wuce ko ta ga waye a ciki da yake bin bayanta. 

Motar tana zuwa gab da ita sai ta tsaya, ta zubawa motar ido kafin ta cigaba da tafiya cikin tsananin tsoro da tashin hankali. A hankali ta juya ta ga dai an cigaba da biyo bayanta, ta tattare rigar jikinta saboda in abin gudu ya kama ta ji daɗin guduwa, ta cigaba da sauri kamar zata tashi sama.

"Islaha!." 

Ta yi firgigit kamar wacce aka watsawa ruwan sanyi tana bacci, gabanta ya faɗi, bata san lokacin ta furta, "wayyo Allah na, na shiga uku! Innallahi wa'inna ilaihir raji'un!" ta faɗa a gigice jin yadda aka kira ta ba tare da ta shirya ba. 

Saleem ta gani a cikin mota a zaune, ta kalle sa a firgice tana sauke nunfashi ciki  tsoro. 

Ya bita da kallo ganinta a firgice ya ce, "shigo mu tafi." Da sauri ta zagaya ta shiga motar, ya ja suka cigaba da tafiya.

Ya bita da kallo ganin kamar bata cikin hayyacinta, sai juyawa take tana kallon bayanta tana sauke dogon numfashi. 

Sai da sauka ɗan yi tafiya kaɗan sai ya tsaya, ya fita daga motar ya siyo mara ruwa mara sanyi sosai ya dawo ya miƙa mata. Bata ƙi ba ta saka hannu ta karɓa, ta ɗan sha kaɗan sannan ta koma ta jingina da kujerar tana sauke numfashi.

Saleem ya ce, "ya za ki fito daga asibitin nan ke kaɗai? Kin san titin asibitin ne zuwa ƙarshensa kawai yake da kyau, da kin baro wajan hanyar nan sai a hankali" ya faɗa yana jan motar suka cigaba da tafiya.

Ta juya ta kalli bayanta ta ga babu wannan motar ta ce, "Saleem wata mota ce take bin bayana, shine abin ya bani tsoro sosai."

"Mota take bin ki? Dan me?."

"Ban sani ba, shine abinda ya bani tsoro."

"Wata doguwar van baƙa?."

"Ita fa."

"Anya kuwa ke suke bi? Sai na ga kamar motar ma'aikata fa."

"wallahi ni suke bi, dana tsaya suma zasu tsaya cak. In na cigaba da tafiya su biyo ni."

"Ki kwantar da hankalinki, babu komai in sha Allah. Kin tsorata da hanyar ne kawai, kuma kar ki sake biyowa ke kaɗai."

Ta sauke nunfashi bata ce komai ba, amma tabbas bin bayanta ake yi. 

A haka suka ƙarasa gida, sai da ya ga ta shiga sannan ya ƙarasa wajan masoyiyarsa zai bata saƙo. Islaha haka ta kwana cikin rashin nutsuwa mai kyau. 

Ranar thursday bayan ta dawo daga wajaan aiki tana niyar tafiya asibiti Sadik ya kira ta a waya, tana ɗauka ya ce, "Islaha har yanzu ba a siyi filin nan ba wallahi, abubuwa sai caɓewa suke yi, ga aikin yana tahowa." 

Ta miƙe tsaye ta ce, "yanzu meye abin yi?."

"Ina tunanin zamu ba da jinginar filin a bamu kuɗin, daga baya sai a siyar dashi ko?."

"Hakan ya yi sosai, nima yanzu zan shigo asibitin." 

Daga haka ta kashe wayar, ta canja wanka ta saka doguwar riga ta fito daga gidan ta tafi asibitin. 

A can ta samu Sadik suka tattauna akan batun kuɗin aikin, har bayan sallar magrib tana can, da Adda Sa'ida zasu tafi, amma kafin su rabu da Sadik tazo ta tarar Adda bata nan, haka ta fito ita kaɗai tana tunanin abinda ya faru da ita kwanaki.

Yau garin bai yi duhu sosai ba, da sauri take tafiya tana kallon bayanta ganin babu kowa sai mai napep guda ɗaya da yake tahowa. 

Ta dakata da tafiya ta tsayar dashi ya tsaya, ta faɗa masa unguwar da zai kai ta ya ce, "shiga kawai hajiya." 

Har zata shiga sai ta kalle sa, ta ga ya ɓoye fuska da facemask sannan ga baƙin glasses, babu ta inda ake ganin fuskarsa. Tsoro sai ya kamata, ta ji bata yarda dashi ba, ta ja baya ta ce, "jeka kawai, na fasa."

Ys kalle ta ya ce, "kin san zaki fasa ki ka tsayar dani?."

"Na hutar da kai tafiyar, ka je kawai."

"ai ba a tsayar dani a fasa shiga. Ki shiga kawai."

"Bazan shiga ba" ta faɗa zata tana wucewa daga wajen.

Sai ta ga ya fito daga napep ɗin ya biyo bayanta da sassarafa. Islaha ta ƙwalalo ido, ta kwasa a guje mai napep ya rufa mata baya. 

Tuni ya cimmata tare da damƙo hannaunta, yana ƙoƙarin watsa mata abinda yake ƙoƙarin buɗewa a ƙaramar. 

Islaha so take ta ƙwace amma ta kasa, sai kokawa take yi amma ta kasa, da hannu ɗaya ya riƙe ta, hannu ɗaya ya riƙe wata kwalba yana so ya buɗe tana bashi wahalar buɗewa. 

"Na shiga uku, a taimaka min, a taimaka min!" 

Ta faɗa da ƙarfi, tana so ta ƙwace hannunta amma ta kasa, ya yi mata riƙon da ba a taɓa yi mata ba. 

Islaha ta shiga tashin hankalin da bata taɓa shiga, a lokacin ya yi nasara buɗe kwalbar, ya gyara zamanta a hannunsa yana ƙoƙarin kwarara mata a fuska.

Kamar walƙiya baƙar van ɗin jiya ta zo wajen a guje, aka finciki hannun Islaha aka ja ta  motar da ƙarfin gaske. Kamar ƙiftawar ido haka ta tsinci kanta a motar, suka rufe ƙofar aka cigaba da sharara gudu akan titin.

End of Book 1

_Waye ya sace islaha? Ya za a yi da aikin Baffa? Ina labarin Saheer? Ina labarin Rehaan? Me zai yiwa Islaha?. Ya batun aurensu? Zai yu ko aa?. Saheer fa? Ya batun aurensu? Zai yu ko bazai yu ba?. Waye yake ƙoƙarin kashe Rehaan? Waye yaka bayyana binciken Islaha? Waye mai gaskiya? Waye zai yi nasara?. Za wai mallaki ISLAHA, REHAAN ne ko SAHEER?._

_Ku saka a ran ku bamu fara littafin RAGAYAR DUTSE ba, ku saka a ran ku yanzu ma muka fara. Book one gabatarwa da shimfiɗa kawai muka yi, tafiyar tana cikin book 2&3, sai kun shirya, dan tafiya ce mai nisan zango. Akwai akasin lissafi, akasin tunani, akasin zato, akasin nazari, duk a cikin RAGAYAR DUTSE BOOK 2 & 3. Ku zo mu hau jirgin, mu lula duniyar RAGAYAR DUTSE. Ku gigita ni da shiga paid group😁_

_Zaku mallaki naku akan naira 1k kacal akan telegram, ku tuntuɓi wannan lambar domin biyan kuɗin. 09030398006 ko 0701 809 8175._

*Zamu fara posting Book 2 ranar Monday in sha Allah, akan manhajar Telegram.*

